
PRAKALBA 


Bendrai atlikti ištisų gentkarčių darbai jungia žmo- 
nes ir sudaro vieningą tautą. Tautos nuveiktų darbų ap- 
rašymas sudaro jos istoriją. Pažinę savo istoriją, mes 
galime ne tiktai gėrėtis ir didžiuotis, kas mūsų tautos yra 
nuveikta, bet mes turime pasimokyti, kaip reikia darbuo- 
tis, kokiais keliais eiti, kad išvengtume klaidingų žygių ir 
nukrypimų nustatant tautos vystymosi gaires. 

Mūsų tautos istorija yra graži ir turininga. Bet, deja, 
mes labai menkai teturime žinių iš mūsų garsios praei- 
ties. Mūsų senoliai rašytų paminklų mums beveik nepaliko. 
Liko aprašymai tų kovų, kurias vedė su mumis mūsų kai- 
mynai vokiečiai, lenkai, rusai ir kiti, bet jų pačių chroni- 
kose. Bet ir pagal šiuos šaltinius parašyta mūsų tautos 
ir valstybės istorija yra ne mūsų pačių, o dažnai nedrau- 
gingų mums kaimynų. Žinoma, jie yra tai tendencingai 
atlikę. Dar laukia Lietuva savų istorikų, savo mokslo: 
vyrų, kurie su meile ir pasišventimu mums mūsų tautos 
praeitį atvaizduotų. 

Mūsų tauta vėl atbudo. Vėl susikūrė nepriklausoma 
valstybė. Ji tobulėja, vystosi. Bet metai bėga. Žmonės, 
kurie aktingai veikė, kurie žadino tautą, vienas po kito 
miršta. Atskiri įvykiai ir faktai jau dyla iš mūsų atmin- 
ties. Praeis kiek laiko — mes išmirsime, o jaunuomenė, 
nepergyvenusi šio laikotarpio, nebegalės sau įsivaizduoti, 
kaip viskas čia įvykę. Todėl tų visų, kuriems buvo liki- 
mo lemia darbuotis pirmutinėse eilėse, yra pareiga sura- 
šyti faktus, įvykius ir aprašyti tas aplinkybes, kuriose jie 

yra dirbę, kad, tomis žiniomis remdamies, mūsų istorikai 
ir būsimosios kartos, kultūros kėlėjai, galėtų objektingai 
tą mūsų tautos kilimo periodą nušviesti. 

Šiais sumnetimais ir mes pasiryžome šį bei tą surašyti 
iš netolimos mūsų praeities pergyvenimų. 

Leidžiamos knygos susidarys iš viso keturi tomai. 
Pirmąjį tomą pradedame nuo 1911 metų, kada autoriui 
teko, pabaigus mokslus, pradėti Lietuvoje visuomenės bei 
politikos darbą dirbti. Užbaigiama 1914 metų vasara, 
karui suliepsnojus. Antrajame tome bus įdėta karo metų 
darbuotė, mūsų visuomenės organizavimasis karo aukoms 
gelbėti, šelpimo, švietimo darbas, mūsų kovos bei pastan- 
gos Lietuvos vardui ir jos reikalams kelti, lietuvių konfe- 
rencijos, mūsų misija pas Europos valdovus, kelionės su 
V. Dumos delegacija, audiencijos pas Anglijos, Belgijos 
ir Italijos karalius, pas prancūzų prezidentą, pas Popie- 
žių Benediktą XV ir t. t. iki 1917 metų Rusijos revoliucijos. 
Trečiasis tomas apims laikotarpį nuo Rusijos revoliucijos 
iki mūsų tremtinių iš Rusijos sugrįžimo ir nepriklausomos 
valstybės organizavimo. Ketvirtasis tomas apims laiko- 
tarpį nuo pirmosios vyriausybės suorganizavimo iki Stei- 
giamojo Seimo. 

Antrasis tomas jau baigiamas spausdinti ir pasiro- 
dys po 3—4 savaičių, o III ir IV kiek vėlėliau. 

Autorius nemano, kad jis išsemiamai viską yra apra- 
šęs, kas vertėtų aprašyti, bet paduoda tik pergyvenimų ir, 
atsitikimų pluoštą, sustodamas ties ryškesniais momentais. 
Jis laikėsi, kiek tai galima buvo, objektingumo, vengė są- 
skaitų suvedinėti su savo priešininkais ir politiniais opo- 
nentais. Kiek tai jam pavyko, tesprendžia skaitytojai. 


Autorius. 


Kaunas, 
1935 m. balandžio 17 d. 


| 
VISUOMENINIO DARBO PRADŽIA 


Sibiro lietuviai. — Ateities perspektyvos. —| tėvynę sugrįžus. 
— Kaune. — Pirmieji darbai. — Tautiniai santykiai 


Baigęs universitetą viename gyviausių Sibiro 
miestų — Tomske, 1911 metais grįžau į Lietuvą. 
Gaila buvo skirtis su Sibiru, kur gyvenimas visai ne- 
panašus į Rusijos gyvenimą. Tenai santykiai tarp žmo- 
nių buvo visai natūralūs ir demokratiški. Niekas ta- 
vęs neklausinėjo, iš kur tu esi, kokio luomo ir kokios 
tautybės. Į Rusiją sibiriokai žiūrėdavo kažkaip išdi- 
džiai ir su panieka: „Ei ty, Rasieja, Rasieja!“ — są- 
kydavo sibiriokas, norėdamas ką pažeminti, 

Šiame krašte buvo nemažai ir lietuvių. Man teko 
apvažiuoti kai kurias kolonijas, susikūrusias iš lietu- 
vių tremtinių po nevykusio 1863 metų lenkų sukili- 
mo. Jie gyveno sočiai, pasiturinčiai, nesimaišydami 
su rusais, gyvendami ištisais kaimais. Tuomet jie bu- 
vo dar nenutautę ir gyveno visai skirtingu nuo rusų 
gyvenimu. Lietuvių studentų būrelis Tomske buvo 
negausus, 0 prie mūsų draugijos prisirašiusių dar ma- 
žiau: vienas technologas, du teisininkai, du medikai, 
vienas matininkų kursantas ir viskas. Kiti, nors ir va- 
dinosi lietuviais, bet buvo prie lenkų prisišlieję. Jų 
ypač daug buvo atkeliavusių po likvidavimo Varšu- 

vos politechnikos instituto. Buvo ir tokių lietuvių, 
kurie, gimę ir augę Sibire, neprisidėjo nei prie vienų, 
nei prie kitų. Pav., Juodviršis, Goštautas, Gintautas, 
Pečiokas ir kiti. Daugumas jų lietuviškai jau nebe- 
kalbėjo. 

Mūsų draugija labai sutartinai ir draugiškai gy- 
veno, lavinosi, skaitė lietuviškus laikraščius, kai kurie 
rašinėjo „„Vilčiai“, „Aušrinei“ ir „Lietuvos Žinioms“. 
Dauguma buvo tautiškai nusistatę ir, būdami toli nuo 
tėvynės, nuo srovių ir partijų kovų, patys į partijas 
nesiskirstė. Retkarčiais, tačiau, kai Vilniuje susikirs- 
davo tautininkai su pirmeiviais, ar tai dėl lenkų-lie- 
tuvių santykių, ar tai dėl kun. Tumo varymo iš Vil- 
niaus, kildavo ir pas mus ginčų. Vieni pritardavo 
„Vilties“ taktikai, kiti gindavo „Lietuvos Žinių“ po- 
zicijas. Tačiau šie ginčai nesudrumsdavo gerų mūsų 
negausios kuopelės santykių. 

Be studentų, pačiame Tomske, ypač geležinkelių 
tarnautojų tarpe, būdavo ir lietuvių valdininkų. Pats 
Sibiro geležinkelis, taip sakyti, buvo lenkų rankose. 
Jo pirmasis viršininkas, inž. Pavlovskis, pats būda- 
mas lenkas patriotas, daug priiminėjo tarnautojų len- 
kų, skirdamas juos į aukštesnes vietas. Ypač gera pro- 
ga pasitaikė, kai baigė statyti Sibiro geležinkelį ir 
suvalstybino Varšuvos-Vienos geležinkelio liniją. At- 
leisti to geležinkelio tarnautojai lenkai, einant tų laikų 
suvaržymais, nebegalėjo gauti savo krašte vietų, ypač 
susisiekimo ministerijoje. Todėl pastarieji ir okupavo 
Sibiro geležinkelį. Jų tarpe buvo, kaip jau minėjau, 
nemaža ir lietuvių. Tačiau šie, matyt, nenorėdami, o 
gal ir bijodamai, užsitraukti savo viršininkų nemalonę, 
vadino save lenkais arba tiesiog — katalikais. 

Tomske klebonavo darbštus, energingas ir tau- 
tiškai nusistatęs lietuvis kun. Juozas Demikis. Jis 

turėjo parapiją, kuri savo plotu viršijo Prancūziją 
drauge su Ispanija sudėjus. Tai buvo vienas pirmųjų 
kunigų, kuris apvažinėjo visą savo parapiją. Jis pir- 
mas suieškojo visus lietuvius, kurie buvo išsisklaidę 
po platųjį Sibirą. Tolimesnėse nuo centrų vietose 
dvasiniai jo parapijiečių reikalai pirmiau būdavo visai 
pamiršti. Jis mums dažnai pasakodavo savo pirmuo- 
sius iš tų kelionių įspūdžius. Nuvažiuos, būdavo, pas 
savo parapijiečius į tolimą kaimą, atlaikys pamaldas, 
po kurių sueina žmonės paprašyti, kad jiems sudary- 
tų įvairių aktų. Šit, porai tuokiančiųjų duoda kunigas 
šliūbą, surašo jų metrikas, nagi, žiūri, penki šeši vai- 
kai ir apspitę, o jaunavedžiai sako: „Na, dabar, kuni- 
gėli, ir mūsų vaikelius pakrikštyk!“ Aišku, katalikai, 
neturėdami savo dvasiškių ir nenorėdami kreiptis prie 
pravoslavų šventikų, gyveno moterystėje laisvai ir 
laukė progos, kada kunigas juos atlankys. Demikiui 
trejetą dešimtų metų pasidarbavus, šis reikalas buvo 
žymiai aptvarkytas. Didesnėse vietose pristatyta 
bažnyčių, mokyklų, parsikviesta kunigų, suorganizuo- 
ta parapijų, kurios buvo panašiai tvarkomos, kaip 
ir Lietuvoje. Apie kun. Demikį ir Joną Yčą, mano 
brolį, daugiausia ir sukosi visas lietuviškasis ratas. 
Mes, studentai, rankiodavome lietuvius, kviesda- 
vome į pasitarimus, tačiau lenkai į mus už šį veikimą 
gana kreivai žiūrėdavo ir pravardžiuodavo „„litvo- 
manais“, visur stengdamiesi mums už akių užbėgti ir 
mūsų darbą ardyti. Ypač sunku buvo susikalbėti su 
tais lenkais, kurie buvo kilę iš mūsų krašto ir kurie 
save lietuviais vadindavo. Jie į mus žiūrėdavo kaip 
į kokius separatistus, kaip į neramius kurstytojus, ku- 
rie nori pasėti tarp jų neramumą ir lietuvius nuo jų 
atskirti. Kunigai, tačiau, darydavo savo. Jie, greta 
lenkiškų pamaldų, įvedė bažnyčioje ir lietuvių pamal- 

das, ir kai kuriose parapijose lietuvių kalba net domi- 
nuodavo. 

Mes, bestudentaudami, stengėmės palaikyti 
glaudžius ryšius su Lietuva ir su lietuvių studentija. 
Ypač uoliai rėmėme „Aušrinę“, kurios pasirodymas 
mums buvo džiaugsmingas įvykis. Vasaros atosto- 
gų sulaukę, beveik kas metai, važiuodavome į Lietu- 
vą. Čia, pagyvenę savųjų tarpe, susirinkdavome Vil- 
niuje, ar tai į Mokslo Draugijos suvažiavimą, ar tai, 
mes protestonai, į Vilniaus reformatų metinį synodą, 
susitikdavome su įvairių kitų aukštųjų mokyklų liėtu- 
viais studentais ir, prisigėrę tos tautiškosios dvasios, 
grįžę į Sibirą, jaja gyvendavome ištisus metus. 

Mokslus baigę, visi ketinome grįžti į Lietuvą. 
Nors buvo pavojaus, kad Sibiras su savo gerais visuo- 
meniniais santykiais nepaviliotų kai kurio iš mūsų. 
Ten ir materialinės sąlygos gyventi buvo žymiai ge- 
resnės, negu kur kitur. Iš mūsų studentų draugijos 
narių universiteto kursą aš pirmas baigiau. Baigiau 
gerai. Gavau už savo desertaciją aukso medalį, ir 
buvo man didelė pagunda priimti prof. Bogojevskio 
ir prof. Prokoševo pakvietimą pasilikti prie universi- 
teto ir rengtis profesūrai. Žadėta dviem metams duo- 
ti komandiruotę į užsienį pasitobulinti moksle ir vė- 
liau užimti valstybinės teisės katedrą. Toje komandi- 
ruotėje siūlyta gerai atlyginti — 2.000 rublių me- 
tams. Perspektyvos buvo puikios. Jaunam vyrui, ką 
tik baigusiam universiteto kursą, šypsojos didelė 
moksliška karjera. Bet mano gyvas būdas, mano pa- 
linkimas daugiau į realų praktišką gyvenimą, traukė 
mane kur kitur. Laisvosios profesijos žmonių Lietuvo- 
je mažai tebuvo. Advokatai — Stanislovas Raila, Sa- 
majauskas, Petras Leonas, Vladas Stašinskas, Jonas 
Vileišis, Lukauskas, Venslavskis ir keli jauni advoka- 

tų padėjėjai — M. Sleževičius, A. Janulaitis, A. Tu- 
mėnas, P. Brazaitis, tai lyg ir visi lietuviai, prisieku- 
sios advokatūros atstovai. Dirva plati, darbo daug ir 
gražus visuomeninis darbas stovėjo prieš mane. Be 
to, dar gavau, drauge su mokslo baigimo pasveiki- 
nimais, iš Vilniaus raginančių laiškų grįžti į Lietuvą 
ir joje apsigyventi. Buvo tai „Vilties“ redaktoriaus 
A. Smetonos ir Juozo Kubiliaus laiškai. Šiuos du laiš- 
kus padėjus ant svarstyklių, tasai klausimas buvo iš- 
spręstas. Savo profesoriams padėkojęs už suteiktą 
man didelę garbę, už jų malonų pakvietimą rengtis 
profesūrai, atsisveikinau su savo draugais bei Alma 
Mater ir, J. Aukštuolio lydimas, apleidau Tomską, 
kuriame ketveris metus studijavau universitete. 

Po dešimties dienų kelionės pasiekiau Vilnių. Čia 
mano draugai — laikraščio „Vilties“ redaktoriai ir 
bendradarbiai, kurių tarpe ir man teko nuo pirmųjų 
šio laikraščio numerių būti — nuoširdžiai mane svei- 
kino ir džiaugėsi, kad daugiau lietuvių, baigusių moks- 
lus, grįžtą į Lietuvą. Tuo metu vyko Mokslo Drau- 
gijos suvažiavimas. Jau tada buvo susidariusi tvirta 
tradicija, kad kiekvienas, kas tik gali, turįs į tuos su- 
važiavimus atvykti. Čia susirinkdavo seni veikėjai, 
mokslininkai, o greta jų didesnis skaičius jaunuome- 
nės, kuri ne tiek posėdžiavo, rišant moksliškas proble- 
mas, kiek pasiskirsčiusi į didesnius ar mažesnius bū- 
rius, sudarydavo ekskursijas į Trakus, Verkus ir kitas 
žymesnes apylinkės vietas. Be to, studentų buvo pa- 
skirta bendroji konferencija, į kurią aš irgi buvau ne 
tik pakviestas, bet ir jos pirmininku išrinktas. 

Porą dienų slaptai pakonferavę generolo Paške- 
vičiaus bute ir priėmę visą eilę rezoliucijų, išsiskubi- 
nome pas savuosius ir išsiskirstėme po Lietuvos kai- 
mus. Vasaros atostogas praleidau Biržuose — Šim- 
peliškiuose. 

Rugsėjo pradžioje išvykau į Kauną. Kaunas, se- 
nasis mūsų Kaunas, kurį pažinojau tik iš vardo ir iš 
Maironio bei Jakšto poezijų, mane visuomet traukė. 
Iš tolo rodėsi, kad tai yra lietuviškiausias mūsų 
miestas, su lietuviškomis tradicijomis. Kiek čia 
laikraščių redakcijų, kiek veikėjų! Štai, vykstu pas 
advokatą Leoną užsirašyti jo padėjėju. Jau iš stoties 
važiuojant, mano išsvajotasis mūsų kultūros centras 
pasirodė menkoje šviesoje. Traukėsi ilga, plati topo- 
liais apsodinta gatvė. Iš abiejų pusių riogsojo apšepę, 
nuskurę, įvairiomis spalvomis dažyti namūkščiai su 
nukrypusiais stogais; gatvė duobėta, šaligatviai iš 
lentų nukloti. Toliau, važiuojant į centrą, vaizdas 
buvo irgi nekoks. Laisvės Alėja, kuri dabar taip iš- 
sipuošusi, apstatyta gražiais namais, kurie gali būti 
papuošalu kiekviename Europos kultūriniame mieste, 
kaip ji nepanaši į savo prototipą, kuris Nikolajevskiu 
prospektu buvo vadinamas. Greta kelių mūrinių na- 
mų, dviem aukštais iškilusių, taip pat apšepusių ir nu- 
skurusių, kyšojo mediniai namukai, kuriuos vargu 
buvo galima namais pavadinti. Tose lūšnelėse krautu- 
vėlės menkai atrodė. Nė vieno padoresnio lango, ku- 
ris galėtų praeivio akį pavilioti. Šaligatviai daugu- 
moj taip pat buvo mediniai, sukalti iš lentų. Kanali- 
zacijos jokios: lietui palijus, gatvės patvindavo ir ša- 
ligatviai plaukiodavo.  Šiąja paplūdusia gatve plaukė 
vieno arklio tempiama, ilgai dar puošusi Kauną, švei- 
cariečio Diupono gražuolė konkė. Einant pas Leoną, 
teko pereiti kiaulių ir arklių rinką, kur dabar karo 
muziejaus puošnus sodelis ir dailus prieš užsienių rei- 
kalų ministeriją gėlių darželis. Kitos gatvės buvo dar 
menkiau už Nikolajevskį prospektą sutvarkytos ir 
niekuo nesiskyrė nuo provincijos miestų. Per Viliją 
nebuvo jokio tilto, plaukiojo tik keltuvas. Per Nemu- 

ną buvo tiktai vienas geležinkelio tiltas. Ties Vytau- 
to bažnyčia per Nemuną plūduriavo medinis tiltas, 
kuris, pradėjus šalti arba ledams eiti, būdavo išardo- 
mas ir nuimamas. 

Padaręs pirmąjį vizitą savo būsimam patronui 
advokatui Leonui, kuris mane nuoširdžiai sveikino, 
linkėdamas pasisekimo, ir džiaugėsi, kad lietuviai, bai- 
gę aukštuosius mokslus, vis daugiau ir daugiau grįžtą 
į savo kraštą. 

Vėliau išėjau miesto apžiūrėti. Vaikščiojau, dai- 
riaus, klausiaus praeivių kalbų. Girdėjau rusiškai, len- 
kiškai, žydiškai, vokiškai kalbant, bet lietuviškai kal- 
bančio praeivio nesutikau. Prie „Metropolio“ vieš- 
bučio sutikau mūsų žinomą lietuvį pedagogą Tomą 
Ferdinandą Žilinską, kuris, ištisą metų eilę mokyto- 
jaudamas Veiverių mokytojų seminarijoje, išmokė 
daug lietuvių mokytojų. Su juo aš buvau susipažinęs 
dar Vilniuje. Jis kasmet lankydavo Lietuvių Mokslo 
Draugijos suvažiavimus. Susitikę labai nudžiugome. 
Jis parsivedė mane pas save į butuką, kuris buvo kie- 
me prieš dabartinį ministerių kabinetą. Čia jis pa- 
informavo apie Kauną. Tuomet Kaune gyveno lie- 
tuvių nedidelis būrys. Čia jis man surašė lankytinus 
asmenis. Dr. R. Šliūpas, dr. Stonkus, dr. J. Alekna, 
advokatas Samajauskas, adv. Stašinskas, Poderys, 
Vokietaitis, Lekeckas, Naujalis, Grigalauskas, S. Ba- 
naitis, Garalevičius, J. Raupys, dantų gyd. Tomkevi- 
čaitė, Šostakas; kunigai: Dambrauskas, Januševičius, 
Alekna, Prapuolenis, Dabužinskas, Jarašūnas, Doge- 
lis, Byla, na, žinoma, ir kunigų seminarijos rektorius 
Maironis, tai ir visa lietuvių veikėjų grupė. Juos vi- 
zituoti didelio vargo nebuvo. Visi jie mane nuošir- 
džiai priėmė ir džiaugėsi naują lietuvį inteligentą ma- 
tydami. 

Kiek vėliau atvažiavo vienas jaunas advokatas 
A. Mačys. Pravažiuodamas pro Kauną sustojo ilge- 
sniam laikui mokslus baigęs Odesos universitete 
J. Avižonis. Parudeniu atvyko Romanas Chadakau- 
-skas ir prisirašė adv. Leono padėjėju. Jis veikliai da- 
lyvavo lietuvių organizacijose ir buvo vėliau išrink- 
tas „Dainos“ pirmininku. 

Apygardos teisme darbavosi šie vyrai: sekreto- 
riai J. Valtys, Rantenas, sekr. pad. Vyt. Augustau- 
skas ir vyr. notaro padėjėjas K. Goliak, vėliau virtęs 
Oliaka. J. Aukštuolis irgi įstojo teismo kandidatu. Jis 
veikliai dalyvavo visose lietuvių draugijose, bet tai 
jo tarnybiniai karjierai nė kiek nepakenkė, ir po metų 
jis buvo paskirtas į Panevėžį teismo tardytoju. 

Mes, jaunieji, greitu laiku sudarėme tam tikrą 
būrelį, kuris grupavosi apie dr. Jurgį Alekną. Šven- 
tadieniais eidavome į Kauno apylinkes pasivaikščioti, 
jo gražiomis vietomis pasigėrėti. Ir čia pirmą kartą 
teko susidurti su didesniu lietuvių jaunimo būriu, ku- 
ris, sudaręs linksmą gegužinę, stebino panemunę mū- 
sų liaudies dainų garsais. Besiartinant prie I-jo for- 
to, nusileidę į pakalnę užtikome jaunimą bežaidžiant, 
šokant ir linksminantis. Kaip vėliau sužinojome, tai 
buvo daugumoje S. Banaičio spaustuvės tarnautojai 
su Pikčilingiu pryšaky. Mes įsimaišėme į jų būrį ir 
drauge linksminomės. Ši maloni ir jauki nuotaika bu- 
vo išardyta žandarų. Jie apsupo mus, nusivarė į 
miestą ir, sustatę protokolą už lankymą be leidimo 
tvirtovės rajono, paleido. Mėgiama mūsų pasivaikš- 
čiojimų vieta buvo Viesulavas, rusų pakrikštyta Ve- 
solovo. Dabar šis vardas sulietuvintas Linksmadvariu. 

Prasidėjo rudens darbas. Kauno lietuvių orga- 
nizacija, kuri sutelkdavo ir jaunus ir senus į savo ruo- 
šiamus vakarus, buvo „Dainos“ draugija. Ji buvo 

jau 1904 m. susikūrusi ir išplėtusi savo veikimą. Aš, 
kaip artistas mėgėjas, taip pat buvau įkinkytas į šį 
darbą. Man buvo užkrautos labai garbingos, bet ir 
sunkios, nemalonios režisieriaus pareigos. Bet, tu- 
rint gabų ir atsidavusį teatro reikalams padėjėją 
Babravičių, mūsų dabartinio operos solisto brolį, be 
to, visą gabių artistų ir artisčių būrį, kaip Sutkų, Ry- 
maitę, Steponaitytę, Cirtautą, Ginaitytę, Nekvedavi- 
čių, dr. Alekną, Mikuckaitę ir kitus, šį darbą sėkmin- 
gai dirbome. Dar laikas nuo laiko pasikviesdavome 
„Rūtos“ draugijos artistus iš Vilniaus. Jie mielai pas 
mus atvažiuodavo gastrolėms. Prisimenu vieną iš 
geriausiai vykusių debiutantų K, Alytą, dabartinį arti- 
lerijos pulkininką. ,„Dainos“ draugija, nors turėjo 1a- 
bai kuklias patalpas ir nedidelę salę Milerio namuose, 
kurių vietoje dabar stovi finansų ministerija, buvo 
labai gausiai lietuvių lankoma. Vakarai, spektakliai, 
paskaitos ir šokiai praeidavo su didžiausiu pasiseki- 
mu. Juos pagražindavo vietos mokyklų moksleivija. 
Iš jų prisimenu — Daukšą, Kirlį, Kundrotą, Jackų, 
Bizauską, Šemetą, Bylą, Nasvytį, Bajerčių, Kerpę, 
Naujalytę, Trumpį, Mikuckį, dvi Robašauskaites, 
Tallat-Kelpšą, Gineitytę, Mėginaitę, Lozoraitytę, K. 
ir A. Gustaitytes, O. Leonytę, B. Baltrimaitę, To- 
liušytę. Rudeniop suvažiuodavo iš visų Lietuvos 
kampelių žemės tvarkomosios įstaigos matininkai, 
kaip Gedgaudas, Perekšlis, Dauknys, Daugėla, du 
Raupiai ir eilė kitų. Visas lietuvių visuomeninis gy- 
venimas grupuodavos apie „Dainą“. Be to, retkar- 
čiais, Kalėdų atostogų metu, suvažiavę studentai su- 
rengdavo, dažniausiai Aleksandrui Žilinskui (buv. tei- 
singumo ministeriui) režisuojant, spektaklį su dideliu 
baliumi. Kiti inteligentai, mažesnėmis grupėmis, su- 
simesdavo pas vieną kitą šeimą pavakaruoti, korto- 

mis palošti. Bet šiaipjau ankštesnio visuomeninio 
bendravimo nebuvo. Todėl buvo nutarta steigti 
klūbas. 

Pradžioje buvo manyta, kad neatsirasią Žmonių, 
kurie šią įstaigą savo nuolatiniu lankymu palaikytų. 
Bet, šį sumanymą vykdant, mudu su dr. J. Alekna 
surašėme apie 46 asmenis. Sukviečiau juos į savo 
butą pasitarti. Šiai idėjai visi pritarė, o didžiausias 
jos rėmėjas susirinkime buvo Šostakas. Tuo būdu 
nutarėm steigti savo klūbą. Man buvo pavesta pa- 
ruošti jo statutas. Neilgai trukus buvo suorganizuo- 
tas pirmasis Kaune lietuvių klūbas „Avilys“. Jame 
mūsų inteligentija turėjo progos susirinkti, pasižmo- 
nėti ir kits kitą arčiau pažinti. 

Po pirmosios rusų revoliucijos buvo smarkiau 
judinami Kaune ir socialiai klausimai. Vis smarkiau 
bruzdėjo ir darbininkai. Drauge su socializmu plėtėsi 
ir ateizmas. Todėl dvasiškija griebėsi priemonių so- 
cializmui kelią užkirsti. Ji ėmė steigti darbininkams 
krikščioniškų organizacijų, kaip Šv. Juozapo, Šv. Zi- 
tos, Katalikų Moterų, Blaivybės, šv. Kazimiero su 
prelatu Dambrausku pryšakyje ir kit. draugijas. 

Daugiausia ir sėkmingiausiai tuo metu darbavosi 
kun. Konstantinas Alšauskas. Jis vadovavo švietimo 
organizacijai „Saulė“, kuri išlaikė privačias lietuvių 
pradžios mokyklas ir turėjo suorganizavusi mokytojų 
kursus. Tie kursai, gabaus pedagogo Juozo Vokietai- 
čio vedami, buvo tikras lietuvystės židinys. Iš jų vė- 
liau išleista buvo daug mokytojų ir šiaipjau gražių in- 
teligentų darbuotojų.  Energingas, sumanus ir judrus 
„Saulės“ pirmininkas kun. Alšauskas mūsų visuome- 
nės ir Amerikos lietuvių lėšomis pastatė dailius ,,„Sau- 
lės“ namus, kurie ir dabar tebepuošia taip išgražėjusi 
Kauną. Jis su kun. J. Tumu pirmas praskynė kelią 


16 


25141 


į Ameriką ir kitoms organizacijoms. Jiedu Ameriko- 
je surinko „Saulės“ namams apie 15.000 dolerių. Tuo 
metu tai buvo dideli pinigai. Mūsų visuomenės ūpas 
nuo šio puikaus sumanymo įgyvendinimo pakilo iki 
aukščiausio laipsnio. Statybos darbus prižiūrėjo inž. 
K. Šakenis ir inž. B. Sližys. 

Lietuvių inteligentijos tuomet buvo siekiama 
kelti apšvietimas, žadinti tautinis susipratimas ir eiti 
prie ekonominės nepriklausomybės; stengtasi kurti ir 
palaikyti kultūrinės įstaigos, steigti savitarpio kredito 
draugijų bankai, organizuoti dvarų iš rusų išpirkimo 
draugijos. Tokios draugijos pryšakyje Kaune stovėjo 
d-ras J. Stonkus, A. Petraitis, J. Vokietaitis, kun. 
K. Alšauskas ir k.; jie, būdavo, nuperka dvarą, išpar- 
celiuoja mažesniais ūkiais ir pardavinėja ūkininkams. 

Politikos srovėse nors ir būdavo skirtumų kauniš- 
kių tarpe, tačiau tos rietenos, pasidalinimas į pirmei- 
vius ir nepirmeivius, buvo daugiau vilniškių privile- 
gija. Tiesa, būdavo atvažiuoja iš „Liet. Žinių“ ar 
„Liet. Ūkininko“ redakcijos Petriukas arba A. Rimka, 
išsibara, paskaito Kauno advokatams, daktarams 
lekciją už prasižengimą prieš pirmeivių katekizmą, 
bet didesnio įspūdžio nesudarydavo.  Kauniškiai be- 
velijo atsilikti nuo „stolyčios“ vadų ir sutartinai su 
visomis srovėmis drauge darbuotis. 

Kauno visuomeniniai santykiai nesiskyrė nuo vi- 
sos Lietuvos santykių. Kaunas buvo daugiau karių 
miestas. Čia buvo tvirtovė ir apie 60.000 kariuome- 
nės. Valdininkai ir šiaipjau civiliai žmonės tik priedas 
prie jų. Arčiau prisižiūrėjus, Kaunas tautų atžvilgiu 
buvo daugiau kosmopolitiškas, negu lietuviškas. Til- 
manso, Rekošo ir Br. Šmidtų fabrikų darbininkai dau- 
gumoje buvo lietuviai. Miestelėnai — neaiškus elemen- 
tas, bet daugiau ar mažiau sulenkėję. Lietuvių lenkų 

santykiai nebuvo geri. Mūsų tautinis atbudimas kaip 
tik sutapo ir pasireiškė daugiausia pirmosios revoliuci- 
jos metu. Lietuviai gilūs demokratai, net su socialisti- 
niai radikaliniu pobūdžiu radikalūs, ypač socialiniais 
klausimais. Lenkai ir visas sulenkėjęs lietuvių ele- 
mentas, dvarininkai bei šiaipjau pasiturintieji ir da- 
lis senos dvasiškijos nesuskubo prisidėti prie ben- 
drojo lietuvių tautos kilimo. Visi jie išsigando socia- 
linio perversmo ir luominės revoliucijos. Jie matė, 
kad jaunas lietuvių tautinis judėjimas galįs nušluoti 
juos nuo užimamų ekonominių pozicijų. Taip pat jie 
aiškiai matė, kad iš rankų sprūstą jų užimamos len- 
kiškos placuvkos. Šios priežastys juos verste vertė 
priešintis ir kovoti su naujuoju lietuvių judėjimu. Su- 
lenkinus Lietuvą daugiausia per bažnyčias, sufanati- 
zuotoms masėms buvo brukami lozungai, kad lietu- 
vių kalba, kaip buvusi pagoniška, netinkanti bažny- 
čiose vartoti. Visoje Lietuvoje mes matėme atkaklių 
lenkininkų atvirą kovą su lietuvių pastangomis gar- 
binti Viešpatį savo gimtąja kalba. Bet lietuvis nustojo 
tikėti, kad Dievas, kuris sutvėrė visas kalbas, supran- 
tąs tik lenkiškai ir kad Jį tegalima esą garbinti tik 
šia kalba. Aišku, kad taip susidėjus aplinkybėms, lie- 
tuviai turėjo skirtis nuo savo globėjų lenkų, kaip dva- 
rininkų, taip ir dvasiškių. Dėl to ir politiniai lietuvių 
santykiai su vietos dvarininkais jau nuo pirmosios 
Dumos rinkimų pablogėjo. 

Lietuviai, kaip žinome, daktarui Basanavičiui 
vadovaujant, per rinkimus į pirmąją V. Dumą su- 
darė ne su lenkais dvarininkais bloką, bet su žydais 
miestelėnais. Toks nusistatymas pasiliko ir buvo pasto- 
vus per rinkimus į visas keturias Valstybės Dumas. 
Dėl visų šių aplinkybių atmosfera Lietuvoje su mažo- 
mis išimtimis tarp lietuvių ir lenkų buvo gana tvanki. 

"Lenkai matė, jog vis daugiau ir daugiau įsigalįs 
lietuvių tautiškumas ir visur imąs viršų įsitikinimas, 
' kad vadinamieji lenkai mūs krašte yra ne kas kita, 
kaip tie patys lietuviai, tik nutautėję ir sulenkėję. To- 
dėl daugiau jiems nieko nepasiliktų, kaip grįžti prie 
savo tėvų kalbos. Bet čia greitu laiku buvo sudaryta 
endekų teorija ,,samookrešlenie“, kuri buvo daugiau- 
sia išreikšta Veissenhofo romanuose „„Panna i Sobo!“ 
ir „Unja“. Buvo paleistas gana plačiai prigijęs posa- 
kis, kad nesą reikalo ieškoti žmogaus kilmės, gana 
paklausti, kas kuo save laiko. Jeigu lenkas, pav., sa- 
ve laikytų negru, tai, einant šiąja teorija, jis galėtų 
būti juodosios rasės nariu. Kadangi lenkininkams 
konservatoriams buvo tai naudinga, jie visur šį prin- 
cipą kaišiojo. Jų lenkiškai apsisprendusi tamsi mie- 
stelėnų masė, dažnai vieno kito lenkininko sukurstyta, 
laikė sau už šventą pareigą ginti lenkišką kalbą baž- 
nyčiose nuo litvomanų. Bet aukštoji bažnyčios val- 
džia, vadovaudamosi teisingumo dėsniais, leido lietu- 
viams bažnyčioje pamaldas ir jų gimtąja kalba lai- 
kyti. Sufanatizuotos minios, šią naują tvarką įvedant, 
visur pasipriešino. Apsiginklavę vėzdais, kai kada ir 
akmenimis, kelios dešimtys mušeikų susigrūsdavo į 
bažnyčią ir šūkaudami per lietuviškąsias pamaldas 
„Precz z poganską mową“, išvaikydavo iš bažnyčios 
besimeldžiančius lietuvius. 

Kaune tuomet vyko tas pats. Toji „parafijalna“ 
politika ir čia viešpatavo. Aš, atvykęs į Kauną, kaip . 
jaunas advokatas, lankiaus su vizitais pas savo senes- 
nius kolegas ir, žinoma, lenkams, kaip ir lietuviams, 
palikdavau lietuviškas korčiukes. Dėl to teko girdėti 
priekaištų ir pašaipų, kad, girdi, „nowy litwoman 
przyjechal“. Taigi, santykiai tarp vietos lenkų ir mū- 
sų buvo gana šalti. 

Tačiau reikia pasakyti, kad buvo ir tarp lenkų 
inteligentijos gana objektingų, padorių vyrų, kurie 
galėjo aukščiau pakilti už miestelėnų mases, teisin- 
giau įvertinti jauną lietuvių kilimą ir jam reikšti sim- 
patijų. Kaune pirmiausia tenka priminti šviesų vyrą, 
tuometinį miesto galvą Bžozovskį, paskui adv. Urba- 
navičių, adv. Malinskį, veter. gyd. Kognovickį ir k. 

Santykiai su vietos rusais, daugiausia valdinin- 
kais, taip pat nebuvo geriausi. Dar glūdėjo mūsų at- 
mintyje gyvi priespaudos ir persekiojimo laikai. Tik 
keli metai buvo sukakę, kaip mes buvome atgavę 
spaudą. Dar neišdilo iš atminties persekiojimai dėl 
tikybinių pažiūrų, biauri Kražių istorija dar nebuvo 
užmiršta. Taip pat nebuvo užmirštos ir represijos 
prieš pirmuosius 1905 metų revoliucijos veikėjus. To- 
dėl ir nuoširdžių santykių su rusiškąja valdininkija ne- 
galėjo būti. Ypač, kad toji valdininkija buvo kaip ty- 
čiomis parinkta, suverbuota iš visos Rusijos, pasižy- 
mėjusi, žinoma, ne be tam tikrų išimčių, savo retro- 
gradiškumu. Jie, nesuprasdami mūsų žmonių, stengėsi 
juos surusinti ir supravoslavinti. Tačiau pirmosios 
revoliucijos pamoka daugeliui buvo atidariusi akis, ir 
vietos aukštoji administracija kažkaip stengėsi lietu- 
vius išskirti iš lenkų ir jiems suminkštinti biurokrati- 
jos režimą. 

Prie tokių biurokratų reiktų priskirti buvusį Kau- 
no, vėliau Vilniaus, gubernatorių P. VI. Veriovkiną. 

Jis nebuvo atėjūnas. Jis gimė Lietuvoje, čia iš- 
augo ir Vilniaus gimnazijoje mokslus ėjo. Petrapily, 
baigęs mokslą Pažų korpuse, įstoja ir tarnauja Preo- 
braženskio gvardijos pulke drauge su sosto įpėdi- 
niu Nikalojum. Iš ten jis vėliau išstoja ir važiuoja 
į Lietuvą. Čia tarnauja Zarasų, paskui Ukmergės 
aps. valtiečių tarpininkų (mirovyje posredniki) suva- 

„žiavimo pirmininku. Vėliau renkamas garbės taikos 
teisėju. Čia pasineria valstiečių reikaluose ir gerai 
" išstudijuoja jų būklę, padėdamas jiems savo patari- 
mais ir teikdamas globos. Kiek laiko čia jam padir- 
bėjus, skiriamas Gardino gubernijos bajorvedžiu. Šio- 
se atsakingose vietose bebūdamas, turėjo progos susi- 
„pažinti su mūsų krašto reikalais bei jo rūpesčiais ir 
iškelti juos prieš aukščiausiąją valdžią. 

ia reikia paminėti vienas jo žygis, kuris ligi 
šiolei dar lieka neįvertintas. Vilniaus generalguber- 
natorius Sviatopolk-Mirskis buvo pasiūlęs ministerių 
komitetui grąžinti lietuviams spaudą ir atmainyti vi- 
sus ligi tol veikusius suvaržymus. Vidaus reikalų mi- 
misteris von Pleve šiam sumanymui priešinosi ir įkal- 
binėjo carui neleisti mums spaudos. 1903 m. rudenį 
vyksta caras į Gardino gub. Bieloviežo girią taurų 
medžioti. Drauge su juo atvyksta visa jo šeima. 
Visa šio krašto administracija turi jam prisistatyti. 
Kunigaikštis Sviatopolk-Mirskis sumano išnaudoti sa- 
vo audienciją ir prikalbėti carą sutikti panaikinti 
draudimą lietuviams spausdinti knygas lotynų raidė- 
mis. Žinodamas, kad Veriovkinas yra asmeninis ca- 
ro Nikalojaus II draugas dar iš gvardijos pulko tarny- 
bos laikų, prašo jo šį sumanymą paremti. P. Veriov- 
kinas mielu noru sutinka, ir jiedu sėkmingai prikalbi- 
na carą neklausyti von Plevės patarimų ir grąžinti lie- 
tuviams spaudą. Caras davė savo pritarimą, ir čia 
svarbiausias mūsų- tautos reikalas buvo nulemtas. 
1904 m. balandžio 24 d. išėjo caro „ukaz“, kuriuo 
mums spauda buvo sugrąžinta. Tą pačią dieną P. VI. 
Veriovkinas caro buvo paskirtas Kauno gubernato- 
rium. Šioje vietoje jis išbuvo 8 metus. Per tą ilgą 
ir audringą laiką jis savo taktu, savo aukštu prityru- 
sio administratoriaus protu, palankaus nusistatymo 

visuomenės įvairiems sluoksniams sugebėjo išvengti 
revoliucijos laikais žiaurių represijų ir administracinio 
teroro, kokį mes matėme kitose vietose. Jis sugebėjo 
užkariauti savo atvira širdimi visų tautų bei tikybų 
atstovų simpatijas. 

Lietuviams jis buvo, be abejo, palankus. Kiekvie- 
ną reikalą jis užtarinėdavo prieš savo vyresnybę, nie- 
kad netrukdė mūsų kultūros pastangų, bet stengėsi, 
kur galėjo ir kiek galėjo, paremti. 

1912 m. birželio mėn. jis iškeliamas į Vilnių. Su 
kokia meile ir pagarba Kaunas išlydėjo savo guber- 
natorių! Lietuvių atstovai — vyskupas Cirtautas, ku- 
nigai, P. Leonas ėmė balsą ir aukštai įvertino jo nuo- 
pelnus mūsų kraštui ir mūsų tautai. Vyskupas Cir- 
tautas apibūdina jį kaip aukštos tolerancijos vyrą, ku- 
ris globojo visas tikybas vienodai. Mokytojai, teisė- 
jai, savivaldybininkai, rabinai ir žydų visuomenės at- 
stovai skubino pareikšti jam savo dėkingumą ir pa- 
garbą. Lietuvių delegacija jam padovanoja Žmuidzi- 
navičiaus pieštą paveikslą, kurį jis labai vertino. 

Be P. VI. Veriovkino, buvo jau ir kitų rusų ari- 
stokratų, kurie palaikydavo mūsų jauną tautos kilimą. 
Pav.: kunigaikš. I. S. Vasilčikovas, grafai Zubovai ir k. 

Grįžę su Aukštuoliu iš Sibiro, pripratę prie ru- 
sų visuomenės, nevengdami jos ir Kaune, mes lanky- 
davome jų klūbus ir susieidavome privačiai vienuose 
ar kituose namuose su teisėjais, advokatais bei kari- 
ninkais. Tokio boikoto, kaip buvo nusistatę jį vyk- 
dyti lenkai, mes nepalaikėme. 

Taip man besidarbuojant su aktingesniąja Kau- 
no lietuvių visuomene, atėjo ir 1912 m. pavasaris, 
kada mes ėmėme plačiau ruoštis prie rinkimų į ketvir- 
tąją V. Dumą. 

RUSŲ VISUOMENĖS KOVA 
DĖL ŽMONIŲ ATSTOVYBĖS 


Rossija puchla, a narod chiriel. — „Imenitych kupcov“ laisvės 
supratimas. — Pirmosios rusų revoliucijos išdavos. —V. Dumos 
įkūrimas ir jos kova dėl parlamentarizmo. — Viborgo atsišau- 
kimas. — Stolypino rinkimų įstatymo pakeitimas ir jo vaisiai 


Rusijos valstybė per jos 1000 gyvavimo metų 
taip išsiplėtė, kad užėmė beveik vieną viso pasaulio 
šeštadalį su 150.000.000 gyventojų įvairių tautų, ti- 
kybų, rasių ir įvairių kultūrų. „Ot chladnych fins- 
kich skal do plamennoj Kolchidy““. Ši valstybė tai yra 
savo rūšies fenomenas ir iš dalies neišaiškinamas reiš- 
kinys. Rusų tauta, ilgą laiką buvusi mongolų užka- 
riauta, vakaruose lietuvių, pietuose lenkų valdoma, vis 
dėlto sugebėjo nusikratyti mongolų ir galiausiai ne tik 
išsivaduoti iš Lietuvos ir Lenkijos, bet dar pavergti 
buvusius savo valdovus*). Sienos pasistūmėjo toli į 


*) Mūsų Didieji Kunigaikščiai, užkariavę didelius plotus — 
Gudiją, Galiciją, Volynių, Podoliją ir Ukrainą iki Juodųjų 
marių, — neretai laužė sau kardus prie Maskvos vartų. Gedimi- 
no padermės dinastija viešpatavo daugelyje rusų miestų. Pačios 
Rusijos sostas svyravo, ir vienu laikotarpiu buvo tvirtai kelia- 
mas klausimas, kad jį turįs užimti Lietuvos Didžiojo Kunigaikščio 
Gedimino ainis. Bet virto kitaip. Jie atsiėmė atgal iš Lietuvos 
ir Lenkijos savo žemes ir daugiau kaip šimtmetį laikė savo val- 
džioje pačių lietuvių ir lenkų apgyventas vietas iki vėl tos vals- 
tybės po didžiojo karo susikūrė, 

rytus iki Ramiojo vandenyno, į pietus — iki Turke- 
stano, Kaukazo ir Mažosios Azijos, į pietų vakarus — 
iki Besarabijos, Austrijos, Vokietijos, į vakarus — iki 
Baltijos jūros ir švedų sienų ir toli šiaurėje — iki Le- 
diniuotojo vandenyno. Jos karo prestižas buvo aukš- 
tai iškilęs pasaulio akyse. 

Rusai dėl savo geografinės padėties ir dėl isto- 
rinių faktorių kultūriškai yra atsilikusi tauta. Užka- 
riavusi ir pavergusi kitas tautas, išsipūtė, savo val- 
džią išplėtė į begalinius žemių plotus, bet nepajėgė jų 
kultyvuoti ir sukultūrinti. Pats valstybės centras ne- 
galėjo pasigirti aukšta kultūra. Rusų tauta, ypač jos 
centras, žemiau stovėjo, negu jos pakraščiai. Suo- 
mija, Estija, Latvija, Lietuva ir Lenkija daug aukščiau 
kultūroje stovėjo už Kursko, Kalugos, Viatkos, Sama- 
ros ir kitų vietų gyventojus. ,„Rossija puchla, a na- 
rod chiriel“, labai tiksliai apibūdino rusų tautos eks- 
pansiją garsus istorikas Kliučevskis. 

Imperijos valdžia, ilgai buvusi despotiška su vi- 
sais Azijos valdovų atributais, neleido išsivystyti pa- 
čiai tautai, neleido valdytis, bet buvo valdoma iš pa- 
ties centro, palaikydama žmonių obskurantizmą. Ūkiš- 
kai ekonominės sąlygos buvo primityvios. Valstie- 
čiai, savo ponų dvarininkų vergai, neturėjo teisių 
dalyvauti biurokratijos įstaigose, valdininkai buvo su- 
daromi iš bajorų klasės, kurie buvo tamsūs ir visa kuo 
atsilikę nuo Europos valdančiųjų klasių. 

Tiesa, kada Europoje ėmė klestėti humanizmas, 
kada piliečio ir žmogaus teisių lygybės idėjos paplito 
po vakarų valstybes, tada rusų carienė Ekaterina II 
sumanė irgi duoti galimumo savo valdiniams daly- 
vauti krašto valdyme ir išklausyti jų balso. 

Minėtinas yra jos ,„Nakaz“. Ji liepė sukviesti 
visų luomų komisiją.  Susirinko atstovai iš plačiosios 

„Rusijos ir sėdo svarstyti reikalų, numatytų jos naka- 

ze. Greta pravoslavų arkivyskupo sėdėjo nemokąs 
. pasirašyti mahometonų mula, bajorų luomo atstovai, 
valdininkai ir pirkliai. Bet ko jie norėjo? 

Pirklių luomo atstovai pareikalavo nutarti ir pa- 
siųsti carienei peticiją, kad jiems, pirkliams, būtų leis- 
ta nešioti kardas ir turėti vergų. Carienė Ekateri- 
na II, paskaičiusi tokį „imenitych kupcov“ atstovų 
reikalavimą, labai užsirūstino ir nutarė, kad Jean 
Jack Russo, Voltaire ir kitų idėjos dar negali būti jos 
imperijos gyventojams taikomos. Komisiją panaiki- 
no ir nedavė jokios atstovybės žmonėms krašto val- 
dyme, palikdama tuos valdymo kelius, kurie buvo 
Maskvos carų nustatyti. 

Jauna, negausi, nors ir išsilavinusi, rusų in- 
teligentija, kuri atsirado tik nuo caro Petro Didžiojo 
laikų, t. y. nuo XVIII šimtmečio pradžios, nepajėgė 
užimponuoti valdančiajai klasei. Jos įtaka žmonėms 
palyginti buvo menka. 

Kaip visa rusų tauta, linkusi prie pasingumo, pa- 
sidavusi daugiau gamtos jėgoms, neišaiškintoms jos 
primityviems žmonėms, taip ir aukštai išsilavinusi ru- 
sų inteligentija turėjo antspalvį visai tautai, bendrų 
požymių bruožą. Be gilių tradicijų, ji turėjo savyje 
tos netvarkos pradmenų, kurie iš senovės joje vieš- 
patavo. Šitą rusų tautos anarchišką netvarką gražiai 
apibūdina sena legenda apie pakvietimą į sostą Riuri- 
ko kunigaikščių dinastijos: ,„Zemlia naša velika į obil- 
na, no poriadka v nej niet. Prichodite kniazit i vla- 
diet nami“ — esą taip pasakę Riurikui rusų tautos pa- 
siuntiniai. 

Ta vidujinė netvarka, stoka disciplinos bei susi- 
klausymo, vedė rusus prie anarchijos ir nihilizmo. Jų 
literatūra, muzika ir menas buvo pasiekę aukšto išsila- 

vinimo laipsnio, bet toje literatūroje vyrauja pasyvu- 
mo idėjos. Genialus rašytojas Levas Tolstojus, su- 
kūręs, galima sakyti, pasaulinio masto literatūros še- 
devrus, savo tilosofija „„neprotivlenie zlu“ ir anar- 
chizmo idėjomis užkrėtė rusų visuomenę pasingumu. 

Bet XIX šimtmečio antroje pusėje inteligentijos 
spaudimo dėka, pačiai valdančiajai klasei kultūrėjant 
ir artėjant prie Europos, vis garsiau ir garsiau ėmė 
girdėtis balsai apie konstitucinės tvarkos reikalingu- 
mą. Katastrofiškai pasibaigęs Japonų karas ir rusų 
armijos pralaimėjimas sudavė didelį smūgį Rusijos 
prestižui viso pasaulio akyse. Dėl to kilo pirmoji re- 
voliucija, privedusi imperijos valdžią prie kapitu- 
liacijos. 

Rusų visuomenė, gavusi progos po 1905 metų 
revoliucijos organizuotai stoti į kovą su pasenusiu 
biurokratijos režimu, aukštai pakėlė galvą. Jos de- 
mokratiniai sluoksniai, vadovaujami idealistinės inte- 
ligentijos, kilusios iš dalies iš pačios tautos demokra- 
tiškų sluoksnių, iš dalies iš vidurinių luomų — dau- 
giausia pirklių, dvasininkų, žemesniųjų valdininkų 
ir liberalinės smulkios bajorijos vaikai — dirbo dėl 
geresnės šalies ateities ir demokratiškesnės valdžios 
organų tvarkos. Imperijos vyriausybė, neįstengda- 
ma atsispirti revoliucijos spaudimui ir pabūgusi jos 
baisių išdavų, išleido manifestą, pažadėdama tikrai 
įgyvendinti konstitucinę monarchijos santvarką su 
dvejais rūmais įstatymams leisti, o grafas S. Vittė, 
Rusijos ministeris pirmininkas, parengė kraštą Val- 
stybės Dumai sušaukti. 

Pirmoji Duma, praminta „narodnavo gnieva“ 
Duma, negalėjo ilgai išsilaikyti. Jos veikimas nuolat 
buvo paraližuojamas senosios biurokratijos, kuri, 
kiek atsipeikėjusi nuo pirmųjų revoliucijos bangų ir 

"sustiprėjusi, siūlė carui atšaukti 1905 metų spalių 
mėn. 17 dienos išleistą manifestą ir panaikinti Valsty- 
bės Dumos instituciją, arba ją paversti caro pataria- 
muoju organu. 

Valstybės Duma, turėdama visišką vyriausybės 
darbų kritikos laisvę, ne kartą pasakė jai daug kar- 
čios teisybės. Vyriausybė, puolama įvairių kraštų 
tautų, tikybų ir partijų atsiųstų atstovų, pirmą kartą 
pajuto, kad neatsilaikysianti prieš tokią smarkią 
audrą. Atstovai, po tiek laiko kenčiamos priespau- 
dos ir persekiojimų, pasakė tai, kas buvo jiems įsa- 
kyta jų rinkikų, kas glūdėjo jų geriausiųjų vadų šir- 
dyse.  Muromcevas, Petrunkevičius, Rodičevas, 
V. Nabokovas, J. J. Petražickis, kunigaikščiai Dolgo- 
rukovas ir Šachovskoj, toliau Vinaveris ir daugelis 
kitų žymių konstitucinės demokratinės partijos 
adeptų, paskui Aladinas, Aleksinskis ir visa plejada 
iš kitų partijų, įsitikinę savo teisėtumu, karštomis kal- 
bomis varyte varė biurokratiją ir jos atstovus mini- 
sterius į neišvengiamą krachą. Iš karto atsivėrė prieš 
visą Rusiją opiausios ir neišgydomos tautos žaizdos, 
paaiškėjo visa eilė tokių vyriausybės darbų ir darbe- 
lių, kuriems įvertinti neužteko net aukščiau minėtų 
oratorių iškalbingumo. 

Lietuviai, eidami į I-į4 V. Dumą drauge su žy- 
dais, išrinko savo atstovais iš Kauno gubernijos — 
kun. Jarulaitį, J. Kubilių, Sabalį, Milvydą, dr. Lopą ir 
Abramsoną. Lietuvių atstovai Dumoje prisidėjo: J. 
Kubilius ir Lopas prie trudovikų, Sabalis ir Jarulaitis 
prie bepartinių grupės, Milvydas prie kadetų; iš Su- 
valkų gubernijos — Girnių ir Vitkauską. Savo keliu 
visi prisidėjo prie autonomistų federalistų kuopos, ku- 
rią buvo suorganizavęs Aleksandras Lednickis, lenkų 
atstovas iš Minsko gubernijos. Ši grupė buvo gana 

gausi. Į ją įėjo visų mažųjų Rusijos tautų atstovai. 
Viso apie 150 atstovų. Lietuviai palaikė Lietuvos au- 
tonomijos reikalavimą. 

V. Dumos atidarymą sekė visa eilė žydų pogro- 
mų, suruoštų ne be valdžios žinios ir slapto jos pri- 
tarimo. Balstogė, Kišiniovas, Odesa ir kiti miestai 
paplūdo nelaimingų izraelitų krauju. Tuo Rusija įsi- 
gijo negarbingą antisemitų vardą, kuris pasiliko juo- 
džiausia dėme jos atsivadavimo iš po slėgusios ca- 
rizmo letenos istorijoj. „Juodoji šimtinė“ ėmė siau- 
sti ir rengti pogromus ne tik vien žydams, bet ruošė 
juos studentams ir šiaip pažangiajai inteligentijai. 
Tomsko juodašimčiai savo „žygiais“ net pralenkė ki- 
tų miestų juodašimčius: jie sudegino miesto teatrą ir 
geležinkelių valdybos rūmus, kur tuomet vyko gau- 
singi mitingai. Mitingo dalyviams net nebuvo leista 
gelbėtis: kas mėgino iš degančios patalpos bėgti, tas 
buvo kareivių tuojau sušaudytas. O tokių įvykių pla- 
čioj Rusijoj, pradedant Odesa ir baigiant Vladivosto- 
ku, buvo daug. 

Taigi, tokių įvykių akivaizdoje V. Dumos atsto- 
vai negalėjo tylėti. Ir jie kalbėjo, kaltino vyriausy- 
bę ir reikalavo traukti tieson daugiausia nusikaltusius 
biurokratus. Jiems pritarė visuomenė, ir jų balsas . 
darėsi kaskart vis galingesnis. Biurokratija jautė, 
kad valdyti imperiją Pobiedonoscevo principais, įsi- 
galėjusiais Aleksandro III-jo viešpatavimo metu ir pe- 
rėjusiais į Nikalojaus II-jo laikus, kur „,„samoderža- 
vije, pravoslavije ir ruskaja narodnost“ virto lozun- 
gais, jau dabar nebegalima: iš įvairių kraštų kilusi 
demokratija, kartą jau pakėlusi galvą, nesiduos be 
pasipriešinimo užčiaupti sau burnos jokiomis repre- 
sijomis. Rinkimai į I-ją Dumą vaizdžiai parodė, kad 
daugumą atstovų yra aiškioje opozicijoje esamai 

tvarkai. Konstitucinės demokratijos partijos nariai, 
kurie vadovavo I-jai Dumai, toli gražu ne revoliuci- 
jonieriai ir ne respublikonai, reikalavo valdžios (vy- 
riausybės), kuri turėtų visų pasitikėjimą ir būtų V. 
Dumos palaikoma. Visa kairioji Dumos dalis pritarė 
kadetams ir palaikė juos kovoje dėl parlamentarizmo. 
Vyriausybė, kuri buvo sudaryta iš senų biurokratų, 
pripratusių be jokios kontrolės ir be visuomenės pri- 
tarimo valdyti kraštą, ne tik nepritarė parlamentariz- 
mo reikalavimui, bet ėmė įrodinėti, kad pati V. Du- 
ma esanti be reikalo sušaukta, kad ji nemokanti dar- 
bo dirbti ir tik trukdanti ministeriams darbuotis, kad 
ji siekianti pasisavinti aukščiausios valdžios prero- 
gatyvas, norinti nugriauti caro valdžią ir įvesti Ru- 
sijoje respublikonišką santvarką. 

Kas sudarė pirmojoje Dumoje tų priešvyriausy- 
binių elementų daugumą? Pirmiausia visa progresy- 
vinė rusų visuomenė su socialistais revoliucionieriais, 
socialdemokratais ir kadetais bei progresistais. Bet 
to buvo maža. Kadangi senojo režimo obalsiu buvo 
„Samoderžavije“, tai prieš šį principą jau eo ipso ėjo 
visos opozicinės partijos, kaipo parlamentarinės. Jos 
surado tokių talkininkų, kurie kėlė savo balsą prieš 
visus tris senosios formulės principus, būtent ,,„samo- 
deržavije, pravoslavije ir ruskaja narodnost“. Tai 
buvo visi tie elementai, kurie nebuvo nei „ruskoj na- 
rodnosti“, nei ,,pravoslavai“. Tai atstovai visų tų 
tautų, kurios visą laiką senosios Rusijos buvo slegia- 
mos ir persekiojamos. Lenkai, musulmonai, totoriai, 
armėnai, visos Kaukazo tautos, lietuviai, latviai, 
estai, žydai ir visos kitos tautos, išskyrus vokiečius, 
kurie savo privilegijuotos padėties dėka buvo ankš- 
tai susigyvenę su biurokratija, kėlė savo balsą prieš 
vyriausybę ir daugiausia turėjo pamato bijoti seno- 

sios tvarkos sugrįžimo. Silpnai ir jaunai rusų de- 
mokratijai tokie talkininkai buvo labai reikalingi. Jai 
buvo tuo tarpu pakeliui su visais, kurie ėjo prieš vi- 
sų nekenčiamą biurokratiją ir kovojo už įgyvendi- 
nimą Rusijos konstitucinės perlamentarinės tvarkos. 
Revoliucijos metu, dar prieš Dumos sušaukimą, ,,Vi- 
suomenės ir miestų veikėjų sąjungos“ (Sjiezd obščes- 
tvennych i gorodskich diejatelei) suvažiavime Mas- 
kvoje mes matome įvairių tautų atstovus, tarp jų ir 
mūsiškius — P. Višinskį ir V. Bielskį, besitariančius 
dėl būsimos Rusijoje tvarkos. 

Taigi, nėra reikalo aiškinti, kad opozicinės par- 
tijos, kurioms tautinių mažumų atstovai taip reikalin- 
gi buvo, nesibaidė šių tautų radikališkų reikalavimų, 
juo labiau, kad tie reikalavimai negalėjo būti tuoj 
realizuojami ir savaime turėjo būti nukelti iki bus 
nugalėta visa reakcijinė Rusija su jos „„samoderžavi- 
je“ ir dar galinga biurokratija. 

Pirmoji Duma nesišykštėjo pasakyti karčios tei- 
sybės, nesidrovėjo nei radikališkų permainų reika- 
lauti. Ji tik formulavo visos progresyvinės Rusijos 
mintį, bet pozityvaus darbo nudirbti nepajėgė, sutik- 
dama didžiausias ir nenugalimas kliūtis vyriausybė- 
je. Kaip iliustraciją paminėsiu čia, kad I-ios Dumos 
priimtas pirmas įstatymas buvo Dorpato (Tartu) uni- 
versiteto studentų skalbyklos įsteigimas. .. 


72 dienas išgyvenusi, Duma buvo paleista. Jos 
vadai, manydami, kad visas kraštas juos palaikąs, iš- 
leido atsišaukimą į tautą, kur kvietė piliečius neklau- 
syti valdžios, nemokėti mokesčių, neiti į kariuome- 
nę, kol valdžia nebus sudaryta pagal tautos (nacijos) 
norą ir jai atsakominga. Toks atsišaukimas buvo iš- 
leistas Suomijos teritorijoje, Viborgo mieste, susirin- 

kusios V. Dumos daugumos atstovų. Jis įgavo ,,Vy-- 
borgskoe vozvanije“ vardą. 

Šio atsišaukimo išdavos buvo labai menkos. Be- 
veik niekas jų balso nepaklausė, ir rinkikai savo iš- 
rinktųjų atstovų nepalaikė. Biurokratija, jau reakci- 
jos sustiprinta ir jausdama tvirtai sėdinti savo suole, 
menkai reagavo į tokį atstovų atsišaukimą ir grįžusių 
iš Suomijos deputatų net nelietė, kalėjimuosna nesu- 
sodino, ko patys Viborgo susirinkimo dalyviai buvo . 
tikėjęsi, pasiryžę ir toliau savo tautos labui kęsti ir 
kovoti. 

Tuo tarpu biurokratija ir aukščiausioji valdžia 
nedrįso atšaukti manifesto ir V. Dumos panaikinti, 
tiktai ieškojo kelių, kaip susiaurinti V. Dumos teises 
ir pakeisti rinkimų tvarką, kuri užtikrintų vyriausy- 
bei V. Dumoje daugumą. 

Tačiau reikėjo skubėti su antrosios V. Dumos 
sušaukimu. Pirmosios Valst. Dumos narių daugu- 
ma, pasirašiusi Vyborgo atsišaukimą, buvo patraukta 
atsakomybėn ir neteko rinkimų teisės. 

Į II-j4 V. Dumą lietuviai išrinko socialdemokra- 
tus iš Kauno gubernijos: Vladą Stašinską, dr. Guda- 
vičių, Povylių, Kupstą ir Kumelį. Iš Suvalkų krašto 
trudoviką A. Bulotą ir kadetą P. Leoną. 

Naujus rinkimus laimėjo radikalai ir socialistai. 
Buvo aišku, kad vyriausybė dar mažiau turės noro 
su ja drauge dirbti. Tai buvo Duma ,narodnavo 
neviežestva“. Išprovokavęs V. Dumos socialdemo- 
kratus prie atviro sukilimo, ministeris pirmininkas 
P. A. Stolypinas, buvęs Kauno gubernijos bajorų va- 
das ir Kėdainių dvarininkas, II-ją Dumą išvaikė 1907 
metų birželio mėn. 3 d. Drauge su šiuo auktu visai 
pakeitė, priešingai pagrindiniams valstybės įstaty- 
mams, rinkimų tvarką. Ši tvarka davė daugumą 

cenzuotai Rusijai, ir Stolypinas gavo paramos pačio- 
je V. Dumoje, kuriai vadovavo vadinamieji oktiabri- 
stai su A. Gučkovu pryšaky. 

Į III-ją V. Dumą iš Kauno gubernijos buvo iš- 
rinkti: Pr. Keinys, Požela, Pr. Kuzma. Iš Suvalkų — 
A. Bulota. Visi buvo trudovikai, tik Kuzma prisidėjo 
prie socialdemokratų. 

Naujoji Dumos dauguma, daugiausia dvarinin- 
kai ir aukštoji valdininkija, bijodama revoliucijos pa- 
sikartojimo, aiškiai stojo biurokratijos pusėje, pri- 
dengdama V. Dumoje vyriausybės darbus. O at- 
mosiera, drauge su nutolimu nuo pirmosios revoliu- 
cijos, vis tirštėjo. Pakėlė galvas visokie reakcijos 
gaivalai, kurie revoliucijos metu organizavo pogro- 
mus žydams ir inteligentams daužyti. Jie, susispietę 
po Mykolo Archangelo vėliava ir ,„Sojuza Ruskavo 
naroda“, kėlė lozungus už ,,samoderžavije, pravo- 
slavije ir ruskaja narodnost“. Visi kitataučiai ir ki- 
tatikiai buvo paskelbti antros rūšies piliečiais, neišti- 
kimais Rusijos imperijai, kurių reikią saugotis, kaipo 
vidaus priešų. Drauge su šiuo visa Dumos opozicija 
— kadetai, socialistai ir trudovikai — taip pat buvo 
paskelbti vidaus priešais, kuriuos reikią išnaikinti. De- 
šinieji net ginčijo pačios V. Dumos egzistenciją, o iš 
visų kampų plačios imperijos buvo siunčiamos carui 
telegramos su prašymu panaikinti V. Dumos institu- 
ciją. Bet to padaryti vis dėlto neįstengė. Nei carui, 
nei jo ministeriams neužteko drąsos ir pasiryžimo 
atvirai stoti į dešiniųjų ekstremistų pusę. 

Išvaikius II-ją Dumą ir pakeitus pagrindinius rin- 
kimų įstatymus, kuriais pats caras buvo išsižadėjęs 
duotos kraštui konstitucijos, imta komentuoti, kad 
caras esąs vis dar „,samoderžavnyj“, norėdami tuo 

pasakyti, jog V. Duma gali būti ir visai panaikinta, 
arba suteiktos jai tik patariamosios teisės. 

Visi aukštieji valdininkai — ministeriai ir didieji 
kunigaikščiai — svarstė klausimą, ar Rusijoje yra 
„Samoderžavije“, ar ne. Stolypinas, išvaikydamas 
II Dumą, iškėlė šį klausimą gal pats to nenorėdamas. 
Jis labai ciniškai išsitarė, nelyginant anas Maskvos 
pirklys, kuris sakydavo: „Savo žodžio šeiminin- 
ku aš esu — aš jį daviau, aš jį pats galiu ir atsiimti“: 
„Tolko samodavlejučšej vlasti samoderžavnavo russ- 
kavo caria, kotoryį po svojemu počinu dal Rossii 
konstituciju, nadležit pravo izmienit osnovnyje zako- 
ny gosudarstva“. Taigi, iš čia ir sekė visi ginčai apie 
„samoderžavije“. Žinoma, konstitucijos ir V. Du- 
mos šalininkams buvo visai aišku, kad caras nėra 
„Samoderžavnyj“. 

Charakteringos išvados šiuo klausimu buvo pa- 
darytos vieno paprasto žmogelio, princo Oldenbur- 
giečio ūkvedžio Ramonės dvare paliai Voronežą. Ten 
buvo pakviesta pietų daug aukštų svečių. Už stalo 
susėdo apie 50 žmonių, tarp jų ministeris pirminin- 
kas Stolypinas, keli caro dėdės ir pats šeimininkas. 
Sekdamas demokratizmo mada, princas Oldenburgie- 
tis pasisodino šalia savęs savo ūkvedį Nikitičą, mu- 
žikiškais rūbais apsirėdžiusį. Kada visi svečiai gin- 
čijosi, ar caras „samoderžavnyj“ ar konstitucinis mo- 
narchas, princas kreipėsi į savo ūkvedį ir paklausė: 

— Kak ty dumaješ, Nikita, u nas est samoder- 
žavie, ili niet? 

— Vaše Imperatorskoje Vysočestvo, — atsakė 
Nikita, — kak posmotriš krugom — mužik lientiajni- 
čaet, policeįskij bezcbrazničaet, činovnik vziatki be- 
ret, kažetsia vsio valitsia, vsio ruchnet, a niet taki, 
deržitsia. Voistinu samoderžavie, samo soboj deržit- 
Saus. 

Stolypinas, įvedęs karo lauko teismus ir karo 
stovį, galutinai dezorganizavo ir pakirto revoliuci- 
jos bei opozicijos elementus. 

Trečioji Duma, kaip jau minėjau, buvo paklusni 
vyriausybei ir ją palaikė. Kas liko veikti opozicijai? 
Kadetai, socialistai ir progresistai, susiblokavę su ki- 
tataučių atstovais, sudariusiais atskiras tautines gru- 
pes arba tiesiai prisišliejusiais prie esamųjų partijų, 
kėlė savo balsą už pačios V. Dumos teises ir visos | 
Rusijos piliečių laisvę. Tačiau opozicija, sudarydama 
negausingą mažumą Dumoje, nieko pozityvaus nega- 
lėjo nuveikti, ji tik dabojo, kad niekas Dumos neliestų, 
o iš tribūnos skelbė kraštui, ko ji reikalaujanti. 

Tokioje atmosieroje praėjo penkeri III-ios V. 
Dumos darbavimosi metai, kiek jai buvo skirta pagal 
įstatymus gyvuoti. 

Ji per savo veikimo metus priėmė virš 2.700 įs- 
tatymų ir dar apie 3000 įstatymų projektų paliko IV 
Dumai svarstyti. Tuo būdu V. Duma, kaipo įstaiga 
ir įstatymdavystės organas, jau buvo prigijusi ir jos 
egzistencijai nebegrėsė pavojus. 

IT 
RINKIMŲ SŪKURY 


Lietuvių nusistatymas. — Agitacija sų koncertais. — Partijų 

rungtyniavimai. — Kovos su dvarininkais. — Lietuvių kandi- 

datai. — Rinkimų Iemiantis momentas, — Kun. J. Tumo inter- 
vencija. — Rinkimų rezultatai 


Dabar atėjo rinkimai į IV-ją Valstybės Dumą. 

Mes, lietuviai, kaip ir kitos tautos, rūpinomės 
sudaryti tokią atstovybę, kuri, būdama opozicijos 
partijose, aiškiai keltų lietuvių tautos gyvuosius rei- 
kalus. Be bendrųjų valstybės reikalų, be kovos už 
žmogaus bei piliečio laisvę, už parlamentarizmą ir 
konstituciją, mūsų buvo dar specialių reikalų, kurie 
visai opozicijai nerūpėjo. Todėl Lietuva, rinkdama 
savo atstovus, dabojo, kad jos atstovai, sėdėdami 
opozicijoj, neužmirštų savo tautos reikalų. Kaip žino- 
me, buvo susidariusi tradicija rinkti į Dumą atstovus 
kuo radikališkiausius, kad jie drąsiai keltų aikštėn visas 
mūsų tautai vyriausybės daromas skriaudas. Net A. 
Bulota, būdamas socialistų liaudininkų lyderiu, buvo 
šio tautos nusistatymo spiriamas dažnai prabilti mūsų 
tautiniais reikalais. Toks socialistų frakcijos lyderio 
nukrypimas nuo savo partijos principų buvo toleruo- 
jamas, nes Bulotos pozicija jo negausingoje irakcijoje 
buvo dominuojanti. Be to, jis turėjo paramos dar 

iš dviejų lietuvių atstovų, tos pačios frakcijos narių, 
P. Keinio ir Poželos. Kas kita buvo su socialdemo- 
kratais. Toje pačioje III-je Dumoje Pranas Kuzma, 
mūsų visuomenės verčiamas, ėmė kelti tautinius rei- 
kalavimus. Tie klausimai grynai internacionališkai 
frakcijai pasirodė perdaug nacionalistiški ir tikybiški. 
P. Kuzma susilaukė konilikto ir buvo iš socialdemo- 
kratų frakcijos pašalintas. Tokiems dalykams esant, 
imta mūsų visuomenės, ypač tautiškai nusistačiusios, 
galvoti, ar nevertėtų parinkti atstovus į IV-ją Dumą, 
be socialistų, dar ir kitokio nusistatymo Žmones, ku- 
rie, būdami opozicijoje, galėtų sudaryti, kaip ir kitos 
tautos, Dumoje savo atskirą frakciją, arba, jei to 
nebūtų galima padaryti, priklausytų kadetams ir pa- 
sinaudotų jų parama. Mūsų monopolistai socialistai 
su tokiu formulavimu nesutiko ir, kaip vėliau maty- 
sime, net labai griežtai pasipriešino, norėdami, kad 
ta Lietuvos atstovavimo monopolija ir toliau pasiliktų 
jų rankose. 

Prieš Velykas, susiėję Kaune pas d-rą Stonkų 
įvairių srovių žmonės, išrinkome nepartinį rinkimų 
komitetą. Be kitų, į komitetą įėjo P. Leonas, kun. 
Dabužinskis, M. Yčas ir d-ras Alekna. Ėmėme tar- 
tis, ką į Dumą rinkti. Tautininkų grupė jau seniai bu- 
vo nužiūrėjusi nuo valstiečių kūrijos mane. Nors aš 
buvau mokslus baigęs, bet neišsiregistravęs, einant 
1906 metų spalių mėn. 8 dienos įstatymu, iš vals- 
čiaus, todėl dar galėjau tuo sąrašu eiti. 


Bet kaip be agitacijos rinkimus atlikti? Pasi- 
taikė gera proga. 

1912 metų vasarą, sugrįžęs iš Amerikos, atsi- 
lanko „Vilniuje Mikas Petrauskas. Po L. Mokslo 
Draugijos posėdžių susitinkame Smetonuose. Jis kupi- 

nas energijos, gražių sumanymų ir noro dirbti vasa- 
ros metu čia, Lietuvoje. Bet didmiesčių publika yra 
išvažinėjus po sodžius, ir koncertų rengimui yra pats 
nepatogiausias laikas. Kas kita sodžius. Čia tam 
palanki dirva, čia kiekvienas veikiau linkęs bus į tokią 
šventę atvykti, muzikos pasiklausyti, dainomis pasi- 
gėrėti. Aš, jaunas advokatas, lietuvių visuomenės 
nužiūrėtas kandidatas į V. Dumą. Man reikia apva- 
žiuoti Lietuvą, susipažinti su vietos žmonėmis, pa- 
rengti visuomenės nuomonę, paraginti ją aktingai da- 
lyvauti rinkimuose. Bet kaip tai padaryti? Rusų ad- 
ministracija susirinkimų šaukti juk neleis, ypač dar 
šiuo atveju, kada norima varyti politika. Todėl man 
kilo mintis tokiai agitacijai pavartoti visai nepolitinį 
būdą. Pasiūliau Mikui Petrauskui rengti koncertus 
po plačią Lietuvą. Aš būsiu impresario — organi- 
zatorius, o jis koncertuos kaipo dainininkas. Reikė- 
jo akompaniatoriaus ir pianisto solisto. Sustota ties 
dviejų panelių — Elenos ir Jadvygos Neimanyčių — 
kandidatūromis. Jos reformatų kunigo A. Neimano 
dukros, gyveno tuomet Papilyje. Gavome iš jų tėvo, 
čia pat buvusio tuo metu Vilniuje, principinį sutikimą 
ir pakvietimą atvykti į Papilį. Muzikali Neimanų šei- 
ma mudu kuo nuoširdžiausiai sutiko, mūsų projek- 
tams pritarė. Beviešėdami pas juos išdirbome smul- 
kų maršrutą, "nustatėme programas. Beliko pats 
svarbiausias dalykas — gauti gubernatoriaus leidi- 
mas. Nuvykęs į Kauną pas gubernatorių P. VI. Veriov- 
kiną, mums palankų vyrą, gavau leidimą 10 koncer- 
tų. Buvo numatyta: Biržai, Rokiškis, Panevėžys, 
Linkuva, Kėdainiai, Ukmergė, Zarasai, Raseiniai, 
Telšiai ir Šiauliai. 

Sugrįžus man į Papilį, ėmėm jau organizuotis. 
Suradome kiekvienoje vietoje po būrelį žmonių, kurie 

galėtų mums padėti, ir į juos kreipėmės. Gavome 
iš visur malonų pasižadėjimą mus globoti ir mums 
padėti. Na, ir pradėjome važinėti! 

Tuomet keliones reikėjo vargingai atlikti. Ke- 
liai buvo prie rusų blogesni, o automobilių gal tik 
du trys visoje Lietuvoje tebuvo. Gavome arkliais 
keliauti iš miestelio į miestelį. 

Pirmas koncertas buvo Rokiškyje. Tai buvo 
puikiausiai pasisekęs koncertas. Mikas Petrauskas, 
pasirodė, ypač plačiausiai šiame krašte Žinomas. 
Koncertas sutraukė daugybę žmonių. Programa 
turininga, įvairi, pritaikinta klausytojams: čia Leon- 
cavalo, Moniuškos, Gounod, Verdi ir kitų operų ari- 
jos rungčiavosi su mūsų liaudies dainelių švelniomis 
melodijomis ir maloniai širdį kuteno. Čia vėl pianis- 
čių dailiai atlikti Chopinas, Griegas, Čaikovskis ir 
kiti buvo tikrai meno pasigėrėjimas. Publika su tokiu 
džiaugsmu ir ovacijomis sutiko koncerto dalyvius, 
kad iš karto visų ūpas pakilo. Jau ir kelionės nebe 
taip vargingos atrodė. 

Toliau sekė Panevėžys. Jis tada buvo sulenkė- 
jęs, subajorėjęs ir šaltas lietuviškiems dalykams. Bet 
Miko Petrausko koncertas ir čia pirmuosius ledus 
pralaužė. Jis nugalėjo: internacionališkai nusistačiu- 
sios širdys buvo jo pusėje. 

Linkuva su savo pagarsėjusiais Škapliernos 
kermošiais sutiko mūsų koncertą irgi entuziastiškai, 
tikrai lietuviškai. Salė lūžo nuo publikos... Čia 
koncertą surengti mums padėjo d-ras Sketeris ir jo 
šeima. 

Nors kelionė buvo varginanti, bet labai įdomi, 
Sustoji kur nors paupyje arklių pasiganyti, pasigir- 
dyti, gėriesi gamtos gražiais reginiais, traukdamas 
į krūtinę gaivinantį šienapiūtės orą, klausais valio- 

jančių dainų grėbėjų ir piovėjų, praeinančių pro tave 
pavakary iš laukų ir aukštai ant pečių belaikančių 
dalges ir grėblius. Jauki mums būdavo šių raume- 
ningų, sveikų vyrų ir mergaičių eisena. Čia tada ir 
be Kūno Kultūros Rūmų bei futbolo pagalbos sveika- 
ta trykšte trykšdavo. .. 

Audrai kilus, tekdavo artimesnį dvarelį ar ūki- 
ninko seklyčią pasirinkti nuo lietaus pasislėpti. Vai- 
šingi mūsų žmonės. Dažnai tekdavo ir nakvynei pa- 
silikti.  Varu priversdavo, priprašydavo. 

— Argi galima tokius svečius audroje išleisti! 

Visados manydavau, kad niekur daugiau nėra 
tokių vaišingų žmonių, kaip biržėnai arba panevėžie- 
čiai. Bet, pavažinėjus po Žemaitiją, teko šią nuomo- 
nę pakeisti. Visur gražiai mus sutiko, visur gerą 
širdį rodė. 

Kėdainiuose koncertą surengė J. Aukštuolis. 
Tai Radvilų sostinė, kur kunigaikštis Jonušas Radvi- 
la grūmojo lenkams: „Jeigu jūs, lenkai, pro duris iš 
Lietuvos neišsinešdinsite, ateis laikas, kada mes, lie- 
tuviai, jus pro langus už kojų išmesime“'. 

Kėdainiai tuomet jau buvo nutautę. Jų visuo- 
menę sudarė žydai ir sulenkėję žmonės. Lietuvių 
inteligentų šeimų buvo vos kelios: d-ro Jarašiaus, 
d-ro Hanusevičiaus ir dar dvi trys. Tačiau ir Čia 
buvo gausiai aplankytas koncertas. 

Iš čia važiuojame į Ukmergę. Ukmergėje tas 
pats vaizdas. Visuomenei buvo duodamas tonas 
Kiawličių, Dovgelų ir kitų panašių lenkų dvarininkų. 
D-ro Alseikos ir d-rės Alseikienės, šių naujos Lietu- 
vos nelabai pageidaujamų „indrūzų“ — ramios nuo- 
taikos trukdytojų, litvomanų padedami, ir čia kon- 
certuojame. Iš anksto priešingo ūpo nusistačiusi 
publika atsilankė negausiai. Bet koncertas praėjo 

vis dėlto su dideliu meniškų pakilimu. Teko vėliau 
išgirsti ir apgailestavimų tų, kurie nebuvo koncerte. 
Man buvo prikaišiojama, kodėl afišos tik lietuvių ir 
oficiale rusų kalba spausdinamos. Girdi, mūsų, len- 
kų, jūs į koncertą nekviečiate... Tokių prikaišioji- 
mų teko vėliau girdėti ir Raseiniuose. Raseinių vie- 
nas dvarininkas, mūsų prietelius, kuris buvo pats 
labai muzikalus, jo žmona — dainininkė, o vaikai 
taip pat muzikai, nesiteikė tik dėl šios priežasties 
į koncertą atvykti. Atsiuntė arklius ir vieną savo 
sūnų pakviesti mus pas save. Čia mes porą dienų 
viešėjome. Dainos, muzika skambėjo beveik be 
sustojimo. Mūsų santykiuose harmonija buvo sklan- 
džiausia. Norėjome keliauti, bet neleido, prašė dar 
kelioms dienoms pasilikti. Bet, štai, Mikas Petraus- 
kas, Jadvygai Neimanytei fortepionu pritariant, už- 
traukia savo baladę. Pasigirsta Maironio žodžiai: 
„ „Užmigo Tėvynės bajorai galiūnai, 
Dvasia svetima jų gaivinasi kūnai. 
Jie savo Tėvynę užmiršo. ..“ 


Pašoka kaip įgeltas šeimininkas, ima įrodinėti, kad 
jis tikras lenkas, kad jo šeima iš Galicijos atėjusi prieš 
700 metų, kad jis nesitikėjęs savo namuose išgirsti 
tokių priekaištų Lietuvos bajorijai. . . 

Mūsų nuotaika pasikeitė. Paniurę, paskubomis 
papietavę pajutome, kad nieko kito nebelieka, kaip 
greičiau dumti iš čia. 

Gal pėstiems iki miesčiuko leistis? Bet svetin- 
gas šeimininkas duoda ketvertą arklių, pakinkytų į 
karietą, nuveža į Kelmę, o jau Telšius patys pasie- 
kiame savomis priemonėmis. 

Ežeras, graži gamta čia verste privertė mus 
užmiršti tą nesmagų įvykį mūsų geradario bajoro 

šeimynoje. Bet dėl to kaltas Maironis: nebūtų jis 
žadinęs tautos sąmonės, nebūtų drumstęs taikaus nu- 
sistatymo, nebūtų tekę mums su bajorais pyktis, Mi- 
kas Petrauskas nebūtų muzikos rašęs! .. 

Nuoširdžiausiai mūsų laukė Zarasuose. Ir kas tuo- 
met buvo dviejų vyrų padaryta, tai dabar to nė 200 
zarasiškių nepadarytų. Tai buvo dvi lietuviškos šir- 
dys: d-ras D. Bukontas ir adv. A. Tumėnas. Jie su- 
gebėjo šiame daugiausia sulenkintame Lietuvos kam- 
pelyje iš Miko Petrausko ir Neimanyčių koncerto pa- 
daryti tikrą lietuvišką šventę. 

Tačiau jie padarė kompromisą: mūsų afišų ne- 
išlipdė, o naujai atspausdino savąsias, pridėdami dar 
ir lenkišką tekstą, bet mes jų nebarėme. Publikos tiek 
daug iš visur buvo prisikvietę, kad obuoliui vietos 
nukristi nebebuvo. Visi skirstėsi po ilgai užtrukusio 
vakaro patenkinti. D-ras Bukontas džiaugėsi, kad 
pirmą kartą viešai pasirodę tame krašte lietuviai 
užimponavo sulenkėjusiai visuomenei tokiu rimtu 
koncertu. 

Mano misija irgi sėkmingai buvo atlikta. Po 
koncertų jaunimas šokdavo, o aš su būreliu žmonių 
tardavaus apie rinkimus į Dumą. Taigi, Miko Pet- 
rausko koncertai suvaidino ne tik kultūrinį, bet ir po- 
litinį vaidmenį. .. 

Tokį turą padarę ir gerokai privargę, sukėlėme 
Lietuvą ant kojų. Jau vienas mūsų pasirodymas visą 
apylinkę sujudindavo. 

Mūsų visuomenė tuomet buvo labai pakrikusi. 
Partijų organizacijos buvo mažos. Reakcija, siau- 
tusi visoj Rusijoj, dar labiau pasireiškė jos pakraščiuo- 
se, kitataučių apgyventose vietose. (Galima sakyti, 
kad čia buvo ne partijų, 0 palaidų neorganizuotų 
srovių, susibūrusių aplink vieną kitą laikraštuką ar- 

ba vieną kitą draugiją. Mūsų negausinga inteligen- 
tija, pasilikusi krašte ir susidedanti iš laisvų profesijų, 
kaip gydytojų, advokatų, dailininkų ir labai menko 
skaičiaus valdininkų, buvo atbalsis visos rusų inteli- 
gentijos su jos savumais ir ideologija, pasiryžusi ko- 
voti su carizmu ir sociale tvarka, bet drauge atsine- 
šusi didelę dozą internacionalizmo, nihilizmo ir be- 
dievystės. 

Jeigu pirmieji savumai stiprino kovotojus už ge- 
resnę ir šviesesnę visos imperijos ateitį, tai antrieji, 
susidūrę su Lietuvos gyvenimu, buvo jam svetimi ir 
net žalingi. Kaip galima ugdyti internacionalizmą 
dar tik beatbundančioje tautoje, kurios tautinis susi- 
pratimas tik neseniai ėmė reikštis lietuvio sąmonėje? 
Ką galėjo duoti tautai gero toks tautinio indeferentiz- 
mo skiepijimas, o kartais net ir savo tautos idealų iš- 
sižadėjimas? 

Rusiški Krapotkinų, Bakūninų ir kitų anarchi- 
stų bei nihilistų pasisavinti idealai, be gilesnių studi- 
jų, be supratimo jų filosofinės esmės, buvo tiesiog 
nepriimtini lietuvio sielai. Bedievystė? Ką ji galė- 
jo mums duoti? Sumažinimas klerikalizmo reikš- 
mės ir privertimas kunigų eiti drauge su tautos va- 
dais atlenkinti bažnyčių, kurios buvo jų pastangomis 
nutautintos, priversti darbuotis savo ganomųjų ave- 
lių labui iš baimės jų vilkams neatiduoti? Gal būt 
tai ir pozityvus to meto veiksnys, bet kokia kaina 
perkamas. Juk vis vien atbudusios tautos dvasia 
privers ir dvasiškiją, kurios eilėse yra nemaža ir ge- 
rų darbininkų, eiti drauge su ja, neįnešant demorali- 
zacijos ir neatimant lietuviui krikščioniškos religijos. 

Taigi kairiojo sparno demokratai, ypač liaudinin- 
kai, atmetę tikybos reikalingumą mūsų tautai, stojo 
griežton kovon ir su tais, kurie, kaip tikintieji, aktin- 

gai dalyvavo krikščioniškose organizacijose, laikyda- 
mi bažnyčią gyvu tautos organizmu, ir gynė jos do- 
rovės mokslą ir pagrindus. Jie niekaip negalėjo su- 
prasti, kad gali būti inteligentų ir bažnytinių žmonių. 
Jiems rodėsi tada, kaip ir dabar, kad kiekvienas inte- 
ligentas būtinai turi nuo tikybos atsisakyti. Jeigu in- 
teligentas yra mokytas vyras, tai, jų šablonu, būtinai 
turi būti ateistas. O jei tokiu neesti, tai jis apsimetė- 
lis, kunigų pataikūnas, niekam tikęs žmogus. Nuo- 
širdumą, tiesumą tik sau pripažįsta ir monopolizuoja 
teisę tautos reikalais rūpintis. Ši nihilistiška etika 
yra rusų padaras, kurio raugas dar ligi šiol iš mūsų 
neišgaravo. 

Tuo vadovaudamies, liaudininkai, iš dalies ir 
socialdemokratai, ėmė mane pulti visur, kur tik ga- 
lėdami. Aš jiems dar baisesnis virtau, kada ėjau su 
visa krikščioniška Lietuva. Patekus man į V. Dumą, 
kairysis sparnas nesiliovė manęs puolęs ir „liaupsi- 
nęs“, norėdamas atsimokėti už jų ,„monopolijos“ suar- 
dymą. Jie nenusiramino ir iki šiol ir, kur tik gali, dar 
tebekandžioja po laikraščius mano personą. 

Atėjo ir patys rinkimai. Partijų kova paaštrėjo. 
Visokio plauko „cicilikai“ susivienijo ir nutarė pa- 
skelbti kovą mano kandidatūrai. Nors aš prieš socia- 
listus nebuvau priešingai nusistatęs, tačiau jau nuo 
pat gimnazijos laikų nemėgau jų internacionalumo. 
Todėl dabar ir pareiškiau viešai, kad išrinktas į Du- 
mą prie trudovikų nesidėsiu. 

Sleževičius, šiaipjau draugu dėdavęsis, nusistatė 
aiškiai prieš mane ir visu įnirtimu su savo partija 
agitavo. Jis pats irgi norėjo būti nuo Kauno guber- 
nijos renkamas. Bet ir jie patys beagituodami su- 
skilo. Rimtesnieji ir plačiau žiūrį žmonės, būtent 
kauniškiai, aiškiai stovėjo už mano, kaipo inteligento 

kandidatūrą, nepasiduodami partinei agitacijai. Vil- 
niškiai gi griežtai stojo prieš mane. Beagituodami 
taip įsikarščiavo, kad rodėsi kitų uždavinių liaudinin- 
kai neturį, kaip tik agitavimą prieš Yčą. Valsčiuje 
(Biržuose), mane išrinkus, griebėsi agituoti prieš ma- 
ne visur, kur tik galėdami, nesidrovėdami prasčiau- 
sių priemonių. Panevėžy, kur buvo renkami įgalio- 
tiniai, suvažiavo visi jų šulai ir bloke su socialdemo- 
kratais varė smarkiausią agitaciją. Pastarųjų atsto- 
vas VI. Požela, nors buvo griežtas savo nusistaty- 
me, bet elgėsi džentelmeniškai, tuo tarpu kaip liaudi- 
ninkų šmeižtai rėmėsi demagogija. 

Prisiklausę visokių kalbų, mes nuėjome į vieš- 
butį pasilsėti, tuo tarpu kaip mūsų priešininkai malė 
bei agitavo iki vidurnakčio ir anksti rytą vėl sukvietė 
valsčių įgaliotinius. Mudu su Balčikoniu nuėjome 
į susirinkimą apie 9 val. Mus sutiko sarkastišku juo- 
ku: „jau šaukštai po piet“. 

Vienas iš Pabiržės valsčiaus valstietis, Užunaris, 
sutikęs mus priemenėje, pasakė: 

— Kad tamsta žinotum, ką tie ponaičiai ant 
tamstos čia pripasakojo! Mes klausėmės, klausėmės 
ir nutarėme, kad tamsta tik jau nesi toks blogas žmo- 
gus, kaip jie pliauškia, ir tamsta eisi kiaurai į Dumą. 
Mes rinksime tamstą. 

Paskui suėjome į bajorvedžio -raštinę. Ten jau 
nieko iš pašalinių nebejsileido, ir mes galėjome laisvai 
pasitarti. Nutarėme su Balčikoniu statyti kandida- 
tais jų (pirmeivių) žmonęs. Kaip tik vieną išstatome, 
tuoj kiti juodų jam primeta. Jau tas įpykęs nebeklau- 
so savųjų. Taip iš eilės statydami suardėme social- 
demokratų ir liaudininkų bloką. Atėjo mano eilė. 
Balčikonis paklausė vieną pirmeivybės šulą ir jų laik- 
raščių platintoją ūkininką Juospaitį: 

— Ką gi rinksime į Dumą? 

— Tai ką gi daugiau rinksim! Čia tik vienas 
„padabnesnis“ į atstovą ir yra — tai Yčas. 

Tai tau ir agitacijos vaisiai! Paprasti bemoks- 
liai ūkininkai, nenustoję įgimtų padorumo dėsnių, lai- 
kėsi savo sąžinės balso, o ne partinio agitatorių 
šmeižto. 

Kai mane išrinko į Kauną, prasidėjo tiesiog 
„ablava“. Šmeižė, kiek tik galėjo, grasino bloką su- 
ardyti, net pranešė „Lietuvos Žiniose“, kad aš netu- 
rįs teisės būti renkamas dėl cenzo. Šis „Žinių“ pra- 
nešimas pakvipo „,,donosu“. Kauno gubernatorius 
Kulomzinas pareikalavo gubernijos komisijos mane 
iš rinkikų išbraukti. 

Daugiausia tuo džiaugėsi M. Sleževičius ir „Liet. 
Žinių“ abazas. P. Bortkevičienė skrajojo po Lietu- 
vą, aplankė visus apskričių įgaliotinius, maldavo jų, 
grasino atimti demokrato vardą iš tų, kurie Kaune 
balsuos už M. Yčą. Zarasuose Sleževičius pareiš- 
kęs, kad jei Kaune įgaliotiniai pamatysią, jog turįs 
praeiti Yčas, surašysią protokolą, kad daugiau nebe- 
dalyvausią rinkimuose ir grįšią namo*). 

Prieš pačius rinkimus gubernatorius Kulomzinas 
mėgino išbraukti iš mūsų bloko d-r4 Mejerovičių, 
Petrulį ir mane. Mejerovičių už tai, kad rinkimų są- 
raše jis buvo įtrauktas vardu Feodor, o iš tikrųjų jis 
rašėsi Teodor; Petrulį kaltino tuo, būk iš kariuomene- 
nės pabėgęs, 0 mane, kad aš neturįs jokio ūkio Biržų 
valsčiuje ir ten negyvenąs. Aš griebiaus visų prie- 
monių save apginti. Parašiau komisijai paaiškinimą, 
kur įrodžiau dokumentais, kad savo ūkį turiu Šimpe- 
liškiuose, 0 gyvenamoji vieta, prisirašant man prie 
advokatūros, buvo nurodyta Šimpeliškiai, Biržų vals. 


+) Žiūr. „Vilties“ Nr. 113, 1912 m. 

Komisijai svarstant mūsų cenzo tikrumą, didelį 
vaidmenį suvaidino Kauno miesto galva Bžozovskis. 
Aišku, kad mus tris išbraukus ir kitų kandidatų rinki- 
kų apygardose neišrinkus, lietuvių žydų blokas būtų 
visai pralaimėjęs rinkimus. Lietuva būtų buvus at- 
stovaujama Dumoje tik lenkų dvarininkų ir lenkų mies- 
telėnų. Nors Bžozovskis buvo lenkas ir artimesnis 
lenkų kūrijai, kuriai negalėjo nesimpatizuoti, tačiau, 
kaip teisingas, jautrios sąžinės, plačių pažiūrų ir ob- 
įektingas žmogus, nepasidavė politiniam ūpui ir pada- 
vė balsą prieš gubernatoriaus Kulomzino reikalavimą 
mus tris iš rinkikų skaičiaus išbraukti. 

Tos komisijos pirmininku buvo pažangus vy- 
ras D. D. Ivanovas, apygardos teismo pirmininkas. 
Vilniaus gubernatoriui P. VI. Veriovkinui pritariant 
(jis tuomet buvo išrinktas rinkikų nuo rusų kūrijos 
Kaune), komisija visus skundus atmetė ir mane rin- 
kiku patvirtino, o taip pat patvirtino Mejerovičių ir 
Petrulį. 

Įsivaizduokim, kad lietuviai būtų pralaimėję rin- 
kimus į IV-ją V. Dumą, kad būtų atstovavę Lietuvą 
lenkai. Argi nebūtų buvus lietuvių tautos pozicija 
be galo silpna, kad tautos likimą sprendžiant bū- 
tų tekę įrodinėti, kad Lietuva skirtinga nuo Lenki- 
jos ir kad tautos valia reikalauja sau nepriklausomy- 
bės? Šis momentas buvo' lemiantis ne tik lietuvių 
atstovybei Dumoje, bet ir ar ne visai Lietuvai. 

Kauno gubernijos rinkimai buvo taip sudaryti, 
kad dvarininkų kūrija buvo vos vienu balsu silpnesnė 
už lietuvių valstiečių ir žydų miestelėnų bloką. Mes 
jau nuo pirmosios Dumos rinkimų ėjome drauge su 
žydais. Šį kartą netikėtai Telšių apskrity paėmė viršų 
smulkiųjų dvarininkėlių ir kunigų grupė. Grėsė dva-+ 
rininkams visiškas pralaimėjimas. Smulkieji bajorė- 

liai, ypač Telšių apskr., buvo žymiai sulenkinti. Kilo 
abejonių, ar jie panorės dėtis su „chlopais“. Todėl 
Kauno rinkimų komitetas pasiuntė kun. Dabužinskį 
ir mane į Telšius susitarti su smulkiąja dvarininkų kū- 
rija, kad pravestų jie bent vieną tokį žmogų į Kau- 
ną, kurį būtų galima nuo lietuvių rinkti į Dumą. Nu- 
žiūrėjome adv. Narutavičių ir pas jį apsilankėme. 
Jis sutiko savo kandidatūrą statyti. 

Po ilgų derybų prieš rinkimus labai sunkiai bu- 
vo sudarytas lietuvių sąrašas. Kunigai nenorėjo so- 
cialisto rinkti, bet mudviejų spaudžiami — nusileido, 
ir Narutavičius buvo išstatytas pirmuoju kandidatu. 
Antruoju kandidatu ėjo kunigas Juozepavičius, Var- 
nių klebonas. Rezultate buvo išrinktas Juozepavi- 
čius.  Laimėjome dar vieną balsą ir kandidatą į Du- 
mos atstovus. Jo kandidatūrai niekas nesipriešino, 
kaipo vieninteliai galimam kandidatui nuo dvarininkų 
kūrijos. Dvarininkai labai susirūpino. Jau Telšiuo- 
se gr. A. Tiškevičius, atėjęs į mažųjų žemvaldžių su- 
sirinkimą, graudino visus ir kvietė lietuvius nesinau- 
doti aritmetika, o remtis krikščionybės dėsniais ir 
rinkti didžiuosius dvarininkus arba tokius žmones, ku- 
rie, nuvykę į Kauną, neardytų su lenkais vienybės. 
Gąsdino mus, kad aritmetika privesianti prie tokių 
rezultatų, kaip Prancūzijoje, kur kiekviena atstovo 
kedė kainoja 70.000 fr. Tai buvo įspėjimas gana 
griežtas. Aš atrėmiau jo argumentus, kviesdamas. 
įgaliotinius kaip tik naudotis savo pozicija ir nelaukti 
tų laikų, kada tokią krūvą pinigų kainos atstovo ke- 
dė, tada laimės tiktai Tiškevičiai, o ne mes, nes jie 
kaip tik daugiau už mus turi pinigų... Bet vis dėlto 
keli bajorėliai atskilo ir tuo būdu vėl buvo išrinkti di- 
dieji dvarininkai, o nuo mažųjų tik vienas kun. Juo- 
zepavičius. Kaune buvo susirūpinę, kad jis nebal- 

suotų su dvarininkais. Tuoj komitetas išsirūpino iš 
vyskupo Cirtauto jam leidimą statyti savo kandida- 
tūrą į Dumą, ir kun. Dabužinskis, Kauno komiteto 
įgaliotas, su vyskupo vizitine korčiuke nuvyko į Var- 
nius. Ten jis susitarė. 

Pirmeivių atstovas M. Sleževičius taip pat nu- 
keliavo pas kun. Juozepavičių į Varnius, prašydamas 
jį sutikti atstovauti didžiuosius dvarininkus ir ne- 
rinkti... M. Yčo. Kun. Juozepavičius pasisakė, kad 
esąs davęs žodį Kauno komitetui balsuoti už jo pa- 
statytus kandidatus, todėl balsuosiąs už M. Yčą. Ta- 
da M. Sleževičius ėmęs tvirtinti, kad esąs tik vienas 
visos Lietuvos komitetas Vilniuje ir tik jis galįs kal- 
bėti visų vardu. Kaune komiteto nesą. Tik P. Leo- 
nas, kaipo Vilniškio komiteto narys, galįs veikti, kad 
Vilniaus komitetas nutaręs rinkti ne M. Yčą, bet Pr. 
Keinį. Tačiau kun. Juozepavičius pakartojęs, kad jis 
balsuosiąs taip, kaip Kaune yra nutarta. O Kaune 
mano kandidatūra buvo nutarta statyti. Kadangi aš 
buvau jaunas vyras ir daugeliui mano pažiūros buvo 
neaiškios, tai komitetas pavedė d-rui J. Stonkui mane 
iškvosti. D-ras J. Stonkus tai ir padarė. Komitetas 
rado mano politiškas pažiūras priimtinas ir nutarė 
mano kandidatūrą remti. 

Prasidėjo polemika laikraščiuose. Tautininkai 
palaikė mane. Katalikai neprieštaravo, tačiau jų tar- 
pe dar buvo kilę abejonių, ar verta rinkti reformatą 
lietuvių atstovu. Kaip tik tuo metu pasirodė ,„Vil- 
tyje“ kun. Demikio laiškas: Tomsko dekanas rašė 
Lietuvos kunigams, rekomenduodamas mano kandi- 
datūrą ir tuo padrąsino juos mane rinkti. 

Štai tas laiškas (Vilties Nr. 111 iš 1912 m.): 

„„Gerbiamoji Redakcija. Perskaitęs laikraščiuo- 
se, kad iš Kauno gubernijos ketinama rinkti atstovu 

į IV Dumą p. Martyną Yčą, labai nudžiugau ir laikau 
pareiga pranešti Kauno lietuviams, kad p. Martyną 
per penkerius metus gyvenant Tomske gerai pažinau. 
Nors jis dar gana jaunas, bet labai doras ir rimtas, 
plačių ir sveikų pažiūrų visame, o labiausiai tikėjimo 
dalykuose. Nors jis reformatas, bet labai gerbia ka- 
talikų tikėjimą ir supranta jo svarbumą Lietuvai, to- 
dėl, tapęs atstovu, jis mokės stoti už visus Lietuvos 
reikalus, ne tik pasaulinius, bet ir religinius. Todėl 
lietuviai katalikai be baimės rinkite atstovu p. Mar- 
tyną Yčą. Su pagarba kun. J. Demikis, Tomsko de- 
kanas“. 

Kunigijai šio laiško užteko. Be to, dar Vabal- 
ninkuose buvo didelis būrys kunigų suvažiavęs ir ap- 
taręs įvairias kandidatūras. Kun. M. Prijalgauskas, 
kuris mane iš mažens gerai pažinojo, taip pat reko- 
mendavo susirinkimui kaip tinkamą kandidatą į at- 
stovus, 

Žydams, su kuriais buvome susiblokavę dar iš 
pirmosios V. Dumos rinkimų, mūsų buvo pažadėta 
garantuoti vieną atstovą, o kiti turėjo būti renkami 
lietuvių kandidatai. 

Dviem dienoms prieš rinkimus suvažiavo visi 
rinkikai.  Pasamdėme prie Ukmergės plento ,„Ko- 
merčeskaja gostinnica“ viešbutį, kur dabar yra „Rū- 
tos“ viešbutis, visiems lietuvių kūrijos rinkikams su- 
sieiti. Viso buvo 25 žmonės. Daugiausia ūkininkai. 
Iš inteligentų buvo d-ras Bukontas, M. Januškevi- 
čius, kun. A. Juozepavičius, „Rygos Naujienų“ redak- 
torius J. Petrulis. Tai ir visi inteligentai. 

Kauno komitetas buvo nusistatęs rinkti inteli- 
gentus be partijų skirtumo. Taigi iš jų keturi vyrai 
ir buvo mūs nužiūrėti. Liaudininkai griežtai nusista- 
tė rinkti tiktai savuosius. Keinys išstatė savo kan- 

didatūrą, pareiškęs P. Leonui, kad 5 metai Dumoje 
esą galima sulyginti su 8 klasių brandos atestatu ir 
kad jis galįs bet kokį inteligentą atsverti. Per pasi- 
tarimus iškilo dar dvi kandidatūros — tai panevėžie- 
čių Žinio ir Danausko. Zinys savo kandidatūrą mo- 
tyvavo tuo, kad jis esąs neblogesnis už patį Keinį, ku- 
ris, išsėdėjęs 5 met. V. Dumoje, nieko gero lietuviams 
nenuveikęs, o Danauskas pareiškė, kad jam jo rinki- 
kai „„volnoskazkiai“ įsakę būtinai vykti į V. Dumą ir 
tenai jų reikalus ginti. 

Tarp kitų dar buvo 3 ar 4 klases baigęs iš Ra- 
seinių ūkininkas Gudauskas. Jis buvo jau ketvirtą 
kartą išrenkamas į gubernijos rinkikus ir šiaipjau man 
atrodė išmintingas vyras. Aš jam pasiūliau statyti 
savo kandidatūrą nuo valstiečių ūkininkų kūrijos. 

— Ponul, — sako jis, — kai man reikia Rasei- 
niuose ginti savo bylą, tai aš samdausi advokatą, kad 
jis mane teisme užtartų. Tai kaip gi aš galiu drįsti 
imtis ginti visos Lietuvos reikalų ir dar V. Dumoje? 
Tegul eina geriausi ir šviesiausi mūsų vyrai. 

Taip jis pasakė prie Keinio ir daugelio kitų rin- 
kikų, be abėjonės, norėdamas ir juos paraginti atsi- 
sakyti nuo savo kandidatūrų. 

Bet Keinio ir Danausko su Ziniu Gudausko argu- 
mentai nepaveikė. 

Posėdžiavome visą dieną. Privažiavo daugybė 
piršlių iš partinio abazo. Gausiai buvo reprezentuo- 
jami socialdemokratai ir liaudininkai. Čia buvo 
Venclavskis, Bielskis, Požela, Ruseckas, Sleževičius, 
Al. Rimka, Bortkevičienė ir daugelis kitų, aukštesnio 
ir žemesnio laipsnio socialų. Mūšio centrine figūra 
buvo M. Yčas. Visą dieną buvau apšaudomas. Rei- 
kėjo pačiam gintis. Mūsų žmonių kaip ir nebuvo. 
Turėjo atvažiuoti A. Smetona su J. Kubilium, bet Vil- 

niuje, apsirikę, įsėdo ne į tą traukinį ir, vietoj ,„Kov- 
no“, nuvažiavome „Rovno“ kryptimi. Pirtis buvo 
karšta. Ilgai mane egzaminavo visokių katekizmų. 
Pasisakė ir kiti savo programas. Daugiausia ginčytasi 
dėl trudovikų ir kadetų programų. Kai visi pašalie- 
čiai išsiskirstė, priėjome prie balsavimo.  D-ras D. 
Bukontas gavo 24 iš 25 balsų, kun. Juozepavičius 
23, Keinys 14, Januškevičius 14, M. Yčas 13. Tuo 
būdu aš, nors gavau absoliučią balsų daugumą, likau 
5-jų kandidatu. 

Tuoj po balsavimo priėjo prie manęs d-ras D. 
Bukontas ir pareiškė, kad jis nesutinkąs be manęs eiti 
į V. Dumą ir savo vietą man užleidžiąs. Aš jį pa- 
prašiau tuo tarpu niekam nesakyti, o pasitarti su 
P. Leonu. Vėlai vakare užėjome pas jį. Ir jis buvo 
nepatenkintas rezultatais ir apgailestavo, kad vietoje 
advokato juristo praėjo bemokslis Keinys. D-ui Bu- 
kontui paklausus, ar jam patartų užleisti M. Yčui vie- 
tą, Leonas atsakė nedvejodamas teigiamai. Sutarėme 
sušaukti anksti rytą visus rinkikus.  Bukontas turėjo 
jiems pranešti apie savo atsisakymą, kad tuo būdu aš 
įeičiau į kandidatų skaičių. 

Kai iš ryto visi susirinkome, d-ras Bukontas pa- 
reiškė, kad jis jaučiąs, jog būsiąs silpnesnis atstovas 
už M. Yčą, todėl jis nesutinkąs eiti į Dumą ir prašąs 
visus, kurie jo kandidatūrą rėmė, balsuoti už M. Yčą. 
Susirinkimas nutarė daugiau kandidatų nebestatyti ir 
pranešti bloko dalyviams, kad aš esu lietuvių kandi- 
datas. Taip nutarę, nuėjome į rinkimų salę. 

Beeinant man Laisvės Alėja, sutinku važiuojantį 
L. Soloveičiką. Jis manęs nepažino, tik iš matymo 
žinojo, kad aš esu rinkikas nuo lietuvių kūrijos. 

— Čto u vas novavo? Kto kandidaty? — su- 
stabdęs savo arklį paklausė mane. 

— Juozepavičius, Keinys, Januškevičius ir M. 
Yčas, — atsakau jam. 

— Yčas vsio že prošiol. Žaiko! 

— A vy evo znacte? 

— Ja slyšal, čto on litovskiį nacionalist. Lično 
evo ne znaju. 

— Čest imieju predstavitsia. Ja — Yčas. 

— Kak, eto vy sami?! 

— Da! 

LT 

Rinkikai čia buvo susiskirstę į dvi priešingas pu- 
ses: į dvarininkų kūriją ir lietuvių - žydų bloką. Su- 
sirinkimą atidarė Kauno bajorų vadas kunigaikštis 
J. S. Vasilčikovas. Pirmiausia reikėjo pažymėti val- 
stiečių kandidatus. Mes balsavome už Keinį, o visi 
dvarininkai už Danauską, perėjusį į jų pusę. Balsuo- 
jant kamuoliais abu gavo po lygų balsų skaičių. Jiedu 
metė burtus, ir laimėjo Keinys. 

Balsuojame sekantį kandidatą, kun. Juozepavi- 
čių, o dvarininkai — Kudrevičių, Račkauską, Gru- 
ževskį. Juozepavičius ir S. Kudrevičius gauna lygiai 
po 38 balsus. Toliau balsuojamas Račkauskas, ku- 
ris gauna 39 balsus. Jis lieka išrinktas. 

Paaiškėjo, kad yra dar vienas rinkikas papirktas. 
Tada prašome padaryti pertrauką. 

Pagal įstatymą pirmininkui priklauso teisė per- 
trauką skirti, ar ne, bet jos ilgį nustato pats susirinki- 
mas viešu balsavimu. Kunigaikštis J. S. Vasilčikovas 
lietuviams buvo palankus ir sutiko pertrauką daryti. 

Aš siūliau 6 valandas, dvarininkai — 10 minu- 
čių. Mūsų blokas viešu balsavimu nustatė 6 valan- 
das. Nuo šio žygio parėjo rinkimų rezultatai. 

Pertraukos metu susirenkame katalikių moterų 
valgykloje ir svarstome, kas daryti. Tarp susirin- 

kusiųjų buvo ir A. Bulota, VI. Stašinskas, adv. Venc- 
lavskis, kun. J. Vailokaitis, kun. J. Tumas, kun. Da- 
bužinskis ir daug kitų. Ne tiek pietus valgėme, kiek 
mitingavome. Visi buvo susirūpinę, kad nepralaimė- 
tume. Mums besitariant ateina ir Danauskas. Bu- 
vo susinervinęs ir nusiminęs. 

— Vyrai, — sako jis, — aš nieko blogo nenoriu 
Lietuvai. Mane prikalbėjo eiti į Dumą dvarininkai, 
bet dabar neišrinko, apgavo. Aš eisiu su jumis drau- 
ge... 
Kun. J. Tumas pakeltu balsu tuoj jį puola: 

— Šalin tu, išdavike, tavo vardas bus ant visų 
tvorų išlipdytas. Visi praeiviai spiaudys ir keiks ta- 
ve. Lauk iš čia! — ir, pravėręs duris, išvarė. 

Kun. Tumo elgesys padarė labai didelį įspūdį vi- 
siems rinkikams. 

Įbėga žydų atstovai. 

— Vyrai, — sako, — mūsų blokas .pavojuje. 
Reikia pakeisti Januškevičiaus arba Yčo kandidatūras 
kunigu Juozepavičium. 

Čia A. Bulota griežtai užprotestavo. Nieko 
esą nebereikia keisti. Kaip sutarta, taip turį ir būti, 
nes tie pakeitimai mūsų rinkikus suskaldytų. Jam 
pritarė ir kiti, ir žydų pasiūlymas buvo atmestas. 

Neatsimenu, kas pasiūlė rinkikus prisaikdinti. 

Kun. Tumas nusivedė visus rinkikus į Š. Trejybės 
bažnyčią. Prie kiekvieno priėjęs, liepė prisiekti 
ir davė kryžių bučiuoti, sakydamas: „Jeigu savo Tė- 
vynę parduosi, tai velniui parduok ir savo dūšią“. 

Vaizdas buvo nepaprastas ir įspūdingas. Žiū- 
rėdamas į rinkikus beveik be klaidos galėjai atspėti, 
kas yra papirktas. Jų veidai buvo išbalę, ir šaltas 
prakaitas pasirodė ant kaktos. .. 

Kartu su kitais prisiekė ir kun. Juozepavičius, 
kurį dėl pavyzdžio irgi prisaikdino, nors jis, kaipo 
kunigas, priesaikos buvo nereikalingas. 

Dar prieš einant į bažnyčią vienas žemaitis 
rinkikas pareikalavo, kad ir žydai būtų prisaikdinti 
pagal savo tikybos ritualą. 

— Gal jie patys suka, o mus verčia prisiekti, — 
sako žemaitis. 

Visi tam pritarė. Ir žydai nuvyko į sinagogą. 

Po priesaikos sugrįžome į rinkimų salę. Danaus- 
ko jau nebebuvo. Vėliau sužinojom, kad adv. Venclavs- 
kis, išmokėjęs kelpinigius, prikalbėjo jį važiuoti namo. 

Sugrįžę į salę tuoj pastatėme balsuoti žydų kan- 
didatą N. Fridmaną. Lenkai — adv. Bondzinskį. 
Visas blokas balsavo už Fridmaną. Paskui buvo pa- 
statytos mano ir Januškevičiaus kandidatūros. Mus 
irgi išrinko. 

Kauno rotušės salė stovi vidury aikštės. Ap- 
link ją buvo susirinkus didelė žmonių minia, laukda- 
ma rinkimų pabaigos. Kai tik mus išrinko, salėje im- 
ta garsiai ploti. Publika lauke tuojau suprato, kad 
lietuviai laimėję: taip smarkiai ploti galinčios tik mu- 
žikiškos rankos. .. sakė lauke stovinti publika. 

Mes buvome linksmi, kad mūsų blokas laimėjo, 
bet buvo pralaimėtas kun. Juozepavičius. 

Po rinkimų laikraščiuose dar ilgai truko polemi- 
ka. Vieni buvo nepatenkinti tuo, kad išrinktas P. 
Keinys, o ne d-ras Bukontas, kiti vėl, kad M. Yčas. 
Kairioji spauda ėmė kaltinti P. Leoną, kam jis nėjęs 
prieš mane, Kunigų laikraščiuose vėl jam prikaišio- 
ta, kad buvęs tuo pačiu metu dviejuose komitetuose: 
pirmeivių vilniškių ir bendram Kauno komitete. 

IV 
Į VALSTYBĖS DUMĄ IŠRINKUS 


Dumos sąstatas. — Jos teisės. — Lietuvių atstovai. — Lie- 

tuvos vardo kėlimas. — Draugai. — Vyriausybė ir Duma. 

— Kadetų frakcija, partijos posėdžiai ir konferencijos. 

— „Krestjanskaja grupa“. — Darbas komisijose. — Santy- 
kiai su lenkų „Kolo“ 


Rinkimai praėjo. Lietuviai išrinko savo atsto- 
vybę geriausią, kokią tik galėjo. O galimumai buvo 
maži. Rinkikų tarpe nebuvo pakankamai inteligen- 
tijos, kuri būtų galėjusi duoti geresnių atstovų. To- 
kioms aplinkybėms esant, išrinkti iš Kauno gub.: Kei- 
nys, Januškevičius, M. Yčas, N. Fridmanas, Račkaus- 
kas ir nuo rusų kunigaik. I. S. Vasilčikovas; iš Suval- 
kijos — kun. J. Laukaitis. 

Rinkimams Rusijoje bevykstant, telegrafas tei- 
kė žinių, iš kurių buvo galima spręsti, kad IV-ji Du- 
ma savo sąstate turės dar daugiau kraštutinių deši- 
niųjų bei nacionalistų, nustelbiant net pačius oktia- 
bristus. Jų vadas, buvęs III Dumos pirmininkas, Sto- 
lypino didžiausias rėmėjas, Al. J. Gučkovas, Mas- 
kvos neišrinktas. Tenai laimėjo kadetai. Tačiau, Du- 
mai susirinkus, pasirodė, kad progresyviškų atstovų 
joje yra ne mažiau, kaip III-je Dumoje kad buvo. 

Tiesa, pravoslavų šventikų, visokio plauko dvari- 
ninkų, kamerherų ir bajorvadžių TV-je Dumoje buvo 

ne mažiau, bet oktiabristai, gavę rinkimuose gerą pa- 
moką, nes, be Maskvos, dar pralaimėjo ir Petro so- 
stinėje, savo tvirtovėje, kur rinkimus laimėjo irgi ka- 
detai, ėmė Dumoje ieškoti bloko su opozicijos parti- 
jomis. Rodziankos išrinkimas pirmininku kairiųjų 
balsais jau aiškiai parodė, kad dešinieji Dumoje dau- 
gumos neturės. Ir atkrito pavojus, kad Duma balsų 
dauguma galėtų nuspręsti atsisakyti nuo savo teisių 
įstatymus leisti ir virsti tik įstatymdavystės pataria- 
muoju organu, kaip dešinieji svajojo. Oktiabristai, 
nors savo socialiu sąstatu buvo dešiniesiems artimes- 
ni, bet jie laikėsi 1905 m. spalių mėn. 17 d. manifesto 
ir nė girdėti nenorėjo apie grįžimą prie absoliutizmo. 

Kokie buvo galimumai V. Dumai darbuotis kaip 
parlamentui? — Tokie pat, kaip pirmosioms Dumoms. 
Opozicija nemanė ir negalėjo leisti pageidaujamų įsta- 
tymų, kurie įgyvendintų krašte konstitucines garan- 
tijas, patikrintų piliečiams tikybos, spaudos, susirin- 
kimų ir asmens laisves. Bet vis dėlto tuos įstatymų 
sumanymus, vadinamus deklaratyviais, kas sesija 
kadetai įnešdavo į posėdį ir V. Duma būdavo privers- 
ta juos svarstyti. V. Dumos posėdžių aprašymus 
spauda paskleisdavo po visą kraštą, ir šių politinių 
idėjų propaganda iš dalies pasiekdavo savo tikslą. 
Pačių įstatymų leidimui V. Duma turėjo irgi didelės 
itakos. Tokių įstatymų, kurie liestų pačios vyriausy- 
bės reformą ir jos organų demokratizaciją, kaip minė- 
įome, Duma negalėjo leisti dėl tokio savo narių sąsta- 
to, bet, be šios įstatymų kategorijos, lieka dar daug 
tokių, kurie visai neliečia politikos gyvenimo, bet su- 
tinka su visų partijų bei srovių pagrindais, kaip švie- 
timo, susisiekimo, finansų, žemės ūkio ir kiti reikalai. 
Čia opozicija daug svėrė savo sugebėjimu tinkamai 
klausimus formuluoti ir juos spręsti. Be to, opozici- 

"ja sudarydavo didelę jėgą vyriausybės organų kon- 
trolėje. Surinktais faktais apie vietos valdžios organų 
neteisėtus veiksmus, neretai ir pačių ministerių dar- 
bus, iškeldavo interpeliacijas ir paklausimus, ir vy- 
riausybė turėdavo atsakinėti, aiškintis ir gintis. Nors 
dėl interpeliacijos nė vienas ministeris neatsistatyda- 
vo, bet morališkas efektas gerai pamatuotos interpe- 
liacijos būdavo nemažas. Biudžetą svarstant vyriau- 
sybei irgi tekdavo daug aiškintis ir tiekti žinių iš viso 
valdymo aparato bei vyriausybės politikos. 

Į biudžeto komisiją sąmatos svarstyti sueidavo 
įvairių ministerijų atstovai su savo ministeriais pry- 
šakyje, turėdami aiškintis ir atsakinėti į atstovų pa- 
klausimus. Nuolatiniu opozicijos lyderiu finansų klau- 
simais buvo A. Šingariovas. Jis komisijose galinėda- 
vos su ministeriais. Daugiausia jam tekdavo susi- 
kirsti su finansų ministeriu ir ministeriu pirmininku 
Kokovcovu. Šis ministeris buvo iškalbingas ir savo 
srities žinojimu visus stebindavo. Nors buvo tipin- 
gas sostinės biurokratas, bet dešinieji jį laikydavo li- 
beralu ir neapkęsdavo. Puriškevičius dažnai jį iš tri- 
būnos puldavo ir vadindavo Rusijos nelaime, kaltin- 
damas jį už liberalizmą. Sakydavo, kad jis plačios Ru- 
sijos nepažistąs. ,,„Vladimir Nikolajevič Kokovcov iz 
vsiech siol ruskich znajet tolko odno selo i to Car- 
skoje“. Jis niekados nesivesdavo į Dumą savo sek- 
retoriaus, departamento direktoriaus, o pats atsaki- 
nėdavo ir kalbėdavo iš atminties. Biudžeto komisi- 
joje visados pradėdavo kalbėti Šingariovas. Kokov- 
covas, imdamas žodį atsakyti į priekaištus, pareikš- 
davo, kad norįs padaryti kelias pastabas dėl Andrei 
Ivanovičio Šingariovo. Jo tos pastabos trukdavo 
valandą, o kartais ir pusantros. Toliau vėl kalbėda- 
vo Šingariovas; jam vėl atsakinėdavo Kokovcovas. 

Ir tokios replikos trukdavo kelis komisijos posėdžius, 
ir tik vėliau kiti nariai gaudavo kalbėti. 

Dumos plenumo posėdžiuose po biudžeto komi- 
sijos pirmininko prof. Aleksiejenkos kalbos leisdavo 
pakritikuoti Kokovcovą Šingarioviui, neribojant jam 
laiko, tuo tarpu kaip kitiems atstovams leisdavo kal- 
bėti tik vieną valandą. Vyriausybės nariai įvairiai 
reaguodavo į Dumos paklausimus. Vieni, kaip Ko- 
kovcovas, visados stengdavosi viską detaliai nušvie- 
sti, kiti, kaip Goremikinas, visai sausai, formališkai, 
kaip biurokratas, išeidavo atsakinėti tik su trumpa 
prakalbėle. 

Būdavo ir kurjozų.  Atsakinėdamas dėl vienos 
interpeliacijos, Kokovcovas kalbėjo bent dvi su puse 
valandos, išaiškino visas smulkmenas to įvykio, kuris 
lietė Lenos kasyklų skandalą ir, baigdamas savo at- 
sakymą, taip pasakė: „Į paklausimą, ar žinomi yra 
ministeriui pirmininkui tokie tai įvykiai ir faktai, at- 
sakau: ne, nežinomi“. 

Per tuos ketverius su puse metų V. Dumos gy- 
vavimo iki pat revoliucijos man teko, kaip kinemato- 
graie, matyti daug ministerių. Nors Rusijoje parla- 
mentarizmo tikrąja to žodžio prasme nebuvo, bet mi- 
nisterių kabinetai dažnai keisdavosi. Ypač karo me- 
tu jie keisdavosi kas keli mėnesiai, o atskiri ministeriai 
dar dažniau. Šiuo atžvilgiu jie pralenkdavo Prancū- 
zijos vyriausybės kaiteliojimąsi.  Kokovcovą pakeitė 
Goremikinas, Goremikiną — Štiurmeris, Štiurmerį — 
Golicinas ir t. t. iki senojo režimo sugriuvimo. Pu- 
riškevičius tą nuolatinį ministerių kaiteliojimą pavadi- 
no „ministerskają čecharda““. 

Ketvirtajai Dumai teko ypač svarbi rolė suvai- 
dinti pasauliniam karui iškilus. Jai teko daug pastan- 
gų dėti kontakte su įvairiomis organizacijomis orga- 

nizuojant valstybės gynimo reikalą. Visuomenė, ar- 
mija, ypač po pirmųjų nepasisekimo metų ironte, po 
pasireiškusių biurokratijos silpnumų, dėjo daug vilčių 
V. Dumos paramai, ir jos autoritetas visų akyse augo. 
Todėl, revoliucijai iškilus, V. Dumos autoritetas buvo 
dominuojantis, bent pirmoje revoliucijos fazėje. 

Buvo ministerių Dumos mėgiamų ir nemėgiamų. 
Daugiausia buvo apšaudomas opozicijos oratorių 
švietimo ministeris Kasso, kurio pasirodymas V. Du- 
mos tribūnoje sukeldavo visą opozicijos audrą. Jis 
buvo aiškus V. Dumos priešininkas, ir jo prakalbos 
gerokai įkaitindavo mūsų kairijį sektorių. Po jo dau- 
giausia būdavo puolami Goremikinas, Štiurmeris, 
Maklakovas ir Chvostovas. Iš viceministerių sukel- 
davo triukšmą kairiųjų atstovų tarpe savo pasirody- 
mu švietimo viceministeris baronas Taube. Bet bū- 
davo ir tokių ministerių, kuriems Duma pritardavo. 
Opozicijos buvo mėgiami Kokovcovas, Sazonovas, 
Krivošeinas ir grafas Ignatjevas. Buvo jie aiškūs Du- 
mos draugai ir liberalai. Jie buvo žinomi kaip par- 
lamento šalininkai ir visuomenės žmonės. Nors tokia 
reputacija ne visų buvo užtarnauta, bet jiems taip se- 
kėsi. Lygiai, kaip ir kiti, praėję savo karjierą biuro- 
kratijos eilėse, jie priklausė tai pačiai valdančiajai 
klikai. Bet jie buvo taktingesni, išmintingesni ir dau- 
giau taikėsi prie V. Dumos, bent nuduodami, kad jos 
balso prisiklausą. 

V. Dumos sąstatas buvo labai margas. Bet rei- 
kia teisybę pasakyti, kad prie tokios rinkimų sistemos 
buvo išrinkti kiek galima geresni elementai. Jie ne- 
turėjo jokių tradicijų, jokio įgudimo atstovauti, tačiau 
rusų parlamentas buvo neperblogiausias. Tie patys 
reakcionieriai, konservatyviški elementai, nejučiomis 
dirbo naujos tvarkos sustiprinimo darbą. Kaip pati 

Rusijos imperija buvo marga, taip tos didžiulės val- 
stybės įvairios tautos, įvairios tikybos, įvairūs luo- 
mai, atsiųsdami savo atstovus, pamargindavo V. Du- 
mos atstovų sąstatą. Greta aukštai išmokslintų inte- 
ligentų sėdėjo bemoksliai tamsūs valstiečiai, pravo- 
slavų šventikai, kazokai, kaukaziečių ir totorių atsto- 
vai, išsiskirdami iš rusų ir kitų europiečių savo pavi- 
dalu ir papročiais. 

Tai tokia buvo V. Duma ir tokiose apystovose 
man teko ten 5 metus dirbti. 

Be visa to, V. Dumos narys turėjo dar vieną 
svarbų įrankį, tai atskiro atstovo asmens veikimas už 
V. Dumos sienų. Ypač daug reikalų, atsidūrusių iš 
provincijos į Petrapilį, dažnai užkliūdavo ministeri- 
jų raštinėse. Čia atstovo įsikišimas neretai pastūmė- 
davo reikalą ir duodavo eigą teisingam to klausimo 
išsprendimui. Dar nuo Stolypino laikų buvo įsigalė- 
ięs paprotys atstovą be eilės priimti ir, kas galima, 
jam padaryti. Prieš jo vizitinę kortelę visos durys 
buvo atdaros. Mūsų rolė, kaip tautinių mažumų, Du- 
moje buvo dar savotiškesnė. Bet apie tai vėliau pa- 
kalbėsime. 

Su kadetų partija prieš rinkimus jokių ryšių netu- 
rėjau, bet jai simpatizavau. Prieš pat rinkimus buvo 
atvykęs į Kauną P. N. Miliukovas. Jis miesto teatre 
turėjo tokią paskaitą: ,,Tautinis Balkanų klausimas“. 
Visi jo klausėmės su dideliu atsidėjimu. Jis dėstė 
slavų madjarizacijos metodus. Bet tie metodai buvo 
taip panašūs į mūsų pačių būklę, kad jei vietoj slavų 
paimtume lietuvius ir vietoj madjarų (vengrų) rusus, 
tai gautume tų dienų vaizdą, ir mūsų tautos rusi- 
nimas kaip ant delno atsispindėtų jo paskaitoje. Per- 
traukos metu aš, P. Leono įgaliotas, nuėjau už ku- 
lisų jo pasveikinti ir perduoti nuo Leono labų dienų, 

negalėjusio dėl teismo reikalų atvykti. Čia tai pirmą 
kartą teko susipažinti su būsimuoju savo lyderiu ir ka- 
detų partijos vadu. Jis domėjosi rinkimais ir klau- 
sinėjo, kas bus išrinktas. 

— Vietoj A. Bulotos Suvalkija duos jums kade- 
tą d-rą J. Basanavičių, kurį tamsta iš Bulgarijos pa- 
žįsti. 

Jis patvirtino savo pažintį su Basanavičium ir 
domėjosi juo, sakydamas, kad jam bus labai malonu 
atnaujinti pažintį ir drauge pasidarbuoti Dumoje. 

—- Na, o kas praeis Kaune? 

— Aš tikrai negaliu pasakyti, bet manau, kad 
vienas kadetas lietuvis turi visus šansus būti išrink- 
tas, o kiti du bus veikiausiai trudovikai. 

—- Kas per vienas tas man nežinomas kadetas? 

— Jeigu tamsta laikysi paslaptį, tai šiuo būšsi- 
muoju kadetų frakcijos nariu yra tas, kuris su tamsta 
dabar kalbasi. Dėl žinomų tamstai priežasčių atvirai 
„negaliu pasisakyti, nes mano cenzas bematant gali 
būti gubernatoriaus užprotestuotas. 


Jis man paspaudė ranką palinkėdamas pasise- 
kimo ir pareiškė džiaugsmo, kad jo frakcijos narių 
skaičius padidės. Man buvo dar maloniau, kad iš 
pasikalbėjimo su juo mūsų tautiniu klausimu gavau 
jo patikrinimą, kad Dumoje manęs jie visai nevaržysią 
ir Lietuvos autonomijos reikalą remsią. 

Neilgai trukus Dumos rinkimai pasibaigė mano 
naudai. Gavau kadetų eilėse kedę, kurioje lietuvių 
atstovas P. Leonas, mano patronas, sėdėjo II Du- 
moje. 

Diena prieš V. Dumos atidarymą nuvykau į 
Petrapilį apsidairyti ir vietos pasirinkti. Jau buvau 
pirmiau prašęs N. Fridmaną, žydų atstovą iš Pa- 

nevėžio, kad jis paprašytų frakcijos sekretorių man 
kedę rezervuoti. 

Dar gegužės mėnesį, būdamas Petrapily Biržų 
spaustuvės mašinų pirkimo reikalais, lankiausi V. Du- 
moje ir iš balkono nužiūrėjau sau vietą, sakydamas 
savo palydovui, kad čia rudenį sėdėsiu. Mano paly- 
dovas nustebo tokiu mano tvirtu įsitikinimu. Jis pasi- 
kvietė mane, kai būsiu išrinktas, pas jį apsigyventi, 
kol butą susirasiu. Taigi, laikydamasis jo žodžio, 
ir nuvykau pas jį į karo medicinos akademijos rūmus 
tiesiog iš stoties. Tai buvo mano kaimynas, biržėnas 
patriotas, tos akademijos asistentas, Mykolas Galvelė. 

Ir taip, aš Dumos atstovas. Su plačiomis tei- 
sėmis bei aukšta vieta uždėtos ant mano pečių didelės 
ir atsakingos pareigos. Aš 26-tų metų vyras, dar tik 
vieni metai kaip iš universiteto išėjęs, gyvenimo ne- 
prityręs, dabar turiu stoti ir ginti savo tautos reika- 
lus greta tokių vyrų, kurių kalbas skaičiau laikraš- 
čių skiltyse dar gimnazijoje bebūdamas. Stolypinui 
1907 m. birželio mėn. 3 d. antrąją Dumą išvaikant, 
aš vos tik paskutinius gimnazijos kurso egzaminus 
laikiau.  Miliukovas, Maklakovas, Rodičevas, Adže- 
movas, Nekrasovas ir daugelis kitų vardų stojosi jau 
prieš mane realybėje. Suprantamas mano jausmas, 
pilnas baimės, prislėgtas nujautimo  neprityrimo ir 
sunkių pareigų supratimas, pynėsi drauge. 

Įžengiau pirmą kartą į Dumą, kaip į kokią šven- 
tovę, kaip į aukščiausią mokyklą, kurioje man lemta 
buvo išbūti ir pasimokyti aukštosios politikos iš tų 
valstybės vyrų, kuriems aš nei mokslu, nei prityrimu 
negalėjau lygintis. O gal savo iškalbingumu? Jo 
tai dar nebuvau išmėginęs tokioje tribūnoje. Giliai 
sau įsidėjau į širdį, kad savo žmonių aš išrinktas ne 
kaip geriausias atstovas, bet kad toms pareigoms ge- 

resnio už mane nebuvo ko rinkti. Taigi, daryk ge- 
riausiai, kaip gali, ir geriausiai, kaip moki. O ko ne- 
moki — prisižiūrėk ir iš kitų pasimokyk! 

Tai mano buvo lozungai ir tvirtas nusistatymas, 
kurio laikiaus per visus 5 atstovavimo metus. 

Iš savo lietuvių atstovų negalėjau nieko išmokti. 
Atstovas Pr. Keinys, nors buvo penketą metų išsėdėjęs 
III-je Dumoje, bet, neturėdamas jokio moksliško išsi- 
lavinimo, nieko, be technikinių smulkmenų, negalėjo 
patarti, nors pats sakėsi, išbuvęs Dumoje 5 metų, ga- 
lis lygintis išsilavinimu su VIII klases baigusiuoju. 

M. Januškevičius, nors iš tiesų buvo gimnazijos 
VIII kl. baigęs, bet už mane jaunesnis, atsinešęs iš 
rinkimų sūkurio bendrų frazių, partinio įtužimo, šiek 
tiek trudovikų katekizmo, daug neigiamo nusista- 
tymo prieš kunigus ir prieš visus tuos, kurie nenorėjo 
liaudininkų dūdon pūsti, be jokio politinio nusistatymo, 
jokios savo linijos neturėjo. Tiesa, pakliuvęs į trudo- 
vikų negausingą ir mažamokslių atstovų grupę, vėliau 
kiek smarkiau pažengė savo politiniame išsilavinime 
ir pasiekė net vicelyderio rolės. 

Kunigas J. Laukaitis, taip netikėtai nukonkura- 
vęs mūsų tautos atgimimo Tėvą d-rą J. Basanavičių 
Suvalkijos rinkimuose, miklus, sumanus vyras, bet 
šiuose klausimuose buvo tipingas Seinų politikas, ku- 
riam pačiam ne mažiau už mus jauniklius reikėjo šios 
„svieto gudrybės“ pasimokyti. 

Taigi, iš praeities „stiprybės“ pasisemti nebuvo 
kaip. Reikėjo šokti ir pasinerti savo konfrakcionie- 
rių gudrybių ežere ir iš tenai pasisemti, kiek duosis, 
tos išminties ir politiško ,,„razumo“. Nedrąsiai įžengęs 
: frakcijos rūmus, ėmiau prisiklausyti, ką išminčiai 

alba. 

O jie kalbėjo daug. Rusų inteligentų požymis 
yra tas, kad jie daug ir ilgai kalba, ilgai posėdžiauja 
ir labai retai prieina prie vienos nuomonės, dažniau- 
siai kalba dėl paties kalbos proceso, nesirūpindami 
savo priešininko įtikinti, ir kiekvienas, pasilikdamas 
prie savo nuomonės, išsiskirsto kas sau. 

Tokių buvo ir kadetų frakcijoje. Klausiau die- 
ną, kitą, trečią, savaitę, dvi ir, prisižiūrėjęs ir prisi- 
klausęs tų didžiųjų vyrų, sutikau su tuo posakiu, kad 
ne dievai puodus lipdą, ėmiau aktyviškiau ir pats da- 
lyvauti frakcijos posėdžiuose. 

Kai reikia užsienio politikos klausimais prabilti 
— kalba Miliukovas, finansų — Šingariovas, ben- 
drais konstitucijos klausimais — lipa į tribūną Rodiče- 
vas, vidaus reikalus geriausiai dėsto Maklakovas arba 
Adžemovas, o jeigu tenka Lietuvos reikalus gvildenti, 
tai čia jie visi pasuoja, ir aš pasilieku arčiausia jų. 
Svarstant vyriausybės deklaraciją, išdrįsau ir aš įsi- 
lipti į tribūną. 

Ar buvo baisu? 

Vienas aukštas karininkas, man esant Galicijoje, 
paklaustas, ar baisu mūšyje, atsakė: 

— Daug tamsta sutiksi karių, kurie pasakys, kad 
visai nebaisu, bet tamsta jais netikėk: kiekvieną api- 
ma baimė; tiktai vėliau, dažniau dalyvaujant mū- 
šiuose, ta baimė sumažėja, ir tiek. 

Aš galiu užtikrinti, kad panašiai jaučiaus pirmą 
kartą į tribūną lipant. Vėliau pripratau, kai teko daž- 
niau iš tribūnos prabilti. 

Jau tokia mūsų lietuvių padėtis. Visais Lietu- 
vos reikalais reikia atsiliepti. Kas kita rusai. Kalba jų 
lyderiai, o paprasti eiliniai deputatai gali sau ramiai 
tylėti. Tokių tylinčių atstovų, kurie bijojo tribūnos, 
per ištisus 5 metus nė žodžio nepratarusių, iš 460 at- 

LIETUVIŲ ATSTOVAI I, II, III ir IV VALSTYBĖS DUMOJE 


Sėd/ iš kairės: vet. gyd. L. Lopas — | Dumos, adv. A. Bulota — II ir III, kun. V. Jarulaitis — I, 
adv. P. Leonas — II, kun. J. Laukaitis — IV, M. Januškevičius — IV ir Pr. Keinys — III ir IV. 
Stovi iš kairės: J. Kubilius — I, adv. VI. Stašinskas — II, A. Povylius — II, adv. M. Yčas — IV, 


inž. Vitkauskas — I, J. Sabalis — | ir Pr. Kuzma — III. 


stovų buvo 164. Ir jų buvo įvairių partijų. Mums bu- 
vo juo sunkiau, kad mūsų pasiruošimas prieš Dumos 
rinkimus buvo labai menkas. 

Kad gauti paramos, visų pirma reikėjo sueiti į 
gerus santykius su kadetais, reikėjo propaganduoti, 
supažindinti su lietuvių tautos reikalais, įskiepyti 
jiems mūsų vargų supratimą. Juk jie visai mūsų nepa- 
žinojo. Mūsų atstovai visų V. Dumų daugumoje bu- 
vo socialistai. II Dumos atstovas P. Leonas, vienin- 
telis lietuvis advokatas, nukentėjęs už priklausymą 
kadetų partijai Turkestane, pavarytas iš apygardos 
teismo jo paties ir lietuvių naudai, nesuskubo II-je 
Dumoje supažindinti kadetų su mūsų reikalais. Šis 
darbas teko man atlikti. Rusų kadetų supratimu 
„Nnacionalny vopros“ — tai žydų ir lenkų klausimas. 
Kitų tautų tautinių klausimų, anot jų, nereikėsią kelti, 
nes, išsprendus šituos du klausimus, jau lyg savaime 
išsisprendžia ir kitų tautų klausimai. Lengviausia bu- 
vo susikalbėti su Miliukovu, kuris tautiniais klausi- 
mais domėjosi ir giliai juos buvo išstudijavęs. Šinga- 
riovas irgi greitai orientavosi, bet su eiliniais ka- 
detais iš Sibiro, Kaukazo, Dono ir Uralo labai buvo 
sunku susitarti. Jie niekaip negalėjo suprasti, kur ta 
Lietuva ir kas tokie lietuviai. O kiti vėl klausinėjo, 
kodėl „„polskij sveščennik“ Laukaitis sėdi su progre- 
sistais, 0 ne su lenkų „Kolo“. Labai ilgai tekdavo 
dėstyti atskiroms grupėms, kol pavykdavo šiek tiek 
išaiškinti apie lietuvių tautą. Ir tai vienas kazokų at- 
stovas, inž. Lebedevas, po trejų metų dėstymo, man 
sugrįžus iš atostogų, paklausė: 

— Kak vaši latyši poživajut? 

Kadetų frakcija turėjo apie 60 atstovų, kurie 
daugiausia buvo aukštesnio mokslo. Miliukovas sa- 
vo kolegas laikė visuomet prie savęs, nešykštauda- 

mas jiems informacijų, kurias plačiai teikdavo kiek- 
vienu svarbesniu klausimu frakcijos posėdžiuose. Be 
to, privačiai mielu noru svarstydavo iškeltą klausi- 
mą ir patardavo, kas reikia tuo atveju daryti. Kadetų 
frakcija buvo laikoma Dumoje labai disciplinuota. 
Iš šalies žiūrint, rodėsi, kad tai Miliukovas laikąs tuos 
60 vyrų kietose rankose. Bet iš tiesų tai buvo viduji- 
nis susiklausymas be jokios Miliukovo ar sekretoriato 
išorinės intervencijos. Bendrais reikalais taktika bū- 
davo nustatoma frakcijos plenume. Bet komisijose, 
kur darbas ėjo ne tiek partijiniais sumetimais, kiek 
atsižiūrint reikalo naudingumo, frakcijos nariams bu- 
vo duota visiška laisvė. Pačioje frakcijoje ėmėm 
grupuotis savo santykiuose sulig reikalu, o daugiau- 
sia sulig būdu ir amžiumi. Mano artimiausi perso- 
nališki draugai buvo: Gronskis, Velichovas, Taski- 
nas, Pepeliajevas, Demidovas, N. N. Ščepkinas, 
Ivanovas, Aleksandrovas, Šingariovas, Adžemovas, 
Ramotas, Kaliubakinas, Stepanovas, Černosvitovas, 
P. V. Gerasimovas ir kiti. Mes pasivadinome „kru- 
žok kadetskoį molodeži“. Tai nebuvo frakcija frakci- 
joje politiškiems reikalams sudaryta, bet tiesiog mes, 
kažkaip draugiškai kits kitą palaikydami, drauga- 
vome už frakcijos sienų. 

Ypač susiartinau su L. Al. Velichovu, Petrapi- 
lio pirmosios kūrijos stambiųjų namų savininkų rink- 
tu atstovu. Nors buvo dar jaunas, bet gyvenimo buvo 
daug daugiau už mane prityręs: jis jau buvo tarnavęs 
ir senate ir vidaus reikalų ministerijoje, na, žinoma, 
ir buvo „saviškis“ visuose Petrapilio salionuose ir 
draugijoje. Jis tai mane daugiausia ir supažindino su 
įvairiais sostinės visuomenės sluoksniais. L. Veli- 
chovas buvo linksmo būdo, sumanus, pastabus, ge- 
rai valdė plunksną ir buvo kadetų partijos „,poetu“. 

Dumoje buvo madoje privačiai per rankas ėjusi lite- 
ratūra. Puriškevičius, sumaniausias atstovas, savo 
replikomis dažnai labai vykusiai nuplakdavo ne vieną 
opozicijos oratorių. Kas neatsimena Puriškevičiaus re- 
plikų si mūsų III-sios Dumos atstovu A. Bulota, kuris 
taip pat nepasilikdavo skolingas. Puriškevičius rašy- 
davo ir paleisdavo savo eilėraščius cirkuliuoti Du- 
mos posėdžių salėje. Daugiausia charakterizuodavo 
opozicijos atstovus. 

Velichovas irgi neatsilikdavo nuo Puriškevi- 
čiaus ir rašinėdavo tokius pat eilėraščius. 

Su juo man daugiausia teko laiko praleisti ir su- 
sidraugauti. Mes ir Dumoje sėdėjome greta ir vė- 
liau, prieš pat karą, 1914 metų pavasarį važinėjo- 
me į Paryžių ir Londoną. 

Arčiau susipažinęs, susidraugavau ir su prof. 
“ Gronskiu. Jis buvo Tverės gubernijos atstovas, bet 
sakėsi jo tėvas kilęs iš Lietuvos. Jo senelis turėjęs 
Pūnios dvarą ir emigravęs į Tverę, kur vedęs jo bo- 
butę. Taigi, be kitų ryšių, dar ir šis mus artino. Gy- 
vas, judrus, mėgstąs meną, ypač operą, kur, abona- 
vęs ložę, mane dažnai pasikviesdavo. Jo Žmona, 
Nina Nikolajevna, buvo skulptorius, kuri lipdė mūsų 
biustus, o vėliau jos darbo biustas buvo pastatytas 
Biržuose poetui St. Dagiliui. Mudu su juo visą metų 
eilę draugaujame, ir po šiai dienai pasilikome geriau- 
si bičiuliai. 

Be frakcijos posėdžių, laikas nuo laiko buvo šau- 
kiami ir partijos centralinio komiteto posėdžiai, ku- 
riems vadovavo senos Riurikų giminės narys kti- 
nigaikštis Povilas Dolgorukovas. Čia teko arčiau 
susipažinti su kadetais ir ne Dumos nariais. Retkar- 
čiais buvo šaukiamos partijos konferencijos. Į jas 
suvažiuodavo daugiau provincijų skyrių atstovai ir 

informuodavo konferenciją apie žmonių ūpą. Tokie 
pranešimai dažniausiai būdavo subjektyviški, nes 
juose autoriai daugiau reikšdavo savo pačių „„nuotai- 
ką“, negu plačiųjų minių. Iš Lietuvos atvažiuodavo 
vilnietis advokatas Gordonas, kuris būdavo vyriau- 
sias ir vienintelis reiškėjas konferencijose Lietuvos ka- 
detų nuomonių iš vietų. 


Todėl į tokias konferencijas stengiausi įtraukti 
daugiau mūsų lietuvių. Taip, vienoje tokių konieren- 
cijų jau dalyvavome keturi lietuviai: P. Leonas, K. 
Šalkauskas, St. Šilingas ir aš. Frakcijai turėjau gana 
įtakos ir laikiausi Miliukovo linijos. Pavyko į centro 
komitetą pravesti P. Leoną, kad būtų galima tarp ka- 
detų daugiau lietuvių reikalus sustiprinti. Šis vyras 
ilgai netikėjo, kad vietą centro komitete mes sau gau- 
tume. Atsisakinėjo kandidatauti, bet mano spiriamas 
sutiko. Kai rinkimai laimingai pasibaigė, jis man pri- 
sipažino, kad jam buvę Januškevičiaus pripasakota, 
būk kadetai manim nepasitikį ir mano patarimų rinkti 
Leoną neklausysią. 

— Dabar aš matau, kad tamstos santykiai frak- 
cijoje kuo geriausi. Labai malonu, kad tamstai pasi- 
sekė šią vietą centro komitete man iškariauti. 

Vėliau pavyko kadetų partijoje iškelti Lietuvos 
autonomijos projektą, kurį buvo P. Leonas sudaręs. 
Prieš pat revoliuciją jau buvo priėjus eilė tam projek- 
tui svarstyti. 

Visose konferencijose dalyvaudamas, panau- 
dodavau jas savo lietuviško klausimo propagandai, 
stengdamasis daugiau gauti simpatijų mano atstovau- 
jamai tautai ir jos reikalams. Reikalo verčiamas, 
dažnai panaudodavau ir Dumos tribūną. Pirmieji 
mano atstovavimo metai buvo gana sunkūs. Tribū- 

na nepriprasta, Žinių nedaug teturėjau, o paramos iš 
Lietuvos beveik jokios. 

"Tiesa, tuoj po rinkimų, kai buvau padaręs vizi- 
tą gubernatoriui Kulomzinui, kuris buvo paleidęs apie 
mane nevisai korektiškų paskalų per medicinos in- 
spektorių Maslenikovą su jo paties priedais ir ko- 
mentarais, susilaukiau didelio pabarimo ir priekaištų 
iš savo patrono P. Leono. Jis instruktavo mane, 
kad svarbesniais reikalais visados pasitarčiau su Kau- 
no inteligentais. Aš jam tai pažadėjau ir bandžiau 
keletą sykių kreiptis per jį į kauniškius inteligentus. 
Vienam tiktai klausimui tegavau atsakymą, tai, bū- 
tent, ar eiti pas carą visos Dumos priėmime, ar ne. 


Mat, kadetų frakcija, kaipo konstitucinės mo- 
narchijos pasekėja, nebuvo priešinga, kad jos nariai 
eitų pas carą, bet paliko kiekvienam savo nariui lais- 
vai apsispręsti. Aš tuo reikalu kreipiaus prie Leono. 
Kol kauniškiai išsprendė šį klausimą teigiamai, jau 
laikas praėjo, ir aš pats vienas sau šį klausimą iš- 
sprendžiau neigiamai ir pas carą nenuvykau. 


Tuo kauniškių parama ir pasibaigė. Tai nesu- 
sirinkdavo, tai nenorėdavo... Kas kita su mano 
draugais vilniškiais. Ten sėdėjo „Viltyje“ A. Sme- 
tona, Dabužinskis, Noreika, pas kuriuos retkarčiais 
atvykdavo kunigai Petrulis, Mironas, Tumas. Su 
jais tekdavo dažniau pasimatyti ir gauti reikiamu 
momentu patarimų, kurie visuomet mano buvo bran- 
ginami. 

1913 metų pavasarį teko man su d-ru J. Ba- 
sanavičium keliauti į Ameriką ir ten lankytis pas mūsų 
išeivius. Be visų tų gerų pusių, kurias suteikė man 
ši kelionė, aš turėjau dar progos laikyti prakalbas 
prieš dideles minias 84 vietose ir 36 įvairiuose ban- 

kietuose. Tas davė man galimumo priprasti prie 
viešų prakalbų didelėse auditorijose. 

Po to V. Dumos tribūna manęs jau tiek nebebai- 
dė, kaip prieš tą kelionę. Sugrįžęs jau radau savo 
autoritetą labiau sustiprėjus; mūsų pačių kadetų tar- 
pe ir kaimyniškose frakcijose. Amerikos kelionė savo 
davė. 

Beje, ką tik į Dumą įžengęs, ėmiau ieškoti tal- 
kininkų. Norėjau sudaryti iš latvių, estų ir lietu- 
vių atstovų Pabaltijo bloką, kad galėtume drauge 
viens kitą paremti. Bet mūsų draugų, Keino ir Januš- 
kevičiaus dėka, toks blokas dar negimęs jau mirė. 
Latviai, kurie buvo principe pritarę, į steigiamąjį su- 
sirinkimą neatvyko. 

Kiek sėkmingiau ėjo darbas su organizavimu 
„Krestjanskoj grupi“. Mat, valstiečių buvo visose 
partijose. Taigi, su kazokų atstovu Karaulovu 
ėmėm juos traukti į krūvą. Po kelių posėdžių susi- 
darė gausi grupė iš 123 atstovų, kurie pasižadėjo iš- 
vien eiti valstiečių reikalais. Išrinko Astrachanės 
barzdota, tipingą valstietį Firsovą pirmininku, o ma- 
ne vicepirmininku. Tačiau ta grupė didelės rolės ne- 
suvaidino, tik porą kartų V. Dumoje atskirai nuo savo 
frakcijų balsavo. Bet dešinieji, išsigandę mūsų įta- 
kos, visokiais būdais veikdami, pasiekė to, kad vals- 
tiečiai vėl ėmė balsuoti su savo frakcijomis. DPa- 
sakodavo, būk nacionalistų frakcijos lyderis Balašo- 
vas pasižadėjęs valstiečiams duoti nemokamai pie- 
tus, jei jie laikysiąsi savo partijos drausmės. 


Dumoje daugiausia teko dirbti finansų komisi- 
joje, kurios sekretorium buvau kas metai vienu bal- 
su perrenkamas; be to, dar darbavaus teismų refor- 
mos ir švietimo komisijose. 

Privačiuose santykiuose Valstybės Dumos na- 
riai buvo vieni kitiems mandagūs ir korektingi, iš- 
skyrus gal Zamislovskį, Puriškevičių, Markovą ir kai 
kuriuos kitus dešiniuosius. Su jais ne visi sveikin- 
davosi ir net vengdavo susitikti. 

Su lenkais lietuvių santykiai buvo labai šalti, 
Cijūnėlis Jaloveckio ir Babianskio politikos dėka nuo- 
lat buvo renkamas kaip lietuvių atstovas. Kun. Ma- 
ciejevičius, endekų šulas, buvo gabus ir protingas 
veikėjas, grafas Puttkameris, mano vientikis ir ev.- 
ref. sinodo pirmininkas, geras žmogus, bet menkas 
politikas, — sudarė avangardą lenkų - lietuvių - gudų 
„Kolo“ ir daug dėjo pastangų su mumis, lietuviais, 
susiartinti, bet mums su jais nebuvo jokių bendrų rei- 
kalų ir neturėjome jokios bendros akcijos iki karo pra- 
džios. Aš pats su grafu Puttkameriu ir kitais lenkais 
buvau korektiškas, bet jų Dumoje nepalaikydavau ir, 
progai pasitaikius, tekdavo eiti prieš juos. Pirma 
tokia proga pasitaikė, kai lenkai pasipiktino, jog 
Varšuvos žydai su socialdemokratais išrinko lenką 
darbininką Jagellą. Jie įrodinėjo Dumai, kad per jo 
rinkimus nukrypta nuo įstatymų. Dešinieji, norėdami 
socialdemokratų eiles praretinti, tiekė lenkų „Kolo“ 
paramos; oktiabristai irgi. Tada teko už Jagellą už- 
sistoti kadetų frakcijai, kurioje aš daug pasidarbavau 
žydų atstovus paremdamas. Buvo kadetų nutarta 
leisti frakcijos nariams Jagellos klausime laisvai bal- 
suoti, t. y. norintieji galėjo nuo balsavimo susilaikyti. 
Visų frakcijų valstiečių grupės Jagellą palaikė. Man 
pavyko juos įtikinti, kad Jagellos rinkimuose jokio ne- 
teisėtumo nebuvo, tik buvo prasilenkta su rinkimų 
tvarka vietos administracijos, bet negi galima bausti 
už tai patį Jagellą. Bet dėl to labai subruzdo dešinieji, 
pamatę, kad jų frakcijų valstiečiai yra mūsų rankose. 


71 


Lenkų „Kolo“ pralaimėjo, ir grafas Puttkameris 
man už tai labai prikaišiojo. .. 

Iki 1914 metų vasaros Dumos darbas ėjo ta pa- 
čia kryptimi. Buvo nuobodu ir pilka opozicijos sek- 
toriuje, kad nieko pozityvaus negalima nuveikti kons- 
titucijos išplėtimui. Kadetų darbas už Dumos sienų 
ėjo miesto komitete ir klūbuose. Čia man tekdavo 
laikyti paskaitos iš mūsų tautinio gyvenimo motyvų 
ir iš gyvenimo tarp Amerikos emigrantų. Visur, kaip 
yla iš maišo, išlįsdavo lenkų oponentas generolas Ba- 
bianskis, su kuriuo man tekdavo dažnai susikirsti. 
Nors jis kadetas, bet savo nusistatymais lietuvių 
klausimuose ne ką skyrėsi nuo kitų lenkų. Progresis- 
tų frakcija mažųjų tautų reikalams buvo palanki, nes 
ten sėdėjo kun. Laukaitis ir latvių atstovai Goldma- 
nis ir Zalit. Be to, prie jų buvo prisišliejusi visa mu- 
sulmonų atstovų grupė. 

Dar buvo vienas kelias propagandai lietuvių rei- 
kalais — tai rusų pažangioji spauda. Buvau pakvies- 
tas bendradarbiauti dienraštyje ,„Russkija Viedomos- 
ti“, kurias redagavo prof. A. A. Manuilovas, populia- 
rus savo laiku atstatytasis universiteto rektorius ir 
žemės reformos klausimų žinovas. Jis pakvietė ma- 
ne rašinėti iš lietuvių gyvenimo. Taip pat rašinė- 
davau dienraščiui „„Rieč“ ir straipsnių tiekimo sindi- 
katui (sąjungai), kuriai vadovavo V. Dumos narys 
P. V. Gerasimovas. Retkarčiais duodavau straips- 
nių ir „„Birževiję Viedomosti“. 

Taip ėjo pirmieji ir antrieji ketvirtosios Dumos 
metai*). Kaip jau minėjau, 1914 metų Velykomis mu- 
du su Velichovu išvykome į Europą pasidairyti. 


*) Spaudai rengiama knyga „Lietuvių atstovybė rusų 
V. Dumoje“, todėl šis skyrius sutrumpintas. M. V 

Vv 
LIETUVOS KULTŪROS REIKALAI 


Lietuvių Mokslo Draugija, — Jos visumos suvažiavimai. 
— Liet, Dailės Draugija. — Vaidinimai ir kitos draugijos. — 
Susitikimas su veikėjais: su kun. J. Tumu, inž. P. Vileišiu ir kit. 


Vienas iš didžiausių įvykių lietuvių gyvenime 
buvo Lietuvių Mokslo Draugijos susikūrimas Vilniu- 
je. Ji įkurta 1907 metais dr. J. Basanavičiaus inicia- 
tyva. Į jo atsišaukimą atsiliepė keli šimtai lietuvių ir 
tuojau įstojo į Draugiją nariais. Tai buvo plataus už- 
simojimo žygis, kuriuo bent surasta bendra dirva su- 
sikalbėti įvairių krypčių mūsų inteligentams, taip mė- 
gusiems skirstytis visokiomis partijomis bei partijėlė- 
mis. Čia tilpo ir socialdemokratas, ir liaudininkas, ir 
tautininkas, ir katalikų bei protestantų kunigas, ir ar- 
šiausias bedievis bei laisvamanis. L. M. Draugija kėlė 
Lietuvos senovę, tyrinėjo lietuvių tautos praeitį, rin- 
ko medžiagą jos istorijai ir saugojo viską, kas dar yra 
užsilikę brangaus tautos kultūrai, ką dar galima iš- 
gelbėti nuo viską naikinančio laiko. D-ras J. Basa- 
navičius pats ėmėsi tos medžiagos rinkimo ir atsistojo 
prie L. M. Draugijos turtų saugojimo. Visi suprato 
šios įstaigos svarbumą ir jos reikšmę Lietuvos moks- 
lui. Todėl visi ją rėmė. Daug surinkta iš visos Lie- 

tuvos ir kitų šalių Lietuvai brangių daiktų, senovės 
iškasenų, rankraščių, dokumentų, laikraščių ir knygų. 
Tie senovės paminklai, tie visi lietuvių tautos turtai 
bus tikras šaltinis lietuvių istorijai, jos praeities būklei 
ir dabarčiai tyrinėti. Visa tauta Mokslo Draugija pa- 
sitikėjo ir pavedė jai saugoti savo brangenybes. Bet 
reikia pasakyti, kad negana vien pasitikėjimo, reikia 
dar turėti galimumo tas brangenybes išsaugoti, o tam 
reikia turėti ir gana erdvių ir patogių patalpų, kad iš- 
dėstyti tenai dokumentai būtų prieinami mokslinin- 
kams ir tyrinėtojams. Jau pirmaisiais Draugijos gy- 
vavimo metais prisirinko tų dokumentų tiek daug, 
kad kilo rimto reikalo pagalvoti apie įsigijimą savo 
namų, kuriuose būtų galima suteikti patogumų dides- 
niam mokslininkų skaičiui ir surinktą turtą apsaugoti 
nuo gaisro pavojaus. 

Lietuvių Mokslo Draugija kaskart darėsi vis po- 
puliaresnė. Jos visumos susirinkimai, ruošiami kas 
vasarą Vilniuje, būdavo visuomet gausiai tautiečių 
lankomi. Kiekvienas susipratęs inteligentas, kur jis 
bebūtų ir kaip toli begyventų, stengėsi pritaikinti savo 
atostogas prie L. M. Dr. visumos susirinkimo datos ir 
neaplenkdavo Vilniaus. Suvažiuodavo iš visos Lie- 
tuvos kunigai, daktarai, inžinieriai, mokytojai, stu- 
dentai ir šiaipjau didelis jaunuomenės būrys. Čia 
jaunimas susibičiuliuodavo belankydamas posėdžius, 
bedalyvaudamas diskusijose, beplaukiodamas laive- 
liais po žavingą Trakų ežerą, bevaikštinėdamas po 
gražias Vilniaus apylinkes — Užvingį, Trijų Kryžių 
kalną, Verkus ir Žaliojo ežero pakrantes. Gaivino jie 
savo dvasią, žiūrėdami į Gedimino pilies griuvėsius, 
Trakų kunigaikštijos valdovų rūmų liekanas. Lankė 
bažnyčias, kur ilsėjosi mūsų didžiųjų kunigaikščių at- 
laikai, kur kėlė kiekvieno širdyse nepaprastą galingą 

jausmą, žadino meilę prie savo tėvynės ir skiepijo no- 
rą darbuotis Lietuvos gerovei, kurti vėl iš naujo savo 
valstybę ir atstatyti, kas laiko ir priešų sunaikinta. 
Ne tie „„moksliški“ referatai apie mūsų „dainų 
bei pasakų auksingumą ir sidabringumą“, apie tai, 
„kaip senovės lietuvių šunimis ir vandeniu keliauta““, 
„kaip Lietuvos historiografiją rašyti“, „kokios iška- 
senos Ragelių kapuose rastos“, „kaip herbarijas 
rinkti“ ir tam panašūs mokslo pranešimai traukė ir ža- 
dino prie kilnesnių darbų mūsų jaunuomenę ir artimo 
ją prie senesniosios kartos, mūsų tautos gaivintojų. 
Tie mokslo ir organizacijos darbų planams išdirbti 
suvažiavimai buvo tik proga, tik geras ,priekabis“ į 
Vilnių nuvykti. Bet daug daugiau veikė ir gaivino 
mūsų jaunimą suruoštos ekskursijos po Vilnių ir jo 
apylinkes. Tylus žvilgsnis į krintančią žvaigždę, ste- 
bėjimas gamtos grožybių, vienos užuojautos žodelis, 
mesta nauja mintis, bendras tylus klausymasis senų 
šimtamečių ąžuolų bei liepų šlamėjimo šiose istoriško- 
se apylinkėse sudaro nerėtai gerų draugų, kurie pasi- 
lieka ištikimi kits kitam per visą amžių. Ogi tie mū- 
sų žadintojai, tautos sąmonės kėlėjai, mūsų „aušri- 
ninkai“, „varpininkai“, „apžvalgininkai“ ir kiti tautos 
švietėjai, spaudos grąžinimo kovotojai dar buvo 
gyvi. Juos čia mes matome Vilniuje susirinkus. Ne 
tik matome, bet girdime ir kalbant. Prisiklausome 
jų pabarimų už mūsų nerangumą, raginimų, graudeni- 
mų ir paguodos bei padrąsinimo žodžių. Čia ramus, 
kaip dievaitis Olimpe, sėdi užstalėje dr. Basanavičius, 
vienas „Aušros“ steigėjų, Lietuvių Mokslo Drau- 
gijos pirmininkas, čia inžinierius Petras Vileišis — 
mūsų kovotojas už spaudos atgavimą, „Vilniaus Ži- 
nių“ pirmojo lietuvių dienraščio steigėjas ir jo vie- 
nintelis leidėjas, štai vėl, dar jaunas, bet pasižymėjęs 

savo raštais laikraštininkas A. Smetona, toliau — ra- 
šomosios kalbos tėvas Jonas Jablonskis, kun. Tumas- 
Vaižgantas — judriausias lietuvystės agitatorius ku- 
nigijos tarpe, kunigas Ambroževičius — smarkus ko- 
votojas už lietuvių kalbos teises bažnyčiose ir visuo- 
menėje, generolas Paškevičius, čia vėl mūsų atbudu- 
sios bajorijos atstovai — D. Malinauskas, Doviatas, 
M. Davoina-Silvestravičius, kai kurie jų net mūsų 
kalbos gerai nemokėdami, bet manifestuoja savo so- 
lidarumą su atbudusia Lietuva, rašytojos Žemai- 
tė, Lazdynų Pelėda, Šatrijos Ragana, Bitė-Petke- 
vičaitė, paskui — Maironis-Maculevičius, Jakštas- 
Dambrauskas, kun. Jonas Žilius, J. Kubilius, kurių 
poezijas, raštus ir publicistiką dažnai skaitome; dar 
toliau — Jonas Vileišis, M. Sleževičius, Z. Žemaitis, 
J. Šlapelis, socialistų vadai — dr. Damaševičius, pir- 
mas drąsus nepriklausomos Lietuvos idėjos skelbėjas 
vilniečių tarpe, inž. VI. Sirutavičius ir inž. St. Kairys, 
o daugiausia visų akis vilioja V. Dumos atstovas An- 
drius Bulota, kuris savo gyvu dalyvavimu diskusijose 
išsiskiria iš kitų tarpo. Čia vėl kauniškių būrelis — 
adv. P. Leonas, Tomas Žilinskas — Veiverių semi- 
narijos lietuvių kalbos mokytojas ir mokytojų auklė- 
tojas, d-ras J. Alekna, marijampoliškis daktaras K. 
Grinius, Šakių daktaras J. Staugaitis, rygiškis Pr. 
Mašiotas — papildo mūsų vadų galeriją. 

Mums, jauniems studentams, įdomu visa tai ma- 
tyti, jų pasiklausyti, pamatyti savomis akimis tuos, 
kurių vardus jau ne nuo šiandien girdime ir kurie 
varo plačią vagą mūsų tautos apžėlusiame dirvone. 
Aš pirmą kartą pakliuvau į Vilnių kaip tik L. Mokslo 
Draugijos visumos suvažiavimo metu ir pergyvenau 
nepaprastai daug turiningų valandų. Be Mokslo 
Draugijos posėdžių, teko dar lankyti Lietuvių Dailės 

Draugijos parodą, kurios organizatorius ir sumanyto- 
jas buvo A. Žmuidzinavičius. 

Kita svarbi kultūros organizacija, įsikūrusi kiek 
vėlėliau už Lietuvių Mokslo Draugiją, tai buvo Lie- 
tuvių Dailės Draugija. Nors apie reikalingumą lie- 
tuviams savo draugijos buvo pradėta spaudoje rašy- 
ti dar 1906 metais mūsų tuomet jaunų dailininkų — 
Petro Rimšos, Antano Žmuidzinavičiaus, Antano Ja- 
roševičiaus ir kitų, bet steigiamasis susirinkimas įVy- 
ko tiktai 1907 m. rugsėjo 2 d. Dailininkai tačiau šios 
draugijos faktiškojo darbo pradžia laiko nuo pirmo- 
sios lietuvių dailės parodos surengimo, t, y. 1906 me- 
tus. Šios draugijos tikru vadovu iš pat pradžių pasi- 
„darė ir visą laiką buvo jos nepakeičiamu pirminin- 
ku Antanas Žmuidzinavičius. Per pirmąjį penkmetį 
draugija yra surengusi pačiame Vilniuje šešias meti- 
nes dailės parodas, neskaitant pomirtinės M. Čiurlio- 
nies parodos, dviejų parodų Kaune ir vienos Rygoje. 
Prie kiekvienos paveikslų ir skulptūros kūrinių paro- 
dos buvo rengiamas ir tautodailės rinkinių skyrius, 
kuriame buvo rodomi jau kelių šimtų autorių sodie- 
čių darbai. Per tiek laiko šiai draugijai pavyko su- 
traukti lietuvius, beveik visus dailininkus į aukštą bū- 
relį. Šiomis parodomis lietuviai parodė tiek savo dai- 
lės suprantimo, savo dailės gyvumo, kad buvo kitų 
tautų dailininkams pavyzdžiu, praskynusiu takus sa- 
vo parodoms ruošti. Jo dėka susikūrė tarptautinė 
Vilniaus Draugija. 

Dailės Draugijos rengiamos parodos vis popule- 
rėjo; tai būdavo ne tik dailininkų, bet ir plačios visuo- 
menės bei lietuvių kultūros šventė. 

Šešiose surengtose Vilniuje dailės parodose bu- 
vo išstatyta 878 paveikslai ir skulptūros kūriniai, o 
tautodailės rinkinių apie 1.414. Lankytojų visose pa- 

rodose buvo virš 8.000. Šis rimtas meno kėlimo dar- 
bas aiškiai pabrėžė mūsų tautos kultūros gyvybingu- 
mą. Kitataučiai, išvydę mūsų dailininkų, mūsų liau- 
dies meno dirbinius, ėmė su mumis rimčiau skaity- 
tis. Platesnis mūsų dailės pasirodymas buvo 1913 
metais visos Rusijos liaudies dirbinių parodoje Petra- 
pilyje, kur Lietuvos Dailės Draugija buvo surengusi 
lietuvių skyrių. Šiame skyriuje buvo surinkti lietu- 
vių tautodailės rinkiniai iš Vilniaus, Kauno, Gardino 
ir Suvalkų kraštų į vieną krūvą, viso apie 1.000 eks- 
ponatų. Už šio skyriaus įrengimą ministerija įteikė 
Dailės Draugijai didelį sidabro medalį, o žemdirby- 
stės departamentas vėliau paskyrė 2.000 rublių pa- 
šalpos albumui išleisti. Kas svarbiausia, kad šis pir- 
mas pasirodymas imperijos parodoje susilaukė aukš- 
to rusų visuomenės įvertinimo. 

Draugijos darbas vystėsi, o visuomenės pritari- 
mas bei palaikymas palaipsniui augo. 

Be parodų, draugija dar gražiai pasirodydavo 
savo leidiniais. Taip, čia reikia prisiminti A. Jaroše- 
vičiaus nupieštą Lietuvos kryžių albumą ir 1912 me- 
tais išleistą. Šiam leidiniui d-ras J. Basanavičius pa- 
rašė plačią studiją, kuri buvo išversta ir į prancūzų 
kalbą, kad galėtų susipažinti su šiuo veikalu ir kita- 
taučiai. 

Dailės Draugija savo nariams duodavo kasmet 
meniškas dovanas: Petro Rimšos „„Golgotą“ ir Stab- 
rovskio ,„Mirties Šmėklą“. Be to, kiekvienos parodos 
metu draugija dar užpirkdavo iš parodos paveikslė- 
lių ir burtų traukimu padovanodavo nariams. Prie 
smulkesnių leidinių tenka priskirti paveikslų repro- 
dukcijas ir atvirutes, kurias draugija kasmet išleis- 
davo. 

1907 metais Vilniaus lietuviams kilo sumany- 
mas įsteigti Vilniuje „Tautos Namus“. Šiuose na- 
muose turėjo tilpti biblioteka, skaitykla, scenai sa- 
tė, įvairioms draugijoms vieta susirinkti ir, pagaliau, 
paveikslų galerija bei muziejus. Už tokius „Namus“ 
ypač agitavo mūsų dailininkai su M. Čiurlioniu pry- 
šakyje. Buvo pradėta aukos rinkti, bet tuo metu šis 
projektas buvo per platus ir nedaug šalininkų susira- 
do. Tačiau pati Tautos Namų idėja nepranyko ir 
1910 metais išsiliejo į sumanymą įsteigti bendrą na- 
mą dviem draugijoms: Lietuvių Mokslo Draugijai ir 
Lietuvių Dailės Draugijai. Tarp šių dviejų draugijų 
1910 m. kovo 4 d. įvyko susitarimas ir buvo palei- 
stas atsišaukimas į narius, kad visuomenė aukotų ir 
pinigus šiam tikslui siųstų Lietuvių Mokslo Draugi- 
jos iždui. Buvo surastas tinkamas sklypas ir drauge 
su Mokslo Draugija 1911 m. spalių 8 d. nupirktas iš 
Antano Paškevičiaus įpėdinių. Šis sklypas buvo Ak- 
meninės ir Apvažiuojamosios gatvių kampe, viso 
1.600 ktv. sieksnių, po 10 rub. 50 kap. už sieksnį. 
Pirkimo aktas patvirtintas 1912 m. rugsėjo 27 d. 

Dailės Draugija vystėsi visuomenės pamatais. 
Tai nebuvo profesininkų dailininkų sąjunga, bet visų 
susipratusių lietuvių, dailės rėmėjų organizacija. Šiai 
draugijai priklausė virš 400 narių, Metus akį į jų są- 
rašą, mes pamatysime, kad čia buvo susispietę įvai- 
rių sluoksnių ir pažiūrų žmonės. Tik valdybos ir jos 
pirmininko didelis taktas galėjo tiek paveikti ir subur- 
ti aplink šią draugiją žmonių, aukštai iškeldamas dai- 
lės reikalą visuomenės akyse. Reikia pasakyti, kad 
vienas didžiausių draugijos nuopelnų tai laiku įver- 
tintas M. Čiurlionis ir jo paveikslų išlaikymas. 

1912 metais susikūrė prie Dailės Draugijos spe- 
ciali šiam reikalui Čiurlionies kuopa. Valdyba šiai 

kuopai pavedė rūpintis viskuo, kas tik lietė M. Čiur- 
lionies paliktuosius paveikslus ir jo muzikos veikalus. 
Buvo sumanyta surinkti tiek pinigų, kad būtų galima 
išpirkti iš giminių Čiurlionies paveikslus, iš kurių ma- 
nyta sudaryti muziejus. 

Prasidėjus didžiajam karui, L. Dailės Draugijos 
meno rinkiniai, tarp jų ir visi M. Čiurlionies paveik- 
slai (virš 200), buvo išvežti į Maskvą, kur visą karo 
metą išbuvo Rumiancevo muziejaus rūsiuose. Ka- 
rui pasibaigus, tie daiktai buvo parvežti atgal į Vil- 
nių. Deja, kai kurie Čiurlionies paveikslai buvo ge- 
rokai nukentėję nuo drėgmės, o viena dėžė su tauto- 
dailės daiktais ir dalis draugijos paveikslų ir šiaip 
meno dalykų visai žuvo. 

Po karo L. Dailės Draugija buvo atgaivinta 
Kaune. 

Didžiausia dalis draugijos tautodailės rinkinių 
buvo perduota įkurtos Čiurlionies galerijos depozi- 
tan, kurie sudarė ten valstybės muziejui pamatą ir 
kurie iki šiol ten tebėra. 

Čiurlionies galerijai buvo taip pat perduoti ir 
visi Čiurlionies paveikslai bei grafiški darbai. Tie 
Čiurlionies kūriniai, kurie buvo p-ios Čiurlionienės 
nuosavybė, buvo vėliau galerijos nupirkti, kiti gi, 
kurie yra L. Dailės Draugijos nuosavybė, iki Šiol 
randasi Čiurlionies galerijos depozite. 

Dar teko pasigėrėti vilniečių suruoštu ,,„Kamina- 
krėčio ir Malūnininko“ vaidinimu, tos pirmosios 
užuomazgos mūsų „operos“ ir „baleto“, kuriame da- 
lyvavo A. Smetona, K. Alyta, A. Rucevičius, J. Straz- 
das, p-nios E. Rucevičienė, B. Girienė, M. Alytienė ir 
daug kitų. 

Vaidinimus Vilniuje rengė trys draugijos: Vil- 
niaus Savitarpinės Pašalpos Draugija, arba Savitar- 

piečiai, „Vilniaus Kanklės“ ir „Rūta“. Seniausia iš 
jų buvo savitarpiečių d-ja; ji bene bus daugiausia nu- 
sipelniusi ugdant lietuvių sąmonę vilniečių tarpe; ji 
pirmoji viešai pasirodė su savo suruoštais vakarais, 
vaidinimais ir koncertais. Jos pakviestas Mikas Pet- 
rauskas suorganizavo didžiausią lietuvių chorą, su- 
rengė kelias operetes ir aukštai iškėlė lietuvių dainos 
meną Vilniuje. Savitarpiečiuose pasireiškė pirmaisiais 
savo darbais ir mūsų kompozitorius bei operos diri- 
gentas J. Tallat-Kelpša. Uoliausiais savitarpiečių ve- 
dėjais ir rėmėjais buvo: d-ras A. Vileišis, P. Matulio- 
nis, D. Malinauskas, generolas Paškevičius, kun. J. 
Kukta ir k. 

„Vilniaus Kanklės“, įsikūrusios 1905 m. pabai- 
goje, savo vaidinimais nemažai išgarsino lietuvių var- 
dą Vilniuje, bet dėl materialinių sunkumų jos po dve- 
jų metų turėjo likviduotis. Jų įkūrėju laikomas G. 
Liandsbergis-Žemkalnis. Be jo, čia dar darbavosi 
K. Puida, J. Vileišis, V. Putramentas, Pleirytė ir k. 

Bene daugiausia vaidinimų bus davusi „Rūta“. 
Jos nuolatinis vaidintojų būrelis beveik kas šventa- 
dienis ką nors suvaidindavo. „Rūtos“ veikimą su- 
stabdė tik vokiečiai, 1915 m. okupavę Vilnių. Jos 
valdyboje daugiausia mes matėme — d-rą A. Dama- 
ševičių, M. Sleževičių, J. Vileišį, J. ir Č. Liandsber- 
gius, A. Rucevičių, A. Jurašaitį, J. Grigaitį, J. Mi- 
čiulį ir k. 

Be aukščiau minėtų vaidintojų, dar reiktų pami- 
nėti: L. Girą, M. Sleževičių, R. Paškevičių, B. Biržiš- 
kienę, G. Sapkauskaitę, C. Prapuolenytę, Moisiejevie- 
nę, S. Kasperskaitę, P. Gaidelionį, T. Juodvalkį, 
J. Puodžiūną, B. Zilinską ir k., kurie, kaip mėgėjai, 
lietuvių scenoje jau žymiai buvo išsilavinę. Iš daini- 
ninkų — Kiprą Petrauską, Andiejų, J. Babravičių, Pa- 

lavinskaitę-Grigaitienę, Skalskaitę. Iš chorvedžių — 
M. Čiurlionį, St. Šimkų, P. Adamavičių ir kit. 

Kas dar mane traukė į Vilnių, tai kun. J. Tu- 
mas, su kuriuo troškau susitikti ir susipažinti. Jis jau 
daug buvo padirbėjęs mūsų spaudos kūrime ir plati- 
nime tais tamsiaisiais laikais, kada mums raštas buvo 
draudžiamas. Bet, spaudą atgavus, jo energija dar la- 
biau išsivystė, kada susidarė galimumai našiam iš- 
sišakojusiam darbui. 

Iš toli sekiau kun. Juozą Tumą-Vaižgantą ra- 
šytoją, publicistą, visuomenės veikėją, kada mūsų 
laikraščiai tik pradėjo eiti šioje sienos pusėje po tiek 
laiko skurdėjimo tamsybėse. Jis rašo straipsnius, 
korespondencijas, jis, pagaliau, pirmojo mūsų dien- 
raščio „Vilniaus Žinių“ redaktorius. Mes, jaunuoliai, 
žiūrime į jį, kaipo į kokį dvasios milžiną. Jis mums 
nepažįstamas, bet kažkodėl artimas. Mes linkstame 
į jį, mes ieškome progos su juo susirašinėti, su juo sU- 
eiti. Jis mums misterija, nepasiekima aukšta asme- 
nybė... 

1907 metai, pavasaris. Aš laikiau egzaminus 
Tomske iš gimnazijos kurso. Bevartydamas lietuvių 
laikraščius, užtikau kun. Šnapščio straipsnius, kur 
šiurkščiai, neteisingai atvaizduojamas evangelikų- 
reformatų gyvenimas. Giliai sujaudintas ir įžeistas 
rašau atsakymą ir siunčiu „Vilniaus Žinių“  redak- 
toriui kun. J. Tumui. Jeigu jis esąs iš tikrųjų toks, ko- 
kiu jį įsivaizduoju, maniau, tai jis turįs mane su- 
prasti ir mano raštą įdėti. Tolimas kelias iš Tomsko 
į Vilnių, ilgai tenka laukti, bet pagaliau ateina atsa- 
kymas. 

Pamanyk tik sau — ne per laikraštį, bet paties 
redaktoriaus kun. J. Tumo ranka rašytas laiškas. 
Ilgas, malonus, pilnas entuziazmo laiškas, kuriame 

ragino mane daugiau panašių straipsnių rašyti. Iš- 
gyrė stilių, išgyrė mokėjimą rašyti, pripasakojo vi- 
sokių komplimentų ir padrąsino rašyti. 

— Rašyk, turi gerą plunksną, turi Dievo dova- 
ną, tik rašyk, lavinkis... Straipsnis geras, įdėsiu ar- 
timiausiame „Vilniaus Žinių“ numery. 

Bet „Vilniaus Žinios“ tapo uždarytos. Leidė- 
jas inž. Petras Vileišis, daug pinigų sukišęs, pavargo. 
Kun. J. Tumas, jau kartą sostinėn pakliuvęs, nebe- 
rimo be laikraščio; jis suprato, kad Lietuva be tau- 
tinės pakraipos laikraščio apsieiti nebegali. Jis or- 
ganizuoja pajininkų bendrovę — A. Smetona, kun. 
J. Tumas ir k. „„Vilčiai“ leisti. Jis darosi spiritus mo- 
vens ir pasėkmingai suorganizuoja šio laikraščio fi- 
nansus ir vėliau drauge su dabartiniu mūsų Prezi- 
dentu jį redaguoja. 

Aš jį sutinku kaip tik šios organizacijos užuo- 
mazgoje, berenkant pinigus ir koncentruojant aplink 
šį laikraštį tautines jėgas. Tai buvo 1907 m. rug- 
piūčio mėn. per Lietuvių Mokslo Draugijos suvažia- 
vimą. 

Vos tik į posėdžių salę aš su a. a. broliu Jonu 
įeinu, pribėga prie mūsų nepaprastai malonaus vei- 
do, jaunas, žemo ūgio, garbanotais juodais plau- 
kais kunigėlis ir greitai su mumis pasisveikinęs užsi- 
rekomenduoja. Čia pat ima dėkoti mano broliui Jo- 
nui už straipsnį. Jonas, nusišypsojęs, rodydamas į 
mane, sako: 

— Štai šio straipsnio kaltininkas, Martynas. 

— Na, žinai, be komplimentų esi rašytojas. 
Turi Dievo kibirkštėlę. Rašyk, daug rašyk panašių 
straipsnių. Tai ne straipsnis, o visa programa ev.- 
reformatų su katalikais bendradarbiavimo santy- 

kiams nustatyti. Išeidamas iš „Vilniaus Žinių“  re- 
dakcijos pasiėmiau jūsų straipsnį. Įdėsiu vienam pir- 
mųjų „Vilties“ numerių. Išleisime  „„Viltį“ dar šiais 
metais. Kviečiu bendradarbiauti. Na, būkime drau- 
gais! — ir ėmė čia prie visų, tumiškai, nuoširdžiai 
bučiuoti. 

Nereikia sakyti, kaip tai paveikė jauną studen- 
tą. Jis mane gaute pagavo, ir nuo to laiko virtome 
tikrais draugais, artimais viens kitam, bendradar- 
biavome ne tik laikraščiuose, bet ir daugelį kitų tau- 
tos darbų dirbdami. Jis buvo tas, kuris kiekvieną 
jaunuolį paskatindavo prie darbo, įtraukdavo į vi- 
suomenės veikimą, surasdavo gabumus, talentus, 
sudarydavo aplinkybes tiems gabumams išsivystyti. 
Jo kritikos skirdavosi nuo kitų. Jis jauną rašytoją, 
jauną dainininką ar dainininkę, naujai pasirodžiusią, 
padrąsindavo, paguosdavo, paskatindavo toliau 
darbuotis ir vystytis. 

— Kam jaunam žmogui atimti energiją, kam 
barti už trūkumus, netobuliumus: bedirbant išsily- 
gins! 

„Poezijos briliančiukai, mūsų teatro lakštinga- 
los, mūsų būsima pažiba“, toki ir panašūs epitetai 
puošė jo kritikos žodyną. 

Pirmiesiems mūsų rašytojams ir darbuotojams 
tenka būti eklektizmo atstovais. Nesant specialistų 
— reikia vienam apie viską rašyti. P. Vileišis rašė 
ir leido knygeles, kaip avižas auginti, trobas statyti, 
kaip ligas gydyti; iš istorijos, geografijos, matemati- 
kos ir t. p. O d-ras Kudirka, d-ras J. Šliūpas, Šer- 
nas, kun. Dambrauskas, Žilius ir daugelis kitų ar ne 
tais pačiais keliais ėjo? Taip ir kun. J. Tumas buvo 
aplinkybių verčiamas visokiais klausimais ir specia- 
lybėmis rašyti. 

Pavartykime tik tuos laikraščius, kuriuos jis re- 
dagavo, ar tas knygeles, kurias parašė. Pamatysi- 
me, kiek ten klausimų gvildenta. J. Tumas — dva- 
siškis, menininkas, publicistas, rašytojas, dramatur- 
gas, beletristas, senovės tyrinėtojas, literatūros isto- 
rijos kruopštus šaltinių rinkėjas, komentatorius, re- 
daktorius, kritikas - recenzentas, teatralas, profeso- 
rius, lektorius, visuomenės veikėjas, politikas, agita- 
torius - propagandistas, kalbininkas, sociologas, įvai- 
rių įvairiausių draugijų, bendrovių kūrėjas, vedėjas - 
pirmininkas, valdybų narys. Visur jis gyvai daly- 
vauja, pats daug dirba ir kitus sukursto dirbti. Jis 
kovoja su mūsų ištižimu, nepunktualumu, apsileidimu 
ir tinginiavimu visuomenės reikaluose. Jis stengiasi 
suagituoti, uždegti savo karštu temperamentu kitus, 
įkvėpti energijos, noro darbuotis, kelti kultūrą, suža- 
dinti kilnius jausmus, pastatyti mūsų tautą greta kitų 
kultūringų tautų. 

Jo švelnus būdas, jo kilnios idėjos, jo skaisčios 
sielos išraiška, maloni šypsena kiekvieną, kas su juo 
susieina, patraukia savip ir padaro jam ištikimą iki 
pat mirties. 

Mūsų pirmasis atsilankymas Vilniuje suartino 
mus ne tik su kun. J. Tumu, bet su visu mūsų inteli- 
gentijos būriu. Ta proga norėčiau dar vieną žodį pa- 
sakyti ir apie inž. Petrą Vileišį. 

Po oficialių L. M. Draugijos posėdžių buvo su- 
rengti miesto salėje, kur savo laiku buvo sušauktas 
Didysis Vilniaus Seimas, bendri pietūs. Per pietus 
buvo pasakyta eilė kalbų. Kelta taurės už d-rą J. Ba- 
sanavičių, A. Smetoną, kun. J. Žilių, gen. Paškevičių 
ir kitus. Bet man keista pasirodė, kad, puotai besi- 
baigiant, niekas nekelia inž. Petro Vileišio nuopelnų. 
Aš jo niekad nebuvau matęs ir nežinojau, ar jis buvo 

dabar mūsų tarpe. Bet, norėdamas tą skriaudą ati- 
taisyti, išdrįsau pirmą kartą tokios aukštos visuome- 
nės akivaizdoje prabilti. 

— Ponai, mes negalime išsiskirstyti kas sau, 
nepakėlę taurių už sveikatą to vyro, kuris mūsų 
tautai daugiausia nusipelnęs, kuris tiek pastangų pa- 
dėjo, kad mes gautume tai, ką šiandie lietuvių tau- 
ta turi — savo spaudą. Aš keliu taurę už pirmojo 
mūsų dienraščio leidėjo — Petro Vileišio sveikatą! 

Visi sustojo. Prie manęs iš galo stalo priėjo 
storokas aukštas vyras, trinktelėjo stikliuku ir nuošir- 
džiai paspaudė ranką. Jo akyse pastebėjau gilaus 
dėkingumo išraišką. Tai būta paties Petro Vileišio, 
didžiausio mūsų patrioto. Kitą dieną mes su broliu 
jį aplankėme jo namuose Antakalny ir, arčiau išsi- 
kalbėję, susidraugavome ir pasilikome tikrais ir nuo- 
širdžiais draugais. 

Į šį L. M. D-jos suvažiavimą buvome atvykę 
mes trys: Jonas Yčas, Jokūbas Mikelėnas ir aš. Šio- 
je lietuviškoje atmosieroje išbuvę kelias dienas, visi 
trys jautėme, kiek daug buvome prisigėrę tos dvasios, 
kada grįžome atgal į Sibirą savo mokslo tęsti. Pa- 
našiai jautėsi ir kiti. Matėme, kaip Lietuva kyla, 
kaip auga jos darbuotojų skaičius. 

Tas gyvas ryšys su vilniečiais jau buvo mūsų 
palaikomas iš tolimo Tomsko per spaudą savo laiš- 
kais, korespondencijomis bei straipsniais. Ir vėliau, 
kiekvienais metais, lankydavome Lietuvos Mokslo 
Draugijos visumos susirinkimus. 

VI 
TAUTOS NAMAI 


Tautos Namų sumanymas ir kun. Jono Žiliaus vaidmuo. 

— Delegatų rinkimai. — Pasiruošimas kelionei. — Su dr. J. 

Basanavičium per Vokietiją. — Per vandenyną į Ameriką. 
— Su mūsų emigrantais 


1907 metais po visumos susirinkimo buvo Mie- 
sto salėje bendri Liet. Mokslo Draugijos narių pietūs. 
Čia tarp kitų teko išgirsti kun. Jono Žiliaus praneši- 
mą apie Amerikos lietuvius. Šis nenuilstantis dar- 
buotojas mūsų išeivių tarpe, tiek daug padėjęs jėgų 
lietuvystei išlaikyti Amerikoje raštu bei žodžiu ir taip 
uoliai skleidęs susipratimą jų tarpe, nustebino mus 
visus savo pesimizmu. Jis pasakė, kad lietuvystė 
tenai užsilaikysianti tik vienoje kartoje. Jų vaikai 
jau nebebūsią lietuviai savo masėje. Amerikos lie- 
tuviai vis tiek ištautėsią. Su šia mintimi reikią susi- 
gyventi. Ką amerikiečiai galį, tai materiališkai pa- 
remti savo tėvynę, jie galį aukoti Lietuvių Mokslo 
Draugijai, jie galį aukoti ir kitiems tikslams, jie galį 
perkelti dalį savo turtų į Lietuvą, bet išsilaikyti prieš 
amerikanizaciją jie nepajėgsią. Tai buvo jo vyriau- 
sios mintys. Taip buvo liūdna išgirsti tokia nuomo- 
nė iš jo lūpų, kad kilo noras protestuoti. 

— Taigi, siųskite į Ameriką savo delegatus, ten 
jūsų laukia pinigai, ir Mokslo Draugijai jie noriai 

aukos, — užbaigė savo žodį kunigas Jonas Žilius- 
Žilinskas. 

Bet tuomet jo nepaklausė. Draugija tik pritarė 
šiems jo žodžiams, bet jokio konkretaus nutarimo 
nepadarė. Jam teko dar kelis kartus raginti, kol, 
pagaliau, 1913 m. išjudino Draugiją, ir mudu su d-ru 
J. Basanavičium buvome deleguoti į Ameriką aukų 
rinkti. 

Dar žiemos metu buvau gavęs iš d-ro Basana- 
vičiaus pakvietimą paruošti paskaitą visumos susirin- 
kimui.  Apsiėmiau padaryti pranešimą apie Tautos 
Namų statymo pagrindus. "Turėdamas gerų santy- 
kių su Estijos vadais ir žinodamas, kad jie kaip tik 
baigia visuomenės lėšomis statydintis Tautos namus, 
šiam reikalui išstudijuoti pavasarį aš nuvykau į Esti- 
ją. Aplankiau Taliną ir Tartu. Čia teko į glaudes- 
nius santykius sueiti su jų veikėjais: Poska, Piats, 
Birk, Johan Tannisson, Olesk, Bernhard Linde, Rei- 
sik, Piip ir kitais. Jie mane supažindino su jų orga- 
nizacijomis ir Tautos namų statyba. 

Surinkęs gražios medžiagos rūpimuoju man 
klausimu, nuvykau į Vilnių laikyti paskaitos. Lietu- 
vių Mokslo Draugijos susirinkimas jau buvo pradėtas. 

Susitikau „Europos“ viešbuty kun. Joną Žilių. 
Emėm kalbėtis apie Tautos Namų reikalą ir apie tai, 
kokiu būdu būtų galima geriausiai aukų parinkti. Nu- 
siskundėme, kad aukos plaukia per lėtai. Treji me- 
tai kaip renkame, o vos tik 11.000 rublių Mokslo ir 
Dailės Draugijų namams tesurinkta. 

— Na, ko jūs nevažiuojate į Ameriką? Ten jū- 
sų laukia ir pinigų daug sudėtų. Tik reikia nuvažiuo- 
ti ir tuos pinigus parsivežti. Aš Ameriką pažįstu ir 
galiu jus užtikrinti, kad pasisekimą turėsite, — pri- 
dėjo kun. Žilius, 


88 


— O kas turėtų važiuoti? 

— Žinoma, d-ras Basanavičius ir tamsta. 

— O gal būtų geriau, kad Bulota važiuotų? — 
paklausiau jį. 

— Būtų gerai ir Bulota. Bet jis tik buvęs at- 
stovas Dumoje. Geriau būtų, kad važiuotum tamsta, 
kaip dabartinis Dumos atstovas. Amerikiečiams ge- 
riau patiktų. Būtinai važiuok tamsta. 

— Atostogos ilgos, laiko man užtektų. Bet gerai 
tamstai sakyti: važiuok! Reikia dar, kad L. M. Drau- 
gija mane deleguotų. 

— Žinoma, tamstą deleguos. 

— Jeigu tamsta patarsi, tai gal ir deleguos. 

— Aš kandidatų nenurodinėsiu, čia visumos su- 
sirinkimo reikalas. Su d-ru J. Basanavičium reikia 
pasitarti, jį prikalbinti, kad sutiktų važiuoti. O jau 
tamsta, be abejonės, būsi išrinktas. 

Nutarėm kol kas niekam nieko apie tai nesakyti, 
kol pasikalbėsim pirma su A. Smetona ir d-ru Basa- 
navičium. 

Pertraukos metu pietums mes pasikvietėm d-rą 
Basanavičių, A. Smetoną ir J. Kubilių į „Bristolio“ 
restoraną ir atsisėdome už atskiro staliuko. Čia kun. 
J. Žilius papasakojo, kaip Amerikos lietuviai su pini- 
gais laukią mūsų delegatų atvykstant. A. Smetona 
J. Žiliui pritarė. Čia dar pridūrė, kad, kun. J. Tumui 
ir kun. Alšauskui iš Amerikos pargrįžus, Lietuvių 
Mokslo Draugijos Komitete buvo svarstytas reikalas 
siųsti atstovai į Ameriką Tautos Namams aukų rinkti, 
bet jokio konkretaus nutarimo nepadaryta. Žiemą 
buvo pasisakęs J. Vileišis važiuoti, bet, pritarimo ne- 
gavęs, susilaikė. 

D-ras J. Basanavičius visą laiką tylėjo. Kada 
mudu su Žilium primygtinai piršome siųsti delegatus 

ir paminėjome, kad reikalinga pačiam pirmininkui bū- 
tinai vykti, jis atsiliepė: 

— Būtų gerai, kad pasisektų. Aš sutinku va- 
žiuoti, jei tu, Yčai, važiuotum su manim drauge. 

— Aš jau kalbėjausi su Yču, ir jis buvo pažadė- 
jęs važiuoti. Taigi, ar sutinki? —- paklausė mane 
J. Žilius prie visos pietaujančių kompanijos. 

— Sutinku. Bet reikia gerai suplanuoti, kad 
visumos susirinkimas tam pritartų. Jeigu ir J. Vileišis 
su A. Bulota planuoja važiuoti, tai jie, be abejonės, 
trukdys mūsų išrinkimą, — paaiškinau aš. 

Tada A. Smetona pasakė: 

— Reikia pagalvoti iki rytdienos. Po pietų 
baigsis susirinkimas ir pačiam jo gale, tarp įvairių su- 
manymų, J. Žilius turėtų padaryti nepaprastą prane- 
šimą, o mes pasiūlysime kandidatus. Su pirmininko 
kandidatūra visi sutiks, bet dėl antrosios vietos įvyks 
varžytynių. 

— Aš, — sakau, — mielai norėčiau Draugijai 
patarnauti, bet, jei rastųsi tinkamesnių ir naudinges- 
nių atstovų, tai nuo važiavimo galėčiau susilaikyti, 

-— Būtinai tamsta turi sutikti, — sako kun. J. 
Žilius. — Tautininkams ir katalikams tamstos vardas 
labai priimtinas. 

— Turime siųsti atstovą Yčą, — atsiliepė J. Ku- 
bilius. — Ne tik jo vardas, bet ir V. Dumos nario au- 
toritetas daug simpatijų patrauks. Tegul rytoj Sme- 
tona po kun. J. Žiliaus pranešimo pasiūlo siųsti dele- 
gatu d-rą Basanavičių, o kada daktaras bus išrinktas, 
pasiūlyti jam padėjėją rinkti. Tada A. Bulota pats 
nebesutiks padėjėju važiuoti. 

Visi tam pritarė. 

Rytojaus dieną, kai jau programa buvo išsemta, 
pirmininkas kreipėsi į susirinkimą, klausdamas, ar nė- 

są dar kokių sumanymų. Balso paprašė kun. J. Ži- 
lius. Jis pareiškė nusistebėjimą, kodėl Liet. Mokslo 
Draugija nesikreipia į Amerikos lietuvius ir neprašo 
jų aukų. Amerikiečiai, anot jo, laukią delegatų at- 
vykstant ir nemažą sumą sudėtų Tautos Namams 
statyti. Susirinkimas karštai jo žodžiams pritarė ir 
buvo pasiūlyta deleguoti d-rą J. Basanavičių. Jis 
buvo išrinktas beveik vienu balsu. Tada A. Sme- 
tona atsistojo ir motivuodamas pasakė, kad nepato- 
gu būsią jau nebejaunam d-rui Basanavičiui vienam 
važiuoti, ir pasiūlė jam išrinkti padėjėją. Susirinki- 
mas pritarė. Jis, akcentuodamas žodį padėjėjas, 
kreipėsi į auditoriją, kad ji nurodytų kandidatus. 

Pasigirdo balsai: Yčas! J. Vileišis! A. Bulota! 

J. Vileišis atsisakė ir pasiūlė šį klausimą atiduoti 
L. Mokslo Draugijos Komitetui išspręsti.  Susirin- 
kimas nesutiko ir panoro pats rinkti. 

A. Bulota pakilo ir pasakė: 

—- Kadangi čia aš buvau paminėtas kaip kandi- 
datas, tai prašau leisti man šiuo reikalu išsitarti. Bu- 
lota, kaipo toks, niekam nesutiks padėjėju būti. Jis 
niekad nesutiks antru smuiku groti. Bulota, kaipo 
toks, jei nuvažiuotų į Ameriką, be abejonės, surinktų 
aukų ne mažiau už patį daktarą Basanavičių. To- 
dėl aš atsisakau važiuoti d-rui Basanavičiui padėjė- 
jauti. Prašau manęs nebalsuoti. 

Išėjau aš su pareiškimu. 

— Ką padarys Lietuvai A. Bulota ir M. Yčas, 
mes šiandien negalime dar spręsti, bet ką jau yra pa- 
daręs daktaras J. Basanavičius ir kiek apžėlusių dir- 
vonų yra išdirbęs, tą visi mes žinome. Todėl aš nė 
kiek nesididžiuoju: ir jei visumos susirinkimas mane 
rinktų, laikyčiau sau už garbę važiuoti d-ro Basana- 

vičiaus padėjėju. Apie smuikus tuo tarpu negalvoju 
ir dėl pirmosios vietos su gerbiamuoju daktaru ne- 
manau varžytis. 

Šiuo pareiškimu mano priešininkai buvo visai 
nuginkluoti, ir susirinkimas išrinko mane beveik vienu 
balst. 

Po rinkimų kun. Žilius pasakė: 

— Na, daktare, gali būti ramus, bet M. Yčui nuo 
Amerikos socialistų gerokai klius. Per šerengą visi 
jų laikraščiai pervarys. 

Jonas Vileišis, priėjęs prie manęs drauge su F. 
Bortkevičiene, ėmė atkalbinėti, kad aš nevažiuočiau, 
o užleisčiau vietą kam nors iš jų. 

— Nors Bulota ir pasikarščiavo, bet mums 
rodosi, kad būtų geriau, jeigu jam tamsta užleistum 
vietą. Reikia bent vieno atstovo iš kairiojo sparno. 

Aš atsakiau, kad jau visumos susirinkimas po- 
sėdžius yra baigęs ir naujų rinkimų pravesti nebega- 
lima, o antra, aš nė nemanau atsisakinėti. 

— Tai mes prieš tamstą agituosime. 

— Jeigu jums leidžia sąžinė, tai agituokite, —- 
pridėjau atsisveikindamas. 

Susitarę su d-ru Basanavičium dėl kelionės da- 
tos, išsiskirstėme kas sau.  D-ras Basanavičius iš- 
važiavo į savo tėviškę, į Oškabalius, o aš į reformatų 
Synodo posėdžius. Synodo posėdžiams pasibaigus, 
parvažiavau į savo tėviškę, Šimpeliškius, kur buvau 
užkvietęs Jono Jablonskio šeimą drauge atostogauti. 

Kelioms dienoms praslinkus, su dideliu gailesčiu 
turėjau skirtis su savo brolio Jono šeima ir Jab- 
lonskiais ir keliauti į Ameriką. Aplankyti naują kraš- 
tą, susipažinti su mūsų išeiviais, papasakoti jiems apie 
mūsų gyvenimą, surinkti tokiam kilniam reikalui pi- 
nigų, arčiau susipažinti su d-ru J. Basanavičium ir 

d-ru J. Šliūpu — šiuo garsiausiu mūsų laikų Ameri- 
kos lietuviu — vis tai ketino dešimteriopai atlyginti 
už atostogų sutrukdymą ir su savaisiais persisky- 
rimą. .. 

Susitariau si d-ru J. Basanavičium susitikti Vil- 
kaviškio stotyje birželio mėn. 26 d. ir iš tenai toliau 
keliauti drauge. 

Sugrįžau vėl į Vilnių. Čia savo vienminčių vil- 
tininkų ankštam būrely aptarėm visą mūsų Ameri- 
koje darbuotę ir mūsų veikimo taktiką, kurios turėsi- 
me laikytis su d-ru J. Basanavičium tenai nuvykę. Ta- 
me pasitarime dalyvavo A. Smetona, J. Kubilius, L. 
Noreika ir kun. Dabužinskas. 

Pagaliau, susikrovęs savo daiktus į krepšį ir at- 
sisveikinęs su savo artimiausiais draugais bei pažįsta- 
mais, drožiau į stotį. Drauge dar važiavo su manim 
iki Kauno seselė Olga Aukštuolytė ir „Vilijos“ fabri- 
ko direktorius A. Vosylius. Su juo važiavau iki Pil- 
viškių, t. y. vieną stotį neprivažiavus, kur turėjau 
rasti d-rą Basanavičių. Susėdę į vagoną, kurį laiką 
žiūrėjome pro langą, akimis lydėdami jau užpakaly 
pasilikusį Vilnių, tą mūsų garbingųjų didvyrių kuni- 
gaikščių sostinę, dabarties stipriausią mūsų krašte 
lenkininkų poziciją, kuri dar tiktai po ilgų metų ir sun- 
kaus darbo galės į mūsų rankas sugrįšti. Kad taip 
atsitiks, aš tvirtai tikiu. Ir štai dėl ko. Šiaip ar taip 
kalbėtume, bet giliau pažvelgę pamatysime, kad Vil- 
niaus liaudis galutinai dar nėra nutautusi. Tiesa, ji 
gerokai sudemoralizuota, aplenkinta, noriai kalba len- 
kiškai ir vengia lietuvių kalbos, bet gal neapsilenksiu 
su tiesa, pasakęs, jog dar geru du trečdaliu tebemoka 
savo gimtąją kalbą. Jie tik laikinai jos išsižadėję. 
Praeis kiek metų, mūsų tauta ekonomiškai ir tautiš- 
kai sustiprės, tada liaudžiai tas ims imponuoti, ir ji vėl 

griš prie savo tėvų kalbos. Juk nereikia užmiršti ir 
to, kad miestas sodžium minta, kad miesto gyvento- 
jai auga iš sodžiaus atėjusiais, ir, žinoma, šis fakto- 
rius mūsų miestams gaivinti svarbus. 

Taip pat buvo Čekuose, kurių miestai buvo su- 
vokietėję ir kurie vėl greit virto čekiškais. Ta pati 
istorija ir su lenkų miestais. Paskui, pažvelgę į mūsų 
kaimynus latvius ir estus, taip pat gerą pavyzdį pa- 
matysime. 

Kai lankiausi Taline, man pasakojo vienas rim- 
čiausių estų tautos vadų, dienraščio ,Teataja“ redak- 
torius K. Piats*), kaip prieš 15 metų, jam advokatauti 
pradėjus, inteligentų Taline buvę tiktai du: jis ir Pos- 
ka. Estų kalba buvusi visai paniekinta ir niekur nie- 
kas jos nebevartodavęs. Iš jų kiti tyčiodavęsi, išgirdę 
juos estiškai šnekant. 

Po 10 metų smarkios kovos su vokiečiais ir vai- 
singos tautos sąmonės gaivinimo, estai visur viršų 
ima. Talinas jau jų rankose. Tas pat yra ir su Ry- 
ga. Jei nebūtų jų balsai susiskaldę, Rygos miesto 
savivaldybė būtų šiemet**) į latvių rankas perėjusi. 
Kodėl pas mus kitaip turėtų būti? Tiktai reikia spies- 
tis į krūvą, darbuotis, rankų nenuleisti, — ir mes 
savo pasieksime. 

Tokias mintis dėsčiau A. Vosyliui. 

Prieš pat išvažiavimą buvau aplankęs „Vilijos“ 
fabriką, apžiūrėjau tą vienintelę šios rūšies įstaigą. 

— Eikime, — sakau „Vilijos“ vedėjams Jonui 
Smilgevičiui ir A. Vosyliui, — parodykite, ką jūs tu- 
rite, kaip dirbate, kad galėčiau papasakoti Amerikos 
lietuviams, kas čia pas mus Vilniuje daroma. 


*) Dabar Estijos valstybės prezidentas. 
**) 1913 metais. 

Man besėdint kontoroje, bevartant knygas, atei- 
na nemaža pirkėjų. (Gauta kelios telegramos, kurio- 
mis užsakyta visokių ūkio mašinų, „Vilijos“ dirbinių. 

— Žiūrėk, tamsta, tiek reikalaujama, kad visų nė 
patenkinti negalime. Kai ko jau ir dabar trūksta, 
o dar tik vasaros pradžia. 

— Tai kodėl daugiau nepagaminote? — pa- 
klausiau. 

— Matai, tamsta, įvairių priežasčių būta: vie- 
na, nežinojome ar išpirks, antra, esame naujai įsikū- 
rę, ir pinigų atliekamų neturime. Reikėtų daugiau da- 
lininkų, daugiau kapitalo turėti. „Vilijos“ ateitis švie- 
si, galėsime puikų dalyką atlikti. 

Apžiūrėjau viską. Tvarka visur kuo geriausia, 
visur matyti sumanių vedėjų ranka. Darbininkai 
beveik visi lietuviai.  Esąs, sako, vienas meisteris 
latvis, bet paimtas ta sąlyga, kad greitai lietuvių kal- 
bos pramoks. 

Iš jų išėjau kuo geriausių įspūdžių prisirinkęs. 
Ši įstaiga dar labiau mane įtikino, kad Vilniaus atei- 
tis mūsų rankose. 

Tat labai džiaugiaus, kad pasitaikė man su A. 
Vosylium važiuoti. Išvažiavę iš Vilniaus, ėmėme vėl 
kalbėtis apie „Vilijos“ fabriką, apie priežastis, dėl ku- 
rių mes nesusidėjome su latviais, apie mūsų ir jų eko- 
nominę būklę. 

— Matai, tamsta, mes esame daug silpnesni už 
juos ekonomiškai, o jie, jau seniau darbuodamies, 
įlindo ir į Lietuvos teritoriją. Dabar jau mums ten- 

"ka su jais konkuruoti, kad iš jų tas vietas atgal pa- 
veržtume. O jei mes su jais būtume susidėję, tai jie 
mums dar labiau kenktų, ir tada mes niekados nepa- 
kiltume. Kai jau sustiprėsime, ir mums pavojus ne- 
begrės, tai, žinoma, bus galima ir apie vienybę pa- 

kalbėti. „Vilija“ gyvuos ir plėsis. Atsiranda vis 
daugiau ir daugiau suprantančių, kad be ekonomijos 
progreso nepakils tauta, nesiplės ir lietuvystė. Savo 
atliekamą skatiką reikia į bendrovę dėti, juo labiau, 
kad įdėti pinigai duoda ir patiems indėlininkams nau- 
dos. Juk bendrovei plėtojantis, pelnas kas metai au- 
ga ir augs. Tiktai reikia daugiau kapitalo, tada ir 
apyvarta didės. Dabar tamsta važiuoji į Ameriką, 
sutiksi daug turtingų tautiečių, papasakok jiems, pa- 
prašyk prisidėti prie mūsų. Juk tai nėra jokia auka 
„Vilijai“ dėti pinigai, o tik geriausiai suvartotas ka- 
pitalas. Amerikiečiai geriau reikalą išmano. Jie juk 
prie visokių „biznių“ pripratę. Jei rastųsi kiek da- 
lininkų, gali, kuopelei susiorganizavus, atsiųsti savo 
žmogų, kuris „Vilijoje“ gautų darbo ir būtų jų akimi. 
Pakalbėk jiems. Daktaras Basanavičius, būdamas 
tikrasis narys, taip pat, tikimės, daug šiam reikalui 
padės. Atmink tamsta, kad čia nėra aukų rinkimas, 
o tik biznis. 

Taip apie įvairius ekonomijos dalykus kalbėda- 
mies ir apie svarbiausias mūsų tautos atgijimo pro- 
blemas mąstydami, visai nesiginčijome, o tiktai ką 
vienas pasakė, tai kitas stengėsi šiai minčiai pritarti 
daugiau pavyzdžių parinkti. 

—- Sustiprėjo atgijusi mūsų tautos siela, da- 
bar reikia ir kūnas sustiprinti, — pasakė mano neil- 
gos kelionės draugas, kada artinomės prie Kauno. 

Priėję prie lango, žvalgomės į Nemuno dai- 
lius krantus, gėrimės. .. Tik štai — šmukšt ir įlindo 
mūsų traukinys į požemį — ir vagone visai tamsu 
pasidarė. Tik retkarčiais, tai iš vienos, tai iš kitos pu- 
sės žybteli maža elektros lempelė ir vėl tamsu 
aplink. Tai Kauno tunelis. Po valandėlės vėl prašvito. 
Išlindome iš kalno, ir pasirodė Kauno stotis. 

Čia mano seselė turėjo su manim atsisveikinti. 
Ją pasitiko mano brolėnas, kuris atvežė man iš ma- 
no pažįstamų kauniečių pundą geriausių linkėji- 
mų kelionei. Kol į vieną kitą klausimą atsakiau, ir 
laikas prabėgo.  Suskambino jau antrą kartą, o tiek 
radosi kalbos, kad, tartum, mažiausiai imant, reikėtų 
pusės dienos, kol viską išsipasakotum. Bet suskam- 
bėjo trečią kartą, ir, persiskyręs su savaisiais, va- 
žiuoju toliau. 

Tuojau už geležinkelio tilto, Nemuną pervažia- 
vus, atsidengia puikus reginys: iš dešinės Kau- 
nas su aukštais iškilusiais į padangę bažnyčių bokš- 
tais ir daugybe namų. Nemunas ramiai varo savo 
mėlynas vilnis į tolimus kraštus, toliau vėl aukštas 
Aleksoto krantas. Iš kitos pusės trikampis, lyg Na- 
poleono kepurė, kalnas, Napoleono vardu pavadin- 
tas. Čia prancūzai ėję skersai Nemuną, o jų genija- 
lus vadas nuo šio kalno žiūrėjęs į savo narsius karei- 
vius. Dar keli sieksniai — ir mes jau Suvaikų guber- 
nijoje. 

Pasidalinęs mintimis su savo kelionės draugu 
apie Suvalkiją, apie mūsų veikėjus, privažiavau Pil- 
viškius.  Atsisveikinęs su juo, pasilikau visai vienas. 
Neramios mintys lindo į galvą. Kažin, ar d-ras Ba- 
sanavičius sveikas, ar tik laiku į Vilkaviškį atvažiuos? 
Taip man bemąstant, šit ir Vilkaviškį privažiavau. 
Traukiniui sustojus, bėgu greitai prie lango, iškišęs 
galvą dairaus, ieškau jo akimis. Štai tarp daugelio 
žmonių, stoty susirinkusių, pamačiau pilką skrybėlę. 
Moju ranka, ir jis, mane pastebėjęs, moja, galva 
linksi. Dar kelios valandėlės ir jau sveikinamės. 


— Na, tai man vyrs! — pasakė į kupę įėjęs 
d-ras Basanavičius. 

— Kaip sveikata? Ar jau tamsta atsilsėjai po 
Mokslo Draugijos susirinkimo? 

— Nieko, esu sveikas, tiktai šiandien bevažiuo- 
jant žioplys vežėjas nepastebėjo akmens ir tiesiai ant 
jo užvažiavo. Baisiai sutrenkė, ir, kažin, ar negau- 
siu Berlyne pasitarti su specialistais. Manau, kad 
nieko blogo neatsitiko, bet vis dėlto nesmagu. 

— Viskas bus gerai, — raminu jį, — nes tikiu, 
kad, tokį naudingą savo tautai darbą dirbant, negali 
blogai sektis. Tamstai daug labų dienų siunčia visi 
mano pažįstami. 

— Dėkui, vis tai tušti dalykai. Be reikalo aš 
sutikau į Ameriką važiuoti — sveikatą naikinti, ge- 
riau būčiau kokiam nors kurorte pasigydęs ir vėl to- 
liau darbą dirbęs. 

— Žinoma, būtų tamstai gerai buvę pasigy- 
dyti, bet be tamstos šio darbo niekas nebūtų galėjęs 
atlikti. Kitas, nuvažiavęs į Ameriką, man rodos, nė 
pusės tiek neįstengtų pinigų surinkti, kiek tamsta. 

— Kažin, ar pasiseks ką nors begauti. Tumas su 
Alšausku jau išžūklavo, — pesimistiškai jis pridūrė. 

— Kiek Tumas su Alšausku surinko, tiek ir mes 
turime surinkti. Amerikiečiai gerai supranta reikalą. 
Jei vienos Kauno „Saulės“ namams pastatyti sudėjo 
34 tūkstančius, tai ar jau visos Lietuvos reikalui, 
Tautos Namams, tiek nebesudėtų. Aš tikiu jais ir, 
manau, nemažai surinksime, 

— Gerai, kad taip būtų, kaip sakai. .. 

Saulutė jau nebeaukštai buvo ir įkypiai klojo sa-- 
vo skaisčius spindulius ant dirvų ir pievų. Laukai 
visur, matyti, gerai išdirbti ir laukiama gražaus der- 
liaus. Jau ir Prūsų siena arti. Iš dešinės pusės trau- 
kiasi kalonijos (viensėdžiai) ir visa eilė naujai prista- 
tytų raudonais stogais trobų. 

— Kiek čia pristatyta naujų trobų? Seniau vi- 
sai jų nebuvo, — pasakė pažvelgęs pro langą dak- 
taras. 

Bežiūrint privažiavome Kybartus. Stotis dide- 
lė, bet visai nematyti, kad tai būtų arti Vokiečių sie- 
nos: taip pat apleista ir nešvari, kaip ir visos panašios 
Rusijos geležinkelių stotys. Žmonių šiuo traukiniu 
važiavo nedaug, nes jis nesuderintas su vokiečių trau- 
kiniais. Čia, sako, lauksime visą valandą, kol mūsų 
pasus peržiūrės. Procedūra nemaloni. 

Pagaliau pasiekėme ir Eitkūnus. Palikę savo 
daiktus stotyje, nuėjome į ,„Hėtel de Russie“ viešbutį 
nakvoti. 

Iš ryto, atsikėlę, savo papročiu jau visą valan- 
dą anksčiau išėjome į stotį. Išsikeitę pinigus ir pri- 
sipirkę Rusijos cenzūros draudžiamų knygų, sėdome 
vagonan į Berlyną važiuoti.  Važiuojame III kl. Re- 
ginys vienodas: lygumos, dažnai pertraukiamos iš 
plytų statytomis trobomis. Žemė visur, matyti, ge- 
rai išdirbta, nes javai iš dirvos virste virsta, retai kur 
sutiksi miškelį. Tai derlingiausia Vokietijos dalis. 

— Vieną kartą aš buvau su tėvu arkliais nuva- 
žiavęs į Stalupėnus visokių prekių prisipirkti. Mat, 
per lenkmetį visa sienos sargyba buvo pabėgusi, ir 
tuomet laisvai, be muito, galėjai gabentis iš Prūsų, 
ko norėjai. Lietuvių kalba čia tuomet dar visur 
skambėjo. Čia būta kryžiuočių pilies. Žiūrėk, kaip 
restauruotas! — pasakė daktaras, rodydamas pirštu 
mūro namą, kada privažiavome Įsrutį. — Čia buvo 
centras, iš kurio ėjo visos kryžiuočių ekspedicijos į 
Didžiąją Lietuvą mūsų krašto naikinti ir protėvių 
smaugti. 

Bevažiuojant per lenkų apgyventas Poznanės 
provincijos vietas, daktaras parodė į dailias koloni- 

jas, kurios skyrėsi savo išore nuo kitų vietinių lenkų 
kolonijų. Tai buvusieji lenkų dvarai, išparceliuoti 
vokiečiams. 

Pagaliau privažiavome Poznanę. 

— Tai čia pamatysime daug lenkų, — sakau. 

— Išeik tamsta ir pasiklausyk, nė vieno lenkiš- 
kai kalbančio nesutiksi. Čia lenkai vokiečių užrėkti, 
kaip mes Vilniuje lenkų. Lenkiško laikraščio negausi 
pirkti. 

Išėjęs pasivaikščioti, iš tikro, nesutikau nė vieno 
lenkiškai kalbančio, visur tik vokiečiai ir vokiečiai. 

Nuo Poznanės į vakarus traukėsi jau mažiau 
derlingos vietos, daugiausia smiltynai; rugiai ir vasa- 
rojus menkesni. Šen ten jau daugiau matyti miškų. 

Pavakarop jau ir į Berlyną įvažiavome. Mies- 
tas jau pro vagono langus matyti didelis, gatvės pla- 
čios ir švarios. Sustojome prie Friedrichstrasse. 
Prie jos yra geležinkelio stotis. Žmonių minios. Trau- 
kinių daugybė. 

Pasidėję savo daiktus, nuėjome į ,„Frankturter 
Hof“ viešbutį, kur d-ras Basanavičius visuomet su- 
stojąs. Nieko nelaukdami, skubinamės prie Nord- 
deutscher Loyd'o agento sužinoti, kuomet eina į New 
Yorką garlaivis. Bet kontorą jau radome uždarytą, 
ir tą vakarą nieko nesužinojome, nepešėme. Nors ir 
buvome pavargę, tačiau žingeidumas paėmė viršų 
"ant nuovargio. : 

— Eikime, — sako daktaras, — Berlyno pa- 
žiūrėti. 

Ėjome „Unter den Linden“ gatve, per puikius 
triumfo vartus į Tiergarteną. Koks sodas, kokios 
alėjos! Einame į Siege Seile paminklą, kurį vokie- 
čiai pastatė, prancūzus sumušę. Yra tai aukšta ko- 
liumna, iš prancūzų atimtomis paauksuotomis armo- 

tomis apstatyta. Ant viršaus stovi paauksuota iš- 
plėstais sparnais Victoria (Pergalė), lyg laimindama 
visus; greta labai dailiai išlietas iš balto marmuro 
paminklas — tai garsiam karo vadui Moltkei. Iš 
kitos pusės, prieš pat parlamentą, iš žalvario lietas 
Bismarko paminklas. 

Reichstago rūmai gana gražūs: „Dem Deut- 
schen Volke“ — užrašyta. 

Dairomės, šnekučiuojamės, sustoję prieš reichs- 
tagą. Visai netikėtai prieina prie mūsų senutis ir kal- 
bina lietuviškai. 

Nustebę klausinėjame, iš kur jis čia atsirado. 

— Ogi, — sako, — aš išgirdau lietuviškai šne- 
kant ir nustebau, iš kur čia tokie ponai atsirado, ku- 
rie tarp savęs lietuviškai šnekasi. 

—- Iš kur tamsta esi? 

— Iš Prūsų, Šilokarčemos apskrities. Turiu dvi 
dukteris Amerikoje, tai važiuoju pas jas. Seniai jos 
mane kviečia, bet vis negalėjau išsiruošti. Turėjau 
lauko ir ūkį, kurio nenorėjau mesti. Dabar ūkį par- 
daviau, ir niekas manęs daugiau nebelaiko.  Nuva- 
žiuosiu, pasižiūrėsiu, kaip jos tenai gyvena su savo 
šeimomis; o jei nepatiks, atgal grįšiu. O iš kur tams- 
tos? 

— Mudu iš Didžiosios Lietuvos. Na, o kaip 
pas jus lietuvystė stovi? 

— Nėra pas mus tiek daroma, kaip Didžiojoje 
Lietuvoje, bet paskutiniais laikais jau pradėta krutėti. 
Ir mes jau turime tokių vyrų, kurie daug darbuojasi, 
kaip Storasta, Vanagaitis ir kiti; ir jaunuomenė pra- 
deda krusti. 

— Ar pažinai tamsta d-rą Sauerveiną? — pa- 
klausė d-ras Basanavičius. 

— Mačiau. Jis buvo pas mus atvažiavęs pra- 
kalbų sakyti. 

— O čia štai d-ras Basanavičius, pirmas ,,Auš- 
ros“ redaktorius ir mūsų lietuvystės gaivintojas. Ar 
girdėjai tamsta? — paklausiau aš. 

— A, tai daktaras Basanavičius! Kaip negirdė- 
si: tiek daug dirba, mumis rūpinasi. Kur tat tamstos 
važiuojate? 

Pasisakome, kur ir kokiais reikalais važiuojame, 
ir davėme savo korčiukes atminimui. 

— Kaip vadiniesi? — vėl klausiu aš. 

— Kiupel, — atsakė. 

— Ar ne Kiupelis? — paklausė daktaras Ba- 
sanavičius. 

— Taip, Kiupelis. Tiktai vokiškai taip jau ra- 
šo — Kiupel. 

Atsisveikinę su juo, nuėjome į „Unter den Lin- 
den“ alėją. Susėdę kokią valandėlę žiūrėjome, kaip 
minios žmonių siuva iš vieno alėjos galo į kitą. Plau- 
kia, kaip vanduo. 

— Mano supratimu, — sakau, — Prūsų lietu- 
viai taip pat atgis. Negalimas daiktas, kad jie neuž- 
sikrėstų mūsų tautiška idėja. Juk „Aušros“ laikais 
tamsta taip pat negalėjai laukti tokių vaisių, juk ne- 
sitikėjote visi, kad taip veikiai jūsų pasėtos idėjos 
išbujotų. Bet, matyt, sugavote tautos ūpą, supra- 
tote jos dvasią ir mokėjote skiepyti ją kitiems. 

— Pradėdami „Aušrą“ leisti, turėjome, rasi, 
kokius 30—40 adresų, kuriais išsiuntinėjo pirmąjį 
numerį. Žinoma, galėjo ir nepasisekti. Daugeliui 
rodėsi, kad mūsų darbas nueis niekais, ir mes nieko 
nepasieksime. Mes norėję, kaip sako vokiečių prie- 
žodis, „In die Luft schiessen“ (į orą šaudyti). Bet, 
pasirodė, mūsų neapsirikta, — pridūrė daktaras. 

Rytojaus rytą, anksti kėlę, išėjome miesto pažiū- 
rėti. D-ras Basanavičius Berlyną labai gerai žinąs: 
tuoj išpasakojo, kas verta apžiūrėti — ir per kelias 
valandas šiek tiek apžiūrėjome. 

Sužinoję agentūroje, kad „Prinz Friedrich Wil- 
helm“ garlaivis iš Bremų išeisiąs rytoj, liepos 12 d., 
tat telegrama užpirkę bilietus, ėjome į miestą prisi- 
pirkti visokių kelionei reikalingų daiktų. Nuostabus 
Berlyno pigumas, palyginus su Rusijos miestais. Už 
viską mokėjome beveik pusę tos kainos, kiek būtume 
pas save mokėję. 

Mūsų traukinys turėjo išeiti į Bremus 6 val. po- 
piet, tat gavome su pirkiniais pasiskubinti, nes ne- 
sitikėjome taip greitai išvažiuosią. 

Po neilgos kelionės, apie 1174 v. naktį, jau mes 
ir Bremus pasiekėme. Skubinamės greičiausiai į 
nakvynę, nes, rytojaus sulaukus, 7 val. turėjome va- 
žiuoti į Bremenhaveną jau į laivą sėsti. Iš ryto nu- 
ėjome į stotį bilietų pasiimti. Emigrantų minios: 
moterys, vyrai, jauni ir seni — skubina po kits kito 
kaip galima greičiau išsprukti iš tos nelemtos Euro- 
pos. Dar valanda — ir mes esame Bremenhavene. 
Iš stoties einame tiesiog į laivą. Na, o kas čia dabar, 
kad toks mažas laivas? Stebimės. 

— Argi juo nuplauksime į Ameriką? — klausiu 
vieno Žžmogučio. 

— Ne, tuo laivu tiktai ligi didžiojo laivo pavėžės. 
„Prinz Friedrich Wilhelm“ stovi toli jūroje, nes dėl 
savo didumo negali arčiau prie kranto priplaukti. 

Suėjome. Saulutė jau aukštai pakilusi, lyg svei- 
kindama mus ir linkėdama geros kelionės, laimina 
iš Europos išvažiuojant. Dar valandėlė — ir gar- 
laivis kaukdamas ir dundėdamas nuplaukė nuo kraš- 

to. Na, sudie tėvyne, nebegreit pasimatysime! Reikės 
8 dienas kelionei vandeniu praversti, kol naująją že- 
mę pamatysime. 

Daktaras labai nerimavo. Sakėsi buvęs suma- 
nęs seniai Ameriką aplankyti ir buvęs kartą atvažia- 
vęs į Bremus, bet, pažiūrėjęs į laivų jūrą — atgal 
sugrįžęs. . . 

Žmonės rinkosi susimąstę, lyg ir manydami apie 
tai, ar bus lemta jiems kada atgal sugrįžti, o gal teksią 
jūrų gelmėse nugrimzti, kaip pernai metais ,„Titani- 
kas“. Važiuojame, vaikštinėjame ir dairomės, ar kame 
nesutiksime lietuvių, bet niekur nematyti. Po valan- 
dos horizonte pasirodė milžinas garlaivis, kuriuo 
mes ligi pat Amerikos gausime plaukti. Lyg kažkoks 
nerimastis nubloškia žmogų pirmą kartą važiuojant, 
bet štai, arčiau privažiavus, pasipylė, kaip iš dan- 
gaus, nuo garlaivio muzika, balsai, kurie mus svei- 
kino maršu. Tuojau, po kits kito skubėdami, sulipo- 
me į laivą. 

Žiūri žmogus ir galo nematai to milžino laivo: 
apie 200 metrų ilgio, telpa jame 2450 su viršum 
žmonių. Yra jame įvairiausių įstaigų: spaustuvė, 
kasdieninio laikraščio redakcija, bevielis telegrafas; 
yra didžiausių salionų baliams kelti, gimnastikai, val- 
gomųjų kambarių. 

Važiuojame turėdami didžiausių ištaigų, esame 
tiesiog kaip mieste. By tik nebūtų blogo oro. Tuo 
tarpu jūra rami, vanduo lygus kaip stiklas. Laivui 
einant, užpakalyje lieka tiktai platus, putomis nu- 
klotas, vieškelis, kuris, saulės apšviestas, savo švie- 
siai mėlyna spalva skiriasi nuo kito, aplink tekšlenan- 
čio vandens. Važiuojam visą dieną ir visą naktį Euro- 
pos pakrantėmis. Rytojaus anksti rytą pasirodė 
kalnuotas Anglijos krantas, dar toliau — ir jau visai 

išsikiša iš vienos pusės Anglijos, iš kitos Prancūzijos 
krantai. Apie pusiaudienį esame tarp gražios Wighto 
salos, ant kurios matyti aukštai iškilusios Anglijos ka- 
raliaus Osborne rūmų bonios. Iš kitos pusės eilė 
didžiausių Anglijos tvirtovių, vardu Portsmuth. Va- 
žiuojame pro šalį, matome — stovi daugelis šarvuo- 
tų karo laivų, iš fortų kyšo armotos. Viskas taip su- 
tvarkyta, tartum rytoj kils karas ir ims šaudyti. . . 


Sustojome ties Southamptonu paimti keleivių, 
kurie iš Londono atvažiavo traukiniu. Dar 100 kilo- 
metrų, ir mes, pervažiavę kanalą, atsidūrėme šalia 
didelės prancūzų Cherbourgo tvirtovės. Portsmuth'ą 
pravažiuodamas, d-ras Basanavičius pastebėjo, kad 
tie žmonės, kurie nešiojo atvažiavusių iš Southampto- 
no keleivių daiktus, yra labai panašūs į lietuvius. 
Buvo tai III klasės keleiviai. Laukėme progos pa- 
tikrinti. 

Cherbourge laivas turėjo paimti paskutinius Eu- 
ropos keleivius, tiesiog iš Paryžiaus atvykusius. Su- 
stojome toli nuo kranto. Prisiartino prie mūsų vo- 
kiečių laivas ,„Willkommen“, pilnas keleivių ir dau- 
gybe maišų su rusų, prancūzų, italų, ispanų, šveicarų 
ir kitų kraštų paštu. 

Laivui prie mūsų privažiavus, nusileido keletas 
jūrininkų ir daugybė trečiosios klasės keleivių, kurių 
kai kurie dėvėjo savo darbo šiaudinės skrybėles, ko- 
kias galima matyti tiktai Lietuvoje. Jie apspito kelei- 
vių lagaminas, įvairias prekes ir paštą, ir ėmė ant pe- 
čių vilkti. 

Nusileidau žemyn įsitikinti, ar tik ne lietuviai. 
Atsistojau ant laiptų ir žiūriu, klausaus jiems pro šalį 
einant, ar neišgirsiu lietuviškai kalbant. Nešiojo kokį 
pusvalandį. 


105 


Žmoneliai nešė išsireižę kuo sunkiausius maišus 
ir dėžes. Prakaitas, kaip žirniai, riedėjo jų veidais. 
Patys jūrininkai pasirenka kur lengvesnį daiktą ir tai 
dar dviese neša. Lietuvių kalbos nebuvo girdėti, nes, 
apskritai, žmonės, darbu užimti, tarp savęs visai ne- 
sikalba. 

Žiūrėjau ir maniau sau, kad mūsų žmonės Lie- 
tuvoje taip sunkiai dirbti nepratę, tat, tur būt, čia ne 
lietuviai. Jei mūsiškiai, į Ameriką keliaudami, pir- 
mutinį darbo egzaminą laiko, tai toks egzaminas per 
sunkus. Tik štai sušvilpė laivas, duodamas pasku- 
tinį signalą. Tie žmonės dar labiau sukruto vilkti 
paskutinius daiktus, galvatrūkčiais bėgiodami pro kits 
kitą. 

Paskutinis maišas nuneštas. Žmonės, sustoję, 
kalbasi. Priėjau dar arčiau, klausaus. 

— Tai kad sušilau, Jonai! — pasakė kažkoks 
vyrukas, šiaudinę skrybėlę nusiėmęs ir prakaitą nuo 
kaktos šluostydamas. 

— Gal jau ir pragare nebus sunkiau, kaip čia, 
— pridėjo kitas. 

—- Na, sveiki gyvi, vyručiai! Iš kur keliaujate? 
— pašnekinau juos, arčiau priėjęs. 

— Iš Lietuvos, — pažvelgę į mane, abudu 
drauge atsakė. 

— Lietuva plati, ir aš dabar juk negaliu žinoti, 
iš kokios vietos. 

— Iš Suvalkų gubernijos, Alytaus parapijos. 

—- Kur važiuojate? 

— Į Chicagą, pas pusbrojį. 

Ilgai kalbėtis netenka.  Skubinomės į lovą. 

Važiuojame toliau. Tylu, ramu. Vėjelis tru- 
putį dvelkia, bet mūsų laivo visai nesupa. Kiek pa- 
važiavę ir Angliją užpakalyje palikę, sutikome vilnyse 

daugybę žuvų smailais snukiais, sieksnio ilgio, ku- 
rios iš vandens kokį metrą tai iššokdavo, tai vėl pa- 
sinerdavo. Tai vandenyno žuvys /ociana Comuinunis 
— bangžuvėmis vadinamos, kurių čia dažnai galima 
sutikti. 

Rytojaus dieną, sulaukę kapitono, mudu su dak- 
tasu susipažinome su juo ir pasiprašėme leisti mums 
III klasės apžiūrėti. Jis tuojau davė vieną žmogų, ku- 
ris mudu tenai nuvedė ir viską aprodė. Apžiūrėjome 
gulimąsias vietas. Ankšta tokiai daugybei keleivių: 
važiuoja 1450 žmonių. Sukimšti dviem eilėmis prie 
kits kito; lovose sudėti krepšeliai, bet labai švariai 
laikomi. Diena buvo graži, ir visi keleiviai buvo su- 
lipę ant viršutinio savo klasės denio. Palipome ir 
mes. Būriai žmonių stovi apstoję ratu kažkokį štuk- 
meisterį slovaką su smuiku rankose — juokauja, Žai- 
džia; kiti taip sau vėpso. 

— Kažin kur čia lietuviai? — kreipėsi į mane 
daktaras Basanavičius. 

— Jie ten toliau šoka, — pasakė priėjęs vienas 
vaikinas. 

— Na, o tamsta, iš kur važiuoji? 

— Iš Lietuvos, iš Suvalkų gubernijos. 

— Vesk mus, kur daugiau lietuvių, — papra- 
šėme jį ir, bežiūrint, atsidūrėme kaip kokiame Lie- 
tuvos sodžiuje. 

Dailūs vyrai, kaip ąžuolai: Jurgiai, Jonai ir My- 
kolai bėga iš Lietuvos, neša savo sveikatą, savo rau- 
menis Amerikos milijonieriams.  Apsupo jie mus iš 
visų pusių, kai ėmėme vieno kito klausinėti, iš kur, 
kodėl į Ameriką keliauja. 

— Aš iš Raseinių, aš iš Luokės, Sėdos, nuo Jur- 
barko, iš Suvalkijos, Alytaus, Starapolės, Pajėvonio, 
Gražiškių. .. 

Tiek daug iš įvairių Lietuvos kampelių suėję, 
kad nė į didžiausią įomarką Lietuvoje tiek nesuva- 
žiuoja. 

Artinantis prie New Yorko, jau kelionė sunkėjo. 
Dvi dienas be atvangos siautė smarkios audros, ku- 
rios sulaikė mūsų laivą keliolika valandų vandenyne 
ilgiau. Keliauninkai visaip rūpinosi jūrų ligą nuga- 
lėti — lakstė po denį, žaidė įvairius žaislus, bet audrą 
ėmė viršų. Mūsų vokietis ,,Prinz Friedrich Wilhelm“, 
nors sėkmingai su vilnimis kovojo, ryždamasis vi- 
sas kliūtis nugalėti, tačiau kova buvo nelengva. Di- 
džiulės vilnys mėtė šį milžiną, kaip skiedrelę, tai aukš- 
tyn, tai žemyn, tai gramzdino į jūrų bedugnę. Van- 
dens kalnai, keliolika kartų už jį patį aukštesni, ritosi 
prieš jį, rodėsi, štai vienas akimirksnis ir to milžino 
nebeliks vandens paviršiuje, jis nugrims marių gel- 
mėse. Bet kažkaip nuostabiai jis pamuša tuos van- 
dens kalnus, tarytum po savim paglemžia ir vėl iš- 
kyla į jūros paviršių, į vilnių aukštybės. Vanduo ver- 
tėsi per laivą. Nebuvo žmogui jokio galimumo išsi- 
laikyti ant denio, visi keliauninkai išsislapstė po savo 
kajutes ir tenai tūnojo, keikdami savo likimą. Valgo- 
mieji kambariai taip pat ištuštėjo. Vos dešimt, dvi- 
dešimt Žmonių ateidavo papietauti. Indai lakstė nuo 
stalų, kaip gyvi tvariniai; žmonės, ką suvalgydavo, 
tuoj vėl žuvims atiduodavo, vos spėdami prie laivo 
borto pribėgti... Naktį laive dar baisiau būdavo. 
Laivas braškėjo iš visų pusių, rodėsi, ims ir subyrės į 
šipulius. .. Nugrimsime į bedugnę ir žuvys praris, 
nė dėkui niekam nepasakiusios...  Neišvysime Ame- 
rikos, nebeteks nei savo tėvynės pamatyti. .. 

D-ras J. Basanavičius jūrų liga nesirgo. Nesir- 
gau ir aš, bet nemalonus jausmas mus kankino be 
galo. Naktimis jis nerimavo, varteliojosi lovoje ir 

sunkiai dūsavo. Laivui smarkiau subraškėjus, žadin- 
davo mane iš miego ir klausinėdavo apie galimą pa- 
vojų, lyg norėdamas iš manęs išgirsti suraminimo. 

—- Kam prikalbinai mane važiuoti į tą Ameriką? 
Tokią kelionę per vandenyną ne su mano sveikata ke- 
liauti.  Būtum pats vienas be manęs keliavęs, ar su 
kuo kitu, jaunesniu. Tikrai neištversiu! — pakartoti- 
nai man prikaišiodavo tokiomis neramiomis nakti- 
mis d-ras Basanavičius. 

Dėl jo ligos ir aš pabūgau. Jis skundėsi inkstais, 
kankinosi akmenukais, negalėjo valgyti mėsos ir per 
tas kelias dienas labai sublogo. Bet, ryto sulaukęs, 
vėl eidavo su manim ant laivo denio ir tenai do- 
mėjosi įvairiais jaunųjų žaidimais. Tačiau jo veidas 
buvo apsiniaukęs, rūstus, susimąstęs, jo kakta susi- 
raukšlėjusi, antakiai sutraukti, o jo gražios mėlynos 
akys, gilios, kaip jūrų dugnas, vėrė kiekvieną iki sie- 
los gelmių. Tarytum jis rengėsi kažkur keliauti, kaž- 
kur plaukti, dar toliau už pačią Ameriką, ten, kur vi- 
sos kančios baigiasi, kur dangus skaistus, kur audros 
nesiaučia, kur linksma, ramu ir jauku... Nors to jis 
nesakė, bet galėjai išskaityti jo veido išraiškoje. 

Plaukėme taip lėtai, kad valandos rodėsi savai- 
tėmis.  Manėme, kad dar ilgai, ilgai teks mums plau- 
kioti, kol žemę pasieksime. Tačiau visa kam ateina 
galas. Pasibaigė ir mūsų nelaimių bei kančių dienos. 
Nutilo jūra, liovėsi siautusi audra, nušvito saulė, pa- 
sklido jos skaistūs spinduliai, kurie, atsimušdami į 
jūrų bangas, taip dailiai žaidė vilnių putotose viršū- 
nėse. Keleivių dauguma vėl išlindo iš savo ankštų 
kambarėlių ir, susispietę ant denio, gėrėjosi jūros 
spalvų žaidimu ir maloniai šildančia saule.  Vilnys 
kažkur nuriedėjo toliau, dangus pražydrėjo ir tik ho- 
rizonte dar matėsi baltos, kaip gulbės, neaiškios 
bangelės. 

Vieną dieną iš ryto pasirodė mums žemė. Tikra, 
tvirta, nesiūbuojanti. Gal nemažiau už Kolumbą 
ir jo jūreivius mes nudžiugome ją išvydę ir vieni ki- 
tiems ją rodėmę, kartodami įvairiausiomis kalbomis 
šį brangų žodį „žemė!“. Ne tik plika žemė, bet ėmė 
kilti iš jūros pasakingas su aukštais bokštais ir namais 
miestas. Dar tik jų viršūnės bekyšo iš vandens, bet, 
arčiau priplaukus, tų bokštų ir milžiniškų namų vir- 
šūnės išauga į mišką ir susilieja su dangumi. Dar 
kiek priartėjus, prieš mus, kaip pasakoje, prasiveria 
pilies vartai, ir mes plačia jūra įplaukiame į siaures- 
nę įlanką, kurią iš abiejų pusių supa šis milžiniškas 
miestas. Tūkstančiai laivų - laivelių plaukioja - siuva 
iš vieno krašto įlankos į kitą, tartum plačiųjų jūrų 
žuvėdros, traukdamosios mums iš kelio. 

Štai milžinas - moteriškė — laisvės statula (sta- 
tue of liberty) — aukštai iškėlusi švyturį, vilioja mus 
į šią laisvės šalį. Šitos statulos galvoje telpa 40 
vyrų. Ją prancūzai padovanojo Amerikai, kaipo lais- 
vės skelbėjai, išsivadavusiai iš anglų globos. 

Pravažiavus pro statulą, jau ryškiau iškyla iš 
miglų miesto konturai. Pasirodo per Hudsono upę 
nutiestas didžiulis tiltas, kuris yra beveik ilgiausias 
pasauly. Jis jungia New Yorką su Brooklyno miestu. 
Artinamės prie Hobockeno kranto. Tūkstančiai ran- 
kų mums mosuoja skepetaitėmis ir sveikina laimin- 
gai atplaukus. Mes jiems taip pat atsakome. Pri- 
plaukia prie mūs keli maži laiveliai, iš kurių prigužėja 
į mūsų laivą daugybė muitininkų, žurnalistų ir įvai- 
riausių firmų bei geležinkelių agentų. Klykia, rėkia, 
kiekvienas siūlo savo kompanijos bilietus ir savo fir- 
mų prekes; žurnalistai smulkiai klausinėja keliaunin- 
kus apie kelionės tikslą ir jos įspūdžius. Visa tai at- 
liekama greitu, amerikoniškų tempu. 

VII 
AMERIKOJE 


Išlipus į krantą. — New Yorkas. — Lietuvius susiradus. — 

Aukų rinkimo suplanavimas. — Pas broklyniečius. — Pas 

d-rą Šliūpą svečiuose. — Niagara. — Chicagoje. — Maršrutas. 

— Kaip mums sekėsi. — Per socialistų šerengą. — Mūsų 
rėmėjai. — Saliūnininkų baimė 


Mūsų laivas priklaukė prie Hobockeno kran- 
to. Tai buvo pirmadienis, 1913 metų liepos mėn. 
21 d. Trumpas sveikatos patikrinimas, ir mes, I ir II 
klasės keliauninkai, lipame iš laivo. Bet, pažvelgę at-. 
gal į III kl. keliauninkus, matome juos sustojusius prie 
borto ir liūdnomis akimis mus lydinčius. Ant kiek- 
vieno krūtinės jau prikabintas su numeriu ženklas. 
Čia jau nebeliko žmogaus, jo vardas numeriu virto. 
Juos dar veš į Ellis Island karantiną, kur turės išbūti 
kelias dienas patikrinimui. 

Prasideda įkyri muitinės procedūra. Ji niekur: 
nėra maloni, kada reikia leistis svetimiesiems savo 
daiktus išvartyti, bet čia, Amerikoje, muitininkų ap-. 
žiūrėjimas viršija visas kitas muitines. Išnagrinėja. 
visus tavo siūlo galelius, net panages iškrapšto. . . 
Bet saviškius jie daug daugiau iškrato negu svetimša--. 
lius. Be to, saviškiai dar turi parašyti deklaraciją, 
išvardyti visus savo daiktus ir nurodyti, kur ir už. 

kiek pirkti. Už visą tą sąrašą turi prisiekti, kad tikrai 
taip yra. Jeigu vėliau pasirodytų, kad deklarantas 
sumelavo, tai fis turi sumokėti muitą ir jo daiktai kon- 
fiskuojami, o jis pats traukiamas atsakomybėn ir bau- 
džiamas keletu metų sunkiųjų darbų kalėjimo už 
kreivą priesaiką. 

Mūsų niekas iš lietuvių nepasitiko. Nepasitiko 
„dėl to, kad mes niekam nebuvome žinios davę. Atlikę 
visus muitinės formalumus, nuėjome į artimiausią 
viešbutėlį. Saulė jau buvo iš pietų, bet dar gerokai 
kepino. 

Apsitvarkę nutariame tuojau vykti į New Yorką 
lietuvių ieškoti. Turėjome ,„Tėvynės“ redakcijos ir 
Susivienijimo Lietuvių Amerikoje adresą.  Persikėlę 
keltuvu per Hudsoną, atsidūrėme jau New Yorke. 
Jeigu mums okeano platumoje nuo besiaučiančių au- 
drų sukosi galvos, tai atsidūrus šiame pasaulio mies- 
te, kur jūros žmonių plaukte plaukė, mums plaukai 
Šiaušėsi iš susijaudinimo. Pakliuvę čionai iš Europos 
miestų, stengiamės lyginti su jais, surasti panašumą, 
orientuojamės, kur mes esame ir ką mes matome. 

Tie mūsų pirmieji įspūdžiai slėgte prislėgė, už- 
griuvo mus visas miestas su savo dangaraižiais, su 
visu nepaprastu judėjimu, triukšmu, susisiekimo prie- 
monėmis, žmonių įvairumu. Mums rodėsi, kad čia 
tikrai paskęsime, pražūsime, nugrimsime šių jūrų gel- 
mėse, čia greičiau paklysime, negu mūsų girių tanku- 
mynuose. 

New York! Mes esame New Yorke! Netikime, 
kad tai miestas. Juk tai ne žmonių kūrinys! Tai 
negali būti!  Rodosi, kad tai pastatyta ištisa kalnų 
grandinė, sukurtas toks daiktas, kurio pavadinimui, jo 
tiksliam apibūdinimui, trūksta žodžių, trūksta išsireiš- 
kimų, sąvokos. .. 

Kai pasaulio keliautojai Vasko de Gama ar Marco 
Polo, sugrįžę atgal į savo tėvynę, ėmė pasakoti, ką 
yra matę savomis akimis, jais nebetikėta. Kaip galį 
ten būti rytuose tokia valstybė, Kinais vadinama, kur 
juodi akmenys degą ir popieriniai pinigai einą iš rankų 
į rankas, kaip auksas? .. Tai Marco Polo prasima- 
nymas. 

Jeigu dabar tiems vyrams tektų iš numirusių 
prisikėlus pasidairyti po New Yorką ir grįžus į savo 
kraštus atpasakoti saviesiems, ką jie yra matę — jais 
niekas nepatikėtų. Nepatikėtumėte ir manim, jei aš 
įstengčiau viską papasakoti ir bandyčiau jums atvaiz- 
duoti New Yorką. 

Pirmiausia, kuo skiriasi šis miestas nuo Europos 
ir kitų pasaulio miestų, tai didžiausiais ir aukščiausiais 
namais, dangaraižiais vadinamais. Iš tolo jie atrodo 
lyg būtų degtukų dėžutės, viena ant kitos sustatytos. 
Jų viršiinės iškyla augščiau debesų. Bet arčiau pri- 
ėjus matai, kokie Babilonijos bokštai čia pastatyti, ir 
Dievas nesiunčia už tai savo rykštės žmonėms už jų 
drąsumą, už jų norą pačiam Dievui prilygti... Šie 
kūriniai iškelia žmogų, bet dar augščiau iškelia Dievo 
galybę, kuri davė pačiam žmogui protą, išmintį ir 
energiją tokius kūrinius pasauliui patiekti. 

Tai ne bokštai, ne dėžučių krūva, bet ištisa eilė 
namų, kitaip sakant, viename name ištisi dideli mie- 
stai. Mūsų lankymosi metu po Singerio ir Ko namo 
buvo augščiausi namai Woolworth Building 792 pė- 
dų — 57 aukštų (gyvenimų), o dabar jau pristatyta 
aukštesnių už jį: Bank of Manhattan 1030 pėdų ir 
Chrysler 1100 pėdų arba 77 aukštų. Bet visų aukš- 
čiausias, 1931 metais pastatytas, Empire State Buil- 
ding prie 5-tr Ave 85 aukštų. Iš tokio bokšto žiūrėti 
žemyn baisu darosi. Tai yra didžiausias šių dienų 


8 Atsiminimai I 113 


stebuklas. Žmonės, kurie apačioje vaikščioja, rodosi 
kažkokiomis muselėmis, o tramvajai — judančiomis 
blakėmis. Sakiau, kad kiekvienas namas — tai mie- 
stas. Tokiame Woolworth Building gyvena ir dirba 
jo kambariuose virš 20.000 žmonių. Juk tai visas 
Šiaulių miestas! O kituose dar daugiau: 30.000 — 
40.000. Žiūrėk, į 3 — 4 namus galėtum sutalpinti 
visus Kauno miesto gyventojus. . . 

Taigi, susisiekimas gyventojų su savo butu yra 
nelengva problema. Įsivaizduokime sau, kad reiktų 
žmogui užlipti į 85 aukštą. Jau nekalbant apie tai, 
kad fiziškai tai neįmanomas dalykas, bet kiek tai laiko 
praverstų. Todėl įtaisytos tenai kelios dešimtys pake- 
liamųjų mašinų, kurios per vieną valandą nuleidžia 
žemyn ir pakelia aukštyn viso namo gyventojus ir be- 
sidarbuojančius kontorų tarnautojus. Tų keltuvų yra 
ir greitesniųjų, kurie nesustoja ties kiekvienu aukštu, 
skiriamų, sakysime, 10 — 20 — 50 — 60 aukštams, 
ir lėtesniųjų, vietinių, kurie ties kiekvienu aukštu su- 
stoja. Greta susisiekimo labai patobulintas visokia- 
riopas patogumas. Žmogus, neišeidamas iš namų, 
gali apsirūpinti visais savo pareikalavimais. Čia yra 
įtaisytos pašto ir telegrafo įstaigos, laivakorčių ir ge- 
ležinkelių agentūros, bankai, įvairiausios krautuvės 
reikalingųjų daiktų prekybai. Viskas įrengta, atsižiū- 
rint į amerikoniškus pareikalavimus, kad kiekvienas 
galėtų lengviausiu būdu įsigyti tai, ko jam reikia, ir 
kad kuo mažiausiai sugaištų laiko. Vienas iš nuosta- 
biausių dalykų, kuris aprūpina šiuos dangaraižius, tai 
susisiekimo priemonės. Tokiuose namuose daugiau- 
sia yra įrengtos įvairių įstaigų kontoros. Darbą pra- 
dedant, arba jį pabaigus, per valandą reikalinga nu- 
leisti žemyn apie 20 — 30 tūkstančių žmonių. Ne tik 
nuleisti į gatvę, bet išskirstyti, išvežioti po visą New 

Yorką tų žmonių būrius. Tai atliekama tobuliausio- 
mis susisiekimo priemonėmis, kokias tik New Yorkas 
turi. Požeminiai tuneliai, kuriais išvadžiota geležinke- 
lių linijos, autobusai, tramvajai bematant, kaip van- 
denį savo vamzdžiais nuleidžia New Yorko vanden- 
tiekis, taip jie išskirsto New Yorko gyventojus. 

New Yorkas yra nuostabus miestas ne tik savo 
dangaraižiais. Jis pažymėtinas ir kaipo didžiausias 
Amerikos centras. Jo uostas, turėdamas ryšių su 
visais pasaulio kraštais, turi didelį pajėgumą ir priima 
laivų daugiau, negu koks nors kitas pasaulio centras. 
Plačiai išvystyta geležinkelių sistema sutraukia iš vi- 
sos Amerikos į New Yorką didžiąją eksportuojamų 


"prekių dalį. Hudsono kanalas, kuris jungia vandens 


kelius su didžiausiais ežerais ir Chicaga, duoda gali- 
mumo sutraukti iš agrikultūrinių rajonų žemės ūkio 
gaminius ir tuo būdu virsta šiems gaminiams centru 
ir natūralia rinka. 

New Yorkas ne tiktai yra tarpininkas ir ekspor- 
tierius Amerikos gamybos į kitus kraštus, bet didžiau- 
sias tų produktų pirkėjas. Kiek pats New Yorkas su- 
vartoja produktų, niekas tikrai nežino. Bet žinovai 
sako, kad 10 bilionų svarų per metus. Kiek tai yra? 
paklausite. 5 milionai tonų. Bet ir tai dar nieko ne- 
sako. Jis suvartoja kasmet daugiau, negu viso pa- 
saulio armijos. Kiek reikalinga hektarų žemės, kad 
išmaitintų šitą milžinišką miestą? Čia statistika vėl 
ateiną mums į pagalbą. Sako, kad New Yorkas iš- 
geriąs pieno nuo 50 tūkstančių ūkių; duonos suvalgąs 
tiek, kiek gali užauginti pusantro miliono hektarų ūkis. 

Uosto valdyba, pasiremdama agrikultūros depar- 
tamento pranešimais, paduoda, kad į metus New 
Yorkas suvalgo maisto produktų tiek vagonų: vaisių 
ir daržovių — 220.000 vagonų, pieno ir grietinės — 

150.000 vagonų, sviesto — 10.000 vagonų, sūrio — 
5.000 vagonų, kiaušinių — 18.000 vagonų, papiau- 
tos paukštienos“ — 8.000 vagonų, gyvų paukščių — 
12.000 vagonų, mėsos — 27.000 vagonų ir gyvų gy- 
vulių arba galvijų — 62.000 vagonų. Viso daugiau, 
kaip pusę miliono vagonų. 


New Yorkas yra Amerikos finansų centras. Vi- 
sos bankinės tranzakcijos su jų garsiąja birža Wall 
Street daro apyvartą didesnę už Amerikos buv. me- 
tropoliją, Didž. Britanijos centrą — Londoną. 


New Yorkas ne tik finansų ir prekybos centras, 
jis yra ir kultūros centras. New Yorke yra teatrų ir 
pasilinksminimo vietų virš 800, kuriuose telpa 
1.200.000 žmonių. New Yorkas yra didžiausias 
spaustuvių centras. 3000 spaustuvių duoda darbo 
57.000 žmonėms. Viso 707 iš 110.000.000 knygų, 
kurios parduodamos kasmet Amerikoje, spausdintos 
yra New Yorke. Ir kitos industrijos šakos labai pla- 
čiai išvystytos. 

New Yorko miestas negali egzistuoti be elektros. 
Teatras, krautuvės, biurų namai naudojasi, žino- 
ma, elektra ir nuo jos daugiausia priklauso. Jos pa- 
galba aptarnaujamas yra vienas iš stebuklingiausiai 
įrengtų Amerikos įstaigų — paštas. Nuo 126 gatvės, 
žemyn einant į Brooklyną, yra 27 pašto įstaigos, ku- 
rios turi požemy įkastus 28 mylių vamzdžius, su 
54 priėmimo ir siuntimo punktais. Per šiuos vamz- 
džius 50 km. greitumu į valandą apie 150 tūkstan- 
čių siuntinių pasiunčiama per dieną, kuriuose surišta 
po 500 laiškų kiekviename. Suprantama, kad nė vie- 
nas pašto automobilis neįstengtų taip greitai pristaty- 
ti jų gatvėmis. Vietos telefonai per sekundę turi 
100 iššaukimų. Telefoną aptarnauja valdininkų skai- 


116 


čius, kuris viršija Jungtinių Valstybių armiją.  Te- 
legrafas perduoda iki 1.200.000 žodžių per dieną. Jie 
pavartoja 3000 telegrafo aparatų. Dirba taip greitai, 
kad kiekvienas Amerikos laikraštis gauna naujienas 
per 10 minučių. 

Kalbos nemokėjome. Bet mūsų raščiukas su už 
rašu ,„304 W. 30-th street“ mus nuvedė į Susivieni- 
jimo Lietuvių Amerikos rūmus, „Tėvynės“ redak- 
ciją. Čia radome Susivienijimo Lietuvių Amerikoje 
(S. L. A.) sekretorių A. B. Strimaitį ir ponią Alytienę, 
vėliau garsaus seklio Pilėno žmoną. 

Išvydę savuosius, mes labai nudžiugome ir jau 
vėl pasijutome lyg Lietuvoje beesą. 


A. B. Strimaitis mus priėmė globoti. Pirmiau- 
sia telefonu surado „Tėvynės“ redaktorių V. K. Rač- 
kauską, susitarė su juo tą patį vakarą susirinkti pas 
V. Jankauskus ir pasitarti dėl mūsų tolimesnės ke- 
lionės. 

Po vakarienės, A. B. Strimaičio vedami, mes at- 
sidūrėme Brooklyne, kur daugiausia lietuvių gyve- 
nama. Čia jau radome belaukiančius pp. Jankaus- 
kus, V. K. Račkauską, Mykolainį, kun. Varnagirį, 
Bush-Bučinskį ir dar kelis lietuvius, kurių pavardžių 
neprisimenu. Visi jie mus nuoširdžiai pasveikino ir 
pasižadėjo visomis pajėgomis remti mūsų misiją. Jie 
žinojo, kad mes keliaujame, bet nežinojo, kuriuo laivu 
atplauksime. 

Apsvarstę drauge su mumis mūsų reikalą, nuta- 
rė, kad geriausiai būtų pradėti aukas rinkti nuo Chi- 
cagos. Ten esą virš 100.000 lietuvių, kur ir aukų 
daugiausia sudėsią, o Chicaga paseksią ir kitos kolo- 
nijos. V. K. Račkauskas sutiko būti mūsų sekreto- 
rium-organizatorium. Kaip vėliau pasirodė, jis bu- 

vo, iš tikrųjų, puikus sekretorius. Savo laiškais ir 
laikraščių straipsniais sukėlė visą Ameriką ant kojų. 

Mikas Petrauskas buvo išvažiavęs į Shenandoh, 
Pa. choro lavinti, bet mums paliko laiškelį, kviesda- 
mas pas jį apsistoti ir naudotis visais savo ,Lietu- 
viškos Konservatorijos“ rūmais. Čia mes kelioms 
dienoms sustojome ir apsigyvenome kaip savuose na- 
muose. O vaišingoji d-rė Aldona Šliūpaitė-Jankaus- 
kienė visą laiką mus svetingai vaišino, kol mes bu- 
vome Brook';ne. 

Viešą aukų rinkimą Brooklyne buvo nutarę ati- 
dėti vėlesniam laikui. Bet čia netikėtai pasitaikė pro- 
ga pradėti. Brooklyniečių lietuvių buvo surengtas 
kažkur toli už New Yorko, Coney Island pajūry, pik- 
nikas. Buvo susirinkęs nemažas lietuvių būrys. Kaž- 
kas per pietus, rodos V. K. Račkauskas, paragino su- 
sirinkusius pradžiai sumesti kiek aukų. Buvo šiek 
tiek sumesta, bet neperdaugiausia. 

Vieną dieną užėjo pas mus V. Jankauskas ir pa- 
sisiūlė pavedžioti mus po Brooklyno lietuvius - biz- 
nierius, su jais susipažinti ir aukų parinkti. 

Išėjome. 

Pirmiausia jis nuvedė mus pas vieną saliūninin- 
ką. Mus labai maloniai pasitiko didelis, plačių pečių 
ir raumeningų rankų vyras. Pasirodė esąs ristikas 
Kundrotas. Mums jį rekomendavo kaip gerą tautietį 
ir lietuvystės šulą. 

—- Čia lietuviai iš tėvynės, — sako mūsų va- 
das: — d-ras J. Basanavičius, kurs „Aušrą“ leido ir 
žadino mūsų tautą, o čia advokatas M. Yčas, lietuvių 
atstovas Rusijos Dumoje. 

— Na, tai ko gersite? — užklausė mūsų vaišin- 
gas šeimininkas, prisėdęs prie mūsų stalo. 

— Dėkui, mes nieko negeriame. 


118 


— Na, tai kaipgi? Kuo gi aš galiu tokius bran- 
gius svečius pavaišinti? Nors vandens su soda iš- 
gerkite. 

Sutikome. Jis atnešė man su d-ru Basanavičium 
vandens, o sau ir palydovui po klebonišką. 

Mūsų šeimininkas, pažiūrėjęs į mane, kaip droš 
iš džiaugsmo man per petį, sakydamas: 

— Ale kokį gražų žmogų mums Lietuva at- 
siuntė! | 

Aš taip ir sukniubau kedėje. Po tokio gražaus 
komplimento petis man skaudėjo bent kelias savaites. 

Toliau einame pas Draugelį, irgi saliūnininką. 
Po ilgų introdukcijų, rankų spaudimo garsiam Brook- 
lyno biznieriui, vėl prieiname prie to paties. 

— Na, ko gersime? 

— Nieko. 

— Kaip tai? Gal jūs už blaivybę norite agituo- 
ti? Susimildami, nedarykite jokios propagandos. Mes 
per saliūnus lietuvystę palaikome: jei nebūtų mūsų 
— lietuviai nutaustų. 

Mes užtikrinome, kad šių lietuvystės lizdų near- 
dysime ir už blaivybę neagituosime. Jis mums dė- 
kingai spaudžia ranką ir giria mūsų išmintį. 

Toliau lankome siuvamųjų mašinų pardavėją 
Matulevičių, taip pat gerą tautietį. Čia sutinkame jo 
sūnų advokatą ir p-lę Margaret. Tai jau naujosios 
kartos lietuviai; jie kalba su dideliu amerikonišku 
akcentu, bet nesiskiria nuo savųjų. 

Dar toliau aplankome lietuviškojo žydo banką, 
kuris turi lietuvį direktorių ir Aušros Vartų Panelės 
Švenčiausios paveikslą, pakabintą didžiajam kambary 
ad majorem business gloriam. 

Vėliau užėjome pas garsųjį lietuvių graborių 
Liutkauską, vėliau Liūtu virtusį. Jis mums buvo re- 


119 


komenduotas kaip brooklyniečių laisvamanių lyderis. 
Mes pareiškiame džiaugsmą, kad mums tenka tokia 
garbė šį veikėją matyti. Per dešimtį minučių jis 
mums prikalbėjo tiek nesuprantamų svetimų žodžių 
ir terminų, kad mums net galvos išputo. Buvo ban- 
dęs su mumis padisputuoti, bet mes nuo tikybinių 
disputų, ypač katalikybės dogmų, atsisakėme, juo 1a- 
biau, kad šioje srityje abu buvome neperdaug stip- 
EAS. 2 

Dar kelioliką „didvyrių“ aplankę, nuvykome pas 
mūsų fabrikantą Bush-Bučinską, kurio dirbtuvėje dir- 
bo virš 300 siuvėjų. Viskas čia įrengta moderniškai, 
viskas specializuota. Kai tik įėjome į dirbtuvę, jis 
nuėmė mūsų rūbų išmierą, o kol mes apėjome ir ap- 
žiūrėjome jo dirbtuvę, savininkas išeinant įteikė mums 
dovanų po gatavą paltą. Pats šeimininkas buvo la- 
bai malonus vyras, šviesus, geras tautietis, susipra- 
tęs lietuvis ir vienas iš didžiausių Brooklyno lietuvių 
turtuolių, kuris nesigailėjo aukų tautos reikalams ir 
pradžiai mums paaukojo porą šimtų dolerių. 

Taip užsimezgė mūsų pirmosios pažintys. To- 
liau reikėjo griebtis darbo. Laikas buvo nepatogus: 
vasara taip karšta, kad New Yorko gatvėse žmonės 
alpo nuo saulės spindulių, todėl daug lietuvių buvo iš- 
važinėję į vasarnamius. Mes gi negalėjome laukti 
rudens vėsos. Todėl kasdien konieravome su mūsų 
sekretorium V. K. Račkausku ir kitais lietuviais. Jie 
susisiekė su chicagiečiais, kurie mus oficiališkai už- 
kvietė pradėti aukų rinkimą Tautos Namams nuo 
Chicagos. 

Buvo svarstyta galvota įvairiausi aukų rinkimo 
būdai. Amerikiečiai nurodė, kad aukotojai norėtų tu- 
rėti kokį nors iš mūsų atminimą, kokį nors pažymėji- 
mą, kad jie yra Tautos Namams aukoję ir tuo pačiu 

aišku būtų, kad jie esą geri lietuviai patriotai. Neat- 
simenu, kuriam iš mūsų atėjo į galvą mintis pasiūlyti 
Amerikos lietuviams išpirkti po sieksnį žemės to skly- 
po, kuris jau buvo nupirktas Vilniuje. Nusistatome, 
kad toks agitacijos būdas būsiąs labai geras. Atspaus- 
dinome dailius lakštus ir ėmėme juos davinėti tiems, 
kurie yra aukoję po 10 dol. ir 50 ct., t. y. yra už- 
mokėję už vieną sieksnį žemės ir padovanoję L. 
Mokslo Draugijai. Be to, dar buvome nustatę, kad 
tas, kuris paaukos 100 ir daugiau dolerių, bus priim- 
tas nariu labdariu, jo vardas bus įrašytas aukso rai- 
dėmis Tautos Namuose ir jo atvaizdas su biografija 
spausdinamas laikraščiuose. 

Vėliau pasirodė, kad šie sumanymai amerikie- 
čiams labai patiko ir davė Tautos Namams nemaža 
pinigų. Narių labdarių buvo surasta apie 80, 0 že- 
mės išpirkta daugiau kaip 500 sieksnių. 

Mūsų sekretorius ėmėsi smarkios propagandos, 
norėdamas išjudinti Amerikos lietuvių organizacijas 
ir draugijas su jų skyriais, kurių tuo metu Amerikoje 
buvo apie 4000. Chicagiečiai sukruto pirmieji. Jau 
liepos mėn. 22 d. trijų didžiųjų laikraščių — ,„Drau- 
go“, „Lietuvos“ ir ,„Kataliko“ — atstovai padarė su- 
sirinkimą, kuriame išrinko komitetą d-rui J. Basana- 
vičiui ir M. Yčui priimti. ,,Valio, Mokslo Draugijos 
Delegatai!“ — įdėjo kun. Kaupo redaguojamas ,„Drau- 
gas“ straipsnį, karštai kviesdamas sumesti aukų Tau- 
tos Namams Vilniuje. Kiti laikraščiai irgi neatsiliko. 
Ypač daug rašė per visą mūsų buvimą Amerikoje 
B. K. Balučio redaguojama „Lietuva“, aiškindama 
Amerikos lietuviams reikalą mūsų misiją remti. 

Pakeliui iš New Yorko į Chicagą nutarėme ap- 
lankyti aušrininką d-rą J. Šliūpą. D-ro Jono Šliūpo 
asmuo įau seniai mane traukė. Jis stovėjo mano vai- 

dentuvėje kaip koks milžinas, kovojąs už tautą, už 
mūsų kultūrą, kaip švietėjas ir mūsų tautos kėlėjas. 
Be to, jis man dar rūpėjo kaip tikybos reformatorius, 
naujo mokslo skelbėjas. Man daug pripasakojo apie 
šį nepaprastos energijos ir didelės valios žmogų d-ras 
J. Basanavičius dar plaukiant per vandenyną. Jis 
laiškais palaikydavęs su d-ru J. Šliūpu tamprius ir 
draugingus ryšius. Čia, be to, jis man ėmė piršti 
jo dukterį Hypatią, kurią tik iš fotografijos pažinojo. 

Jo dukters, daktarės Aldonos, lydimi, nukeliavo- 
me į Scrantoną, Pa. už 4 val. kelio nuo New Yorko. 
Pasitiko mus stoty pats d-ras J. Šliūpas, kuris savo 
pavidalu man užimponavo. Tų dviejų mūsų tautos 
atgimimo darbuotojų susitikimo momentas buvo itin 
jaudinantis. Traukiniui sustojus, pamačiau aukštą, 
plačių pečių, barzdotą senyvą žmogų, kuris pasirams- 
čiuodamas lazda artinosi prie mūsų. Ėjo gana sun- 
kiai. Ponia Aldona mums paaiškino, kad jis esąs ko- 
ją nulūžęs. Abu barzdočiai, apyžiliai seniai, puolė 
viens kitam į glėbį ir kaip jaunuoliai studentai karštai 
pasibučiavo. Ilgai spaudė kits kitam rankas ir į akis 
žiūrėjo. Tiktai p-ia Aldona sutrukdė tą idiliją, sa- 
kydama: 

— Tėve, susipažink su Lietuvos atstovu, advo- 
katu Yču. 

Tuomet jis ištiesė man savo dešinę ir nuoširdžiai 
pasisveikino. 

Jie daug nesikalbėjo nei eidami iš stoties, nei va- 
žiuodami miesto gatvėmis į d-ro J. Šliūpo namus, bet 
jų žvilgsniai ir maloni šypsena daug ką sakė. Jų šir- 
dys vienodai tvaksėjo ir vienodai jautė šį malonų su- 
sitikimą. 

Nuvažiavę pas juos, radome belaukiančią jo 
žmoną Eglę — „Aušros“ bendradarbę, jaunesniąją 

dukterį studentę Hypatią ir kunigą Dembstį, jau man 
šiek tiek žinomą iš raštų, kaip bedievybės skelbėją, 
vieną aktingų 1863 m. sukilimo vadų. Šeimininkė 
labai maloniai mus pasveikino ir užprašė ilgiau jų 
namuose pasilikti. Po pusvalandžio pasijutome jų 
jaukioje šeimoje kaip savo namuose. 

Abudu daktarai prisiminė senuosius laikus ir 
„Aušros“ redagavimą bei leidimą. Toliau d-ras J. 
Šliūpas papasakojo savo atkeliavimo į Ameriką isto- 
riją, pirmuosius jo žygius, bažnyčių ir parapijų kūri- 
mą, lietuviškų laikraščių leidimą, knygų rašymą bei 
spausdinimą. Jis mums vis pasakojo, o mes klausė- 
mės, kaip kokios pasakos. Daugelis atpasakotų faktų 
manyje sukėlė visą revoliuciją. D-rui J. Basanavi- 
čiui irgi buvo smagu išgirsti iš jo lūpų visas smulk- 
menas tų įvykių, kurie jau buvo jam iš dalies žinomi 
iš laiškų. 

Taip mums besišnekučiuojant netikėtai mūsų kal- 
bos nukrypo į bažnytinius klausimus. Katalikų bažny- 
čios ir jos tarnų veikimui apibūdinti kunigas Dembskis 
vartojo tokius terminus, kad man visas jo pasakojimo 
būdas ir kritika atrodė jau perdėti. D-ras J. Šliūpas 
daugiausia kritikavo Amerikos kunigus lietuvius, kal- 
tino juos nerangumu, apsileidimu tautos reikaluose, 
žmonių mulkinimu ir fanatizmu. Nors jo leksikonas 
žymiai skyrėsi nuo kunigo Dembskio ir daug švel- 
niau kalbėjo, bet vis dėlto galima buvo pastebėti di- 
delį jų minčių sutapimą. 

Man labai panoro suprasti jų idealogiją, sugauti 
jų mintis, sužinoti, ką gi jie pozityvaus duoda vietoj 
jų atmestos krikščionystės. Klausiaus, klausiaus, bet 
neiškentęs ir aš prabilau. Tačiau kun. Dembskis ne- 
sileido į ginčus. Jis kunigišku tonu daugiau dekla- 
ravo savo negatyvį religijos atžvilgiu nusistatymą ir 

demagogiškai tvirtino savo, nekreipdamas dėmesio 
į mano argumentus. D-ras J. Šliūpas savo tezes 
daugiau pagrįsdavo argumentais ir nuodugniau atsa- 
kinėdavo į mano klausimus. D-ras J. Basanavi- 
čius visą laiką tylėjo ir ramiai sau sekė, ką mes kal- 
bėjome ir apie ką karštąi disputavome. Jis laikėsi 
neutrališkai. Aš iš karto pastebėjau, kad šie du be- 
dievybės apaštalai operuoja formomis, bet neliečia es- 
mės. Dėl negatyvių faktų, kurių rado kunigų bloguo- 
se pasielgimuose, jie atmetė tikybą. Į tai aš pastebė- 
jau, kad nors tokių faktų ir esti gyvenime, bet vis 
dėlto jie negali sugriauti nei pačios religijos, nei pa- 
naikinti bažnyčios. 

Dr. J. Šliūpas kai ką papasakojo iš savo pirmųjų 
dienų Amerikoje gyvenimo nuotykių, kurie buvo la- 
bai įdomūs. 

Rusų žandarų gaudomas ir atsidūręs užsienyje, 
bandė eiti mokslus Šveicarijoje, bet buvo atkviestas 
redaguoti ,„Auszros“. Apsigyveno pas Martyną Jan- 
kų Bytėnuose. Čia, dar Amerikos nemačius, jau teko 
jam amerikonišką mokyklą išeiti: turėjo ne tiktai 
„Auszrą“ redaguoti ir literatūros darbus dirbti, bet 
ir ūkio darbais verstis — skaldyti malkas, kaupinėti 
daržuose, kasinėti soduose medžius ir t. t. 

Pakliuvęs į Ameriką, dar jaunas būdamas, grie- 
biasi vėl žurnalistikos. Kaip žinoma, jis leido ir re- 
dagavo, pats rinko raides, administravo ir drauge 
skleidė paskirais numeriais savo leidžiamą laikraštį 
„Lietuviškąji Balsą“ New Yorke. Lietuvių emigra- 
cija į Ameriką jau buvo pirmiau prasidėjusi, ir Šliū- 
pui teko susidurti su emigrantų masių gyvenimu. Lie- 
“ tuvis, pakliuvęs į Ameriką, pritapdavo prie lenkų pa- 
rapijų, rašydavosi į jų draugijas, lankydavo lenkiškas 
pamaldas ir vadindavo save „,polanderiu“ (lenku). 

Kada Šliūpas pamatė, kad lietuviai Amerikoje lenkų 
nutautinami ir tai daroma per bažnyčią, jo pirmieji 
žygiai buvo nukreipti į lietuviškų parapijų organiza- 
vimą, kad tuo būdu būtų galima ištraukti lietuvius 
katalikus iš lenkų nagų. Jis, būdamas laisvamanis, ku- 
riam, kaip matėme, tikybos reikalai mažai terūpėjo, 
vis dėlto pirmas pradėjo organizuoti lietuvių baž- 
tyčią. Pirmiausia parsikviečia kun. Varnagirį, paskui 
susirašo eilę kunigų pavardžių ir kreipiasi į žinomą 
karštą tautietį kun. Aleksandrą Burbą, Lietuvoje gy- 
venantį. Su juo jam! daugiausia teko Amerikoje dirbti 
lietuviškų bažnyčių organizavimo darbą. Girdint jo 
kalbas ir diskusijas su Dembskiu ir turint galvoje jo 
vėliau laisvamanybės skleidimą tarp Amerikos lie- 
tuvių bei kovą su katalikų bažnyčia, darosi lyg ir ne- 
suprantama, kad dr. J. Šliūpas galėjo būti lietuvių 
parapijų Šiaurės Amerikoje kūrėju ir iniciatoriumi. 
Bekuriant lietuviškas parapijas, jam teko arčiau pa- 
žinti lietuvius kunigus, tuomet Amerikoje gyvenusius. 
Pirmieji Amerikos lietuviai kunigai, dažniausiai tenai 
pakliuvę netyčiomis, suprantamas dalykas, nebuvo 
geriausi ir šviesiausi dvasiškijos luomo atstovai. Jų 
menkas tautinis susipratimas, dar menkesnė dora, 
sudarė dr. J. Šliūpui apie kunigus apskritai prastą 
nuomonę. Bedirbant praktišką darbą, bestatant 
aštriai tautinius klausimus, bevarant smarkią akciją 
prieš lenkus, Šliūpas pirmiausia susilaukė didelės 
kontraakcijos iš pačių lenkų, o vėliau iš jos kunigų. 
Šliūpo buvo manyta ne tik atskirti lietuvių bažnyčią 
nuo lenkų, bet drauge ir priduoti jai grynai lietuvišką 
vaizdą ir ją sudemokratinti. Bažnyčių taryboms, arba 
parapijų sindikams, jo buvo norėta suteikti platesnių 
kontrolės teisių ir duoti joms didesnį balsą parapijos 
valdyme. Šliūpas labai priešinosi, kad bažnyčios, 

lietuvių pinigais pastatytos, nebūtų užrašomos vysku- 
pams. Jis įrodinėjo, kad svetimtaučiai vyskupai, lie- 
tuvių bažnyčias hipotekomis apsunkinę, galės iš lietu- 
vių rankų visai atimti. Kadangi tokia forma priešta- 
ravo kunigų nusistatymui ir iš dalies visai katalikų 
bažnyčios tvarkai, be to, tokia parapijos savivaldy- 
bė reikalinga buvo inteligentiškų įėgų, o jų kaip tiktai 
ilgą laiką Amerikoje nebuvo, tai ir ši peršamoji si- 
stema neprigijo. Parapijonys nesuprato jo, nesupra- 
to ir jo peršamų teisių, o kunigija buvo griežtai prie- 
šinga, nenorėdama priklausyti nuo mažai kultūringų 
ir beveik visai nesusipratusių elementų. 

Kai kurių kunigų, Šliūpo pakviestų, šeimininka- 
vimas privedė prie galutinio Šliūpo ir dvasiškijos 
persiskyrimo. Toks didelis patriotas ir pirmas šviesus 
dvasiškis Amerikoje, kaip kun. Aleksandras Burba, 
ilgai dirbęs drauge su dr. Šliūpu vardan tautiškos 
idėjos, aplinkybių verčiamas, taip pat negalėjo pri- 
imti dr. Šliūpo taktikos ir su juo persiskyrė. 

Bet dr. Šliūpo pradėtasis darbas bažnyčios sri- 
tyje pasiliko. Kova tarp lenkų ir lietuvių ėjo toliau. 
Lenkai kunigai, daugiausia kovoję ne tiek dėl lenkiš- 
kumo, kiek dėl ekonominių sumetimų, nenorėjo ma- 
stengėsi sulaikyti bažnyčių atsiskyrimą. Žinodami, 
kad lietuviai ne visi supranta lenkiškus pamokslus ir 
Evangeliją, daugelyje vietų patys skaitydavo kieno 
nors parašytus pamokslus lietuviškai. Dar mūsų lan- 
kymo metu teko išgirsti plačiai pasklidusių visokių 
anekdotiškų pasakojimų apie šiuos pamokslus. Pa- 
mokslų rašymu daugiausia buvo pasižymėjęs gabiau- 
sias lietuvių jumoristas „Saulės“ leidėjas Bačkau- 
skas. Jis dažnai įterpdavo į tuos pamokslus vieną 

kitą tokį žodį, kuris iškreipdavo mintį ir sukeldavo 
juoko klausytojams. 

Tačiau tautinis skilimo procesas toliau ėjo, lie- 
tuvių sąmonė kristalizavosi. Lietuvių parapijų Ame- 
rikoje jau mūsų buvo rasta 104. 

Suprantamas dalykas, kad tie pirmieji kunigai, 
kurie buvo nelabai aukštai išsilavinę, nei tikybiškai 
nei tautiškai, jau buvo nustumti į mažesnes parapi- 
jas, o jų vietoje atsirado visa eilė gerų patriotų ir do- 
rų dvasiškių, kuriais lietuvių parapijos ir lietuvių vi- 
suomenės organizacijos galėjo didžiuotis. Tokie var- 
dai, kaip Aleksandras Burba, Jonas Žilinskas, Tomas 
Žilinskas, Varnagiris, Kaulakis, Milukas, kan. Pėža, 
Pautienius, Al. Skripkus, Ambrazaitis, Krikščiūnas, 
Petraitis, Ežerskis, Urbanavičius, Bartuška, Matulai- 
tis, Jonaitis, Ambotas, A. Kaupas, Serafinas ir visa 
eilė kitų, jau uoliai varė dorinimo, kultūrinimo ir tau- 
tinimo darbą savo parapijonių tarpe. 

Lietuvių išeivijos visuomenė, kuri gyveno visai 
skirtingose sąlygose, negu kad Lietuvoje, gavusi lais- 
vai galimumo pareikšti savo nuomonę, buvo linkusi 
prie laisvamanybės. Tai dr. Šliūpas, persiskyręs su 
kunigais ir norėdamas sulaikyti lietuvius nuo nutau- 
tėjimo, ėmė skleisti laisvamanybę. Veikdamas socia- 
listų ir radikalų krypties sferose, jis arti priėjo prie 
paprasto lietuvio darbininko jam suprantamais ar- 
gumentais ir jau ėmė skirti lietuvius ne tik nuo len- 
kiškųjų parapijų, bet apskritai nuo lietuvių parapijos. 
bažnyčios ir kreipti juos į laisvamanybę. 

Bet ne tik šioje srityje dr. Šliūpo Amerikoje pa- 
sidarbuota. Jo neišsemiama energija trykšte tryško. 
Drąsiai galima pasakyti, kad nebuvo Amerikoje nė: 
vieno platesnio įkūnyto gyvenime sumanymo be dr. 
Šliūpo. Jo leisti ir leidžiami laikraščiai, nors ir buvo 


127 


nudažyti laisvamanybe, bet dar daugiau jie buvo nu- 
dažyti tautiškomis spalvomis. Kiek dr. Šliūpas yra 
pasakęs populiarių paskaitų, kiek jis per savo laikraš- 
čius ir knygas yra apšvietęs žmonių, kiek bevažinė- 
damas po Amerikos kolonijas sukūręs įvairių įvairiau- 
sių tautinių bei ekonominių organizacijų, kiek jo su- 
rinkta tautiniams reikalams pinigų, kiek jo dėka yra 
gavusių mokslą mūsų jaunimo, sunku būtų pasakyti. 
Bet kad jis per ištisą metų eilę buvo tikru amerikiečių 
lietuvių vadu, tai kiekvienas tą pripažįsta. 

Nors jis suskaldė, kaip kunigai jam prikiša, lie- 
tuvius išeivius į dvi skirtingas grupes, nors iš jo tau- 
tininkų radikalų laisvamanių „abazo“ išdygo visa 
eilė socialistinių organizacijų, vėliau paneigusių pa- 
ties dr. Šliūpo tautiškąjį darbą, bet jo veikimas pri- 
vertė dvasiškiją ir, apskritai, katalikiškąją amerikiečių 
išeivių dalį daugiau dirbti tautinį darbą. ,„/ei dr. 
J. Šliūpo nebūtų buvę, sakė man kun. Jonas Žilinskas 
(Žilius), žai jį būtų reikėję sutverti, kad neužsnūsių 
praeis dvasiškija ir neatšaltų nuo tautinio vei- 

Imo“. 

Daugelis kunigų, be abejo, kaip mums teko važi- 
nėjant įsitikinti, būtų ir be Šliūpo dirbę su visu pa- 
sišventimu tautinį darbą, bet, reikia pripažinti, kun. 
Žiliui didelę tiesos dalį. Labai daug buvo ir tokių lie- 
tuvių kunigų Amerikoje, kurie tik bijodami Šliūpo ir 
opozicijos negalėjo pagrimsti į kasdienišką snaudulį, 
todėl turėjo lenktyniuodami subruzti, kad galėtų at- 
sispirti prieš laisvamanybės plitimą. 

Bevažinėjant po Amerikos kolonijas, visur teko 
pastebėti, kaip aukštai Šliūpo autoritetas stovėjo ra- 
dikalų laisvamanių ir tautininkų sluoksniuose. Ir ka- 
talikai, nors giliai nesimpatizavo skleidžiamoms Šliū- 
po idėjoms ir jo nekentė, tačiau vis dėlto labai skai- 

tėsi su dr. Šliūpo autoritetu ir brangino jo tautinį bei 
politinį darbą. 

Šį nusistatymą gal geriausiai iliustruoja kunigo 
J. Tumo pareikštoji dr. J. Šliūpui nuomonė. 1912 m. 
kun. J. Tumas, lankydamas su kun. Alšausku ame- 
rikiečius „Saulės“ draugijos reikalais, panoro aplan- 
kyti tą mūsų tautos veteraną aušrininką Šliūpą. Ku- 
nigai jį atkalbinėjo. Net grąsinę „Saulės“ draugijai 
aukų daugiau nebeduoti, jei jis aplankysiąs dr. Šliū- 
pą. Bet kun. J. Tumas neiškentė. Jis užsuko į Scran- 
toną ir nuėjo pas Šliūpą. Ne tik jį aplankė, bet, susiti- 
kęs jo namuose, puolė jam į glėbį, apsikabino ir išsi- 
bučiavo. 

— Šliūpai, — sakė jis, — aš tave myliu ir ger- 
biu tavo darbus, bet tavo raštus deginu. 

Kiek pirmoji dalis buvo nuoširdi, tiek antroji pil- 
na hipokrizijos. Žinant kun. Tumą, mes drąsiai ga- 
lime pasakyti, kad jis nė vienos dr. Šliūpo knygelės 
nesudegino. Bet ši hipokrizija tai buvo koncesija, pa- 
daryta Amerikos kunigams, kurie anuomet taip buvo 
susipykę su dr. Šliūpu, kad net viename kongrese bu- 
vo nutarę uždrausti kunigams po vienu stogu su dr. 
Šliūpu susieiti. Kun. Tumas jo namuose dar buvo 
kitą koncesiją Amerikos kunigijai padaręs. Jis, kreip- 
damasis į Eglę Šliūpienę, pasakė: „Motina, mes tave 
gerbiame ir mylime kaipo pirmąją mūsų moterį rašy- 
toją. Tavo vardas, kaip aušrininkės, žadinęs savo 
poezija mūsų tautą, liks nepamirštas. Bet kad tu lei- 
dai savo vyrui atsiskirti nuo katalikų bažnyčios ir 
savo vaikų nekrikštijai, tai teks tau už tai prieš Dievą 
atsakyti ir pekloj degti!“ 

Šliūpienė kukliai atsakė: „Aš labai prisibijau, 
kad tenai mes su tamsta nesusitiktume“ ... 

Tiktai dr. Basanavičiaus ir mano atsilankymas 
aukų rinkimo reikalu sutelkė į krūvą visus tautiškai 
nusistačiusius elementus: laisvamanius, katalikus, 
protestantus ir bedievius. Todėl kunigų nutarimas 
mūsų atsilankymu buvo sugriautas. Jie bendrai 
ruošė mums prakalbas, kuriose kalbėjo ir kunigai ir 
dr. Šliūpas. Dar daugiau, ir šį „„smertelną grieką“ 
aš savo sąžinėje turiu, kad ,„Wilkes Barre“, Pensilva- 
nijoje, po prakalbų, kuriose dalyvavo mane lydėjęs 
dr. Šliūpas, kun. Šupšinskiui patariau dr. Šliūpą irgi 
drauge su mumis pakviesti į kleboniją vakarienės. 
Čia buvo ir daugiau kunigų, kurie įsitikino, kad drau- 
ge su dr. Šliūpu vakarieniaujant klebonijos stogas 
neįlūžo. . . 

Iš Scranton, Pa. iškeliavome į Chicagą. Praleidę 
vieną naktį kelionėje, išlipome Buffalo mieste, kuris 
yra prie Niagaros upės, už 30 kilometrų nuo Niaga- 
ros krioklio. Nuvykome pažiūrėti ir šio nuostabaus 
gamtos prajovo. 

Buffalo miestas yra svarbus kaip susisiekimo 
punktas. Jis guli prie kanalo, kuris jungia Didžiuo- 
sius ežerus su New Yorku. Šis kanalas buvo kasa- 
mas 15 metų ir atsiėjo 180 milionų dolerių. Bufialo 
yra malūnų centras. Kadangi iš Niagaros elektros 
stoties gaunama gana pigi elektros energija, tai čia 
vyra išsivysčiusios visokeriopos pramonės šakos ir pui- 
kiai sutvarkyti miesto elektros tramvajai. Nė viena- 
me Amerikos mieste neteko mums matyti tiek daug 
sodų ir medžiais apsodintų gatvių, kiek Buffalo. Jo 
apylinkėse į pietus nuo Ontario ežero yra vaisių cent- 
ras, kur kas vasara išauginami milionai centnerių 
obuolių, kriaušių ir persikų. 

Įsisėdę į puikų elektros varomą vagoną leidžia- 
mės į Niagara Falls (Niagaros krioklys). 

Niagaros upė išteka iš Erie ežero ir teka dvide- 
šimt dvi angliškas mylias, kol vanduo ima kristi. Upės 
srovė yra taip lygi, kaip malūno užtvankoje; jos pa- 
viršius per vieną kilometrą nukrypsta ne daugiau kaip 
vieną pėdą. Toliau jos vandenis Didžioji Sala per- 
skiria į dvi šakas; žemutinė jo dalis yra 3 kilometrų 
pločio. Paskui upės vaga smarkiai siaurėja, ir nuo 
160 pėdų aukščio uolos visu smarkumu vanduo ima 
kristi žemyn. Tolimesnius 10—11 kilometrų upė teka 
pusės kilometro pločio ir apie keturių šimtų pėdų gylio 
sąsmauka. Jos vanduo čia bėga su 45—-50 kilometrų 
greitumu per valandą, kaip greitasis geležinkelio trau- 
kinys. 

Vandens kriokimą mes užgirdome dar toli nuo 
krioklio; prieš mus atsivėrė puiki panorama į Ožio 
Salą. Vanduo su didžiausiu triukšmu, garsesniu už 
perkūnijos metu griausmą, krinta ant uolų ir suskyla 
į miliardus spurgų, kurios saulės šviesoje sudaro 
šimtus vaivorykščių. 

Mes einame pertiestu per krioklį tiltu. Toliau 
leidžiamės žemyn ir lendame prie pat vandens kriti- 
mo. Už vieną dolerį gauname iš tam tikrų vadų gu- 
minius kostiumus ir guminius batus, kad slidžioje vie- 
toje nepaslystume; čia mus sukabina vienus su kitais 
virve ir veda po pačiu kriokliu. Vanduo, krisdamas 
nuo aukštos uolos žemyn, išsigaubia ir po savim su- 
daro lyg kokį tunelį ar koridorių. D-ras J. Basana- 
vičius toliau neina ir pataria man vienam išmėginti 
savo nervus: jis bevelijo tunelio prieangyje mūs pa- 
laukti grįštant. 

Vandens kritimas ošia trenksmingai. Mūsų va- 
das, gestais rodydamas kur eiti, užveda mediniais 
laiptais ant aukštos uolos; čia palendame po vandens 
uždanga, kuri atskiria mus nuo pasaulio. Šaltas van- 

dens oras suspaudžia kūną kaip žiemos metu, ir mes, 
vos atgaudami kvapą ir drebėdami nuo šalčio, sušlapę, 
vandens aptaškyti, laukiame tik tos minutės, kada 
palydovas vėl mus išves į saulės šviesą. Ilgai neten- 
ka laukti. Praktiškas amerikietis ilgai už vieną do- 
lerį nevadžioja, ir mes vėl išvystame saulės spindu- 
liuose tūkstančius vaivorykščių, pamatome po savo 
kojomis putojančią ir verdančią bedugnę. .. 

Daktaras buvo patenkintas, kad nesusigundė šio 
atrakciono išbandyti. 

—- Maniau, kad jau nebegrįši iš tų pekliškų van- 
dens nasrų. .. 

Per krioklį išvesta plieno arka, kuri laikoma vie- 
na iš ilgiausių pasaulyje. Šis tiltas, be jokios atramos, 
jungia Jungtines Valstybes su Kanada. 

Čia mes dar aplankėme elektros stotį. Stoties 
direktorius gražia vokiečių kalba mums papasakojo, 
kaip šitą milžiną užkinkė ir privertė žmogui dirbti. 
Reikia pasakyti, kad Niagara yra didžiausia vandens 
jėga pasaulyje. Kiekvieną sekundę iš Erie ežero iš- 
plaukia 180 tūkstančių kūbinių pėdų vandens ir krinta 
žemyn kas valanda milionai tonų. Jėga yra tokia di- 
delė, kad ji galinti pagaminti energijos, inžinieriaus 
tvirtinimu, septynis imilionus arklių jėgų, galinti sukti 
tūkstančius didžiausių fabrikų, tiekti šviesą daugybei 
miestų ir visai pavaduoti anglį, kurią amerikiečiai ima 
iš savo požeminių kasyklų. Dabar gi ši galinga elek- 
tros stotis duodanti tiktai pusę miliono arklių jėgų. 

Mums rodėsi, kad mes pakliuvę į kažkokią pasa- 
kų žemę; visi tie įrengimai tai didelis stebuklas, o ne 
žmonių rankų kūrinys. Bet mums netenka ilgai jais 
stebėtis, mes turime skubintis į Chicagą. Iš Buffalo 
išvykome vakare, o jau ryte, prakrapštę akis, iš- 
vystame Chicagą. 

Chicaga yra antras miestas Amerikoje savo gy- 
ventojų skaičiumi; jį prašoksta tiktai New Yorkas, o 
paskui Londonas ir Paryžius. Chicagos miestas yra 
vienas iš veikliausių ir biznieriškiausių miestų pasau- 
lyje. Jis yra centras Amerikos geležinkelių, turi pui- 
kų susisiekimą vandenimis su okeanu, čia centras agri- 
kultūros; savo pramonę yra išvystęs taip greitai, kaip 
nė vienas Amerikos miestas. Chicagos skerdyklos 
yra pagarsėjusios visoje Amerikoje; javų ir miško 
prekyba yra pasiekusi aukščiausio laipsnio; jo metinė 
urmo prekyba prašoka 4 bilijonus dolerių. Visokių 
industrijos įmonių - fabrikų priskaitome virš 12.000, 
kurie produkuoja daugiau kaip vieną bilijoną dolerių 
vertės per metus. Ir visa tai pasiekta labai trumpu 
laiku, nes Chicagos miestas pradėjo kurtis tik 1830 
inetais: dar 1843 m. šio „slauno“ miesto gatvėmis 
vaikščiojo dideliais būriais kiaulės. Tuo metu dar 
buvo mažiau kaip 5.000 gyventojų, o dabar yra net 
tokių atskirų namų, kuriuose sutelpa gyventi 20.000 
žmonių, o visame mieste priskaitoma daugiau kaip 
2.700.000 gyventojų! 

Chicagos miestas ne tik industrijos ir prekybos 
centras, bet jis yra drauge mokslo ir švietimo Ži- 
dinys. Chicagos universitetas vienas iš didžiausių ir 
geriausiai įrengtų mokslo įstaigų.  Rokfelerio paau- 
kotais pinigais ši mokslo įstaiga išbujojo ir apsirūpino 
geriausiomis patalpomis, vidaus įrengimais bei mokslo 
priemonėmis. Čia yra daugiau kaip 2000 mokytojų 
ir apie 75.000 moksleivių. 

Chicaga yra žymus ir kaip politikos centras. Čia 
šaukiami tautos kongresai (partijų konferencijos), ku- 
rie nominuoja kandidatus į prezidentus. Chicaga yra 
kosmopolitiškas miestas. Gal trys ketvirtys visų gy- 
ventojų yra kitataučiai. Jau aš anksčiau minėjau, kad 

"čia gyvena daugiau kaip 100.000 lietuvių, bet čia yra 
ir kitų tautų apsčiai apsigyvenusių. Taip čia rasim 
apie 250.000 lenkų, apie 400.000 vokiečių, apie 
200.000 rusų, daug švedų, danų, žydų, italų, čekų, 
ungarų ir kitų. Laikraščių Chicagoje išeina daugiau 
kaip 20-čia įvairių kalbų. 

Chicaga yra didžiausias lietuvių centras pasau- 
lyje. Čia yra apie 100.000 mūsų tautiečių, visa eilė 
laikraščių, šin:tai įvairių draugijų, keliolika lietuviškų 
parapijų, įvairių įstaigų, prekybos namų, bankų, mo- 
kyklų, teatrų ir t. t. Man teko ilgėliau pastovėti S. 
Halsted gatvėje prieš Olševskio banką ir prisiklausyti 
praeiviams: šitam lietuviškam kvartale per pusę va- 
landos kitaip neteko girdėti praeivius kalbant, kaip 
tik lietuviškai. 

Reikia pažymėti, kad čia kiekviena tauta apsigy- 
vena atskirais savais plotais. Jeigu kurioje vietoje, 
pavyzdžiui, apsigyveno lietuviai, tai jokia kita tauta 
tenai neapsigyvens. Čia susikuria ištisi lietuviški kvar- 
talai, pasistato sau bažnyčią, apsigyvena savi advo- 
katai, gydytojai, dantistai, įsikuria „storai“ krautu- 
vės, kirpyklos, vaistinės, teatrai, kinai ir kitos tokios 
įstaigos. 

Mes atvykome į Chicagą liepos mėn. 30 dieną, 
trečiadienį. Stoty mus pasitiko lietuvių būrelis — 
mūsų priėmimo komitetas — su savo pirmininku kun. 
Serafinu, Visų Šventųjų klebonu, pryšakyje. Jis mus 
nuvežė ir apgyvendino pas save klebonijoje, priėmė 
kaip savo artimiausius žmones. Visą gyvenimo lai- 
ką Chicagoje mes buvome kun. Serafino svečiai. 

Turėdami iki sekmadienio 4 dienas laisvo laiko, 
mes jas sunaudojom miestui apžiūrėti ir su vietos lie- 
tuviais susipažinti. Mus lydėjo, pakaitomis, mūsų 

šeimininkas kun. Serafinas, kun. Kaupas, d-ras Rut- 
kauskas, Kl. Jurgelionis ir Jul. Kaupas. Pirmiausia 
aplankėme laikraščių redakcijas, lietuvius kunigus, kai 
kuriuos advokatus, dantų gydytojus ir šiaipjau visuo- 
menės darbuotojus. 

Aplankėme šv. Kazimiero vienuolyną, kur kun. 
Staniukynas mus meiliai priėmė ir smulkiai aprodė 
šią taip kultūringą lietuvių - seselių įstaigą, auklėjan- 
čią būsimas lietuvių vaikų mokytojas - švietėjas. Čia 
buvo mums greitomis surengtas koncertėlis. Viena 
mokinė jautriai pasmuikavo, kitos padeklamavo mūsų 
poetų eilėraščius, o viena, daug žadanti mergaitė, pa- 
dainavo porą dainelių. 

Vietos bankininkas J. Elijošius, apsukrus ir su- 
manus biznierius, respublikonų partijos veiklus narys, 
išrinktas ketveriems metams apskrities statybos komi- 
sijos nariu, pakvietė mus į vietos respublikonų parti- 
jos klūbą pietų. Jis atvyko su savo auto mūsų pa- 
siimti ir pakeliui nuvežė mums parodyti, kokius dide- 
lius namus jie yra pasistatę apskrities įstaigoms. Iš 
tikro, tai buvo 11 aukštų namas su marmuriniais laip- 
tais ir tokiomis pat kolonomis. Prie įėjimo buvo sie- 
noje įmūryta lenta su trijų statytojų pavardėmis, ir 
viena iš jų — mūsų vaišingojo šeimininko „Elias“ 
pavardė. Taip, sako, geriau angliškai skambą. .. 

Pietuose dalyvavo kun. Kaupas, kun. Serafinas, 
kun. Skripkus ir keli vyrai, kurių pavardžių neprisi- 
menu. Čia buvo konkrečiau pasitarta dėl mūsų toli- 
mesnio veikimo. Sekmadienį buvo surengtos pirmu- 
tinės mūsų prakalbos Visų Šventųjų parapijos svetai- 
nėje. 

Amerikiečiai praktiški žmonės: statydami bažny- 
čias, jie pastato po jomis didelį per visą ilgį sklepą 
(rūsį) ir jame įrengia erdvą salę vaidinimams, koncer- 

tams, mitingams ir šokiams. Vėliau mums teko vi- 
sur tokiose salėse prakalbas laikyti. 

Žmonių prisirinko pilna salė, apie 800-900 klau- 
sytojų. Kun. Serafinas atrekomendavo mus publi- 
kai karšta prakalba ir paragino sumesti aukų. Minia 
buvo mums nepažįstama, ir kaip į ją prabilti — dar 
nežinojome. Pirmas pradėjo kalbėti d-ras J. Basana- 
vičius. Savo karališka išvaizda jis negalėjo neužimpo- 
nuoti kiekvienai auditorijai. Bet iškalbus jis nebuvo. 
Visą laiką gyvenęs svetur, nuo lietuvių žmonių at- 
pratęs, nežinojo, kaip prie jų prieiti. Jis kalbėjo iš 
aukšto apie Tautos Namų Vilniuje reikalingumą ir kas 
tuose namuose turėsią būti. Anot jo, ten būsią su- 
krauti mūsų kultūros turtai, mūsų renkamos liekanos 
iš istorijos, archaiologijos, geologijos, poliontologijos, 
folkloro, mitų, padavimų, pasakų ir dainų, ten būsią 
atvaizduota ir surinkta mūsų krašto fauna bei ilora, 
taip reikalingi dalykai zoologijos bei botanikos moks- 
lui; visi tie turtai būsią sunadoti studijoms apie mū- 
sų senovę, kurios pamatas yra trakologija. Būsią 
taip pat surinktos mūsų mįslės, patarlės, pasakėčios, 
kurios daug patarnausiančios mūsų filologijai. Nebū- 
sią užmirštos ir kitos mokslo šakos, kaip geodezija 
ir sociologija. Visiems tiems dalykams reikią namų, 
o namams — pinigų. — Taigi mes ir esame deleguoti 
Lietuvių Mokslo Draugijos Vilniuje daryti kolektas 
šiam svarbiam reikalui ir kviečiame aukoti pagal iš- 
gales! — baigia savo prakalbą d-ras Basanavičius. 

Aš kalbėjau apie tuometinę lietuvių tautos būklę, 
apie reikalą šviestis, susipratimą kelti, žadinti žmones 
prie sąmoningo patriotizmo. Nupiešiau mūsų poli- 
tinę būklę, Valstybės Dumą, paliečiau ekonominį gy- 
venimą ir t. tt Mes abudu jutome, kad auditorijos 
nepagavome, kad amerikiečiams reikia gyviau, vaiz- 

džiau ir suprantamiau kalbėti. Bet mūsų tautiečiai, 
išsiilgę savo tėvynės ir matydami jiems kalbančius iš 
Lietuvos vyrus, gana triukšmingai ir su didelėmis 
ovacijomis mus sutiko ir kalboms pritarė. Tačiau 
aukų buvo sudėta neperdaugiausia. Mūsų buvo pra- 
nešta, kad aukotojai po prakalbų pasiliktų ir aukas 
patys atneštų į sceną. Kuklesni ir su mažesnėmis su- 
momis nenorėjo rodytis, nedrįso prie svečių prieiti. 
Bet vėliau, pas biznierius atsilankius, jie noriai aukavo 
ir sumetė pingų ne mažiau, kaip ir kitose vietose, 
būtent 450 dolerių. 

Lietuviškoji Chicaga subruzdo. Laikraščiai buvo 
pilni raginančių straipsnių dėti aukas Tautos Na- 
mams Vilniuje, o mūsų misijai remti buvo įdėti į laik- 
raščius mūsų atvaizdai. Centralinė visų lietuvių 
draugijų sąjungos valdyba sukvietė delegatų susirin- 
kimą ir išleido atsišaukimą, raginantį jas prisidėti prie 
šio prakilnaus darbo aukomis. Šis susirinkimas buvo 
Hertmanavičiaus ir J. Elijošiaus iniciatyva, šio pasta- 
rojo salėje. Mudu su d-ru J. Basanavičium buvome 
taip pat pakviesti. Aš turėjau paskaitą apie Lietuvos 
ekonominę būklę. Susirinkimas mus nuoširdžiai pa- 
sveikino ir pažadėjo visokeriopai remti. 

Antrosios prakalbos buvo paskirtos pas kun. Ste- 
ponavičių 18-joje gatvėje. 

Mus buvo įspėję, kad šis klebonas esąs keisto- 
kas žmogus, kivirčijąsis su savo, parapijonimis ir lie- 
tuviškų reikalų nesuprantąs. Nulydėjo mus pas jį 
d-ras Rutkauskas, nes kunigai su juo jokių santykių 
neturėjo. Pasitiko mus jau senyvas kunigas. Malo- 
niai nusišypsojęs paprašė užeiti pas jį į vidų. D-ras 
Rutkauskas smulkiai išdėstė ir kelis kartus pakartojo, 
kas mes per vieni ir kokiam reikalui norime jo para- 
pijoje aukas rinkti. Pasirodė, kad kun. Steponavi- 

čius, iš tikrųjų, sunkiai orientavosi mūsų rūpimame rei- 
kale. Mes tuojau pasiskubinom pasiaiškinti, kad esa- 
me atvykę su juo susipažinti ir paprašyti mūsų reika- 
lui paramos, nes sekmadienio vakare yra komiteto 
paskirtos jo parapijos salėje mūsų prakalbos. 

— Nedarykite, broliukai, nedarykite prakalbų, 
— maldavo kunigas. — Nieko negausite, o dar gali 
jus primušti. Čia žmonės negeri, laukiniai. Kun. 
Šatkus priagitavo. Yra čia toks valkata, buvęs mano 
kamendorius. Išvažiuodamas ilgesniam čėsui iš Chi- 
cagos palikau jį, kaip dorą žmogų, savo vietoje, o kai 
sugrįžau, jis jau nebenori manęs įsileisti į kleboniją. 
Tik per policiją atgavau savo kleboniją. Bet dabar 
jis čia buntavoja žmones ir kelia ergelį. 

Mes jam ilgai aiškiname, kad mums nėra ko bi- 
joti žmonių, kad niekas mūs nemuš, o į jo santykius su 
kunigu kamendorium visai nesikišime, mes tik prašome 
paskelbti per pamokslą, jog sekmadienio vakare jo sa- 
lėje būsiančios mūsų prakalbos. 

Pagaliau sutiko. Paskui, kiek daugiau pagalvo- 
jęs, net teikėsi mus užkviesti po prakalbų pas save 
vakarienės. 

Atėjo prakalbų diena. D-ras Rutkauskas vėl 
mus lydi pas kun. Steponavičių. Užėję sužinojome, 
kad prakalbas užsakęs ir drauge su mumis eisiąs į 
salę. 

Jo prašomi, mes įteikiame jam savo vizitines kor- 
teles, kad jis galėtų mūsų pavardes paskaityti. Nuėjo- 
me. Salė sausakimšai prisirinkusi žmonių. Susėdo- 
me scenoje. Jis atsistojęs pasakė labai trumpą, bet 
nuoširdžią prakalbą. 

— Broliukai ir sesytės! Šitie vyrai atvažiavo iš 
senojo krajaus pasikolektauti. Čia, — rodydamas į 

mane, — daktaras, daktaras... daktaras... — ėmė 
ieškoti po visas kišenes mūsų korčiukių, — dakta- 
1844 

— Daktaras Basanavičius! — kažkas iš publikos 
šūktelėjo. 

— Taip, taip, d-ras Basanavičius, — nudžiugo 
kunigas ir, pakvietęs mane Bale pats greitai iš salės 
pasišalino. 

Šį kartą mes kalbėjome jau daugiau susiorienta- 
vę. Bet kai pradėjome salėje aukas rinkti, publika 
buvo labai įtužusi prieš kun. Steponavičių ir visokiais 
negražiais žodžiais jo adresu koliojosi. Daugiausia 
sufanatizuotų buvo moterų. Aukų sumetė labai ma- 
žai — vos tik 72 dolerius. 

Vėliau Chicagos kunigai mums papasakojo apie 
kun. Steponavičių įvairių anekdotų. Buvo tai senas 
sulenkėjusio bajoro tipas nuo Radviliškio. Be jokio 
mokslo išventintas kunigu Romoje ad solam missam; 
nesant pakankamai lietuvių kunigų Amerikoje, buvo 
paskirtas lietuvių parapijos klebonu. Kalbos jokios 
nemokėjo, laikraščių neskaitė ir buvo atsilikęs nuo gy- 
venimo. Pamokslus sakydavo su ,,„macnybėmis“, 
„narodais“, ,,cnatomis“, „nevzienčnystėmis“ ir pana- 
šiais kalbos perlais. 

— Mulas esi ir in paraka pavirsi... — karto- 
davo per pamokslus bažnyčioje. 

Tokiam žmogui, žinoma, buvo atleistina, jei jis 
nieko nežinojo ir, matyt, niekados nebuvo girdėjęs 
apie d-rą J. Basanavičių. Po šių prakalbų mano ke- 
lionės draugas buvo labai nusiminęs ir paliko nelabai 
aukštos nuomonės apie Amerikos lietuvius bei jų dva- 
siškius. 

Bet ką kun. Steponavičius pagadino, tai kun. K. 
Ambrozaitis West Sidėje rugpiūčio 9 d. su kaupu ati- 

taisė. Jis savo parama ir nuoširdžiu paraginimu pa- 
darė tai, kad žmonės čia sudėjo dešimteriopai daugiau 
negu pas kun. Steponavičių, būtent 760 dolerių. 

Tą pat vakarą aš paraginau, kad ir ponios sudėtų 
100 dolerių ir kad jų vardai būtų iškalti aukso raidė- 
mis Tautos Namų sienoje. Bematant jos sumetė šim- 
Kižie.. 

Po kelių prakalbų Chicagoje aš nutariau nuvyk- 
ti, palikęs dr. Basanavičių K. Balučio ir Kl. Jurge- 
lionio globoje, į S. Dakotos miestą Lead City. Nors 
čia buvo nedaug lietuvių, vos tik kelios šeimynos, 
daugiausia iš Biržų krašto, bet man panoro tenai ap- 
lankyti mirusiojo prieš du mėnesius mano tėvo kapą, 
kuris šiame mieste, aukso kasyklų įstaigoje, darbavo- 
si virš dešimties metų. Dar 1904 metais buvo čionai 
parsikvietęs mano brolį Stasį, kuris dabar tėvą ir pa- 
laidojo. 

Atvykęs į šį miestelį radau negausų lietuvių bū- 
relį, tarp jų ir savo brolį. Ir jiems papasakojau nau- 
jienas iš Lietuvos. Kelias dienas užtrukau, kol su- 
tvarkiau tėvo palikimą — kelius namus, kuriuos per- 
leidau savo broliui Stasiui. 

Iš ten išvykau į Nebraskos miestą South Omahą. 
Miestas buvo pakeliui iš Dakotos į Chicagą. Aš tu- 
rėjau keletą adresų ir pirmoje eilėje kun. Jonaičio, 
kuris tuo metu klebonavo šioje lietuvių parapijoje. 
Tai buvo toliausias į vakarus miestas, neskaitant San 
Francisco ir Los Angeles, kur lietuvių buvo gerokas 
skaičius apsigyvenęs ir susispietęs apie savo bažny- 
čią ir kunigą Jonaitį. Kun. Jonaitis, jau Amerikoje gi- 
męs ir augęs, buvo susigyvenęs su vietos amerikie- 
čiais, tarp kurių turėjo daug draugų ir pažįstamų. 
Todėl jo veikimas buvo platesnis, negu kitų kunigų, 
kurie, nemokėdami anglų kalbos, užsidarydavo tiktai 

lietuvių tarpe. Kun. Jonaitis, kaip tikras amerikietis, 
norėjo pasinaudoti mano, kaip Rusijos Dumos atsto- 
vo, atvykimu ir pasireklamuoti, parodydamas, kokie 
aukšti svečiai pas jį lankąsi. Jis pats su geru būriu 
kolonijos lietuvių mane iškilmingai pasitiko stotyje ir 
kelių automobilių lydimas nusivežė pas save į klebo- 
niją. Čia, pasirodė, jau laukė mūsų keliolika vietos 
laikraščių korespondentų. Apspito jie mane klausinėti 
apie mano kelionės tikslą ir apie įspūdžius Ameriko- 
ję. Vieni klausėsi, ką aš pasakojau, kiti mano atvaiz- 
dą piešė. Aš pasakojau jiems apie mūsų tautą, apie 
jos ekonominę padėtį, apie Rusijos politiką, apie val- 
stybės Dumą, apie tai, kiek pažangos padaryta švie- 
timo, finansų ir apskritai ekonomijos srityje įsteigus 
Rusijoj parlamentą. Man bepasakojant pastebėjau, 
kad nė vienas nieko neužsirašo. Tą pat buvau paty- 
ręs tik į Ameriką atvykęs, New Yorke, dar laive be- 
būnant. Iš to spėjau, kad Amerikos korespondentai 
nesą perdaug išsilavinę. Jiems sunkiai įkandamos 
rimtos temos, ypač iš Europos gyvenimo. Taip pat 
ir čia, South Omahoje buvo. Vienas koresponden- 
tas, pertraukęs mano pasakojimą, paklausė: 

— Pone atstove, čia buvo pasklidusi žinia, kad 
jūsų caro įpėdiniui kažkokie piktadariai, pasigavę, pa- 
darę operaciją, kuri jį neitralizavusi. Ar tiesa, kad 
toks įvykis buvęs? 

Aš supykęs pasakiau: 

— Man rodos, savo pasikalbėjimo temą būsime 
išsėmę, ir aš prisibijau, kad man teks šis įdomus pa- 
sikalbėjimas baigti. 

Paskui mudu su kun. Jonaičiu nuėjome į salę, 
kur buvo susirinkus visa lietuvių kolonija. 

Einant pro krautuves, skaičiau jų iškabas, kur 
mirgėjo angliški bei lietuviški iškabų užrašai. Sako, 
kad tai vis lietuviški bizniai. 

— O kokia čia pavardė ,„Juvik“? 

— O tai vieno geriausio mano parapijiečio, — 
atsakė kun. Jonaitis. — Jis yra tikras lietuvis — Ju- 
nevičius, 

Vėliau, belankant Amerikos kolonijas, dažnai 
tekdavo sutikti lietuvių, kurie buvo pakeitę savo pa- 
vardes, pav., Adomaitis į Adams, Alšauskas — Olis, 
Stružas — Straus, Vinikaitis — Vinik, Bučinskas — 
Bush ir t. t. Bet pripratusi akis nebepastebėdavo to- 
kių metamortozių, kaip čia Omahoje. 

Susirinkimas man padarė gerą įspūdį; susirinku- 
sieji iškėlė dideles ovacijas ir, išsiilgę savo tėvynės, 
atsidėję klausėsi mano kalbos. 

Grįžtant man iš prakalbų, gatvėse vaikai skelbė 
sensacingą žinią, piršdami pirkti laikraščius, kad lietu- 
vių atstovas Rusijos Dumoje Yčas viešįs Omahoje. Nu- 
sipirkęs laikraštį perskaičiau stambiausiomis raidėmis 
antraštę: ,„Dumos narys Yčas kalba apie caro šei- 
mą“. Kadangi nieko apie tai nebuvau kalbėjęs, tai 
maniau, kad čia pats korespondentas bus ką nors ne- 
gero sugalvojęs, ir nekantriai ieškojau tos žinutės 
teksto. Dvi skiltys buvo išmargintos mano pasikal- 
bėjimo, bet tenai nieko neradau apie carą. Tik pa- 
skutiniame puslapyje, jau tarp skelbimų, smulkučiu 
šriftu buvo įdėtos kelios eilutės, kur pasakyta, kad 
atstovas Yčas, paklaustas apie caro šeimą, nieko ne- 
atsakęs. Tur būti, sako korespondentas, rusų impe- 
rijos įstatymai griežtai draudžią ką nors apie tai kal- 
bėti. Sumanus amerikietis ir iš šio nieko padarė di- 
delę sensaciją. 

Sugrįžęs į Chicagą radau dr. Basanavičių smar- 
kiai besidarbuojantį chicagiečių tarpe. Jie jau buvo 
surengę jam keletą susirinkimų Melrose Parke, North 

Chicago, Cicero ir North Side. Čia jį visur lydėjo ir 
prakalbas sakė iškalbingas ir sumanus oratorius, 
„Lietuvos“ laikraščio vyriausias redaktorius, B. K. 
Balutis. Be jo, kaip jau buvo minėta, dar padėjo 
Kleofas Jurgelionis. Nors tik kelias dienas buvau su- 
gaišęs, bet dr. Basanavičius labai buvo manęs išsiil- 
gęs ir nekantriai laukė. Chicagos liepos mėnesio 
karščiai jau nebejauną dr. Basanavičių labai vargi- 
no. Be karščių, vargino jį ir nemažas darbas. Beveik 
kas vakaras kalbos, aukų rinkimas ir aukotojų pavar- 
džių pačioje salėje po prakalbų užrašinėjimas, beveik 
kiekvienoje vietoje. Vakaro programą amerikiečiai dar 
paįvairindavo dainomis, kurias atlikdavo vietos cho- 
rai ir pagarsėję artistai solistai. Daugiausia Miko Pet- 
rausko mokiniai. Po kalbų vienur kitur buvo ruošia- 
mos vakarienės. Tos vakarienės tai iš tikrųjų mūsų 
kelionėje, kuri truko keturis mėnesius, buvo didžiau- 
sia sunkenybė. Išvargdavom per dieną, prakaituoda- 
vom vakarais, o apie 11—12 val. nakties prasidėdavo 
vaišės. Vaišės, kaip vaišės. Dar šiaip taip buvo galima 
jos pakelti, bet tie priedai, susiję su vakariene, būtent, 
visų „didvyrių“ ir veikėjų kalbos, sveikinimai svečių 
nebuvėlių, skaitymas mums adresų, įteikiamų chorų, 
parapijų, atskirų organizacijų bei paskirų biznierių ir 
šiaipjau pasižymėjusių Žmonių fotografijų, tiesiog ne- 
pakenčiamos buvo. Tos visos vaišės baigdavosi pa- 
prastai apie 1 — 2 val. nakties. Jos daugiausia mus 
ir vargino. Rytdienos sulaukus, vėl reikėdavo, kokiam 
nors vietos veikėjų lydint, lankyti lietuvius biznierius, 
kurie nesiteikdavo į viešuosius susirinkimus atsilan- 
kyti. O tie biznieriai lietuviai, ypač Chicagoje, dau- 
giausia būdavo saliūnininkai. Su jais tai būdavo sun- 
kiausia susikalbėti, kadangi mudu, į Ameriką atvykę, 
pasiskelbėm blaivininkai esą. Kiekvienoje vietoje, 

įėjus mums į saliūną (karčiamą) ir atlikus susipažinimo | 
ceremoniją, mus sutikdavo malonus šeimininko klau- 
simas: „Na, o ką gersite“? O kai atsakydavome, kad 
gersime tik sodos vandenį, reikšdavo didelį nusiste- 
bėjimą ir nepasitenkinimą. 

— Tik jau, ponai, blaivybės Amerikoje neskleis- 
kite. Čia ne Lietuva. Žmonės labai sunkiai dirba ir, 
grįžę iš darbo, reikalingi poilsio, reikalingi draugijos. 
O kur gi geresnį poilsį gali rasti ir su draugais susi- 
tikti, jei ne čia, pas mus karčiamoje? 


Kiekvieną kartą mes turėdavome juos raminti ir 
įtikinėti, kad tokių lietuvystės lizdų, kaip saliūnai, mes 
nesame pasiryžę naikinti ir blaivybės skleisti. Dar 
daugiau turėdavome pasisakyti, kad principe nesame 
prieš alkoholį nusistatę, bet kad tik sveikatos sume- 
timais mes patys jo nevartojame. Nei į partijų, nei 
į tikybų ginčus mes lygiai nesikišame, o tiktai kvie- 
čiame gerus lietuvius aukoti Tautos Namams pagal 
savo išgales ir paremti savo tėvynės mokslo bei dai- 
lės draugijas. Beveik kiekvienoje vietoje tekdavo tą 
patį kartoti ir raminti dėl gresiančio pavojaus. 


Chicagoje mums buvo skirtas visas mėnuo. Bet 
užtrukome tenai beveik pusantro mėnesio. Nes be 
paties Chicagos miesto, kur mūsų tautiečių daugiau- 
sia buvo apsigyvenę, reikėjo lankyti dar apylinkes, 
kaip Springfield III, Westfield III, Indiana Harbor, 
Waukegan, Kenosha. Chicagoje, kaip ir kitose vie- 
tose, lietuviai gyvena kompaktiškomis masėmis susi- 
spietę kuriame nors miesto distrikte. Čia jau, galima 
sakyti, kad vien lietuviai gyvena. Čia jų bažnyčia, 
teatrai, kinoteatrai, daktarai, advokatai, dantų gy- 
dytojai, vaistinės, krautuvės, bankai, na, žinoma, ir 
karčiamos. Tuo būdu mūsų žmogus, pakliuvęs į lie- 


144 


L. MOKSLO IR DAILĖS DRAUGIJŲ DELEGATAI 1913 M. 
CHICAGO0JE 

tuviškąją Chicagos dalį, jausdavosi kaip namie. Mūsų 
žmonės, daugiausia darbininkai, pakliuvę į Ameriką, 
nesistengdavo susipažinti su Amerikos gyvenimu, iš- 
mokti anglų kalbos, nedalyvaudavo nei politiniam, nei 
miesto visuomenės darbe. Jei bent per rinkimus atsi- 
rasdavo vienas kitas apsukresnis politikierius, ir tai 
dažniausiai koks svetimtautis, išstatęs savo kandida- 
tūrą, pavažinėdavo po saliūnus, klebonijas, įsipiršda- 
vo lietuviams, kad už jį balsus paduotų. Politika lie- 
tuviams buvo visai neįmanomas dalykas. Ten, kad 
ir inteligentiški žmonės, kokių mums teko sutikti, 
pragyvenę visą savo amželį Chicagoje, angliškai 
nesusikalbėdavo, angliško laikraščio nepaskaityda- 
vo. Tai aišku, be kalbos negi daug įtakos angliškai 
kalbančiųjų tarpe turėsi. Ilgainiui ėmė rastis išėjusių 
tenai mokslus inteligentų, daktarų, kunigų, advokatų 
ar šiaipjau ekonomistų. Bet 700.000 Amerikos lietuvių 
neturėjo nei vieno kongresmano, nei vieno senatoriaus 
ar gubernatoriaus. Tik viename miestely Wanamee 
mums teko sutikti lietuvį, miesto majorą (burmi- 
strą). Dar nuostabiau buvo, kada vienam Pennsyl- 
vanijos mieste sutikome aukštosios komercijos mo- 
kyklos rektorių lietuvį Balčiūną. Mes manėme, kad 
jis esąs koks nors komersantas specialistas, aukštuo- 
sius mokslus išėjęs, bet pasirodė, kad jis buvo tik 1a- 
bai doras ir populiarus tame mieste Žmogus, didele 
balsų dauguma buvo išrinktas rektoriumi. .. Mums 
pasakojo kun. Struckis, kad aukštai gerbiamas ko- 
mercijos mokyklos rektorius vos tik mokąs savo pa- 
vardę ant čekio pasirašyti. Buvo labai nuostabu to- 
kia Amerikos mokyklų sistema, kur beraštis gali pa- 
kliūti į rektorius. Bet vėliau sužinojome, kad rekto- 
riui yra pavesta tiktai ūkio dalies priežiūra, o visa pe- 
dagogijos dalis tvarkoma vicerektoriaus. 


10 Atsiminimai I 145 


Prisižiūrėjus arčiau į lietuvių kolonijų gyvenimą, 
teko pastebėti, kad jie, pakliuvę į naujas sąlygas, nors 
ir beraščiai, naudodamiesi susirinkimų ir žodžio lais- 
ve, lankydami vakarinius kursus suaugusiems, gero- 
kai prasilavina. Gaunamas pusinteligenčio tipas, kuris 
sugeba gražiai orientuotis lietuvių gyvenime. Jis 
sugeba sekti vietos spaudą, pergromuliuoti joje ran- 
damus klausimus, sugeba kritiškai pažvelgti į kitų 
srovių bei srovelių gyvenimą ir turi savo nusistovė- 
jusią pasaulėžiūrą įvairiais savo tautos reikalais. Bū- 
dami toli nuo tėvynės, jie jos pasiilgsta ir įsivaizduo- 
ja ne tokią, kaip tikrenybėje, bet susidaro sau ideališ- 
ką vaizdą, stengiasi palaikyti jį savo vaizduotėje ir at- 
siliepti į jos balsą, paremti kiekvieną naudingą suma- 
nymą, jei jam tinkamai ir prieinamai išaiškinama. La- 
bai daug teko matyti žmonių, kurie noriai dėjo savo 
aukas Tautos Namų reikalui. Bet ne tik savo aukomis 
jie prisirišimą parodė prie savo tėvynės. Ir Chi- 
cagoje, ir įvairiose kitose kolonijose, kurias mums 
teko aplankyti, teko sutikti daug entuziazmo, daug 
pritarimo mūsų darbams ir daug pagarbos ir jausmo 
parodyta mums, kaip Lietuvos atstovams. Žinoma, 
čia daug svėrė dr. Basanavičiaus vardas, kaip aušri- 
ninko, kaip mūsų vieno pirmųjų tautos žadintojų, kaip 
idealizuoto ir visų pripažinto tautos vado. Bet, rei- 
kia pasakyti, kad šalia tokio gražaus priėmimo, šalia 
nuoširdaus sveikinimo, tekdavo sutikti šiurkštų, vie- 
tomis net brutališką, vadinamąjį opozicijos pasireiš- 
kimą. Minėtinas yra Chicagos moksleivių socia- 
listų kongreso pareiškimas. Jie, sekdami kitų so- 
cialistų, kaip Kapsuko, Prūseikos, Gegužio neigimą, 
priešingai nusistatė Tautos Namų sumanymui ir nu- 
tarė, kad jie, socialistai moksleiviai, susirinkę Chica- 
goje 1913 m. tokią ir tokią dieną, nesiųsią ,,savo sun- 

kiai uždirbtų centų per tokių žvėrių rankas“ (suprask 
dr. Basanavičiaus ir M. Yčo). Ir čia Amerika pasi- 
rodė sau ištikima. Mat, jei Amerikoje baltasis pasako 
„taip“, tai juodasis (negras) būtinai turi sakyti „ne“. 
Kaip jau minėjau, socialistai buvo priešingai mums 
nusistatę. Ši aplinkybė kaip tik paragino tautininkus 
ir katalikus dar daugiau mūsų sumanymą remti, Bet 
ir socialistai ne visur savo liniją išlaikydavo. Dau- 
gelyje vietų jų nariai dalyvavo mūsų komitete ir vie- 
noje vietoje net patys surengė mums prakalbas. 

Toliau mus ne juokais užkinkė į darbą, neduoda- 
mi nė atsikvėpti. Štai mūsų prakalbų maršrutas: 

Brigeport (šv. Jurgio svetainėje pas kun. Kriau- 
čiūną) rugpiūčio mėn. 14 d.; Indiana Harbor, Ind. (pas 
kun. Jakštį) rugpiūčio 16 d.; Rockiord, II. — 17 d.; 
South Chicago, III. — 19 d.; North Side Chicago 
— 21 d.; Melrose Park Chicago — 23 d.; Westville, 
III. — 24 d.; Springiield, II. — 26 d.; East St. Louis, 
II. — 27 d.; Collinsville, III. — 28 d.; Edwardsville 
— 28 d.; Chicago, III. rugpiūčio mėn. 30 d. — išleis- 
tuvių vakarienė; Waukegan, III, — 31 d. 3 val. po 
piet ir Kenosha, Wis. — 31 d. 8 val. vakare; Rasine, 
Wis. ir Spring Waley, III. rugsėjo mėn. 1 d.; Grand 
Rapids, Mich. — 3 d.; Detroit, Mich. — 5 d.; Cle- 
veland, Ohio — 7 d.; Pittsburgh, Pa. ir apylinkėse — 
9-15 d. d.; Rochester, N. Y. — 16 d.; Amsterdam, 
N. Y. — 17 d.; Schenectady, N. Y. — 19 d.; Boston, 
Mass. — 21 d.; New England valstybėje nuo rugsėjo 
21 iki spalių mėn. 5 d.; Philadelphia, Pa. spalių mėn. 
5 d., iš kur keliaujam į Baltimorę. Iš tenai grįžtam į 
New Yorką ir jo apylinkes. Užbaigiam savo kelionę 
kietuoju anglies rajonu. 

Kai maršrutas jau buvo paskelbtas, iš daugelio 
lietuvių apgyventų vietų, bet maršrute nepažymėtų, 

dar pasipylė laiškų su prašymais ir tenai atvykti. Bu- 
vome priversti dar kelias dienas pasiskirti, ir vienas iš 
mūsų važiavo vienur, kitas kitur, bet nuo daugelio 
vietų vis dėlto teko atsisakyti dėl laiko stokos. 

Kas mus daugiausia rėmė? Nedvejojamai galiu 
pasakyti, kad karščiausiais mūsų rėmėjais buvo visa 
tautiškoji ir katalikiškoji visuomenės dalis: jų laikraš- 
čiai, jų centralinės draugijos, kaip S. L. A. ir S. L. 
R.-K. A., Tėvynės Mylėtojų draugija per savo kuo- 
pas, kunigai per bažnyčias ir jų kontroliuojamas or- 
ganizacijas — vis ragino, agitavo ir patys dėjo aukas 
(kunigų suvažiavime buvo patiektas pageidavimas, 
kad kiekvienas kunigas aukotų bent po 100 dol.); 
Chicagos įtakingas redaktorius kun. J. Kaupas su en- 
tuziazmu visą laiką mūsų misiją rėmė; B. K. Balutis, 
judrus publicistas, veiklus visuomenės darbuotojas, 
„Lietuvos“ redaktorius, plačiai atidarė savo laikraš- 
čio skiltis mūsų atsišaukimams, pats rašė kiekvienam 
numeryje apie mūsų veikimą, agitavo aukoti, padėjo 
viešas prakalbas organizuoti, pats važinėjo su d-ru 
J. Basanavičium po Chicagos apylinkes, laikė prakal- 
bas drauge su juo, tuo būdu duodamas man progos, 
atsiskyrus nuo d-ro Basanavičiaus, tuo pačiu laiku 
laikyti prakalbas kitose vietose, kurios buvo maršrute 
nepažymėtos. ,„Kataliko“ redakcija ir kitų ne socia- 
listinių pakraipų laikraščiai, kaip „Vienybė Lietuvnin- 
kų“, „Tėvynė“, kun. Miluko „Žvaigždė“, baigiant ra- 
dikališkąja d-ro J. Sliūpo „„Laisvąja Mintimi“ — buvo 
geriausi mūsų talkininkai. Mūsų misija, mūsų atsi- 
lankymas sujungė bendrame darbe tautininkus - krikš- 
čionis ir tautininkus - laisvamanius bei radikalus. Jų 
tarpusavio kovos ir rietenos nutilo, ir jie visi solida- 
riai parėmė bendrą tautos reikalą. 

VIII 
SPAUDOS BALSAI 


Socialistų puolimas. — „Laisvė“ ir „Kova“. — Dr. J. Basanavi- 

čiaus ūpas. — B.K. Balučio redaguojama „Lietuva“. — Tau- 

tininkų ir katalikų visuomenės parama. — „Draugas“, „Kata- 

likas“, „Tėvynė“. — Socialistų išsišokimas. — Protestai 

Kun. J. Žilius neapsiriko. Tiktai apsiriko saky- 
damas, kad d-rą J. Basanavičių socialistai nepulsią. 
Vos suskubome koją iš laivo iškelti, kaip „Laisvės“ 
redaktorius Pruseika (dabar bolševikas) visokiais ŽO- 
džiais d-rą J. Basanavičių išdergė, prikišdamas jam 
desėtkus išsvajotų ,,smertelnų griekų“ ir prasižengi- 
mų prieš socialistų katekizmą. Jį pasekė ir kiti so- 
cialistų organai.  Soc.-dem. „Kovos“ organo skil- 
tyse pats Kapsukas-Mickevičius atsiliepė iš Sibiro, 
kviesdamas darbininkus Tautos Namams aukų nedėti, 
nes tai esąs buržųjų sumanymas, kenksmingas socia- 
listams, o L. M. D-jos atstovai, kurie rinkdami aukas 
skelbia tautos vienybę ir migdo klasių kovą, esą so- 
cializmo priešininkai. Be tokių straipsnių, buvo dar 
dedama visokių pramanytų „nuotykių“ iš mūsų aukų 
rinkimo, prakalbų ir kit. veikimo Amerikoje. 
„D-ras J. Basanavičius nugrimzdo į pinkles to 

užkulisinio politikieriavimo, kuris nešvariai kvepia 
kiekvienam, kas myli švarią politiką. 

„D-ras J. Basanavičius jau buvo sutikęs priimti 
kandidatūrą į Dumą nuo Suvalkų gubernijos kunigų. 
„Tai šitas senelis prisidėjo prie to, kad Dumoje 
nebūtų A. Bulotos, darbo žmonių gynėjo, tai jis buvo 
susitaręs su kunigais pastumti A. Bulotą į šalį. . .“*). 
Bet dar daugiau, negu daktarui, „Laisvės“ purvų 

teko man. 
„Mes privalome jo (suprask, Yčo) paklausti, kur 
dėjo jisai tą medalį, kurį gavo iš caro „na pamiat“. 

„Žmogus, kuris su nuolankumu buvo padavęs 
savo ranką kraugeriui carui, žmogus, kuris prieš vals- 
tiečių norą (suprask, prieš socialistų norą. M. Y.) į 
Dumą praėjo, žmogus, kuris su dūšia ir kūnu atsi- 
davęs kunigams, pilnai užsipelnė, kad mes į jį žiūrė- 
tume su pasišlykštėjimu. 

„Kalvinistas Yčas susidraugauja su biauriausios 
rūšies katalikais - klerikalais. 

„Iš „Lietuvos Žinių“... galima buvo spręsti, 
kad p. Yčas turėjo savo draugais policiją. .. 

„Biauru yra, kad centai, kuriuos aukos Ameri- 
kos lietuviai darbininkai, turės eiti per rankas, kurios 
sveikinasi su caru. 

„Jeigu J. Basanavičius reikalauja nuo vargdie- 
nių veik priverstinai tokių didelių aukų, tai kodėl J. 
Basanavičius tyli, kada Lietuvos ilgaskverniai sudeda 
savo draugijoms tūkstančius, Mokslo ir Dailės drau- 
gijas pamiršdami. Jeigu kas paniekina vargingus žmo- 
nes ir nusilenkia prieš veidmainius, tai tokį Žmogų 
Amerikos darbininkai negali mylėti. . .“. 

Tokie nešvarūs užpuldinėjimai d-rą Basanavičių 
baisiai nervino. Perskaitęs Prūseikos šmeižiantį „Lais- 


*) Laikraščių kalbos netaisome, M. Y. 

vės“ numerį, laikraštį sudraskė ir kelias dienas vaikš- 
čiojo susierzinęs. 

— Toks Prūseikutis, nevertas atrišti mano bato 
šniūrelio, prieš mane burnoja ir visokias nesąmones 
skleidžia. .. 

Aš prašiau savo draugus jam socialistų laikraš- 
čių nerodyti, matydamas, kaip tie neteisingi ir bruta- 
lūs užsipuolimai veikia d-ro J. Basanavičiaus nervus, 
bet vis dėlto toki laikraščiai jam į rankas pakliūdavo. 

Mane, nors ir vėliau, socialista ėmė taip pat va- 
noti. Aš jiems esąs klerikalas, buržujų atstovas, caro 
bernas, gavęs iš jo medalį ir pirkęs jam „ikoną“ 300 
metų Romanovų sukaktuvių proga, su juo per au- 
diencijas sveikinęsis ir t. p. Vėliau paaiškėjo, kad toš 
insinuacijos paėjusios iš Vilniaus liaudininkų abazo. 
Jie pranešė, kad aš esu gavęs medalį, bet tik ,„už- 
miršo“' pridėti, jog tas aukso medalis man buvo su- 
teiktas universiteto už mokslo darbą. Jie neparašė, 
kad V. Duma carui pasveikinti pirkosi „ikoną“ ir vi- 
sai nesiklaususi išskaitė iš mūsų algų po 12 rublių, bet 
socialistams, arba kaip juos vadino „cicilikams““, tei- 
sybės ieškojimas buvo nesvarbus dalykas. 

Toks jų puolimas į aukų rinkimą turėjo ir gerų 
pusių. Kaip amerikiečiai lietuviai į tai reagavo, tegu 
jų pačių spauda kalba. Mūsų darbavimąsi Chicagoje 
„Lietuva“ taip apibūdina: 

„Pereitą savaitę gerbiamų svečių, dr. J. Basa- 
navičiaus ir Dumos atstovo M. Yčo, darbavimas po 
Čikagą ir apylinkes buvo nemažiau vaisingas, kaip 
ir pirmomis dienomis. 

Ypač svarbu paminėti, kad juo toliau, juo labiau 
juos ir jų kelionės tikslą (taigi rinkimą aukų Tautos 
Namams) remia ne tik atskiri žmonės, bet ir įvairios 
mūsų jaunimo kuopelės, draugijos ir organizacijos. 

Iš pat pradžių, kai tuodu lietuvių tautos pasiun- 
tiniai atvyko Amerikon, amerikiečių dvasia pakilo. 
Tai šen, tai ten pradėta bruzdėti, kad gerbiamiems 
svečiams iš Lietuvos pagelbėti, kiek galima, rinkti au- 
kas Tautos Namams Vilniuje. Šitas jų reikalas yra 
taip svarbus ir visiems lietuviams buvo ir yra taip 
aiškus, kad nereikėjo nė ypatingų raginimų bei kvie- 
timų geriems tėvynainiams sužadinti. 

Pastaraisiais laikais tas užuojautos ūpas dar la- 
biau pakilo ir pakilo ne be priežasties. Jį iššaukė la- 
bai įdomus reiškinys, kuris bus mūsų istorijoj mi- 
nimas. 

Kada visi susipratusieji lietuviai skubino sve- 
čiams pagelbėti, kada vieni skubino sudėti ir savo 
„našlės skatiką“ ant tautos aukuro mūsų tautos moks- 
lo ir apšvietimo platinimui, kada kiti skubino sudėti 
pagarbos išreiškimą tam, kuris užžiebė pirmą ap- 
švietos žiburį lietuvių tautoje ir kuris iki šiolei visų 
srovių Lietuvoje yra pripažintas kaipo mūsų, ačiū 
jam, atgimusios tautos vyriausiu vadovu, — kada 
šitaip, paantriname, susipratę lietuviai skubino pildyti 
savo pareigas, atsirado vaikinų, aiškiai nesubrendu- 
sių, kurie, pasivadinę save „socialistais“, pradėjo įvai- 
riais, visai nevyriškais, būdais kandžioti ir lietuvių 
tautos pasiuntinius niekinti. 

Girdi, jie nesą priešingi Tautos Namų statymui, 
bet Lietuvos pasiuntiniai jiems nepatinką, ir todėl jie 
kalbiną visus socialistus aukų mokslo ir apšvietimo 
reikalams neduoti. Toks neišmintingas šių įsikarščia- 
vusių „socialistų“ pasielgimas atnešė kaip tik priešin- 
gas pasekmes, negu jų tikėtasi. Jeigu mūsų socialis- 
tai iš tikro būtų buvę prielankūs dideliam apšvietimo 
ir mokslo darbui, kuri lietuviai pradėjo, sumanydami 
statyti Tautos Namus Vilniuje, tai jie būtų šiaip pa- 

darę: ,„Mums, socalistams, pasiuntinių ūsai ir barzda 
ar nosis nepatinka, todėl mes jiems aukų ir neduosim, 
bet kad kas nemanytų, jog mes esame tautos išgamos, 
tai mes, socialistai, parodysim, kad pritariam jų ke- 
lionės tikslui; todėl visi socialistai dėkime ir rinkime 
kuo daugiausia aukų Lietuvių Tautos Namams Vil- 
niuje, sudėkim kelis tūkstančius ir juos pasiųskime tie- 
siog Vilniun Lietuvių Mokslo Draugijai“. Jeigu jie 
būtų išmintingi, jeigu jie būtų nenorėję pasirodyti veid- 
mainingais, tai jie būtų taip pasakę ir taip padarę, nes 
tai yra vienintelis būdas, kuriuo jie galėjo savo nepa- 
girtinas ant svečių, atsiprašant, pliovones pateisinti. 
Ant savo nelaimės, jie ir to nepadarė ir tuomi priver- 
tė visuomenę dar karščiau ir širdingiau priimti ir už 
mūsų tautos, mokslo ir apšvietimo reikalus stoti. Visi 
susipratę ir neapjakę lietuviai — taip tautiečiai, taip 
klerikalai, taip net išmintingesni socialistai — sukilo 
darbuotis. Nuo to laiko, kai tie mūsų svečių purvi- 
nimai pasirodė kai kuriuose mūsų nešvariuose laikraš- 
tėliuose, ūpas milžiniškai pakilo: žmonės subruzdo 
širdingesnių priėmimu ir didesne užuojauta atlyginti 
gerbiamiems svečiams už tuos nemalonumus, kuriuos 
įiems stengėsi padaryti tie keli apjakėliai. 

Neteisingas užsipuolimas visados sukelia dar di- 
desnę užuojautą, net ir tarp tų, kurie pirmiau buvo 
lyg atšalę. Taip pasidarė ir šiuo kartu. 


Į mūsų laikraščio redakciją kasdien ateina pun- 
dai laiškų iš įvairių Suvienytų Valstybių daltų, ku- 
riuose išreiškiama didžiausia svečiams užuojauta ir 
išreiškiama pasigailėjimas, jog tarp lietuvių dar ir 
šiuo laiku atsiranda tokių neišmanėlių, kurie, svečius 
bejuodindami, norėtų pačiam jų kelionės tikslui už- 
kenkti. 

Svečiai gauna vis daugiau ir daugiau pakvietimų 
atvažiuoti iš įvairių kolonijų, kurios maršrutoį nepa- 
žymėtos. Lietuviai nenori praleisti progos ir geidžia 
pas save pamatyti ir išgirsti svečius ir savo centu pri- 
sidėti prie to didelio ir svarbaus darbo, kuris lygiai 
vyra brangus visiems lietuviams. 

Kai kurioms kolonijoms jau ir pasisekė išsikovoti 
sau tai, ko jie norėjo. Gerbiami svečiai įtempė pasku- 
tines savo pajėgas ir stengiasi už šitą širdingumą at- 
simokėti tiek, kiek tik jų pajėgos ir laikas leidžia. Pir- 
miau dar sugaudavo retkarčiais dienelę pasilsėti nuo 
kelionių ir prakalbų, dabar gi laikomos prakalbos kas- 
dien, nes tų „extra“ reikalavimų pasidaugino tiek, jog 
juos stengiamasi įkišti, kur tik liuosa spraga pasi- 
taiko. 

Pirmiausia išsikovojo sau atsilankymą So. Oma- 
ha, Neb. lietuviai, kur pradžioje nežadėta važiuoti. 
Jų reikalavimas buvo tačiau taip neatlaidus, jog p. 
Yčas, sugavęs progos, juos atlankė. Kaip visur, taip 
ir čia, kaip mums praneša, prakalbosna susirinko di- 
delis žmonių būrys. Salėje sumesta Tautos Namams 
Vilniuje daugiau kaip 100 dol. 

Taip pat praneša, kad vietinės draugijos, giliai 
atjausdamos šio reikalo svarbą, pasižadėjo apsvars- 
tyti šitą reikalą savo susirinkimuose ir paskirti aukų 
iš savo iždo. 

Vietinė So. Omahos SLA. kuopa neatsilieka už- 
pakalyj. Rugsėjo 7 d. rengiasi sutaisyti vakarą ir 
visą to vakaro pelną skiria Tautos Namams Vilniuje. 


Toki pat sumanymą turi ir „„Vyturėlio“ draugija 
Brooklyne, kuri žada atkartoti ,„Korneviliaus Var- 
pus“ ir visą pelną taip pat paskirti Tautos Namams“. 

Kviečia svečius ir Kanados lietuviai 


„Neįstabu, kad į Čikagą pilasi laiškai su reikala- 
vimais atlankyti įvairias lietuvių kolonijas. Tokių 
laiškų ateina iš įvairių miestelių Illinois'o valstijos, ku- 
ri maršrutoje nepažymėta; karštų ir širdingų pakvie- 
timų ateina iš Indiana, Wiskonsin, Mičigan ir Ohio 
valstijų; yra net ir iš tolimos Oklahomos valst. Vis 
tai buvo pakvietimai iš Suvienytų Valstijų. Dabar 
vienok subruzdo ir Kanados lietuviai. 

Štai Toronto, Ont. lietuviai varosi, kad Lietu- 
vos svečiai jų neapleistų ir juos atlankytų. Šv. Juo- 
zapo draugija iš Toronto sušaukė extra susirinkimą, 
kuriame įsakyta draugijos komitetui, kiek galint, kad 
svečius pas save parsikviestų. 

„Gerbiamieji ir mylimi svečiai, — rašoma iš To- 
ronto, — meldžiame neatstumti mus nuo tautos 
bendro darbo, nes ir mūsų širdys trokšta nors kiek su- 
sipažinti su Tėvynės didvyriais ir paremti tą pradėtą 
darbą Vilniuje“. 

Panašių užuojautos ir širdingumo žodžių pilna 
kiekviename laiške, ir mūsų gerbiamieji svečiai, kaip 
jau minėjome, priversti, anot amerikonų išsireiški- 
mo, dirbti „„overtaim“, kad tik kuodaugiausia šių pra- 
šymų patenkinti. 

Jeigu taip ir toliau eis, tai, žiūrėk, kad nepasi- 
piltų neužilgo užkvietimai ir iš Pietinės Amerikos bei 
Afrikos, kur taip pat lietuvių kolonijų esama. 

Iš privatinių šaltinių teko girdėti, kad tarp Angli- 
jos ir Škotijos lietuvių taip pat kilęs klausimas, be ne- 
galima būtų svečių pasigauti, grįžtant jiems iš Ame- 
rikos Lietuvon. 

D-ras J. Basanavičius ir atstovas Yčas, matyti, 
ir patys nesitikėjo tokio didelio entuziazmo ir tiek pa- 


155 


kvietimų, kiek jie iš įvairiausių šalių gauna, ir todėl 
tik „rankas iškėlė“, ir patys negali išgalvoti, kaip čia 
visur patenkinus ir visų prašymus išpildžius. 

„Nagi čia reikėtų pas jus ir žiemavoti““ — tarė 
atstovas Yčas, pamatęs, kaip šie užkvietimai pilasi. 
„Kad ne toji Duma, kur man reik grįžti, galėtum dar 
porą mėnesių ilgiau užsilikti ir tai, kaip reik, neapsi- 
dirbtum““. 

Bet p. Yčas ilgiau pasilikti negali. Užtai, ma- 
tant, kiek čia vietų liktų neapvažinėtų, kiek Žmonių 
norų liktų nepatenkintų, kilo naujas sumanymas, kad 
jeigu p. Yčas jau ilgiau negali pasilikti, tai įprašyti dr. 
Basanavičių, kad liktų Amerikoje visai žiemai ir iš 
lengvo apkeliautų visas tas vietas, kur dabar nebus 
galima suspėti. Toks sumanymas randa pritarimo 
iš šalies, tačiau ar pats dr. Basanavičius, jau dabar 
baisiai nuilsęs nuo įtempimo ir sunkaus darbo, su tuo 
sutiks, apie tai dabar dar peranksti kalbėti“. 


Tautos Namai ir moksleiviai 


„Rodos, pilnai užtektų, kad mūsų besimokinanti 
ir bevargstanti moksleivija išreikštų tik savo užuojau- 
tą taip svarbiam reikalui, kaip Tautos Namų staty- 
mas Vilniuje. 

Valparaisiečiai lietuviai - moksleiviai tačiau tuo 
nepasitenkino. Susikrapštę paskutinius savo cente- 
lius, ir jie sudėjo savo auką ant mūsų tėvynės aukuro. 

Pereitą savaitę buvo prakalbos North Side, Či- 
kagoje. Čia valparaisiečiai per savo atstovą įteikė 
d-rui Basanavičiui drauge su geriausiais linkėjimais 
ir savo dovanėlę Lietuvių Tautos Namui Vilniuje — 
24,50 dol. 

Tą pačią savaitę buvo laikomos prakalbos ant 
North Side, Čikagoje, kur surinkta iš viso 77,40 dol. 

Kalbėjo d-ras J. Basanavičius, St. Tananevičius ir 
K. Jurgelionis. 

Taip pat buvo prakalbos Kensingtono S. L. A. 
kuopoje; kalbėjo d-ras Basanavičius ir B. Balutis, 
„Lietuvos“ redaktorius. Sumesta 40 dol. 

Melrose Parko lietuviai buvo sutaisę svečiams 
prakalbas Lapinsko svetainėje. Kalbėjo d-ras Basa- 
navičius ir B. Balutis. Aukų sumesta 58 dol.“. 


Nauji nariai - labdariai 


„Iš gausesnių aukų, neminint tų, kurie nusipirko 
po vieną, kitą sieksnį, reikia pažymėti: J. Hertmana- 
vičių, paaukavusį 125 dol., d-rą A. K. Rutkauską, pa- 
aukavusį daugiau kaip 100 dol., Antaną Bieržinskį, 
bankininką, plačiai žinomą čikagiečiams tautietį iš 
Town of Lake; Mykolą Tananevičių, spaustuvės savi- 
ninką ir šiikorčių agentą iš 18-0s gatvės; Lauryną Ra- 
džiukyną, buvusį Landoval Zinc Co viršininką; kun. 
F. Serafiną, Roselando Visų Šventųjų kleboną; kun. 
J. Kaupą — „Draugo“ redaktorių; kun. Al. Skrip- 
ką; Joną Grigulą iš Roselando; Juozą Molį iš Wert 
Side — paaukavusius po 100 dolerių; Joną Krotkų, 
bučernės savininką iš Wert Side; p-lę Kortyną Kau- 
paitę, paaukavusią 50 dolerių ir taip pat paaukavusią 
p-lę Teodorą Andriuškevičaitę, Čikagos bažnytinių 
apdarų dirbtuvės savininkę; J. Elijošių, paaukavusį 
110 dol., ir Moterų Komitetą, paaukavusį 115 dol.“. 


Kaip kitur lietuviai darbuojasi 


„Gauname žinių, kad mūsų draugijos viena po 
kitai pradeda spiestis prie bendro darbo. Kai kurios 
iš jų jau paskyrė aukas iš savo iždo, kitos žada tai 
padaryti pirmame savo susirinkime. Be minėtų So. 

Omahos, Kensingtono, Melrose Park ir Brooklyną 
draugijų, dabar mums praneša, kad 123-čia S. L. R. 
K. A. kuopa iš Dorris ville, III., jau nutarusi paau- 
koti iš savo iždo lietuvių Tautos Namams Vilniuje 
25 dol. 

Ateina taip pat labai smagių žinių iš Naujosios 
Anglijos valstijų, ypač iš Waterbury, Conn. Iš ten 
mums rašo, kad ten 30 susirinkusių nuo įvairių drau- 
gysčių atstovų vienbalsiai ir su dideliu entuziazmu 
nutarę kiek išgalėdami remti Lietuvos svečius. Ypa- 
tingai didelis entuziazmas kilęs po to, kada išgirsta, 
kad vietinė D. L. K. Gedimino draugija pasidariusi 
sau amžiną gėdą, atmetusi Lietuvos pasiuntinių at- 
sišaukimą. Tokios gėdos dar nė viena draugija sau 
nėra pasidariusi. 

(Vėliausia žinia praneša, kad nors pigiai, bet vis 
dėlto šita draugija atsipirko, paskirdama galų gale 
Tautos Namams 10,50 dol.)“. 


SLA išleido atsišaukimą į visas kuopas 


„Susivienijimas Lietuvių Amerikoj taip pat pra- 
bilo. Paskutiniame SLA. organo „Tėvynės“ nume- 
tyjį randame karštą atsišaukimą į pustrečio šimto tos 
organizacijos kuopų, kad jos, kiek galėdamos, remtų 
lietuvių Tautos Namų statymą Vilniuje, kad visi SLA. 
nariai pagelbėtų mūsų gerbiamiems svečiams atlikti 
jų šventą darbą. 

SLA. prezidentas, Pranas Živatkauskas, nupeik- 
damas tuos neišmanėlius, kurie savo begėdiškomis 
insinuacijomis daro nesmagumus Lietuvos svečiams, 
kviečia visas SLA. kuopas ir visus narius, kad jie, pa- 
gelbėdami Lietuvos pasiuntiniams, duotų gerą pa- 
vyzdį ir sugėdintų tuos, kurie savo apjakime patys ne- 
žino, ką daro. 

„Sustokite, gerbiamos SLA. kuopos, kaip viena 
— šaukia karštai Živatkauskas — žėdna įsigykite 
sau po sieksnį žemės, ant kurios stovės tie mūsų Tau- 
tos Namai. Tegu Lietuva žino, kad mes, Susivieniji- 
mo nariai, tveriame didžiulę organizaciją, kuriai vi- 
sos tautos reikalai yra labai artimi ir suprantami“. 

Kiek teko patirti, TMD. kuopos ir Sus. Liet. 
Rymo-Katalikų Susivienijimo kuopos taip pat yra 1a- 
bai svečiams prielankios ir pradeda įvairiais būdais 
prie šito visos tautos darbo prisidėti.  Nuošaliai stovi 
tik mūsų socialistai, bet ir tai ne visi. Išmintingesni 
prisideda taip pat, bet oficialis jų organas „Kova“ ir 
socialistų sąjungos centralis sekretorius savo paikiais 
rašiniais padarė tikrą gėdą visai Lietuvių socialistų 
sąjungai“. 


Paskutinės dienos Illinois valstijoj ir Chicagoj 


„Baigę rinkliavą Čikagoje, svečiai apvažiavo vi- 
sų pirma Illinois valstiją. Iš visų Illinois valstijos 
kolonijų labiausiai  atsižymėjo Westville, III. Visi 
lietuviai, pradedant vietiniu klebonu, kun. K. Skripka, 
miesto majoru (kuris yra lietuvis) ir baigiant biznie- 
riais, visi gausiai Tautos Namams aukavo; Westvil- 
lėje iš viso surinkta daugiau kaip 300 dol. 

Iš Westvillės nuvažiuota į Springfield, III. Čia, 
pinigišku atžvilgiu, pasisekimas buvo mažesnis, negu 
Westvillėj; ne todėl, kad žmonės šiam tautos reika- 
lui neprijaustų, bet todėl, kad, kaip pranešama, dar- 
bai šiuo laiku einą nepergeriausiai ir prakalbos pasi- 
taikė prieš ,,pėdą“ (algų mokėjimą). Vis dėlto Spring- 
tieldas išleido svečius su 127 dol. Vietinis lietuvių 
klebonas, kun. Čiuberskis, stojo Lietuvių Mokslo 
Draugijos nariu-labdariu, aukodamas 100 dol. 

Labai gerą įspūdį padarė E. St. Louis lietuviai. 
Pažymėtinas tas dalykas, kad čia, berenkant aukas, 
po prakalbų, galima sakyti, nė vienas aukoti neatsi- 
sakė, kiek kas galėjo, tiek aukavo; čia surinkta apie 
160 dol. Kai kurie biznieriai, negalėdami atvykti į 
prakalbas, patys teleionu kvietė svečius nepamiršti 
atlankyti ir jų vietelių ir priimti jų aukas tautos rei- 
kalui. 

Harrisburgo ir Dorrisvillės lietuviai, išgirdę, kad, 
dėl laiko stokos, svečiai pas juos atsilankyti nežada, 
pasiryžo už bet kokią kainą juos pas save turėti. 
Harrisburgo klebonas kun. Augulis tyčia atvyko į A. 
St. Louis ir tol svečius „kankino“, kol bent vienas iš 
jų nepasižadėjo važiuoti į Dorrisville. Svečiai, kad 
užganėdintų dorrisvilliečių norą, turėjo skirtis. Kun. 
Augulis telegrama iš E. St. Louis paliepė taisyti pra- 
kalbas, pranešdammas, kad parsiveš su savim d-rą Ba- 
sanavičių. Dorrisville ir Harrisburge surinkta dau- 
giau kaip 100 dol. Harrisburgą aplankė M. Yčas. 

Sugrįžus svečiams į Čikagą, Čikagos Lietuvių 
Draugijų Sąjunga iškėlė svečiams atsisveikinimo ban- 
kietą. 

Čia Čikagos moterys, surinkusios tarp savęs aU- 
kų, vardu čikagiečių moterų įteikė d-rui Basanavi- 
čiui 115 dol. Per šį vakarą J. Elijošius taip pat įdavė 
čeką nuo savęs ant 110,50 dol., įstodamas tokiu būdu 
Lietuvių Mokslo Draugijos nariu-labdariu. 


Iš neaplankytų vietų galima paminėti tik Collins- 
ville ir Spring Valley, kur vietiniai kunigai pasirodė 
neprielankūs tam tautos darbui. Spring Valley bui- 
vo net lyg tyčia sutaisyta pora piknikų ir užsakyta, 
kad žmonės visi tenai važiuotų, nors gerai žinota, 
kad tomis dienomis turėjo svečiai atvykti. 

Waukegane, III. ir Kenoshoj, Wis. taip pat pasi- 
taikė tomis dienomis piknikai, kuriuos draugijos jau 
seniai buvo paskelbusios, tačiau žmonių vis dėlto su- 
siėjo. Waukegane surinkta apie 50 dol., o Kenoshoj 
apie 150 dol. Kenochos klebonas, kun. Gadeikis, au- 
kavo 100 dol. ir pastojo Liet. Mokslo Draugijos na- 
riu-labdariu““. 

„Drebėkit, čikagiečiai!“ 

„Taip „Lietuvai“ rašoma iš Vaterbury, Conn. 
Vaterburio lietuviai savo duosnumu ir aukų didumu 
nori būti pirmoje vietoje.  Vaterburiečiai nepasiten- 
kina viena diena ir reikalauja griežtai, kad svečiai ga- 
lėtų Vaterburyje pasilikti bent 3 dienas. Vaterburis 
žadąs neišleisti svečių be tūkstantinės. Šv. Stanis- 
lovo dr-ja jau paskyrusi iš savo iždo 100 dol., Lie- 
tuvos Sūnų dr-ja padarvsianti tą pat, o kur dar kitos 
draugijos. 

Ir ne tik vienas Vaterburis „varo čikagiečiams 
baimę“. Brooklyno lietuviai taip pat ne juokais už- 
sispyrė suvaryti Čikagą, anot to pasakymo, ,,ožio 
ragan“ ir atimti iš čikagiečių pirmenybės vėliavą“. 

10 šeimynų — šimtą dolerių 

„Nepaprasta žinia ateina iš šiaurinio Suv. Vals- 
tijų kampelio. New Hampshire valstijoj yra Lincoln 
miestelis, kur, kaip mums praneša, esą vos 10 lietu- 
viškų šeimynų. Ačiū P. J. Purvio pasidarbavimui, 
šio miestelio lietuviai, nesitikėdami pamatyt pas save 
gerbiamų svečių, suaukavę net 105 dol. 

Lygiai smagios žinios ateina ir iš kitų vietų. 
Praneša, kad pradėta darbuotis šiose vietose: Bos- 
tone, Atholyj, Passaic, Rochesteryį, Lawrence, Bal- 
timorėj, Philadelphijoj, Pittsburghe, Clevelande. 

Ypačiai smagu patėmyt, kad mūsų įvairios drau- 
gijos pradeda bruzdėti. Amerikoj yra, kaip spėjama, 
apie keturis tūkstančius (o gal ir daugiau) įvairių 
lietuvių kuopų, draugijų, klūbų, ratelių ir t. t. Ne 
visos iš jų yra pasiturinčios, nors iš kitos pusės tarp 
jų yra net ir labai neblogai stovinčių. Vis dėlto 
nėra taip bėdinos draugijos, kurios negalėtų nusi- 
pirkti, sakysim, vieno sieksnio žemės. Jeigu visos 
mūsų Amerikos draugijos sukrautų ir išpildytų savo 
priedermes, tai lengvai galima būtų pasistatyti sau 
obalsį: „Amerikiečiai, turime neišleisti svečių iš 
Amerikos be 50.000 dol.!“. 


Atstovai Amerikos rytuose 


„Pirma vieta, kur svečiai apsistojo, išvažiavę iš 
Čikagos rugsėjo 3 d., buvo Grand Rapids, Mich. Čia 
vietiniai lietuviai jau nuo seniau buvo pasirengę sve- 
čius priimti. Iš viso Grand Rapids'e surinkta Tautos 
Namams apie 160 dol. Ypatingą pritarimą šiam kul- 
tūros darbui parodė Grand Rapids'o draugijos. Prie 
tokių draugijų priklauso: S. L. A. 60-ta kuopa, T. 
M. D. 58-ta kuopa ir Šv. Jurgio draugija, paaukavu- 
sios Tautos Namams po sieksnį žemės ir dar pasi- 
žadėjusios apie šitą reikalą savo susirinkimuose pa- 
kalbėti. Sieksnį žemės aukavo ir kun. Gervickas. 

Po Grand Rapids svečių sustojimas buvo Cle- 
veland, Ohio. Maršrutoj rugsėjo 5 d. buvo paskirta 
Detroit'ui, bet Detroit atsižymėjo ne tik tuo, kad turįs 
dikčiai lenkų, bet ir tuo, kad ten matyti nėra gerų lie- 
tuvių vadovų. Svečiai negavo jokio iš detroitiečių 
pranešimo, ar ten kas sutaisyta, ar ne, ir todėl, ne- 
norėdami daryti nereikalingų išlaidų, aplenkdami De- 
troit, išvažiavo tiesiog į Cleveland, Ohio“. 

Clevelande puikus priėmimas 


„Už tai, ką Detroit pagadino, tai Cleveland gra- 
žiai atitaisė. Čia mūsų gerbiamus tautos veikėjus 
priėmė ne tik atviromis rankomis, bet ir atvirais ki- 
šeniais. 

Svečių priėmimui buvo susitaisęs iš visų drau- 
gijų komitetas, kuris darbavosi „išsijuosęs“ ir sutaisė 
puikų vakarą. Žmonių prisirinko apie 700. Be sve- 
čių, prakalbas laikė draugijų komiteto pirmininkas 
p. Jurgis Brazaitis ir vietinis klebonas kun. Halabur- 
da, kuris karštai ragino lietuvius dėti aukas ant mūsų 
tautos aukuro.  Susirinkusių Žmonių ūpas buvo pa- 
kilęs ir jie duosniai Tautos Namams aukavo. Iš viso 
čia sumesta arti 400 dol. . 

20-ta T. M. D. kuopa paaukavo 3 sieksnius že- 
mės, 47-ta T. M. D. kuopa ir S. L. A. 178-ta kuopa 
paaukavo po sieksnį. Iš kitų stambesnių aukų reikia 
pažymėti kun. Halaburdą, aukavusį du sieksniu že- 
1nės““. 

Rochesteris 

„Ročesterio, N. Y. mieste, kur lietuvių sulygina- 
mai nedaug, kaip praneša „Lietuva“, M. Yčas su- 
rinko Tautos Namams 850 dolerių“. 


Ką rašo kiti laikraščiai 


„Draugas“ rašo: „„Atvažiavus Amerikon Moks- 
lo Draugijos įgaliotiniams, subruzdo lietuviai. Sve- 
čiai randa visur užuojautą ir meilų priėmimą. Vieto- 
mis, pav., Pittsburge, New Yorke ir kitur, tuojau su- 
sikūrė komitetai, kurie pasirūpinę, kad aukos būtų 
renkamos sistematiškai. Brooklyne tapo sudarytas 
komitetas, kuris mėgino ypatingai pritraukti prie au- 
kų rinkimo vietos draugijas. Labai pagirtinas daik- 

tas. Nes nors kiekviena organizacija jaučia, kad pri- 
valo aukoti Tautos Namų pastatymui, tačiau apie šią 
priedermę atsimena greičiau, jei kas iš šalies paakina. 
Yra daugiau linksmų apsireiškimų. Pav., kun. T. Ži- 
linskas užkvietė svečius į Bostoną rugsėjo pabaigoje, 
nes spalių mėnesį pats eisiąs rinkti aukų parapijos 
reikalams. Tuo būdu svečiams užleidžiama pirmoji 
vieta; ne klebonas, bet svečiai iš Lietuvos išbandys 
bostoniečių duosnumą“. 

„Vienybė Lietuvninkų“ rašo: „Keliauja Ameri- 
kon aukų rinkėjai su visokiais tikslais — vieni su ge- 
resniais, kiti su menkesniais. Bet šitas tikslas yra vi- 
sų didžiausias. Jam turi kiekvienas lietuvis prijausti 
ir maloniai į šitą balsą atsiliepti ,,„Suremkite, lietuviai, 
pečiais“... Yra reikalų, kuriems valia dėti, valia ne- 
dėti. Bet šitas reikalas yra reikalas kiekvieno lie- 
tuvio“. 

„Tėvynė“ ypač kviečia Susivienijimo narius au- 
koti L. M. ir D. Dr. namams. „Susivienijimas — ji 
rašo — ne sykį yra aukavęs Mokslo ir Dailės Drau- 
gijoms iš savo tautiškų centų. Neabejojame, kad da- 
bar, apsilankius delegatams, gyvu žodžiu paaiškinus 
mūsų tautos reikalus, S. L. A. nariai neatsisakys pa- 
remti aukomis tą taip didį darbą, kaip statymas Tau- 
tos Namų Vilniuje. Susivienijimas, kaipo didžiausia 
ir turtingiausia lietuvių amerikiečių draugija, pats 
vienas galėtų tokius namus pastatyti, jei tarp narių 
būtų pilnas sutarimas ir to svarbaus reikalo suprati- 
mas“. 

Bet visas cicilikų abazas mus smarkiai puolė. 
Jie nepagailėjo nei visiems lietuviams brangios idė- 
jos, nei mūsų tautos atgimimo tėvo d-ro J. Basa- 
navičiaus ir iš kailio nerdamies ragino aukų neduoti ir 
daryti visur abstrukcijas. 

Prie jų prisidėjo dar žinomojo Bačkausko ,„Sau- 
lė“, kurios šiaipjau cicilikiška negalima pavadinti. Nr. 
71 skaitome: „Geriausia amerikoniški Lietuvei pada- 
rytu, jeigu dėtu aukas ant pastatyma namo del varg- 
szu ir ubagu nes neužilgio tiek jų privis, jog ameriko- 
niszki instiutai įjuju nepriymines. Nesirupinkyte apie 
tautiszskus namus, zakonus ir kitus „institutus“ Lietu- 
voje, nes rupinkites apie sava buvima czion Amerike 
—- in Lietuva nesugriszit užbaigt sava gyvaste kau- 
lus padesit sziam luosam sklype“. 

Bet visus amerikiečius iki gilumos širdies sujau- 
dino ir užgavo Chicagos socialistų moksleivių įdėtas 
„Laisvėje“ nutarimas tokio turinio: ,„Užmanymas L. 
M. D. pagirtinas, tai ir mes VIII Rajono socialistai 
tam prijaučiame. Bet kadangi L. M. D. išrinko to- 
kius delegatus, katrie turi bendrus ryšius su klerika- 
lais ir Rusijos valdžia, o ypač p. Yčas, katras turi už- 
sitarnavęs net caro medalį — todėl mes atsisakome 
aukoti savo sunkiai uždirbtus centus per tokių žvėrių 
rankas. Konferencijos pirmininkas A. Petraitis, se- 
kretorius Repšys“. 

Jau to nebepakėlė Amerikos jautrūs lietuviai. 
Pirmas užprotestavo ir pakėlė balsą prieš šiuos fana- 
tikus Brooklyno svečių priėmimo komitetas. Jo pro- 
testą atsispausdino visi lietuvių rimtesnieji laikraščiai 
ir sukėlė visą audrą prieš socialistus. Komitetas, tin- 
kamai įvertinęs Amerikos lietuvių socialistų nedorą 
pasielgimą, taip baigia savo protestą: 

„Mes, žemiau pasirašiusieji, šituo straipsniu kuo 
karščiausiai protestuojame prieš tą nežmonišką dar- 
bą. Protestuojame prieš socialistų organo „Kovos“ 
ir „Laisvės“ redakcijų taktiką ir šaukiame visus, ki- 
taip, negu tos redakcijos, manančius žmones, viešai, 
per laikraščius protestuoti ir tuo parodyti Lietuvai, 

kad Amerikos Lietuviai pasmerkia ardymo darbą, ko- 
kį šiuo atžvilgiu (ir daugelyje kitų) atlieka „Kova“ ir 
„Laisvė“. Mes žemiau pasirašiusieji stovime už pa- 
kantą vienybę, už mūsų tautos kultūrinį ir ekonominį 
kilimą, taigi karštai protestuojame prieš visus tuos, 
kurie pakantą ir vienybę nori ardyti, kurie nori truk- 
dyti mūsų tautos kultūrinį kilimą. 

Protestuojame! 

Pasiuntinių priėmimo Komitetas Brooklyne N. Y, 
Pirmininkas kun. V. Varnagiris, vicepirm. M. Vini- 
kaitis, I sekretorius V. K. Račkauskas, II sekretorius 
P. Mikolainis. Kom. nariai; J. O. Širvydas, J. Ginkus, 
K. Krušinskas. Rugpiūčio 23 d. 1913 m.“. 

Amerikos lietuviai ėmė siųsti mums ir į lietuvių 
laikraščių redakcijas daugybes parašų, kuriais prisi- 
deda prie to protesto, o kai kurie tą savo protestą iš- 
reiškia net aukomis L. M. ir D. Dr-jos namams. Štai, 
pavyzdžiui, toks protestas buvo paskelbtas „Draugo“ 
Nr. 37. 

„Pilnai pritariu ,„Protestui“, kuris įdėtas „„Drau- 
go“ 35 numeryje. Pirmiau buvau pasirengęs pirkti 
Tautos Namams sieksnį žemės, bet dabar, matyda- 
mas tūlų socialistų laikraščių, rajonų ir asmenų že- 
miausios rūšies gerb. Mokslo Draugijos atstovų, po- 
draug ir pačios Draugijos šmeižimus, pasiryžau įstoti 
į narių labdarių eilę ir aukoti Lietuvių Mokslo ir Dai- 
lės Draugijų namams Vilniuje visą šimtą dolerių S. 
L. R. K. A. Centro sekret. J. S. Vasiliauskas“. 

„Iš visos lietuvių visuomenės, — rašė ,„Lietu- 
va“ Nr. 37 1913 m. — iš visos tautos atsiskyrė tik 
mūsų užsicicilikavę socialistai, kurie pasižymėjo ne- 
paprastu apjakimu, fanatizmu ir nesubrendimu. Visi 
jų priekaištai nėra verti tuščio kiaušinio sveikai pro- 

nusižeminimas. Tuo mūsų tie „cicilikėliai“ parodė, 
kad jie yra nukirmijusi ir nudžiūvusi lietuvių tautos 
šaka ir prie bendro lietuvių stuobrio nebepriklauso. 
Jie yra, kaip matome, kenksmingi mūsų žmonių kili- 
mui; jie lygiai dėl savo aklumo kenksmingi ir visos 
žmonijos gerovei, nes eidami prieš grynos kultūros 
ir švietimo darbus, yra viso progreso ardytojai. Jų 
naivūs pasiteisinimai, kad jie, girdi, prijaučią kultūros 
darbui, tik jiems nepatinkančios fizionomijos (veidai) 
tų, kurie tą kultūros darbą su didžiausiu pasišventi- 
mu varo, yra tokia veidmainybė, kokią lig šiol mums 
mažai teko girdėti. Teisingas, ne veidmainys, žmogus 
gali tik džiaugtis, kad net jam nepatinkamieji žmonės, 
jo priešai, atlieka gerą darbą, o čia, kaip matome, yra 
visai priešingai. . . 

Todėl nenuostabu, kad net iš jų pačių tarpo rim- 
tesni vyrukai, kurie turi širdies krūtinėje ir proto gal- 
voje, pasipiktino tokiu jų darbu. 

Mūsų laikraštyje jau ne sykį pakėlė protesto 
balsą prieš tokį žmonių mulkinimą net iš jų pačių tar- 
po rimtesni ir doresni žmonės. 

Ir mes manome, kad toks protestas yra pilnai 
teisingas. Mes pažįstame socialistus, kaipo tam tikrų 
pažiūrų politikos partiją, bet mes nežinome tokių so- 
cialistų, kurie tik čiulptų iš savo tautos žmonių syvus 
ir atsimokėdami už tai keltų „„ermiderius“ prieš kiek- 
vieną savo tautos užsitarnavusį veikėją, prieš kiek- 
vieną net ir grynai kultūrinį sumanymą... Mes įsi- 
tikinę, kad tokių niekur ir nėra. O jei tokie Žmonės 
kur ir būtų, tai juos, be abejojimo, kitaip vadina. Juos 
vadina tautos ir žmonijos parazitais, kurie viską nuo 
savo brolio ima ir nieko atgal neduoda, dar savo ge- 
radėjus koneveikia“. 

Pasipylė mums užuojautos pareiškimai, protes- 
tai iš žmonių įvairių pažiūrų. Siuntė juos kunigai, 
daktarai, redaktoriai, žurnalistai, siuntė biznieriai, 
siuntė darbininkai ir socialistai, kurių žmoniškumo 
jausmai dar nebuvo atbukę. 

D-ras J. Šliūpas, kuris buvo socialistų partijos 
steigėjas ir artimas jiems (socialistams) Žmogus, at- 
"siuntė ,„Tėvynės“ redakcijai tokį protestą: 

„Scranton, Pa. rugsėjo 8 d. 1913 m. Mes, že- 
miau pasirašiusieji, protestuojame prieš laikraščius, 
neteisingai užsipuldinėjančius ant d-ro J. Basanavi- 
čiaus ir M. Yčo. Meldžiame patalpinti mūsų pavardes 
„Tėvynėje“. D-ras J. Šliūpas, Dr. Aldona Šliūpiūtė- 
Jankauskienė, L. Šliūpienė, Hyp. J. Šliūpiūtė, Keistu- 
tis Šliūpas“. 

Dr-as J. J. Kaškiaučius, socialistas, reikšdamas 
protestą, pasižada būti Lietuvių Mokslo Draugijos 
amžinu kontributorium, t. y. mokėti po 5 dol. kas 
metai. 

Iš Waterburgy K. Kažemėkas rašė: „Išreiškiu L. 
M. Draugijos pasiuntiniams užuojautą ir skiriu Tautos 
Namams šimtą dolerių“. 

Socialistai pamatė, kad per toli nueita, kad jų 
pačių geresnieji vyrai nesutinka su jais šiame klausi- 
me, ėmė atgal trauktis. „Laisvė“, „Keleivis“ ir ,,Ko- 
va“ pasisakė, kad jie principe esą už Tautos Namų 
idėją. Bet tuo savo pagadinto reikalo nepataisė, ir vi- 
suomenė aiškiai prieš juos nusistačiusi buvo ir pa- 
siliko. 

IX 
AMERIKOS RYTUOSE 


Vakarus apleidžiant. — Naujojoje Anglijoje. — S. Bostonas. 
— Worcesteris. — Cambridges ermyderis. — Socialistų para- 
ma. — Pittsburgho apylinkėsę. — Philadelphijoje. — Caro 
Ferdinando leibmedikas. — Washingtone. — Pennsylvanijoje. 
— Waterbury ir Brooklyne, — Išleistuvės. — Mikas Petraus- 
kas. — Ameriką apieidžiant. — Atsisveikinus. — „Imperato- 
rium* piaukiant. — Per Paryžių, Berlyną į Vilnių. — D-ro 
Basanavičiaus sveikata. — Kiek surinkta aukų. — Tautos 
Namų likimas 


Mes važinėjome iš vietos į vietą, iš vieno miesto 
į kitą, sutikdami visur tiek palankumo, svetingumo, 
geros „ščyros“ lietuviškos širdies, tiek pritarimo mū- 
sų darbui šioje dolerio šaly, tiek idealizmo, pasišven- 
timo ir meilės savo kraštui, kiek sunkiai įmanoma 
sutikti savo Tėvynėje tarp susipratusių lietuvių in- 
teligentų. 

Aukos plaukė. Sunkus tai buvo darbas. Kiek- 
vieną dieną prakalbos, po jų priėmimas, vaišės. O 
tos vaišės, vaišės, paeinančios iš geriausių jausmų, 
bet mums daug sveikatos atsiėjo. (Gerai dar, kad 
pasiskelbėme blaivininkais. Tada buvome atleidžia- 
mi nuo sunkiausių pareigų „išsigerti“. Bet juodžiau- 
sia dėmė tų visų vakarienių ir vaišių — tai prakalbos. 
Amerikos lietuviai, prisimitingavę, pramoko kalbėti. 
Jų tarpe teko sutikti gerų oratorių. Bet per vaišes 

visi virsdavo oratoriais, visi norėjo ką nors gero 
mums pasakyti ir patiems pasirodyti, kas jie esą, ko- 
kie jie geri visuomenės veikėjai, patriotai ir tėvynės 
gelbėtojai bei tautos šulai. Visi tie mūsų ir savęs 
„liaupsinimai“ smarkiai mums įkyrėjo. Bet nebuvo 
nuo jų vaisto. Viena, ką pajėgėme, tai apsišarvojome 
kantrybe ir klausėmės tų praklbų ištisas naktis iki pat 
gaidžių. 

Mumis rūpinosi vietos komitetai.  Pasitikdavo, 
nuveždavo į paskirtą vietą, dažniausiai pas kleboną, 
lydėdavo po miestą, rengdavo prakalbas, eidavo 
drauge su mumis žymesnieji atstovai aukų rinkti po 
prakalbų salėse ir lankant vietos biznierius. 

Prakalbos būdavo rengiamos dažniausiai para- 
pijų svetainėse, bažnyčių rūsiuose. Dainuoadvo vie- 
tos chorai, kurių daugiausia privaisino mūsų muzikos 
populerizatorius kompozitorius Mikas Petrauskas. Jo 
įtaka Amerikos lietuvių jaunimui visur buvo milžiniš- 
kai pasireiškusi. Mes džiaugėmės matydami jo dar- 
bą. Jeigu daktaras J. Šliūpas, kun. Burba, kun. J. Ži- 
lius ir visa plejada dvasiškių bei pasaulionių atskyrę 
lietuvius nuo lenkų sugebėjo suorganizuoti, sutraukti 
juos į draugijas, kuopas ir partijas, tai Mikas Petraus- 
kas savo chorais, savo šokiais, vakarėliais ir daino- 
mis sukultūrino tenykštį jaunimą, atitraukdamas juos 
nuo galutinio nutautimo. Nuo New Yorko iki Chi- 
cagos, nuo Washingtono iki Bostono visur skambėjo 
lietuviška daina, visur šoko klumpakojus ir aguonė- 
les. Jo konservatorijos mokiniai didžiavosi ir mums 
savo fotografijas davinėjo su skambiais užrašais 
„X. X. garsus tenoras, Miko Petrausko mokinys“. 
Jis imdavo žalią medžiagą ir bandydavo iš jos ką 
nors padaryti. Keli jo mokiniai ir po šiai dienai mūsų 
operą puošia. 

Amerikiečiai mėgsta vaidinimus, mėgsta pikni- 
kus, mėgsta rinktis prakalbų klausyti, mėgsta dispu- 
tuoti, mėgsta laikraščius skaityti. Tuo metu dar nie- 
kas nemanė lietuvių ir kitų tautų amerikanizuoti. Lie- 
tuviai dažniausiai gyveno krūvoje, nesiskirstydami. 
Sutikome tokių kunigų inteligentų, kurie, gyvendami 
20—30 ir daugiau metų Amerikoje, neišmoko anglų 
kalbos. Tokiuo tipingu kunigu patriotu buvo Chica- 
gos seniausias lietuvių Iparapijos kunigas Kriaučiū- 
nas. Visą laiką išgyveno Brigeporte, o nemokėjo su 
anglu susikalbėti, angliško laikraščio nepaskaitydavo. 
Ką jau bekalbėti apie paprastus darbininkus. Tėvai 
kalbėdavo tik lietuviškai, šiek tiek prisigraibstę mai- 
šytų angliškai lietuviškų sakinių: „Yes, No, paiiksinu 
man laikrodį, išsimufink iš vienos hausos į kitą hausą. 
Boysas runina per streetą, tank you missis, mister, 
duok pintti alaus“ ir t. p. 

Bet teko sutikti jaunųjų tarpe jau išmokslintų, 
gerai angliškai kalbančių advokatų, daktarų, inžinie- 
rių, technikų, visokių bosų fabrikuose, bet jų buvo 
anais laikais neperdaugiausia. Nutautinimo procesas 
prasidėjo vėliau, kada amerikonai, eidami į Didįjį karą, 
pajuto, kiek jie yra suskaldyti į įvairias tautas ir įvai- 
rias kalbas, kad jų kariuomenėn pakliuvęs jaunikaitis, 
išgyvenęs keliolika metų tame krašte, nemoka angliš- 
kai susikalbėti. Griebėsi tų imigrantų amerikoniza- 
vimo. Kadangi naujų imigrantų nebuvo, tai šis pro- 
cesas sparčiai ėjo ir dabar jau nebedaug rastum jau- 
nuolių, kurie nemokėtų su jankiais susikalbėti. 

Mūsų lietuviškos masės gyveno sočiai, daug ge- 
riau negu savo senojoje tėvynėje. Daug sutikome 
žmonių, kurie gyveno nuosavuose namuose, dar dau- 
giau važinėjusių savais automobiliais, nedidelių ir di- 
delių biznių savininkų, keletą bankininkų, laivų agen- 

tų, bet didelių piniguočių jų tarpe nebuvo. Milio- 
nierių, išskyrus Abromaitį, kuris turėjo apie Baltimo- 
rę didelius vertingus žemės plotus, savo laivus ir daug 
pinigų, neteko sutikti. Taip, po kelias dešimtis tūks- 
tančių „vertų“, net kartais rasdavosi ir po porą, tre- 
jetą šimtų tūkstančių dolerių turinčių. Kelis teko 
matyti fabrikų savininkus, siuvyklų laikytojus, didelių 
krautuvių valdytojus-savininkus. Taip buvo Chi- 
cagoje ir jos apylinkėse. Tas pats vaizdas teko vė- 
liau pastebėti ir visoje Amerikoje. 

Chicagoje išbuvome lygiai mėnesį. Tokio sun- 
kaus darbo vaisiais buvo surinkta 5.800 dolerių. At- 
sisveikinti su mumis buvo parengta 30. VIII. Sher- 
mano hotely iškilminga vakarienė, kurioje dalyvavo 
apie 90 asmenų. Čia buvo pasakyta gražių prakal- 
bų, palinkėta mums visokių gėrybių, 0 mums duota 
gera proga nuoširdžiai padėkoti chicagiečiams už jų 
visokiariopą materialę ir moralę paramą, kuri mums 
buvo teikiama per visą mūsų šiame mieste buvimą. 
Laikraščių redaktoriai, kunigai, komitetų ir draugijų 
nariai, ponios ir jų gražiosios dukros puošė šį malonų 
susiėjimą. Žodžiu — visa chicagiečių ,smetonėlė“. 

Išvykome iš Chicagos, gausiai draugų lydimi, 
lankyti provincijos. Pirmas miestas buvo Wauke- 
gan. Ten klebonavo kun. Krušas, lietuvis, bet jau 
mokslus ėjęs Amerikoje ir šiek tiek nutolęs nuo Lietu- 
„vos reikalų. Gudrus ir karjieristas. Vėliau pirmas 
lietuvių kunigų įvedęs savo bažnyčioje Chicagoje 
anglų kalba pamokslus. Sutiko mus nelabai draugiš- 
kai. Per prakalbas mus užklausė, kokia vieta būsią 
užleista Tautos Namuose katalikams. Žinoma, ne- 
sunku buvo mums jam atsakyti. Kiek dar vėliau, lan- 
kydami Pensilvanijos kietųjų anglių rajoną, sutikome 
Mont Carmelio kleboną, kuris, norėdamas mus nu- 

stebinti savo katalikiškumu, ėmė irgi viešai ,,spavie- 
doti“, kas mes tokie, ką tikime ir kiek katalikų bus 
Tautos Namuose. Toks klebono išsišokimas mus ne-. 
mažai nustebino. 


Aplankėme Kenoshą, kur klebonavo geros šir- 
dies, bet menko mokslo kun. Gadeikis, geras, tikras 
patriotas, iš knygnešių-kontrabandistų į kunigus pa- 
tekęs. 


Iš Chicagos teko mums keliauti jau į rytus. Pir- 
masis miestas, kur mes su Basanavičium sustojome, 
buvo Grand Rapids Michigan. Chicagos jau išrekla- 
muotos mūsų kalbos, surinktos aukos jau buvo suda- 
riusios tam tikrą ūpą ir kitose vietose. 


Visur buvo susidarę vietos komitetai svečiams 
priimti. Draugijos ir susivienijimo kuopos visur rinko- 
si, tarėsi, kaip svečius priimti, skirdamos iš savo iž- 
do pagal galimumą didesnes ar mažesnes sumas. Tat 
ir Grand Rapidse atsiradę jau sutikome susiorganiza- 
vusią koloniją mums: priimti.  Ištisa kavalkada au- 
tomobilių su įvairių draugijų vėliavomis mus pasitiko 
stotyje. Važiuodami gatvėmis pastebėjome nepapras- 
tą vaizdą: gatvės buvo išpuoštos amerikoniškomis 
vėliavomis. Rodėsi, kad visas miestas vien tik lietu- 
vių apgyventas. Bet mums paaiškinta, kad šio mies- 
to majoras (burmistras) išleidęs atsišaukimą į gyven- 
tojus, prašydamas pagerbti lietuvių atstovus ir iškil- 
mingai juos pasitikti. Prakalbų programa buvo ga- 
na turininga. Kalbėjo miesto majoras, vietos klebo- 
nas, keli lietuvių kolonijos atstovai, paskui dainavo, 
kaip ir visur, gana didelis ir gerai išlavintas choras. 
Aukota daugiausia įvairių draugijų. Tuomet šiame 
mieste kaip tik buvo didelė žemės ūkio paroda, kur 
mudu su Basanavičium turėjome progos arčiau susi- 

pažinti su Amerikos farmeriais ir jų gamyba. Dar 
vienas, tada retas dalykas, tai parodos metu teko pa- 
skraidyti aeroplanu, kurį mums pasiūlė to miesto ma- 
įoras ir parodos rengimo komitetas. 

Iš Grand Rapids užvažiavome į miestą Detroit, 
Michigan. Šis miestas yra pasižymėjęs automobilių 
gamyba. Čia yra didžiausi Fordo fabrikai, bet taip 
pat yra daug fabrikų ir jo konkurentų. Tuose fabri- 
kuose daug dirba ir mūsų tautiečių. Lietuvių koloni- 
ja gana pasiturinti, bet gerokai pakrikusi. Joje kle- 
bonavo senas kun, Valaitis, kuris nedaug dėjo į širdį 
visuomenės bei tautos reikalus. Todėl ir jam nurody- 
tų prakalbų nepaskelbė, nesuorganizavo komiteto; 
mes gavome iš čia išvažiuoti jokių aukų nesurinkę. 
Bet ką Detroit sugadino, tą Clevelandas Ohio ati- 
taisė. 

Clevelande radome pasižymėjusią savo vienin- 
gumu koloniją. Kaip tai. nuostabiai čia buvo susi- 
grupavę iš mano krašto žmonės — biržėnai, vabal- 
ninkėnai ir panevėžiečiai. Ši kolonija buvo turtinga 
įvairiomis draugijomis: Susivienijimo Lietuvių Ame- 
rikos skyriai, Susivienijimo Rymo Katalikų kuopos, 
Tėvynės Mylėtojų draugija ir daug kitų bažnytinių 
organizacijų. Be to, ši kolonija leido savo laikraštį 
„Dirvą“, kurią redagavo Jokubynas. Clevelandas 
dailus miestas, pasižymįs savo sodais, puikiomis 
gatvėmis ir daugybe bažnyčių. Lietuvių parapijas 
radome dvi, bet seniausioje iš jų klebonavo gana ori- 
ginalus, senyvas, geras patriotas kun. Halaburda. Jis 
mus gerai priėmė ir bažnyčioje pasakė graudų pa- 
mokslą, ragindamas kuo gausiausiai susirinkti į pra- 
kalbas ir aukoti Tautos Namams. Iš tikrųjų, auditori- 
ja buvo labai gausi. Nuoširdžiai mus priėmė, pinigų 
buvo surinkta proporcingai daugiau nei Chicagoje. 

Iš Clevelando pasukome į Pittsburgh, Pennsyl- 
vania. Pittsburghas su savo priemiesčiu Homestead 
yra plieno ir geležies liejyklų miestas. Čia savo kar- 
jierą pradėjo pirmiausia laiškanešiu, o vėliau kalviu, 
garsusis milionierius filantropas Carnegie, kuris su- 
krovė didžiausius turtus, suorganizuodamas didžiau-- 
sią pramonės šaką — plieno ir geležies liejyklas, ku- 
rias vėliau sudarė U. S. Steel Corporation. Šios pra-- 
monės dėka ir išaugo pats Pittsburghas su savo prie-- 
miesčiais. Šiame mieste apsigyveno gausi lietuvių: 
kolonija ir sukūrė čia 4 parapijas. Seniausios para- 
pijos pryšaky stovėjo šviesus, plačių pažiūrų, geras 
patriotas ir labai veiklus kun. Sutkaitis, kuris, besirū- 
pindamas mūsų lietuvių reikalais, stengėsi ne tik 
aukštai pakelti jų švietimą, bet daug pastangų dėjo, 
kad pagerintų ir jų ekonominę būklę. Kolonijoje ra> 
dome keletą stambių biznierių, prasistūmusių savo 
sumanumu ir mokėjimu suorganizuoti finansines įstai-- 
gas ir susikrauti sau nemaža kapitalo. Paminėtini 
buvo stambiausi turtuoliai Obeciūnas ir gatavų rūbų 
krautuvių savininkas Vaišnora. Čia dar radome 
vieną banką — Metropolitain State Bank. Jame da- 
lyvavo tiktai lietuviai; sumobilizuotas beveik išim- 
tinai iš lietuvių kapitalų. Kitoje parapijoje klebonavo 
kun. Vaišnora, to stambaus biznieriaus brolis. Ho- 
mestead, kur daugiausia lietuvių buvo ir kur dirbo 
didžiausiose plieno liejyklose, klebonavo kun. Čepa- 
nanis. Ketvirtoje parapijoje buvo dvasininkų akade- 
mijos steigimo iniciatorius kun. Misius. Netoli paties 
Pittsburgho klebonavo kun. Jurgutis. Taigi mums 
čia teko pavažinėti. Kiekvienoje parapijoje teko lai- 
kyti prakalbos, kurios davė gerų rezultatų ir buvo 
žmonių gausiai lankomos. 

Tenka paminėti, kad man čia teko aplankyti lie- 
tuvių reformatų parapija, kuri buvo gana gausi ir 
priskaitė apie 300 šeimų. Jie daugiausia buvo iš 
mano krašto atkeliavę. Buvo susipratę lietuviai, bet 
menkai susiorganizavę, kadangi savo kunigo neturė- 
jo, tik laikas nuo laiko buvo lankomi liuteronų kunigo 
Naujoko iš Chicagos. 

Mums čia besilankant, atvažiavo kun. Kazėnas 
iš Tamagua ir labai nusiskundė, kad mes nesirengia- 
me jo pasiekti, nes mūsų maršrute jo parapija nebuvo 
įtraukta. Jis bandė net mane suagituoti ir apeliuoti 
į mano lokalinį patriotizmą. Girdi, kaip gi aš, biržė- 
nas, ji, Pasvalio žmogų, savo kaimyną, neaplankysiąs. 
Taip nuoširdžiai kviečiami, nukeliavome drauge su 
juo į Tamagua. Čia jis mums pranešė, kad vienas jo 
žymus parapijietis rengiąs savo dukters vestuves ir 
kad jam esą pavesta pakviesti mus į šias iškilmes. 
Jis mums pataria pasinaudoti šiuo pakvietimu ir pa- 
sižiūrėti, kaip amerikiečiai vestuves kelia.  Nuvažia- 
vome su juo drauge į iškilmių vietą. Kun. Kazėnas 
paliko mudu su dr. Basanavičium vaišingų šeiminin- 
kų globoje. Vestuvių vaizdas buvo grynai lietuviš- 
kas. Papuoštas ilgas stalas, prikrautas visokių val- 
gių ir apstatytas alaus ąsočių. Senesnieji žmonės 
apsėdę stalą girkšnojo, užkandžiavo ir šnekėjosi tarp 
savęs. Mus pasodino pačiame krikštasuolyje. Jau- 
nimas nuėjo į kitus kambarius pasišokti, 0 mes pali- 
kome vyresniųjų kompanijoje. Sėdi dėdės ir kalbasi 
tarp savęs, visai nekreipdami dėmesio į mus. Tary- 
tum mūsų nebūtų. Bet kalbėjo apie mus. 

— Katras čia Yčas, o katras Basanavičius? 

— Tasai jaunesnis, su ilgais ūsais, — rodyda- 
mas pirštu į mane sako senis, — tai Yčas. O tasai se- 
nyvas, su ilga barzda, dr. Basanavičius. 

— Ar tai tas Basanavičius, kuris knygas rašė? 
— klausė antras. 

— Ne, nepanašus, — atsako trečias. — Kur 
jam knygas rašyti! Ne taip jis išrodo. Tur būti jo 
brolis knygas rašė... 

Apskritai, tenka pastebėti, kad amerikiečiai ne 
visudmet švelniai elgdavosi su mumis ir ne visur 
mandagumą išlaikydavo. Būdavo koks nors lietuvi- 
ninkas mus susitinka, sudrožia per petį ranka dr. Ba- 
sanavičiui ir sako: ,„Sveiks, Jonai, kaip tau einasi“? 
Su manim irgi negeriau elgdavosi. Bet tokio fami- 
liariškumo dr. Basanavičius negalėdavo iškęsti. Dau- 
giausia jis nepakeldavo, kai kas nors jį seniu pavadin- 
davo. — „Kokie tie amerikiečiai nepraustaburniai, 
kaip jie gali mano senatvę perkratinėti“! — piktinosi 
daktaras. Bet pasitaikydavo dar kurjoziškesnių da- 
lykų. Kuriame nors susirinkime, buvęs rusų karei- 
vis, besisveikindamas su mumis ir besidžiaugdamas 
aušrininką Basanavičių sutikęs, paleisdavo grynai 
rusišką sakinį, pridėdamas, kad jis Rusijos armijoje 
tarnavęs ir patį carą matęs. 

Pittsburgho apylinkėse pasidarbavę, nuvykome 
į seniausią lietuvių koloniją Philadelphia, Pa. Čia 
radome daug lietuvių praturtėjusių, namų, farmų, 
saliūnų ir visokio biznio įstaigų savininkų. Jiems va- 
dovavo kun. Kaulakis. Taip pat pagarsėjęs savo raš- 
tais ir knygomis kun. Milukas. Kalbos buvo suruoš- 
tos lietuvių muzikos draugijos salėje. Ši salė bene 
bus didžiausia lietuvių patalpa visoje Amerikoje. Jo- 
je telpa bent 5.000 žmonių. Kaip ir seniausiai kolo- 
nijai dera, mus pasitiko labai iškilmingai. Vėl su šim- 
tais automobilių komiteto atstovai iš stoties mus ly- 
dėjo į prakalbų vietą, o tuo tarpu šimtai jaunuolių, 
išsirikiavę, su švyturiais mus pasitiko. Pačioje sa- 

lėje išvydome nepaprastą reginį: čia buvome sutikti 
kažkokių nepaprastų kareivių ar karininkų, kurie, 1š- 
sirikiavę per visą salę, stovėjo iki pat scenos ir mums 
persistatė, kaip Did. Lietuvos kunigaikščio Gedimino 
leibgvardija. Jie buvo ne tik gražia uniforma apsi- 
rengę, bet ir pats jų sugalvotas sveikinimas buvo 
ypatingas. Prakalbos pavyko puikiausiai. Pinigų 
sudėta taip pat gana daug. 

Sustojome pas kun. Kaulakį. Svetingas, plačių 
pažiūrų žmogus, davė mums progos susieiti su įvai- 
riais Philadelphijos kolonijos lietuviais. Be to, jis 
buvo gerai susigyvenęs su vietos amerikiečiais, turė- 
jo gana artimų ryšių su angliška spauda. Jai buvo 
pranešta, kad yra atsilankę žymūs Lietuvos atstovai 
ir kad dr. Basanavičius buvęs Bulgarijos caro Ferdi- 
nando leibmedikas. Kadangi tada ėjo Balkanų karas 
su turkais, tai laikraščiai atsiuntė savo koresponden- 
tus pasikalbėti su dr. Basanavičium. Basanavičius 
labai nenoriai juos priėmė ir atsisakė visai ką nors 
papasakoti apie Bulgariją ir jos carą Ferdinandą. 
Laikraščių korespondentai išėjo nepatenkinti. Bet 
kaip mes buvome nustebę rytojaus laikraščiuose su- 
radę mūsų fotografijas ir ilgą pasikalbėjimą su dr. 
Basanavičium, kaipo caro Ferdinando leibmediku. 
Čia buvo smulkiai nupasakota, kokius gerus jis san- 
tykius turėjęs, kaip gydęs ir kiek įtakos daręs caro 
Ferdinando politikai. Visas tonas pasikalbėjimo bu- 
“vo grynai amerikoniškas ir nė vieno žodžio paties 
dr. Basanavičiaus pasakyto. Viskas prasimanyta. 
Dr. Basanavičius labai dėl to krimtosi. Reikalavo 
iš kun. Kaulakio, kad jis mus nuvestų į redakciją su 
pačiu redaktorium pasikalbėti. Jis labai nenoriai su- 
tiko, nurodydamas, kad nieko iš to neišeisią. Ir iš 
tikrųjų. Nuvykus pas redaktorių, šis su dideliu nu- 

sistebėjimu mus sutiko. Kai mes paaiškinome, kad 
įdėtas jo laikraštyje pasikalbėjimas su dr. Basanavi- 
čium neatatinkąs tikrenybę, tai redaktorius pasišaukė 
korespondentą, kuris taip pasiteisino, jog jo kaltės 
visai nėra buvę. Jam redaktoriaus buvę įsakyta pa- 
sikalbėti su dr. Basanavičium. Na, jis ir pasikalbė- 
jęs. Bet kadangi p. daktaras šykštavęs ir labai ma- 
žai tepasakęs, tai jis turėjęs jo nedasakytas mintis 
praplėsti. Tada dr. Basanavičius pareikalavo, jog 
būtų įdėtas jo pareiškimas, kad šis interviu neatatin- 
kąs tikrenybę. Redaktorius trumpai pasakė, kad 
toks pareiškimas jo skaitytojams visai nebūtų įdomus. 
Tuo mūsų intervencija ir pasibaigė. 


Philadelphijos lietuvių kolonija, kaip jau minėjo- 
me, yra viena iš stipriausių. Čia taip pat, be kunigų, 
dar yra pasaulinės inteligentijos darbuotojų: Grinius, 
Karužų šeima, dr. Klimas, 3 — 4 lietuviai advokatai 
ir šiaipjau žymesnių ekonomistų bei biznierių, kurie 
noriai dalyvauja lietuvių kolonijos visuomeniniame 
darbe. Jų teko nemažai matyti ir jų darbais pasi- 
džiaugti.  Philadelphijos miestas po išsivadavimo iš 
anglų valdžios šalia Bostono buvo didžiausias. Jam 
tuo laiku teko suvaidinti nepaprastai žymų istorinį 
vaidmenį. Čia buvo paskelbta Amerikos nepriklauso- 
mybė ir čia buvo paskambinta laisvės varpais. Toji 
salė — Independence Hall — laikoma kaip kokia re- 
likvija, kurioje sukrauta visos brangenybės, doku- 
mentai, atvaizdai, susiję su paskelbimo aktu ir to ak- 
to dalyviais. 

Pensylvanija yra taip pat Amerikos guakerių 
centras. Čia jų yra didžiausios organizacijos, įstai- 
gos su pasižymėjusiu visoje Amerikoje universitetu, 
Swarthmore College. 

Kelias dienas paviešėję Philadelphijoje, išvyko- 
me į Baltimores, Maryland koloniją. Baltimorės kolo- 
nija nebuvo gausi, kaip Philadephijos, tačiau ir čia 
gerų visuomenės darbuotojų netrūko. Visos koloni- 
jos, taip sakyti, rato sukėjas buvo liet. Rymo Kata- 
likų Susivienijimo Amerikoje sekretorius Vasiliauskas. 
Jis, drauge su kitais, organizavo mūsų prakalbas ir 
paruošė vietos draugijas mus sutikti. Jis mus supa- 
žindino su vietos žymesniais žmonėmis ir tarp kitko 
su vienu turtingiausiu Amerikos lietuviu dr. Abro- 
maičiu. Abromaitis buvo paveldėjęs iš savo brolio 
kun. Abromaičio didelius žemės plotus, kuriais grei- 
tuoju traukiniu važiuojant iš Baltimores į Washingto- 
ną reikia važiuoti gerą pusvalandį. Be to, jam buvo 
palikta daug laivų su prieplaukomis ir keletas namų 
bei šiaipjau nejudomojo turto. Tuo metu, kaip ame- 
rikiečiai sako, jis buvo vertas kelių milionų dolerių. 
Kai jį aplankėme, mes apgailestavome tą turtingąji 
žmogų, kuris, kaip matėme, tuo turtu nesinaudojo. 
Jo drabužiai, jo gyvenamasis butas ir visa apystova 
rodė visai ką kita. Kiekvienas, jį sutikęs, ir nežino- 
damas jo ekonominės būklės, turėtų manyti, kad esąs 
visai neturtėlis ir skurdžius. Kaip kiti inteligentai, 
duodami pavyzdį paprastiems Žmonėms, stengėsi au- 
koti Tautos Namams bent po 100 dolerių, šis vienin- 
telis lietuvis milionierius, su dideliu vargu dr. Basa- 
navičiaus prikalbėtas, paaukojo 5 dolerius. .. 

Malonaus Vasiliausko lydimi, išvykome ap- 
lankyti Washingtono, politikos ir diplomatijos fede- 
ralinės administracijos centro. Čia lietuvių mes ne- 
ieškojome. Administracijos įstaigose jų beveik kaip 
ir nebuvo. Vienas kitas studentas ėjo mokslus, bet 
atostogų metu ir jie buvo išvažinėję. Washingtono 
miestas buvo tyčia sukurtas sostinei. Pirmiausia bu- 

vo pastatyti prezidento Adamso metu, miško sky- 
nime, prezidento rūmai. Apie juos ėmė .grupuotis 
kitos įstaigos, statytis atstovybės, ir dabar, kiek dau- 
giau kaip po šimto metų, išaugo į didelį modernišką 
miestą. Čia pastatyti parlamento rūmai, žymiausias 
knygynas — Library oi Congress. Miestą puošia 
daugelis sodų ir plačių, gerai suplanuotų gatvių. 
Šiaurės Amerikos istorija yra labai nekomplikuota. 
Gyveno indėnai. Atėjo baltieji, išpiovė juos, išnai- 
kino, užėmė jų žemes ir pristatė miestų. Geradariai 
yankee, pagerbdami tą indėnų tautą, papuošė indėno 
biustu savo parlamento rūmus, Capitol vadinamus 
Washingtone. Kadangi jų natūroje mažai beliko, tai 
nors šis biustas turėjęs priminti jiems šios narsios 
tautos gyventojus. 

Washingtone man ne tiek rūpėjo apžiūrėti mie- 
stas, kiek aplankyti įstaigos. Pirmiausia, kaip parla- 
mento nariui, kongresas ir senatas. Į kongresą pakliu- 
vome kaip tik posėdžių metu. Keli šimtai atstovų iš 
įvairių valstybių ir vietų, pasidaliję į dvi partijas — 
respublikonų ir demokratų, sprendė bendrus visoms 
federatyvėms valstybėms reikalus. Pats posėdžiavimo 
būdas ir parlamento struktūra buvo šiek tiek skirtin- 
ga nuo kitų Europos parlamentų. Ten visi klausimai 
sprendžiami komisijose.  Komisijų pirmininkai, arba 
referentai, praneša kongresui savo sprendimus ir siū- 
lomas rezoliucijas bei įstatymų projektų pataisas. 
Paskiri nariai, kurie nori kalbėti kongrese, turi gauti 
leidimą tų referentų, kurie pranešimus daro. Jei jie 
sutinka dalį jiems skirto laiko užleisti, tai atskiri kal- 
bėtojai gauna žodį. Paprastai, parlamento nariai 
kalba ilgai, norėdami įtikti savo rinkikams. Todėl 
verčia parlamentą smulkiais vietos reikalais daug lai- 
ko sugaišti, tuo trukdydami įstatymdavystės ei- 

gą. Praktiškas amerikietis ir čia surado išeitį. Jų 
kongresas leidžia nariams ir nepasakytų prakalbų 
tekstus spausdinti. Taip, pav., koks nors kongres- 
manas iš Nebraskos išeina su prakalba, norėdamas 
apibūdinti kokio nors miestuko būklę. Jis gauna iš 
referento jam skirto laiko 10 minučių. Jo gi kalbos 
tekstas užimtų parlamentui laiko bent valandą. Jis, 
padaręs tam tikrą įžangą, nueina nuo tribūnos ir per- 
duoda savo surašytą kalbą sekretoriui. Jo rinkikai 
kitą dieną gali paskaityti ištisą kalbą, išspausdintą su 
visomis pastabomis: pav., kaip oratoriui visa salė 
plojusi, arba: „nepaprastai smarkus pritarimas visų 
respublikonų suoluose“, ir t. t, Labai geras papro- 
tys. Bet jis tik Amerikoje tegalimas. .. 


Kongreso pirmininkas mus priėmė maloniai, da- 
vė palydovą, kuris, apvedžiojęs svarbesnes patalpas, 
davė mums reikalingų paaiškinimų. Iš kongreso pe- 
rėjome į senatą. Tuo metu senate posėdžio nebuvo, 
ir mes galėjome apžiūrėti visą posėdžio salę bei kitas 
senato patalpas. Aplankėme kongreso milžinišką 
biblioteką. Ji turi labai senų ir retų knygų. Ten yra 
šimtai tūkstančių tomų knygų įvairiomis kalbomis. 
Patys bibliotekos rūmai labai puošnūs ir erdvūs. Bi- 
blioteka sutvarkyta tobuliausiai.  Parašes ant kor- 
čiukės reikalaujamą knygą, per kelias minutes ją jau 
gauni. Praktiškas amerikietis nemėgsta gaišti laiko. 
Jis įdeda visą savo energiją ir išmintį, kad būtų pri- 
einamiausias publikai tos ar kitos įstaigos patarnavi- 
mas. Ne tik biblioteka, bet ir visos Amerikos įstai- 
gos, privačios ar valstybinės, stebina europietį savo 
greitumu.  Nueini į banką su čekiu. Per porą minu- 
čių gauni pinigus. Tuo tarpu kaip Paryžiuje, šiame 
judriausiame Europos centre, tenka po pusvalandį ir 

daugiau prasėdėti, kol gauni iš savo sąskaitos pagal 
išrašytą čekį pinigus. 

Bet ilgai Washingtone mums neteko būti. Ir ne- 
teko daug ko apžiūrėti. Per vieną dieną ne ką ten 
pamatysi. Reikėjo savo maršruto laikytis, nes mes 
buvome jo belaisviai. Išsiskubinome į New Yorką, kad 
iš tenai vėl galėtume lankyti įvairias kolonijas. 

Bostono komitetas sudarė mums šitokį maršru- 
tą po Naująją Angliją: Boston, Mass. rugsėjo 21 d., 
Cambridge — 22 d., Brockton — 23 d., Lawrence — 
24 d., Haverhill — 25 d., Nashua, N. H. 26 d., 
Lowell, Mass. — 27 d., Worcester — 28 d., Hart- 
ford, Conn. — 30 d., New Britain spalių 1 d., Wa- 
terbury — 2 ir 3 d. 

Po Chicagos viena geriausiai suorganizuotų ko- 
lonijų reikia laikyti S. Boston, Mass. 

Bostonas yra daugiausia europietiškas miestas, 
kuris gali patogiai prekiauti su įvairiomis pasaulio 
šalimis. Jis turi didžiulę prieplauką, kurioje iššyk 
telpa keliolika didžiulių okeano laivų. Savo padėti- 
mi Bostonas virto pramonės miestu, nes buvo lengva 
įsivežti įvairiausios žalios medžiagos jo dirbiniams. 

Bostone yra Jungt. Valst. žymiausi odos dirbi- 
nių fabrikai. Visi priemiesčiai, kaip Brockton, Cam- 
bridge ir kiti tolimesni miestai, yra išaugę šios pramo- 
nės dėka ir užsiima avalinės gamyba. Taip pat ne- 
maža yra tekstilės fabrikų, o labiausiai yra garsios 
šokolado dirbtuvės. Bostonas yra didžiausias visa- 
me pasaulyje saldainių fabrikų centras. Bostonas su 
priemiesčiais turi 1.700.000 gyventojų. Jis yra Nau- 
josios Anglijos centras ir geležinkelių mazgas. Per 
jo stoti išeina ir ateina kasdieną virš 400 traukinių. 
Senoji miesto dalis susideda iš kreivų gatvių ir aukš- 
tų namų. Boston - Common tai nepaprastai gra- 

žus parkas, kuris užima 20 ha žemės plotą pačiame 
miesto centre. Visas parkas prisodintas įvairių įvai- 
riausių medžių, kurie suteikia bostoniečiams malo- 
nų pavėsį. Čia pat per tuos medžius matyti Massa- 
chusetts valstybės kapitolis, arba valstybinis rūmas, 
kuriame telpa senatas ir visa atstovybė. Apskritai, 
Bostonas turi labai daug gražių sodų, parkų, kuriuo- 
se įrengta teniso aikštės, golfo žaidimams ir šiaipjau 
visokioms. mankštoms ir sportui vietos.  Common- 
wealth Avenue viena gražiausių Bostono gatvių. Jos 
viduriu eina graži alėja; šioje gatvėje daugiausia gy- 
vena turtingieji bostoniečiai. Bostonas yra dar ži- 
nomas kaip kultūros ir mokslo centras. Čia yra dau- 
gybė muziejų, knygynų ir spaustuvių. Jame susi- 
koncentravę daug įvairių mokyklų ir universitetų. 
"Harvard universitetas yra seniausias visoje Š. Ame- 
rikoje. Jis įkurtas 1636 m. ir dabar yra vienas žymiau- 
sių Amerikos mokslo židinių. Bostonas taip pat ir is- 
toriškas miestas. Jame prasidėjo revoliucija prieš 
anglus, privedusi šią koloniją prie visiško atsiskyrimo 
nuo savo metropolijos ir sukūrusi nepriklausomą di- 
džiulę respubliką, kuri dabar kai kuriais atžvilgiais 
sėkmingai konkuruoja su Didžiąja Britanija. Ši re- 
voliucija, rodos, prasidėjo tarytum dėl menkos prie- 
žasties. Tačiau ir didžiausias gaisras, dažniausiai, 
prasideda iš mažos kibirkštėlės. Anglijos valdžia bu- 
vo įsakiusi visoms savo kolonijoms, tarp jų ir Ame- 
rikai, pirkti iš jos arbatą. Kadangi buvo uždedamas 
didelis muitas, tai amerikiečiai labai buvo nepaten- 
kinti šiąja arbata ir dažnai atsisakydavo ją pirkti. 
Visuomenėje prieš arbatą plito didelė agitacija; žmo- 
nės buvo raginami vartoti įvairias vietines žoles, kad 
nereiktų mokėti tokio didelio muito. Štai, vieną kar- 
tą, į Bostoną atvykus anglų laivams su arbata, bos- 

toniečiai nusprendė jų nusikratyti. Apsirengę indė- 
nų drabužiais, užpuolė laivus ir sumetė į vandenį 
arbatžoles. Anglų vyriausybė griebėsi represijų, 0 
bostoniečiai sukėlė dideles riaušes, kurios pasibaigė 
visų Šiaurinės Amerikos kolonijų revoliucija. 

Netoli Bostono yra taip pat istorinių vietų. 60 
km. nuo Plymouth yra išlipę pirmieji Amerikos kolo- 
nistai pilgrimai (1620 metais). 

Naujojoje Anglijoje yra daug pramonės įstaigų, 
daugiausia tekstilės fabrikų, todėl nenuostabu, kad 
ir mūsų lietuviai gausiai čia apsigyveno. Čia lietu- 
viai yra įsikūrę daug prekybos bei pramonės įstaigų. 
Bostone didžiausia lietuvių kolonija. Lietuviams čia 
daug priklauso krautuvių, vaistinių, kinoteatrų; taip 
pat čia daug gyvena lietuvių daktarų, advokatų, ku- 
nigų ir kitų darbuotojų. Yra ir turtingų žmonių, ku- 
rie savo energijos ir sumanumo dėka mokėjo susi- 
krauti gana didelius turtus. Broliai Lazauskai jau 
iš senesnių laikų buvo žymūs turtuoliai; jie net pasta- 
tė katalikų bažnyčią. Kadangi tai buvo jų privati 
nuosavybė, tai, susikivirčijus jiems su kunigu, savo 
bažnyčią jie uždarė. Tiktai kun. Jonas Žilinskas (Ži- 
lius) savo nepaprastais diplomatiniais gabumais su- 
gebėjo prieiti prie Lazauskų ir išsinuomoti ją pa- 
maldoms laikyti. Vėliau, jam vadovaujant, bažny- 
čia buvo parapijos išpirkta savo nuosavybėn. Ilga 
darbuotė tokio šviesaus vyro, nepaprastai energingo, 
sumanaus ir iškalbingo kunigo, kaip Jono Žilinsko, 
o vėliau jo įpėdinio kun. Tomo Žilinsko, paliko šiai 
kolonijai didelę žymę, kaip kultūros židinį. Jų pla- 
tus užsimojimas ir varomas darbas stipriai suorgani- 
zavo šią pakrikusią lietuvių koloniją. Didžiulė para- 
pija, turėjusi apie 20.000 „dūšių“, pajėgė visai gerai 
susitvarkyti. Jos patriotizmas plačiai pasireiškė. 

Kiekvienas platesnis lietuvių sumanymas dažniausiai 
išeidavo iš bostoniečių. Jų įvairių pakraipų laikraš- 
čiai aptarnavo visą rytų pakraštį ir siekė net tolimes- 
nes kolonijas. Mūsų lankymosi metu Bostonas taip 
pat mokėjo susiorganizuoti ir nemažai sudėti aukų 
Tautos Namams. 

Lietuvių lyderiu galima buvo pripažinti kun. To- 
mą Žilinską, Katalikų Federacijos pirmininką. Rugsėjo 
mėnesio Z1 dieną jis pasikvietė mus pas save su kal- 
bomis. Bostone tuomet buvo (ir dabar tebėra) vie- 
nas žymiausių lietuvių socialistų centras, kur leidžia- 
mas jų pakraipos laikraštis „Keleivis“. Čia gyveno 
žymūs jų veikėjai, kaip Gegužis, Michelsonas, Bago- 
čius, Šidlauskas, Prūseika ir kit. Mums surengtos 
prakalbos buvo labai gausios ir sudėta daug aukų; 
nė vienas socialistas neišdrįso trukdyti bei neramu- 
mus kelti prakalbų metu. Nuo S. Bostono parapijos 
savo laiku atskilo vienas priemiestis, Cambridge, 
Mass. Čia lietuviai pasistatė bažnyčią ir pasikvietė 
kun. Krasnickį, kuris tuomet tenai klebonavo.  Mū- 
sų prakalbos buvo paskirtos ir pas jį, tiktai kun. To- 
mas Žilinskas atsisakė drauge su mumis pas kun. 
Krasnickį vykti, motyvuodamas tuo, kad tarp jų 
esą nekokie santykiai. Davė mums palyvovą vie- 
ną iš Cambridge veikėjų. Nuvykus į Cambridgę, 
kun. Krasnickis mus labai iškilmingai su keliais savo 
parapijos delegatais pasitiko. Įsisodino į dviem bal- 
tais arkliais pakinkytą karietą ir nusivežė pas save va- 
karieniauti. Po vakarienės nusivedė į salę, kuri bu- 
vo sausakimšai prisirinkusi žmonių. Scenoje pasodi- 
no mudu su Basanavičium greta kviestų vietos įžy- 
mių amerikiečių, miesto majoro ir mokyklų inspekto- 
riaus bei kitų garbingų vyrų. Pirmiausia choras pa- 
dainavo keletą liaudies dainelių. Jam baigus, salės 

viduryje atsistojo keletas vyrų ir kažką ėmė šaukti. 
Paskui pasekė daugiau balsų, ir mes išgirdome šauki- 
mą: „Laisvės choras“! „Laisvės choras“! Šiems 
šauksmams nutildyti keliose vietose pasigirdo švilpi- 
mas. Kilo didžiausias triukšmas. Mes nieko nega- 
lėjome suprasti, kas čia darosi. Aš kreipiausi į kun. 
Krasnickį, bet jis, būdamas labai susijaudinęs, man 
nieko nebegalėjo paaiškinti. Tik aš supratau, kad 
esąs dar kitas choras — socialistų, kuris irgi norėtų 
padainuoti. Tada aš kreipiausi prie vieno čia pat sa- 
lėje stovinčio protestanto, pamojau jam ranka, kad 
prieitų prie manęs. Šis, manydamas, kad aš jį noriu 
policijai atiduoti už triukšmo kėlimą, ėmė trauktis at- 
gal. Aš vis dėlto nulipau nuo scenos, priėjau prie 
jo ir paklausiau, ko jie nori? Jis man atsakė, kad 
esąs gerai pasiruošęs socialistų organizacijos choras, 
kuris taip pat norėtų svečių garbei padainuoti. 

— Tai ką jūs dainuojat, socialistiškas dainas ar 
internacionalą? — paklausiau. 

— Visai ne, — atsakė. Ir išsitraukęs progra- 
mą man parodė, kur aš paskaičiau: „Kur bėga Še- 
šupė, kur Nemunas teka“, „Jau slavai sukilo nuo 
Juodmarių krašto“ ir panašias mūsų tautiškas dainas. 

— Na, — sakau, — leiskite man ir aš šį visą 
reikalą sutvarkysiu be jokio triukšmo. 

Grįžęs prie kun. Krasnickio su socialistiškąja 
choro programa, ėmiau kalbinti, kad leistų ir antram 
chorui padainuoti. Jis priešinosi. Tada aš, nutildęs 
publiką, užklausiau, kas norėtų, kad „Laisvės“ cho- 
ras dainuotų, tepakelia rankas. Didesnė pusė salės 
pasisakė už „Laisvės“ chorą. Man pamojus ranka, 
žaibo greitumu prigūžėjo bent 50—60 žmonių į sce- 
ną, chorvedis pakėlė savo lazdelę ir davė ženklą dai- 
nuoti „Kur bėga Šešupė“. Tik štai tuo pačiu mo- 

mentu, . pašokęs iš savo vietos, kun. Krasnickis ėmė 
rankomis mojuoti ir davė ženklą savo davatkoms ir 
kitiems jų pasekėjams kelti triukšmą. Pasigirdo švil- 
pimas, kaukimas, kojų trypimas ir kilo toks ermy- 
deris, jog rodėsi, kad štai kibs vieni kitiems į plaukus 
ir prasidės bendros muštynės. Tada aš dr. Basana- 
vičiui pasiūliau prakalbų šiame susirinkime nelaikyti 
ir pranešti Cambridge kolonijai, kad mes jų aukų ne- 
priimsime. Basanavičius sutiko. Ir aš atsistojęs da- 
viau ženklą publikai nutilti. Kai visi nusiramino, aš 
pasakiau: 

— Mudu su dr. Basanavičium nutarėme pas 
jus aukų nerinkti ir prakalbų nesakyti, kadangi jūs 
parodėte tokį nesugebėjimą palaikyti tvarką ir vieni 
kitiems nusileisti. Kada bus visų kolonijų Amerikos 
lietuvių paskirų asmenų ir atskirų organizacijų su- 
rinktomis: aukomis pastatyti Tautos Namai Vilniuje, 
tai Cambridge lietuvių vardai ten nebus įrašyti. 
Mes aiškiai matome, kas čia yra kaltas šių visų ne- 
ramumų kėlime ir kas yra atsakomingas už visą šį 
ermyderį. Šį vakarą iš čia išvažiuojame ir apgai- 
lestaujame, kad jūs nemokėjote savo vaidų sustabdy- 
ti šio iškilmingo posėdžio metu. Mums ypač dar yra 
nesmagu už savo tautiečius, kad jūs nesusilaikėte nuo 
savo įtūžimo akivaizdoje amerikonų, kurie čia už 
jūsų stalo sėdi! 

Po šio pranešimo mudu su dr. Basanavičium 
nuėjome nuo scenos į užpakalinį kambarį. Mus pa- 
sekė kun. Krasnickis, majoras ir kiti amerikiečiai. 
Koks buvo „Laisvės“ chorisčių įtūžimas, sunku ir 
pasakyti. Mergaitės, gražiai pasirėdžiusios šilkinė- 
mis suknelėmis, aukso laikrodėliais pasipuošusios, 
praeidamos pro kun. Krasnickį rodė liežuvius, badė 
špygomis ir visokiais žodžiais jį koliojo. 

— Mergaitės, gėdintumėtės taip kunigą pravar- 
džiuoti! — bandė sudrausti dr. Basanavičius. Bet 
jos dar labiau ėmė plūsti. Kunigas išsigandęs puolė 
policijos šauktis. Po tokio priėmimo mes išvažiavo- 
me į Bostoną, nuvykome pas kun. T. Žilinskį ir susi- 
jaudinę jam papasakojome visą šį įvykį. Jis mus rami- 
no ir sakė, kad kun. Krasnickis savo netaktu taip yra 
sukiršinęs vietos lietuvius, kad jis nieko gero ir nelau- 
kęs iš mūsų kalbų. 


Taip mums bekalbant, pasigirdo skambutis, ir 
tarnaitė pranešė, kad kažkokie vyrai norį su manim 
kalbėtis. Įėjęs į kun. T. Žilinskio kabinetą, pamačiau 
visą socialistišką sinklitą susirinkusį. Čia buvo ir 
Gegužis, ir Michelsonas, ir Bagočius, ir Prūseika ir 
dar keli, kurių pavardžių nežinojau. Su jais pasi+ 
sveikinęs ir nustebęs jų tokiu vizitu, paklausiau, kuo 
galėčiau ponams socialistų vadams patarnauti. (Ge- 
gužis už visus atsakė: 

— Pone Yčai, mes buvome nusistatę prieš jū- 
sų misiją, manydami, kad jūs einate drauge tik su 
kunigais. Bet iš šio vakaro įvykių Cambridge, kur 
mums teko irgi dalyvauti, pamatėme, kad tamsta tei- 
singai pasielgei nupeikdamas kun. Krasnickio biaurų 
darbą. Todėl mes norėtume išgelbėti cambridgie- 
čių padėtį. Mes gerai žinome, kad jie irgi norėtų pri- 
sidėti prie Tautos Namų statymo savo aukomis. To- 
dėl mes kviečiame tamstą atvykti į Cambridgę su 
prakalba. Mes, socialistai, suruošime tas prakalbas 
ir jums garantuojame, kad tvarkos niekas nesuardys, 
ir tamsta surinksi ne mažiau aukų, kaip kad būtumei 
surinkęs šį vakarą. 


Aš, sugrįžęs pas dr. Basanavičių, pranešiau jam 
apie jų pasiūlymą, peržiūrėjau mūsų maršrutą ir, ka- 

dangi buvo visos dienos jau užimtos, paprašiau dr. 
Basanavičių vieną vykti į Worchesterį pas kun. Ja- 
kaitį, kuris, kaip geras organizatorius ir puikus orato- 
rius, padės dr. Basanavičiui viską sutvarkyti. Jis su 
šiuo pasiūlymu sutiko, ir aš sugrįžęs pas socialistų va- 
dus pranešiau, kad sutinku laikyti prakalbas Cam- 
bridge. Jie pareiškė man, kad klebonijoje nepatogu 
tolimesnės derybos vesi su manim, išsivežė mane į 
restoraną. Čia geroje nuotaikoje susibičiuliavome ir 
suplanavome būsimojo vakaro programą. 

Po trijų dienų, sugrįžęs iš Lewiston, Maine, nu- 
vykau į Cambridge. Toji pat salė buvo pilnutėlė žmo- 
nių. Socialistų laikraščio „Keleivio“ redaktorius Ge- 
gužis pasakė įžanginę prakalbą, kurioje nurodė, kad 
jie, socialistai, irgi turį pasirodyti lietuviais esą, ir kad 
jiems tautos reikalai ne mažiau rūpį, negu kunigams. 
Iki šiol šio darbo nerėmę tik dėl to, jog manė, kad 
Lietuvos pasiuntiniai esą žmonės jiems tolimi, ir kad 
tie pinigai, kurie bus surinkti Amerikoje ir kuriais bus 
pastatyti Tautos Namai, eisią kunigų viešpatavimo 
Lietuvoje sustiprinimui. Bet dabar jie esą įsitikinę, 
kad atstovas Yčas esąs tiesus žmogus, kuris nedvejo- 
jamai pasmerkė kun. Krasnickio taktiką ir objektingai 
visai įvertino mūsų žmonių gerus norus, todėl dabar 
jis raginąs kiekvieną socialistą prisidėti savo aukomis 
pagal savo išgales. Jis dar pareiškė vilties, kad ne- 
atsirasią nė vieno salėje susipratusio socialisto ir 
šiaipjau lietuvio, kuris duotų mažiau kaip dolerį aukų. 
Mano kalbą sutiko susirinkimas su dideliu entuziaz- 
mu. Iškėlė dideles ovacijas ir, ėmus aukas rinkti, iš 
tikrųjų buvo daug surinkta. Viso apie 800 su viršum 
dolerių. 

Šis faktas labai vaizdžiai parodė, kad visa toji 
opozicija mūsų darbui, visas šis socialistų trukdymas 

nebuvo principinis jų nusistatymas; jie priešinosi jam 
tik dėl to, kad mūsų darbą rėmė katalikai ir tautinin- 
kai. 

Ne kiek mums beliko laiko. Mūsų keturių mė- 
nesių sunkaus ir intensyvaus darbo laikas artinosi 
prie galo. Per šintą dvidešimt dienų mes aplankė- 
me Amerikoje 84 kolonijas.  Aštuoniasdešimt ketu- 
riose vietose laikėme prakalbas. Suprantamas daly- 
kas, kad ilsėtis mums neteko. Taigi, nors Amerikos 
lietuviai mus labai nuoširdžiai priėmė, kiekvienas jų 
stengėsi mums visokiariopai padėti ir mūsų šį sunkų 
darbą kiek galint lengvinti, bet vis dėlto negaliu pa- 
slėpti, kad mes labai džiaugėmės jau matydami to 
sunkaus darbo pabaigą. Ir dar labiau džiaugėmės, 
kad spalių mėn. 25 d. vakare Knapp Mansion salėje 
buvo paskirta mūsų išleistuvių vakarienė. Tos iš- 
leistuvės buvo suruoštos brooklyniečių, tačiau buvo 
daug sukviesta iš įvairių kolonijų mūsų draugų ir vi- 
suomenės veikėjų, su kuriais mums teko vietoje susi- 
pažinti. Vakarienę puošė specialiai suorganizuotas 
Miko Petrausko koncertas, kuriame dalyvavo patsai 
Petrauskas, p-lės Marija ir Laura Karužytės iš Phila- 
delphijos bei lietuviškos M. Petrausko konservatori- 
jos mokiniai ir mokinės. M, Petrauskas, šis nenuils- 
tantis Amerikos lietuvių kultūrintojas ir didelis meno 
organizatorius, šį koncertą suruošė labai gražiai. Po 
koncerto buvo vakarienė, kurioje dalyvavo apie pu- 
santro šimto žmonių; ji praėjo labai iškilmingai. Kal- 
bėjo to vakaro vedėjas V. Jankauskas, Račkauskas, 
kun. Varnagiris, Širvydas, Lopato ir kiti. Visų kal- 
bos sukosi apię mūsų atliktą kelionę ir nuveiktus 
darbus. 

Visi kalbėtojai vieningai pabrėžė, kiek buvo ši 
kelionė svarbi Amerikos lietuviams sucementuoti, jų 

patriotizmui pakelti ir suburti į vieną būrį Amerikos 
pakrikusius lietuvius. 

„Kiekvienas įsitikins, sakė J. O. Širvydas, jei 
norės palyginti Amerikoje leidžiamųjų lietuvių laikraš- 
čių turinį prieš L. M. D. atstovų atvykimą su turiniu 
jiems keturis mėnesius mūsų tarpe pagyvenus, koks 
pas mus įvykęs stebuklingas tautinės dvasios pasikei- 
timo skirtumas. Atrodo, kad dr. Basanavičiui atsi- 
stojus ant Amerikos žemės, lietuviams išeiviams už- 
tekėjo tautinės gyvybės rytas. Mūsų kalbose, laiš- 
kuose, susirinkimuose viešpatauja viena galinga dva- | 
sia. Mūsų laikraščiai pilni prakilnių ieškojimų, pilni 
imaloniausios vilties, pilni sveikos, veiklios gyvybės ir 
vilties. Kokia būtų mums laimė, kad tokie didvyriai, 
kaip dabartiniai L. M. D. atstovai, dažniau mus aplan- 
kytų. Mes jokiu būdu neištautėtume. Lietuvai būtų 
dviguba nauda. Daugumas grįžtų į gimtinę šalį pa- 
daryti iš Lietuvos Ameriką, o tie, kurie Amerikoje 
ilgesniam laikui pasiliktų, dvasia sustiprėtų ir pra- 
kilnėtų“. .. 

Atėjo ir mūsų eilė. Dr. J. Basanavičius, kuris 
buvo labai nuvargintas kelionių, ligos ir senatvės, pa- 
sakė vis dėlto ilgą prakalbą, apibūdindamas lietuvius 
amerikiečius ir ragindamas juos nepamiršti savo tė- 
vynės, dėtis, kaip materialiai, taip ir moraliai, prie 
jos darbų. Jis ragino kuo gausiausiai grįžti į Lietuvą. 
Nesidžiaugė, ką mes buvom matę lankydami tas gau- 
sias lietuvių kolonijas, ko mes buvome prisirinkę 
per tuos keturis mėnesius. Belankydami klebonijas, 
mokyklas, paskirų gyventojų namus, farmas, lietuvių 
dirbtuves ir dirbtuvėles, tabako plantacijas, krautu- 
ves, saliūnus, anglių kasyklas, nusileisdami bent kilo- 
metrą į požemį, lankydami garsiąsias Chicagos ir 
;St. Louis Mo skerdyklas ir matydami taip sunkiai 

ANT LAIVO „IMPERATOR“ NEW YORKE AMERIKIEČIAI, IŠLYDINT L. MOKSLO IR 
DAILĖS D-JOS ATSTOVUS 
Sėd/ iš kairės: V. K. Račkauskas, už jo L. Šliūpienė - Eglė, M. Yčas, A. Šliūpaitė, dr. J. Ba- 
sanavičius, dr. J. Šliūpas, J. Vanagaitis, J. Ambraziejus ir V. Jankauskas. 
Stovi iš kairės: M. Bush-Bučinskas su žmona, Danielius, Ambrazevičius, nepažįstamas, Miko- 
lainis, Bacevičienė, Mikolainienė, adv. Lopato, Martus, A. B. Strimaitis. 


žmones prakaituojant svetimame krašte ir kuriant sa- 
vo prakaitu svetimas mūsų tautai įstaigas, mes nega- 
lėjome ir neturėjome pamato džiaugtis. Tačiau rei- 
kia pasakyti teisybę, kad daugumas lietuvių Ammneri- 
koje buvo geriau įsigyvenę, negu savo tėvynėje, — 
pasistatė namų, susikūrė sau šeimas, mokslino vaikus 
ir krovė jiems turtus, ko Lietuvoje jie nebūtų įstengę 
padaryti. Bet, turint galvoj, kad sveikiausia, energin- 
giausia ir sumaniausia dalis mūsų darbininkų emi- 
gruoja iš Lietuvos ir alina mūsų kraštą, užleisdama 
vietą svetimiems gaivalams, tai ir Basanavičiaus tar- 
tas jiems kartus žodis, yra kilęs iš nuliūdusios ir susi- 
rūpinusios mūsų tautos ateitimi širdies. ,,Jūs išmir- 
site, nutautėsite ir paskęsite svetimose bangose. Tai- 
gi, pasirūpinkite nors savo pinigais padėti savo varg- 
stančiam kraštui, atsidėkodami savo tėvynei už tai, 
kad ji jus užaugino ir davė galimumo jums čia įsi- 
kurti“, — baigė dr. Basanavičius. 

Man teko jo pesimistinė prakalba ir sudarytasis 
gana slėgiantis ūpas taisyti. Amerikiečiams pasakiau, 
kad aš labai stebėjaus visur sutikdamas tiek gerų pa- 
triotų, tiek darbščių ir energingų darbuotojų, tiek 
entuziazmo ir pasišventimo, tiek susidomėjimo tautos 
reikalais, kad man bus smagu tai pranešti ir pradžiu- 
ginti mūsų žmones šiais įgautais įspūdžiais. Ameri- 
kos lietuvių rolė, sakiau aš, dar nebaigta. Dar galįs 
ateiti toks laikas, kada tėvynė pareikalausianti iš jų 
didesnių darbų ir gausesnių aukų. Aš įsitikinęs, kad 
Amerikos lietuviai niekuomet neatsisakysią padėti ir 
daryti savo tautai visa, kas geriausia, ką jie galėsią 
ir ką išmanysią. Aš sutikau su dr. Basanavičium, kad 
mums gaila esą tų jaunų žaliūkščių vyrų, kurie iš | 
mūsų krašto kas metai išeina. Bet Amerikos lietuviai 
yra jau didelę paramą įvairiais atsitikimais savo me- 


13 Atsiminimai I 193 


tropolijai teikę. Spaudos draudimo metu tiek įvai- 
riausio turinio knygų išspausdinta čia, Amerikoje, ir 
paskleista plačiai po Lietuvą. Didelėje dalyje ame- 
rikiečių pinigais sukurta mūsų literatūra Prūsuose. 
Gerai žinomos aukos švietimo reikalams. Pav., ,,Sau- 
lės“ draugijai, kaip dabar, štai Tautos Namams, o ly- 
giai taip pat daug aukų sudėta politikos tikslams. O 
jeigu dar pridėti, kiek amerikiečiai siunčia saviesiems 
pinigų, kiek deda į įvairias bendroves Lietuvoje ir 
kiek jie dar dėsią, tai tenka pripažinti, kad iš dalies 
amerikiečiai savo tėvynę jau yra parėmę. 

Po šių prakalbų buvo surengtas čia pat didelis 
balius, kuris praėjo geroje nuotaikoje ir paliko gilų 
įspūdį visiems dalyviams. 

Atsisveikinimas įvyko. Mūsų prakalbos, rodės, 
jau buvo baigtos, ir mes manėme galėsią porą savai- 
čių laisvai atsikvėpti ir prieš kelionę pasilsėti. Bet 
taip tik manėme. Iš tikrųjų buvo visai kitaip. Čia 
pat vakare mus ėmė kviesti aplankyti Kietosios An- 
glies rajoną Pennsylvanijoje, tas būtent nedideles ko- 
lonijas, kurių maršrute nebuvo pažymėta. Kun. Ma- 
tulaitis iš New Philadelphijos, kun. Bartuška iš Mount 
Carmel ir kiti buvo atvykę pas mus su tų kolonijų 
jiems parėdymais būtinai mus parsigabenti. 

Ką gi darysi. Ėmėme ir nusileidome. Taigi, teks 
dar dvi savaites vargelis vargti. Tautos Namų fon- 
das, žinoma, dar padidėjo 2—3 tūkstančiais dolerių. 

Bet už tai dr. Basanavičiaus sveikata labai pa- 
iro. Išgabenau jį iš Amerikos, nors paviršutiniškai 
ir sveiką, tačiau jau gerokai palaužtą. Mes džiaugė- 
mės, kad mūsų darbas pagaliau pasibaigė. 

Kadangi visa Amerikos lietuvių visuomenė bu- 
vo išjudinta ir Tautos Namų reikalas išgarsintas, tai 
nenorėjome, kad su mūsų išvykimu aukų rinkimas bū- 


194 


tų staiga nutrauktas. Buvo sumanyta suorganizuoti 
tam tikra L. M. Draugijos narių kuopa, kurį šį reika- 
lą toliau tęstų. 

Ameriką apleidžiant, mes kreipėmės į lietuvius 
su padėkos laišku, kuriame, tarp kitų, nurodėme ir 
tokios kuopos narius. 


Mūsų kelionei po Amerikos lietuvių naujokynus prie 
galo prisiartinus, kada mums reik atsisveikinti su mūsų 
išeiviais, mes nuoširdžiai apgailestaujame, kad nebegalime 
jų tarpe ilgiau pasilikti. Mes esame tiek daug malonių ir 
neužmirštamų įspūdžių tarp Amerikos lietuvių įgiję, tiek 
daug užuojautos mūsų pasiuntinystės tikslams patyrę, 
tiek gausių aukų surinkę Mokslo ir Dailės Dr-jų Namams 
statyti, kad šiandien atsisveikindami su tais gerbiamais 
mūsų broliais ir seserimis, kurie mus kelionėje įvairiais 
būdais šelpė ir aukas dėjo, laikome didžiausia savo pa- 
reiga pirmučiausia viešai visiems mūsų prieteliams tarti 
nuoširdų ačiū. 

S. L. Amerikoje, S. L. R. K. A. ir „Tėvynės My- 
lėtojų“ Draugijos kuopos, kaip ir įvairių vietų pašalpinės 
draugijos, aukodamos ir agituodamos tarp savo narių už 
Tautos Namų idėją ir josios įkūnijimą, taip pat labai 
daug prisidėjo prie mūsų surinktųjų aukų padauginimo. 
Visoms šitoms organizacijoms, kaip ir „Tėvynės“ redak- 
toriui p. V. K. Račkauskui, kursai ėjo sekretoriaus parei- 
gas ir pašventė daug savo trūso aukų rinkimą betvarky- 
damas, pridera mūsų nuoširdžiausia padėka. 


I Lietuvą sugrįžus, malonu bus visados alsiminti, 
kad mūsų kelionės metu teko pastebėti, jog ryšiai su 
Amerikoje gyvenančiais lietuviais eina tvirtyn, pasisekė 
daugelyje vietų atgaivinti juose Tėvynės meilės jausmus 
ir nors kiek prisidėti prie lietuvystės ir vienybės pakėli- 
mo bendrame Tėvynės labui darbe. Tarp Lietuvos ir 

Amerikos lietuvių ryšiams palaikyti ir jiems sustiprinti, 
mūsų nuomone, reikalinga pačioje Amerikoje turėti ypa- 
tingą organizaciją, kuri šiuo metu galėtų susidėti iš tų 
žmonių, kurie dabar yra įsirašę į L. M. Draugiją Wil- 
niuje, kaip paprastaisiais, taip ir labdariais nariais. Tuo 
tarpu, kol bus Amerikoje sutvarkyta L. M. Draugijos na- 
rių kuopa, ką galės atlikti tiktai tosios draugijos Komi- 
tetas Vilniuje, pačios kuopos organizavimu galėtų laiki- 
nai užsiimti, pav., šitie Mokslo Draugijos nariai: d-ras 
A. Rutkauskas ir kun. Serafinas Chicagoje, kun. T. Ži- 
linskas Bostone, d-rė Aldona Jankauskienė ir kun. d-ras 
V. Varnagiris Brooklyne, pasirinkdami kuopos sekreto- 
riumi p. V. K. Račkauską, „Tėvynės“ redaktorių New 
Yorke. 


Lietuvių Mokslo Draugija Vilniuje, būdama tarpi- 
ninkė tarp Lietuvos ir Amerikos lietuvių, lurėtų sutraukti 
savo visas mūsų tautos intelektualinės jėgas bendrame 
Tėvynės darbe — kultūros kėlime. Todėl būtų labai 
geistina, kad Amerikos lietuviai kuo gausiau rašytųsi į 
šitą draugiją, palaikytų ją savo skatiku, ypač šiuo metu, 
kada rengiamasi statyti Mokslo ir Dailės Draugijų taip 
svarbūs visai Lietuvai namai, kurie bus švietimo ir kul- 
tūros židiniu mūsų Tėvynėje. 

Tikėdamiesi, jog mūsų apsilankymas Amerikoje pa- 
liks žymų pėdsaką Amerikos lietuvių gyvenime, ir trokš- 
dami, kad Tautos Namų statymas ir jų palaikymas būtų 
ir ateityje šelpiamas, tariame Jums, Broliai Lietuviai, iš 
gilumos širdies — sudie. 


D-ras Į. Basanavičius, L. M. Dr-jos Pirmininkas. 


Martynas Yčas, Lietuvių atstovas V. Dumoje. 


1913 m. spalių 30 d. 

Štai mūsų laiškai, kuriuos mes pasiuntėme iš 
vidurio okeano per mūsų sekretorių V. K. Račkauską 
amerikiečiams: 

Hamburg America Linie. 
An Bord des „Imperatos“. 
Gerbiamasis! 


Jau pusę kelio vandenynu nukeliavome. Po trijų 
dienų būsime Cherbourge. Kelionė iki šiol buvo gera: 
norš vilnys didelės, bet neperdaug supa. Labai džiau- 
giamės, kad neliekame dar kelių dienų New Yorke: būtų 
labai rūpėję ir labai daug nesmagumų turėję. Pasažierių 
neperdaug turime; susipažinome su dviem rusais inžinie- 
riais ir vienu armėnų. Laikas bėga nepaprastai greitu 
tempu. 

Per porą valandų suvedėme sąskaitas, ir aš tuo labai 
džiaugiuos, nes man jau tie doleriai skaityti baisiai ikv- 
rėjo. Juk trys mėnesiai su viršum vien tik apie tą patį 
kalbėta. Jei dar tiek laiko būtume aukas rinkę, visai 
materialistais būtume virtę, ir kažin, ar būtume neužmiršę 
apie ką kita kalbėti. žinote, kaip aš linksmas esu, kad 
visa ta mūsų baladonė pasibaigė, ir aš vėl esu žmogus. 
Nemanykite, kad man Amerikos žmonės taip nepatinka. 
Visai ne. Turiu pasakyti, kad visur buvo gerai, tiek daug 
gerų žmonių teko pažinti ir tiek daug širdies parodyta 
mums ir mūsų varomam darbui, jog mes ilgai su didžiau- 
siu smagumu minėsime. Bet ta baladonė, trankymasis iš 
vietos į vietą, dažnai būti be poilsio, nesmagu. 

Už visą jūsų trūsą ir už visą jūsų malonumą, kurį 
mums suteikėte, norėtysi tarti nuoširdų ačiū taip, kad jūs 
iš čia galėtumėt išgirsti — už 2.000 mylių. 

Niekad nepamiršime lapkričio 1 dienos.  Nepainir- 
šime dėl to, kad jūs taip nuoširdžiai mus išlydėjote. Kada 
brooklyniečiai mus barė už tai, kad mes niekam nepra- 
nešėme apie mūsų atvažiavimą, ir todėl negalėjote mūsų 

pasitikti, buvo atsakyta lietuvių priežodžiu:  „Atvažiuok 
nelaukiamas, išvažiuok lydimas“, ir mums buvo labai 
smagu, kad taip atsitiko. 

Man taip norėtųsi su jumis dar kiek pasišnekučiuoti 
ir jūsų gražiam būrelyje pabūti, kad aš, kai laivo tiltą 
pakėlė, ne juokais išmatavau „Imperatoriaus“ aukštumą, 
lyg norėdamas nušokti ir vėl tarp jūsų atsidurti. 

Mums bus labai smagu parvažiavus pranešti lie- 
tuviams apie viską ir papasakoti, kaip mūsų broliai Ame- 
rikoje gyvena ir darbuojasi, dar smagiau, kad galėsiu 
pasakyti, jog jūs, išsiskirstę tarp svetimųjų, nepamirštate 
ir savo Tėvynės, o kas svarbiausia, — kad mūsų prane- 
šimo žodžius paremia 23.000 su viršum dol. aukų. Bet 
kaip neapsakomai bus linksma matyti (o aš tuo tikiu), 
kad mūsų broliai Lietuvoje, pamatę tokį jūsų darbo pn- 
vyzdį, kibs dar labiau į darbą ir, persiėmę Tėvynės meile, 
atliks didelių žygių, ne tik vien Tautos Namus kad pas- 
tatys. Taigi, pranešk, meldžiamasis, visiems mūsų drau- 
gams ir geriems tautiečiams, kad mes dar kartą tariame 
nuoširdų ačiū už viską ir siunčiame iš kelionės kuo ige- 
riausių linkėjimų. 

1913 m. lapkričio į d. Martynas Yčas 


T. 


šiandien, apyskaitą pabaigus, pasirodo, kad mums 
Amerikoje aukų pasisekė surinkti 23,722 dl. 45 ct., kurią 


tai sumą prašau laikraščiuose — kaip „Tėvynėje“, taip 
ir kituose — paskelbti ir išreikšti nuoširdžiausį visuome- 
nei ačiū. ' 


Nuo Atlantiko bangų dreba ir svyruoja milžinas gar- 
laivis, nėra ūpo ilgiau rašyti. Lai šitos kelios eilutės nu- 
neš Tamstai dar kartą nuoširdžiausio atsisveikinimo 
žodelį. Sudie, sudie! 


1913 m. lapkričio mėn. 5 d. J. Basanavičius 

Iš New Yorko turėjome išplaukti Hamburg Ame- 
rica linijos laivu „Imperator“. Tai buvo didžiausias 
ir geriausiai įrengtas to meto laivas; jis turėjo 54 
tūkstančius tonų talpumo. Įrengimas jo buvo kuo 
geriausias. Jeigu mes pavadinome ,Princ Fridrich 
Wilhelm“ laivą, kuriuo mums teko važiuoti į Ameri- 
ką, milžinu, tai ,,Imperator“ buvo pustrečio karto di- 
desnis ir vežė apie 6.100 keleivių. Palmių sodai, pui- 
kiausiai išpuoštos salės, maudymosi baseinai, gim- 
nastikos salės, turkiškos pirtys, didelės skaityklos ir 
bibliotekos, įvairūs pasilinksminimai ir šokiai kelionės 
metu, — visa tai sudarė tokią nuotaiką ir aplinkumą 
keleiviams, kad jie pamiršo, jog esą atsitolinę nuo sa- 
vųjų ir plaukia vandenyno viduryje. Audros metu 
okeano bangos nepajėgė „Imperatoriaus“ svaidyti 
savo viršūnėse. Niekas beveik nesirgo jūrų liga. Ne- 
sirgome ir mes. Po tų visų varginančių kelionių po 
Ameriką, kurios truko ištisus liepos, rugpiūčio, rugsė- 
jo ir spalių mėnesius, ši kelionė per vandenyną, atgal 
į Europą, buvo tik ramus poilsis ir nervų sustiprini- 
mas. Dr. Basanavičius buvo linksmas, kad pavyko 
tiek pinigų Tautos Namams surinkti, o dar labiau 
džiaugėsi, kad jau tenka vėl į Europą grįžti. 

Išplaukiant iš New Yorko, mums palydėti buvo 
susirinkęs didelis lietuvių būrys mūsų draugų ir naujų 
pažįstamųjų. Čia buvo ne vien tik New Yorko ir 
Brooklyno kolonijų atstovai, bet buvo atvykę delega- 
tai ir iš tolimesnių kolonijų, pav., iš Wilkes Bares, 
Waterbury, Bostono, Clevelando, Philadelphijos ir 
kitų vietų. Panelės ir ponios įteikė mums puikiausius 
gėlių bukietus. Laivui signalą davus, kelios jaunos 
ponios, atsisveikindamos, dr. Basanavičių net išbučia- 
vo. Matyt tatai padarė jam didelio įspūdžio, kad jis 
man vėliau kelis kartus šį faktą pasakojo. 

Kelionė buvo ypatingai smagi. Susipažinome su 
daugeliu įvairių tautų keleivių, su kuriais buvo įdomu 
pasišnekučiuoti ir įvairiais klausimais padiskutuoti. 
Kada po penkių su puse dienų kelionės mūsų „Impe- 
rator“' įplaukė į Prancūzijos uostą Cherbourg, mums 
iš tikrųjų pagailo, kad tai greitai nutrūko taip smagi 
įūros kelionė. Atsisveikinę su kelionės draugais, mes 
persėdome į prancūzų traukinį, kuris po šešių septy- 
nių valandų mus atvežė į Paryžių. 

Prancūzijos sostinę mums teko pirmą kartą lan- 
kyti. Susiradome J. Gabrį, kuris buvo mums žinomas 
kaip mažųjų tautų sąjungos organizatorius, žurnalo 
Les Annales des Nationalites leidėjas ir redaktorius, 
prieš porą metų Tėvynės Mylėtojų Draugijos Ameri- 
koje pavedamas, išspausdinęs visus Vinco Kudirkos 
raštus. Be to, nuolat gyvendamas Paryžiuje, suki- 
nėdamasis politikų tarpe, jis pirmas propagavo Lietu- 
vos vardą. Daugiausia buvo daroma Sorbonos pro- 
fesorių sluoksniuose. Jis buvo tikras mūsų „,cicero- 
ne“. Vežiojo po Paryžių, rodė žymesnes vietas ir 
įstaigas, supažindino su visa eile tenykščių Žmonių, 
kaip prof. Segnobos, prof. Painlevė ir kitais. Jo dar- 
buotė tuo metu mums su dr. Basanavičium atrodė ga- 
na naudinga. Mes, jo prašomi, noriai raginame nau- 
juosius savo draugus ir gerus tautiečius Amerikoje, 
kad jie šią Gabrio akciją paremtų pinigais. 

Bet neilgai mums teko Paryžiuje būti. Dr. Ba- 
sanavičius, kurio sveikata buvo žymiai pairusi, skun- 
dėsi dideliu nuovargiu, skubinosi į Berlyną, kad su 
gydytojais specialistais pasitarus dėl savo ligos. 

Berlyną pasiekėm laimingai. Dr. Basanavičiui 
teko atsigulti klinikoje. Palikęs jį specialistų globoje, 
per Varšuvą, kurioje aplankiau, amerikiečių giminių 
prašomas, Ksaverą Vanagėlį ir dr. Dėlinikaitį, grįžau 

į Lietuvą. Gardine aplankiau Jablonskių šeimą. Ke- 
lioms dienoms sustojau Vilniuje. Vilniečiai, Mokslo 
Draugijos komiteto nariai, si džiaugsmu mane pasi- 
tiko ir labai buvo patenkinti mūsų kelionės vaisiais. 

Kiek gi Amerikoje buvo sudėta aukų? Kaip jau 
buvo mūsų apyskaitoje paduota, suaukota buvo 23 
tūkstančiai ir keli šimtai dolerių. Be to, dar gauta 
pora trejetas tūkstančių dolerių pasižadėjimų au- 
koti toliau. Tarp 10 ir 50 dolerių šiam reikalui au- 
kojo 748 asmenys bei įstaigos, o tarp 50 centų ir 10 
dolerių buvo 4.355 asmenys bei įstaigos. Tame skai- 
čiuje 67 pozicijos po keliolika dolerių, pavadintos dr. 
Basanavičiaus užrašuose „Rubrika smulkių aukų“. 
Reikia manyti, kad aukotojų skaičius siekė apie 6.000 
asmenų. Š, Amerikos valstybių lietuviai suprato šios 
idėjos ryšį su visa tauta ir perėmė savo aukomis. 

Lankytojų skaičius mūsų prakalbų metu svyra- 
vo tarp 150 ir 4.000 žmonių. 

Mums į Ameriką išvykstant, dr. Jurgio Aleknos 
man buvo paduota gana gera mintis, būtent, jei, sa- 
ko, Tautos Namus pastačius, pažadėtumėte įrašyti 
stambesnių aukotojų vardus į tam tikrą knygą, arba 
iškalti pavardes kur nors salės sienoje, tai tada esą 
aukotojų skaičius padidėtų. Tokiame atsitikime, sa- 
ko, ir aš pats iš karto stambesnę sumą duočiau. Šį 
sumanymą pasigavęs, ėmiau jį vykdyti. New Yorke, 
besvarstant mūsų aukų rinkimo planus, pasiūliau dr. 
Basanavičiui visų tų asmenų, kurie aukotų ne ma- 
žiau kaip 200 rublių arba 100 dolerių, pavardes įra- 
šyti į aukso Tautos Namų knygą. Be to, išrinkti juos 
nariais labdariais. Jis sutiko, ir buvo tai paskelbta 
viešai amerikiečių žiniai. Dar buvo pridėta, kad ne 
tik paskiri asmenys, bet taip pat draugijos ir organi- 
zacijos, paaukavusios viršminėtą sumą, galį būti na- 

riais labdariais. Tokių narių labdarių Amerikoje su- 
sirado virš 80. Amerikos spauda, ypač laikraščio 
„Lietuva“ redaktorius B. K. Balutis, dar apsiėmė 
įdėti savo laikraščio skiltyse kiekvieno nario labda- 
rio fotografiją ir jo gyvenimo aprašymą. Šis suma- 
nymas taip pat nemažai prisidėjo prie aukų rinkimo 
pasisekimo. 


Narių labdarių sąrašas: 

1. Prov. Kazys Aglinskas, 2. Antanas Ambrazaitis, 
3. Kun. Kazimieras Ambrazaitis, 4. Adomo Šerno muzi- 
kos fondas Chicago III, 5. D-rė Juona Baltrušaitienė, 
6. D-ras kun. Vincas Bartuška, 7. D-ras gam. St. Baza- 
revskis, 8. Antanas Beržinskas, 9. Blaivininkų Draugija 
Brooklyn N. Y., 10. Kazys Brusokas, 11. Elena Bruso- 
kienė, 12. Mykolas Bučinskas, 13. Kun. Petras Čaplikas, 
14. Kun. Steponas Čepananis, 15. Čikagos moterys lie- 
tuvės Chicago III., 16. Kun. Jonas Čiuberkis, 18. Petras 
Devenis, 19. D. L. K. Gedimino Draugija Pittsburgh, 
20. Įonas Dubauskas, 21. Kun. Jonas Dumčius, 22. Juo- 
zas Elijošius, 23. Kun. Gadeikis, 24. Juozas Gartmana- 
vičius, 25. Jonas Grigula, 26. Kun. Petras Gudaitis, 27. 
Kun. Jonas Jakaitis, 28. Kun. Aloizas Jurgutis, 29. Kun. 
Antanas Jusaitis, 30. Kun. Jonas Kasakaitis, 31. Kun. 
Juozas Kasakaitis, 32. Sofija Kaškevičienė, 33. D-ras Jo- 
nas Kaškevičius, 34. Kun. Juozas Kaulakis, 35. Katarina 
Kaupaitė, 36. Lukas Kaziūnas, 37. Jurgis Kažemėkas, 
38. Kazys Kažemėkas, 39. Kun. M. Kriaučiūnas, 40. Jo- 
"nas Krotkus, 41. Kun. Juozas Kudirka, 42. Kun. Jonas 
Kuras, 43. Kun. Juozas Lietuvininkas, 44. Lietuvos Sūnų 
Draugija Waterbury Conn., 45. Marijos Dukterų Drau- 
gija Amsterdam N. Y., 46. Andrius Martusevičius, 47. 
Kun. V. Matulaitis, 48. Juozas Molis, 49. D-ras G. K. 
Mongirdas, 50. Kun. Julijus Narkevičius, 51. Antanas 

Olšauskas, 52. Kun. Simanas Pautienius, 53. Kun. Niko- 
demas Petkus, 54. Antanas Povilaika, 55. D-ras Al. Rač- 
kus, 56. Laurynas Radžiukynas, 57. D-ras Antanas Rut- 
kauskas, 58. Kun. Pranas Serafinas, 59. Simano Dau- 
kanto Dramos Draugija Brooklyn N. Y., 60. Kun. Lek- 
sandras Skripkus, 61. Kun. Kazimieras Skripkus, 62. Jo- 
nas Skritulskis, 63. Kun. Jonas Sutkaitis, 64. Kun. Pra- 
nas šedvydis, 65. Kun. Jonas Šupšinskis, 66. Šv. Juoza- 
po Brolija Waterbury Conn., 67. šv. Juozapo Draugija 
Amsterdam N. Y., 68. Šv. Juozapo Draugija Bostone, 69. 
Šv. Juozapo Draugija Cambridge Mass, 70. Šv. Jurgio 
Dr-ja Amsterdam N. Y., 71. šv. Jurgio Draugija Phila- 
delph, 72. Šv. Jurgio Draugija "Waterbury C., 73. Šv. 
Jurgio Kareivio Draugija Worcester Mass, 75. š. Kazi- 
miero Draugija Boston, 76. šv. Kaziemiero Draugija 
Cambridge Mass, 77. šv. Kazimiero Draugija Nashau N. 
Y., 78. šv. Kazimiero Draugija Waterb. C., 79. Sv. Ka- 
zimiero Draugija Worcester Mass, 80. šv. Petro ir Po- 
vilo Draugija Boston Mass, 81. šv. Petro ir Povilo Drau- 
gija Rochester, 82. šv. Stanislovo Draugija Waterbury 
Conn. 83. Mykolas Tananevičius, 84. R. Untulienė, 85. 
Kun. d-ras V. Varnagiris, 86. Juozas Vasiliauskas, 87. 
Kazimieras Vasiliauskas, 88. Kun. Juozas Židanavičius, 
89. Kun. Tomas Žilinskas, 90. Kun. Baltramiejus Žin- 
džius. 

Visiems buvo aišku, kad Tautos Namų idėja jau 
arti buvo prie jos realizavimo. Imta planuoti, tartis: 
ar naujus namus statyti, ar pirkti už tuos pinigus jau 
pastatytus. Man ilgai neteko gaišti Vilniuje ir dr. Ba- 
sanavičiaus laukti. Teko skubėti į Petrapilį, kur Vals- 
tybės Dumos sesija jau buvo prasidėjusi. Prieš Ka- 
lėdas sugrįžo ir dr. Basanavičius. Pranešė Liet. Moks- 
lo Draugijai apie mūsų kelionės pasėkas. Didelė, pa- 
lyginti, buvo surinkta pinigų suma, bet už tai brangi 

dr. Basanavičiaus sveikata buvo labai nukentėjusi. 
Neilgai trukus dr. Basanavičius susirgo ir ilgesniam 
laikui atgulė. Viena pusė jo kūno buvo suparaližuota. 
Po kiek laiko atsitaisė, bet sveikata jo jau nebegrįžo. 
Jis tapo visam kam apatiškas, tylus ir nejautrus. Tie- 
sa, lankydavo jis įvairių draugijų posėdžius. Karo 
metu dalyvavo Centro Komiteto nuo karo nukentėju- 
siems šelpti posėdžiuose, vėliau Valst. Tarybos posė- 
džiuose, bet jis jau nebebuvo aktingas, veikiau sėdėjo 
kaip pašalinis žiūrovas dėl informacijų. Labai retai 
imdavo balsą trumpoms pastaboms. Toks jis jau pa- 
siliko iki pat mirties. 

Bet kas gi atsitiko su Amerikoje surinktais pini- 
gais ir su Tautos Namais? Buvo numatyti prie Ža- 
liojo tilto Vilniuje Raduškevičiaus namai, derybos su 
juo jau buvo beveik prie galo priėjusios. Tai buvo 
1914 metų pradžioje. Nupirkimui buvusios kažko- 
kios juridinio pobūdžio kliūtys, kurioms išaiškinti bu- 
vo išrinkta iš juristų — A. Bulotos, J. Vileišio ir A. 
Janulaičio — komisija. Šioms deryboms užtrukus, 
kilo karas. Namų įsigijimo klausimu tada jau niekas 
nebesirūpino. Pinigai buvo sudėti Vilniaus Komer- 
cijos Banke ir iš dalies Lietuvių 3-sios Vilniaus Savi- 
tarpio Kredito Banke. Bankams iš Vilniaus išsikėlus, 
buvo išvežti ir kapitalai į Rusiją. O Rusijos imperi- 
jai suirus ir komunizmui įsigalėjus, tie pinigai žlugo. 
Tokiu būdu Tautos Namų sumanymas, kuris buvo taip 
arti prie realizavimo, ir po šiai dienai liko neįvykdy- 
tas, o žemės sklypas tebėra Vilniuje L. Mokslo Drau- 
gijos žinioje. 

X 
DIDŽIOJO KARO IŠVAKARĖSE 


Paryžiuje. — Prancūzų karo nujautimas. — Anglijoje. — Par- 
lamente. — Anglų būdo bruožai. — Pas Londono lietuvius. — 
Vėl Paryžiuje. — Sugrįžus į Petrapili. — Apie karo galimu- 
mus V. Dumoje. — Pas savuosius. — Prezidento Poincarė vi- 
zitas carui. — Darbininkų riaušės. — Karo simptomai 


1914 m. Velykų atostogoms atėjus, sumanėme 
su L. A. Velichovu nuvažiuoti į Prancūziją pasi- 
dairyti. 

Nuvykę į Paryžių, radome paryžiečių ūpą la- 
bai pakeltą. Žurnalistai, politikai ir parlamento na- 
riai puolė mus klausinėti, ar Rusija jau yra pasiruo- 
šusi su vokiečiais kariauti. Politikos atmosferoje jau 
kažkas kabojo, ir galima buvo laukti netrukus naujų 
įvykių pratrūkstant. Mus egzaminavo ir gana iky- 
riai teiravosi apie visas karo strategijos detales. Mu- 
du, žinoma, nieko konkretaus negalėjome pasakyti, 
tiktai bendromis frazėmis papasakojome apie Rusi- 
jos ekonominę būklę, politinę parlamento kovą su vy- 
riausybe ir t. t. 

Tie jų klausinėjimai mums rodėsi labai keisti. 
Vengėme tiesiog į juos atsakinėti, daugiau raminome, 
kad jokio karo nebūsią, o jei karas iš tikrųjų kiltų, Ru- 
sija esanti visai kovai pasirengusi. Su dideliu nusi- 

stebėjimu mes klausėmės prancūzų nervingų argu- 
mentacijų apie karo galimumus. Rusijoje niekas šių 
klausimų nekėlė, nei niekas rimtai nesvarstė, bent V. 
Dumos sluoksniuose, ir niekas netikėjo, kad karas 
taip arti galėtų būti. Tiesa, kuluaruose kartais pa- 
kalbėdavo, kad karas kada nors galįs kilti, bet tos 
kalbos buvo nerimtos, daugiau akademinio pobūdžio, 
neteko išgirsti nė vienos nuomonės panašios į Pa- 
ryžiaus. 

Mes manėme, kad prancūzai tik vokiečių galy- 
bės biją, todėl ir visokias karo šmėklas išsivaizduoją. 

Bet mums irgi parūpo karas. Reikėjo aplankyti 
Londonas ir ištirti anglų ūpas, ką jie mano dėl karo 
galimumų. Ši kelionė mus juo labiau viliojo, kad 
mes šioje Britų imperijos sostinėje dar nebuvome 
buvę. 

Vykome į Calais. Kupe su mumis važiavo dar 
vienas anglas. Žinojome anglų paprotį — su nie- 
ku nekalbėti, kol nesi supažindintas. Ypač trauki- 
ny Anglijoje su nepažįstamais žmonėmis niekas ne- 
kalba. Visi sėdi kits prieš kitą, žiūri nosį įbedę į laik- 
raštį, žiopso pro langą, bet žodžio neprataria į savo 
nepažistamą kaimyną. Neveltui apie anglus pa- 
sakojama visokių nuotykių. Kartą, sako, per laivo 
katastrofą, kažkur toli prie Australijos, buvę išmesti 
su laivo skeveldromis du anglai į kažkokią mažą, 
žmonių neapgyventą, salą. Čia jie turėję išgyventi 
kelias savaites. Kasdien klaidžioję salos pakrantė- 
mis, kasdien susitikdavę, bet kad nebuvo supažindinti, 
tai, būdami ištikimi anglų papročiams, nesikalbėję. 

Galų gale pro šalį plaukęs laivas. To laivo ka- 
pitonas, pastebėjęs jų rodomus ženklus, sustojo prie 
salos ir paėmė juodu į savo laivą. Tada vienas iš jų 
paprašė kapitoną supažindinti su jo nelaimės draugu. 

— Pasirodo, tamsta labai smagus vyras, — 
pasakė pirmasis anglas. 

— Gaila, kad nebuvo kas mus supažindina toje 
prakeiktoje saloje, kur taip ilgai išbuvome. Daug 
liksmiau būtume laiką praleidę, — pridūrė antrasis. 

Taigi, mes su mūsų anglu irgi nekalbėjome. 
Velichovas, išsitiesęs ant suolo, užmigo. Traukiniui 
Amien'e sustojus, aš išėjau pasivaikščioti. Jis, at- 
budęs ir manydamas, kad aš prie lango sėdįs, priėjo, 
uždėjo anglui ant peties rankas ir, nieko nesaky- 
damas, žiūrėjo į publiką. Tuo tarpu aš praėjau pro 
vagono langą ir jį prašnekinau. Jis pažiūrėjo į mane, 
paskui į anglą, ir kaip šoks jį atsiprašinėti. Anglas 
nė vienu veido muskulu nesujudėjo, nieko nepasakė, 
jokio nusistebėjimo nepareiškė ir toliau pro langą 
ramiai sau žiūrėjo. 

Nuvykome į Angliją. Bet čia, Londone, nieko 
negalima buvo pastebėti, kad karas artintųsi. Ramu 
ir tylu aplink. Aplankėme parlamentą pirmą kar- 
tą (House ot Commons). Nuėjome aplankyti West- 
minster. Norėjome pažiūrėti, kaip vyksta posėdžiai 
seniausiame parlamente. Pažįstamų neturėjome. 
Bilietų gauti nuėjome pas pirmininko sekretorių. Mus 
jis labai mandagiai sutiko ir tuojau davė palydovą, 
įsakydamas pasodinti mus į diplomatų ložę. Ložėje 
drauge su mumis sėdėjo keli diplomatai ir greta Can- 
terbury arkivyskupas (archbishop of Canterbury), 
elegantiškai apsirėdęs, su trumpomis kelinėmis, aukš- 
tai apsegiotomis mažomis sagutėmis. 

Parlamento salė pailga, visa gotiškam stiliuje, 
aplinkui galerijos, publikai ir diplomatams vietos iš. 
šonų, lordams ložė iš kairės pusės, gale, viršuje spea- 
kerio, balkonas žurnalistams. Už jų stiklinis už- 
tvaras. Už to užtvaro, jau nebe pačioje salėje, buvo 

suleistos moterys. Tada dar jos neturėjo lygių tei- 
sių su vyrais, todėl negalėjo publikoje būti. Taip, 
lady Asguith, ministerio pirmininko žmona, neturėjo 
teisės publikoje sėdėti ir klausytis savo vyro prakal- 
bų, tuo tarpu kaip jos 12 — 13 metų anūkas galėjo 
sau ramiai sėdėti parlamente ir sekti kalbas. Dabar 
jau ir Britanijoj nuo 1918 metų moteriai plačiai atsi- 
vėrė parlamento durys. Jos dabar ne tik publikoje, 
bet ir parlamente atstovauja kraštą drauge su Vy- 
rais. Apačioje, paliai sienas, sustatyti oda apmušti 
suolai, kurie eina aplinkui visą salę — tai atstovams 
vietos. Viduryje stovi ilgas stalas. Viename jo gale 
"padėtas skeptras, pergamentai ir įstatymų knyga, ki- 
tame — sėdi du sekretoriai su žilomis perukėmis, il- 
gomis kojinėmis ir trumpomis iki kelių kelinėmis. Už 
jų, kiek aukštėliau, stovi kedė po kabančiu stogeliu, 
kurioje sėdi pirmininkas-speakeris, dar ilgesnių vil- 
nų peruke ir ilga plačiomis rankovėmis toga. Viename 
stalo šone, dešinėje pusėje, sėdi vyriausybė, kitoje, 
nuo speakerio kairėje, — opozicijos lyderiai (partijos 
vadai). 

Ant suolų gana aukštai susėdę atstovai. Dau- 
gumas jų apsivilkę juodais švarkais su šilkinėmis 
aukštomis kepurėmis (cilinderiais), kurių posėdžių 
metu irgi nenusiima. Atskiros tribūnos parlamente 
nėra. Oratoriai kalba iš savo vietų. Nors kalbėti 
nusiima cilinderį ir stovi tol, kol jį speakeris pastebi 
ir duoda jam balsą.  Oratoriui niekas neploja, bet 
savo pritarimą atstovai išreiškia šauksmu „hear, 
hear“ (hir) — klausykit, klausykit, o nepasitenkinimą 
— juoku. | 

Antraeilių oratorių mažai kas klausėsi. Daugelis 
per prakalbas vaikštinėjo iš salės lauk ir vėl grįžo at- 
gal. 

Triukšmas salėje visuomet nemažas. Retkar- 
čiais nutyla ir vėl iš naujo pasikartoja. Palyginus, 
V. Dumos posėdžiai vykdavo ramesnėje atmosieroje. 
Valdžioje buvo Asguith — liberalų vadas, opozicijoje 
— konservatoriai su Balfour ir Bonar Law pryša- 
kyje. Debatavo bažnyčios nuo valstybės atskyrimo 
klausimą pietų Walijoje.  Oratoriai kalbėjo gana 
nuobodžiai ir monotoniškai, bent taip atrodė mums, 
nepergeriausiai supratusiems angliškai. Kas pažymė- 
tina, kad oratoriai, kreipdamiesi į opoziciją, sakyda- 
vo: „my best friend of the oposition“* (mano geriau- 
sias draugas iš opozicijos), „my honorable friend“. 

Išlaikytas didžiausias mandagumas. Niekas nė 
nemano priešininko asmens paliesti karščiausiuose 
ginčuose. Visai nepanašu į V. Dumos oratorius ir jų 
papročius, kur neretai tenka išgirsti toki kalbos per- 
lai, kaip ,„merzavec, podlec, durak“ ir kit., nesiskai- 
tančius su asmens pagarba. Visos tautos garbė 
nepavelija anglui svaidytis tokiais nekultūriškais iš- 
sireiškimais, o. labiausiai neleidžia britų tautos geras 
išauklėjimas. 

Tai toks visagalis Didžiosios Britanijos parla- 
mentas, kuris valdo didelę pasaulio dalį, beveik pusę 
visų žemės rutulio gyventojų, ir gali padaryti viską, 
išskyrus vieno: jis tik negali padaryti iš moters vyro. 

Išklausę kalbų ir prisižiūrėję iš diplomatų ložės 
garsiųjų anglų politikų, kurių vardai skamba toli už 
Britų imperijos sienų, nuėjome čia pat, tik kitoje 
Westminsterio pusėje, aplankyti antrosios parla- 
mento dalies, būtent, palatos lordų (House of Lords). 
Kadaise ši įstaiga turėjo dideles teises, lygias su Hou- 
se ot Commons. Jos sąstatas ir dabar, kaip ir se- 
niau, susidaro iš lordų, ir kiekvienas, paveldėjęs iš 
savo tėvo šį titulą, arba gavęs jį iš karaliaus, jau tuo 

pačiu tampa palatos nariu. Bet dabar jos balsas nė- 
ra tiek svarbus, ir antrą kartą iš House of Lords 
grąžintas, bet parlamento priimtas, įstatymas kara- 
liaus tvirtinamas be lordų sutikimo. Tai vaisiai ilgos 
ir atkaklios kovos demokratinės visuomenės su di- 
džiūnais. 

Kaip ten, taip ir čia, iš pirmo žvilgsnio jos tvar- 
ka atrodė mums keistoka. Lord chancellor (Lordų 
palatos pirmininkas) dėvėjo avies vilnų perukę ir sė- 
dėjo ant didelio vilnų maišo. Visa jų posėdžiavimo 
procedūra paremta toli viduramžį siekiančiomis tra- 
dicijomis, kurios sudaro visos anglų tautos gyveni- 
mo charakterį. Kaip žinoma, Anglija neturi savo 
rašytos konstitucijos, bet valdosi ištisų šimtmečių pa- 
pročiais ir precedentais. Jų parlamento atidengimo 
ceremonijos tiksliai užlaikomos, nors laikui bėgant jau 
nustojusios savo specifiškos reikšmės. 

Anglas savyje yra didelis konservatorius. Jis 
neardo savo senovės, bet pritaiko senobinėms ior- 
moms naujovišką turinį, įskiepija naują dvasią, palai- 
kydamas stiprius ryšius su praeitimi. Jei, sakysime, 
anglas turi savo namą, kuris jau darosi ankštas, tai 
jis jo negriauja, kad jo vietoje naują pastatyti, bet 
pristato prie jo dar vieną sparną, pataiso jo iasadą ir 
pakeičia jo išorinį pavidalą, palikdamas senąjį užpa- 
kaly. Anglų liberalizmas yra to naujo išorinio 
fasado prie senų valstybinio aparato rūmų pristaty- 
mas, kitaip sakant, įskiepijimas naujo turinio seno- 
sioms formoms. 

Anglai nuodugniai skiriasi nuo kitų tautų. Pran- 
cūzai, pavyzdžiui, yra radikalistai. Jeigu jie ką nors 
sumano statyti, tai pirma iš pamatų sugriauja senąjį 
rūmą ir pastato jo vietoje visai ką nors naujo, visai 
į senąjį nepanašu. Jie taip elgiasi ne tik materialės 

kultūros srityje, bet ir dvasios religijos srityje. Pran- 
cūzas atmeta visa, kas nesutinka su jo nauja pažiūra 
ir nesuderinta su naujos filosofijos progreso reikala- 
vimais, jis nutraukia ryšius su senove ir greitai atsi- 
sako nuo religijos. O anglas, atvirkščiai, palaiko se- 
nas tradicijas, nemeta religijos ir lanko reguliariai 
bažnyčią daugiau tų tradicijų vedamas, negu gilaus 
sielos įsitikinimo. Tačiau jis moka eiti drauge su 
progresu, moka persiimti naujomis idėjomis ir laiku 
prisitaikinti to amžiaus reikalavimams. Anot vysk. 
Crichtono, anglai mėgsta laisvę, tiesą ir pareigą. Jie 
yra teisingi, bet sunkaus, nelankstaus proto, todėl 
dažnai apsukresnių svetimtaučių apgaunami. Anglai 
ilgai svarsto. Jie nieko nesako paskubomis, nieko ne- 
prižada. Nueik pas anglą, išdėk jam savo reikalą. Jis 
atsidėjęs išklausys, pagalvos ir sako: 

— Ateik pas mane rytoj: aš pagalvosiu, pasvar- 
stysiu. 

Bet kada apsvarstęs prieina išvadą, jis nenukryps 
nuo savo nusistatymo ir duotojo žodžio nemainys. 
Jie yra labai vyriški ir narsūs kare — kaip jūrose, taip 
ir sausumoje. Anglų stoicizmas yra tiek daug kartų 
pastebėtas, kad jį galima laikyti už tautinę ypatybę. 
Anglų jumoras visiems yra žinomas. Mokėjimas su- 
gyventi su savaisiais, mokėjimas pagerbti kito nuo- 
monę ir laisvę sudaro pamatą jų tautos ir valstybės 
organizacijai. Prancūzai sako, kad Anglija esanti va- 
lios kraštas. 


Tas jų pastovumas, gerbimas tradicijų, sudarė 
jiems geriausią vardą kaip kolonizatorių, kaip val- 
dovų ir užkariautojų didžiausių žemės plotų. Jis neša 
savo aukštą kultūrą, skiepija civilizaciją Azijos, 
Afrikos, Australijos ir Amerikos tautoms, bet gerbia 

jų religiją, tų tautų savitos kultūros išdavas, palaiko 
jų tradicijas ir susidariusią vietos tvarką. Šių fakto- 
rių dėka, anglai tapo pasaulio valdovai. Britų 
imperijos žemių yra visose pasaulio dalyse, ir niekad 
nenusileidžia saulė nuo jos teritorijos. Jų kultūros 
turtai sutraukti iš viso pasaulio į Londoną. Jų mu- 
ziejų ir knygynų rinkiniai savo turtingumu prašoka 
visas kitas pasaulio tautas. Kiek yra Londone pri- 
vačių ir valstybinių muziejų — sunku pasakyti. Bet, 
jeigu ir nieko daugiau ten nebūtų be British Museum, 
tai jau ir to užtektų, kad galima būtų pripažinti 
anglams šiuo atžvilgiu pirmąją vietą pasaulyje. 
Aplankėme British Museum, Westminster Abbey 
Tower of London, pasiklausėme Hyde Parke visokių 
oratorių, kurie renkasi šeštadieniais po piet ir sako 
minioms prakalbas. Niekas jų čia netrukdo. Čia so- 
cialistas verčia viso pasaulio buržujus ir aiškina sa- 
vo lygybės ir brolybės principus, žadėdamas klau- 
sytojams ant žemės rojų įkurti, čia vėl, priešais 
it, minios apstotas pamokslininkas skelbia Dievo žo- 
dį, prižadėdamas visiems vargšams ir teisybės trokš- 
tantiems dangaus karalystę kitam pasaulyje. Pa 
prakalbos vargonėliai suūžia ir iš išdalytų lapelių pu- 
blika pagieda himnus, Dievui garbę duodama. Už po- 
ros žingsnių vėl konservatorių šalininkas dėsto pa- 
stovių organizacijų reikalą ir ragina piliečius prisi- 
laikyti įstatymų, gerbti įstaigas ir šventai laikytis tė- 
vų palikimų, gerbti tvarką, kurią tūkstantį metų iš- 
laikė Anglija ir Britų imperija. Iš viso to susidaro 
toks margumynas ne tik išorinės minios išvaizdos, bet 
dar didesnis margumynas minčių ir pasaulėžvalgos. 
Ramiai ir išdidžiai, rankas už nugaros užsidėję, vaikš- 
čioja policininkai ir daboja, kad niekas tvarkos ne- 
ardytų. Jiems nereikia oratorių kalbų sekti. 

Britų imperijos piliečiai jau nuo 1215 metų nau- 
dojasi laisvėmis; nuo senų laikų jie priprato gerbti 
žmogaus įsitikinimus ir jo laisvę. Bet juose taip pat 
yra įsikūnijęs piliečio susipratimas, kad drauge su lais- 
ve uždedamos ir pareigos, kurias kiekvienas britas 
sveikai atlieka savo tėvynės atžvilgiu. Jie atsidėję 
daboja, kad jo laisvė būtų suderinta su laisve kiek- 
vieno kito piliečio, kad atskiro asmens nebūtų per- 
žengtos ribos ir kad tuo nebūtų varžomas tas asmuo, 
toks pat pilietis, kaip ir jis. Toks nusistatymas jau nuo 
amžių yra įsikūnijęs anglų pilietyje ir su juo susigy- 
venęs. 

Šeštadienį po pietų nuo 12 val. Londonas už- 
švenčia. Sekmadienį miestas lyg apmiręs. Pačiame 
City (mieto centre), kur judėjimas šiokiomis dienomis 
labai gyvas, kad skersai gatvę negalima pereiti, kol 
policmanas nesustabdo automobilių, autobusų ir šiaip 
vežimų, šventadienį tik retkarčiais pamatysi auto. 
Gatvės tuščios. Šventadienį anglai visi švenčia. 
Šventadienis jų šeimai priklauso. Kiekvienas eina 
į bažnyčią ir, sugrįžęs namo, likusį dienos laiką pra- 
leidžia savo šeimoje, skaito Šventąjį Raštą arba gie- 
da psalmus. Niekas neskambina telefonu, nebent tik 
didžiausiame reikale. Teatrai, kinematografai ir ki- 
tos viešosios bei pasilinksminimo vietos uždarytos. 
Daugumas išvažiuoja į užmiestį. Traukinių skai- 
čius sekmadienį sumažėja, o šeštadienį ir pirma- 
dienį leidžiami tam tyčia traukiniai papigintomis kai- 
nomis. Sekmadienį Londonas kitataučiui nuobodžiau- 
sias miestas. 

Sulaukę sekmadienio, mes nuvažiavome pas lie- 
tuvių parapijos kleboną kun. Matulaitį. Šis kunigas, 
nors man pačiam dar nebuvo pažįstamas, tačiau jau 
buvo žinomas kaip geras patriotas ir uolus savo pa- 

rapijos darbininkas. Jo rūpesčiu 1912 metais pasta- 
tyta darbininkų kvartale nedidelė bažnytėlė. Ji žy- 
mi tuo, jog jai pastatyti davė lėšų kunigaikštienė 
Magdelena Radvilienė su sąlyga, kad joje niekad ne- 
būtų laikomos pridedamos pamaldos lenkų kalba. Pa- 
rapijonų turi apie 2.000 žmonių. Tai vis daugiausia 
beturčiai. Tie, kurie neišgali nuvažiuoti į Ameriką, 
esti priversti pasilikti Londone. Uždarbiai menki, 
o darbas sunkus.  Prasigyvenusių šiame milžiniška- 
me mieste, kt.r tokia visokiais atžvilgiais didelė kon- 
kurencija, kaip ir nėra. Bet kuo lietuvių kolonija pa- 
sižymėjusi? Dėl kunigo Matulaičio darbštumo, jo 
pasišventimo savo žmonėms, tėvynės meilei ir lietu- 
vių kolonija pasižymi tomis pačiomis dorybėmis. Čia 
nėra jokių „partizanų“ (partijų žmonių), bet vien tik 
lietuviai. 

Buvome labai nuoširdžiai sutikti ir pakviesti va- 
kare į lietuvių klūbą prakalbų sakyti. Mielai sutiko- 
me. Vakare susirinko visa kolonija, kas tik ant kojų 
galėjo pastovėti. Moterys, susinešusios ir atsivedu- 
. sios savo vaikus, atsidėjusios klausėsi mūsų prakalbų. 
Mano kelionės draugas, susijaudinęs Londono lietu- 
vių priėmimu, irgi prabilo, nors ir rusų kalba, kurią 
daugumas čia suprato.  Londoniečiai labai džiaugėsi 
mūsų prakalbomis ir ilgai nenorėjo su mumis skirtis. 
Velichovui labai imponavo mūsų Žmonelių susirinki- 
mas ir jų kultūringas užsilaikymas prakalbų metu. 

— „Poprobuite sobrat russkich v odnom miestie 
okolo 1000 čeloviek, da ešče v prazdnik. Srazu ku- 
laki poidut v chod i noži zasverkajut v rukach“. — 
Pridėjo jis. 

Aš didžiavaus savo tautiečiais. Ir man buvo la- 
bai smagu girdėti tokia apie juos nuomonė. Nuo to 

laiko aš susigiminiavau su Londono lietuviais ir vėliau 
dar daug kartų juos lankiau. 

Per tas kelias dienas, beviešėdami Londone, su- 
sitikome kelis žurnalistus ir šiaipjau politikus: ,„Daily 
Chronicle“ subredaktorių Harold Williams, rusų-anglų 
susiartinimo propagatorių Pars, buv. karalienės Vikto- 
rijos ministerį Mr. Balfour, parlamento narį Macallum 
Scott ir keletą kitų. Su jais mus suvedė rusų amba- 
sada, suruošusi arbatėlę. 

Kalbėjomės bendromis temomis, bet daugiausia 
kreipėme dėmesį į Europos karo artimumą. Mes jiems 
atpasakojome tą ūpą, kurs mūsų buvo pastebėtas 
Paryžiuje. Mūsų anglai apie tai nė klausyti nenorėjo 
ir tvirtino, kad karas tarp vokiečių ir rusų esąs visai 
negalimas. Rusų ambasadorius, grafas Benkendor- 
fas, irgi panašiai mintis dėstė; jį palaikė ir kiti amba- 
sados vyrai. 

Dar turėjome progos aplankyti seną rusų emi- 
grantą — anarchizmo teoretiką kunigaikštį Kropot- 
kiną. Susitikti su juo buvo įdomu, bet karo klausi- 
mais daug neteko kalbėtis. Su juo susifikome tarpi- 
ninkaujant žinomam rašytojui ,„Russkija Viedomosti“ 
korespondentui Deoneo-Šklovsky. Pastarasis, vi- 
suomet gerai painiormuotas Londono politikoje, mus 
nuramino, kad jokio karo anglai artimoje ateity ne- 
numatą. 

Grįžome vėl į Paryžių. Aplankėme rusų amba- 
sadorių Izvolskį, miklų ir žymų diplomatą, rusų- 
-prancūzų sutarties autorių. Jis buvo žinomas kaipo 
parlamento šalininkas ir Dumos draugas. Mes rim- 
tai iškėlėme karo galimumus ir palietėme prancūzų 
leidžiamus gandus. Jis mus irgi ramino. Esą pran- 
cūzų visuomenės sluoksniuose yra daug nervingumo 
ir išsvajotos baimės, nereikia esą į šiuos gandus rim- 

tai žiūrėti. Čia viename politiškame salone susitiko- 
me su belgų socialistų vadu, tuolaikiniu internacio- 
nalo sekretorium Vandervelde. Jis per pietus, prie 
kurių sėdėjo daug prancūzų profesorių bei politikų, jų 
tarpe Painlevė, Seignobos, Malvy, Albert Toma, jau 
rimtai diskutavo greito karo galimumus ir tas nelai- 
mingas visai Žmonijai pasėkas, kurias neša Europos 
karas. 

—- Na, o jūsų socialistai, ar kariaus prieš vokie- 
čių socialdemokratiją? Ar nesulaikys karo galingasis 
internacionalas? — užklausiau jį. 

— Jamais!*) — atsakė Vanderveldė. — Vokie- 
čiai junkeriai, vokiečių militaristai yra toki galingi, 
kad tuoj užgniauš burnas savo socialdemokratijai. 
Tas pats bus ir su mumis. Žinoma, mes dėsime visas 
pastangas, kad galėtume išvengti ginkluoto konilikto. 
Bet, jeigu Belgijos egzistencijai grėstų vokiečių mili- 
tarizmo pavojus, mūsų socialistai turės irgi kariauti. 

Prancūzai profesoriai socialistai jam pritarė. Iš- 
tisas kelias valandas tik ir kalbėjomės apie vokiečius 
ir būsimąjį Europos karą. 

Po pietų mūsų vaišinga šeimininkė, ponia Menar 
Doriare, kurios salione išaugo daug radikalų sociali- 
stų politikų, nusivedė mus į savo biblioteką. Iš tikrų- 
jų, tai buvo daugiau panašu į skulptūros, tapybos ir 
visokių senobinių dailės dalykų muziejų, negu į priva- 
taus žmogaus biblioteką. Be kitko, ji mums parodė 
iš vario nulietą bareljefą: trys ešaiotai — Louis 
XVI, Charles I ir trečias tuščias. 

—- O kas čia? — paklausėme mudu su Veli- 
chovu. 

—- Čia paruošta vieta jūsų carui Nikalojui 
II-jam. Jeigu ginkluotas koniliktas įvyktų ir kiltų 

Europos karas, caras tikrai netektų sosto. Kiltų vėl 
revoliucija, ir prislėgtoji rusų tauta išsivaduotų, — 
atsakė pranašinga senutė su didžiausiu įsitikinimu, 
kad taip tikrai turėsią būti. 

Mūsų pažįstamas ir tautietis J. Gabrys, kuris 
jau tuomet buvo su prancūzų politikais bei žurnali- 
stais susigyvenęs, mums taip pat papasakojo gana 
įdomių ir intymių dalykų iš prancūzų politikos. Jis 
tvirtino, jog visi politikos sluoksniai Paryžiuje esą tos 
nuomonės, kad karas būsiąs paskelbtas dar šį rudenį. 
Vokiečiai nelauksią, kol Rusija pasistatysianti didelį 
laivyną. 

Šios visos kalbos jau darė mums didesnio įspū- 
džio, ir neramia nuotaika grįžome atgal į Petrapilį 
į V. Dumos posėdžius. Čia mes reieravome savo 
įspūdžius, gautus Paryžiuje, kadetų frakcijai. Pana- 
šių įspūdžių parsivežė iš Paryžiaus ir V. A. Makla- 
kovas, lankęsis visai kituose sluoksniuose, negu mes. 

Mūsų vadai mus nuramino. Esą tai paprastos 
prancūzų nuomonės, reiškiančiosios jau nuo 1871 me- 
tų tų politikos krypčių, kurios kelia revanšo ir Elsace 
Loraine atsiėmimo reikalą. Ir 1914 m. karas esąs 
taip toli, kaip po 1871 metų kad buvo. Tik vienas 
ekspansyvus kadetų Demostenas F. I. Rodičevas ėmė 
įrodinėti, kad Vilhelmui II kaip tik patogus esąs lai- 
kas sukelti karą, kol Rusija neįvykdžiusi savo didžio- 
sios karo laivyno programos, kurią V. Duma ką tik 
buvo priėmusi. Tą mintį jis pakartojo viešai iš Du- 
mos tribūnos birželio mėnesio pabaigoje uždarant 
sesiją. 

— Horizonte matyti renkasi juodi debesys, iš 
kurių gali kilti didelė karo audra. Šiai audrai iš- 
vengti reikėtų dėti visos pastangos, kad neatsitiktų 
to, ko mes visi nenorėtume kad įvyktų! — kalbėjo 

Jo mintys buvo pakartotos V. Dumos pirminin- 
ko M. V. Rodziankos jo pranešime carui prieš sesijos 
užbaigimą ir Dumos atostogoms išsiskirstymą. Jis 
įspėjo carą, kad reikią ruoštis karui. 

— Iš visa ko matyti, — sakė jis, — kad Vilhel- 
mas II pasinaudosiąs proga ir paskelbsiąs karą. Kie- 
lio kanalas jau baigtas, o didžioji Rusijos laivų staty- 
bos programa dar nepradėta vykdinti. 

Baigę biudžetą svarstyti ir jį priėmę, mes iš- 
siskirstėme kas sau atostogų. Prieš išsiskirstymą Si- 
korskis mus, V. Dumos atstovus, pavažiojo su savo 
aeroplanų „Ilija Muromec“, kuris buvo taikomas ka- 
ro reikalams. Tarp kitų aš irgi pirmą kartą savo gy- 
venime gerą pusvalandį skraidžiau. Tuo skraidymu 
mes buvome sužavėti. Ir V. Duma asignavo Sikor- 
skiui 200.000 rublių premijos. Tai buvo „pasiruoši- 
mas“ karui. 

Pargrįžus man į Vilnių, L. Mokslo Draugijos po- 
sėdžiuose gavau didelį papeikimą iš vilniečių draugų 
už tai, kam drįsau rizikuoti savo gyvybe pakildamas 
į padangęs. 

— Dumos atstovų mes nedaug teturime, 0 tam- 
sta galėjai žūti To nuostolio mums niekas neatly- 
gintų. 

Vilniuje apie karą irgi niekas negalvojo. Mūsų 
visuomenė buvo rami ir nenujautė, kad Lietuvą lau- 
kia didelės svarbos įvykiai, kurie nulems jos visą li- 
kimą ir prikels iš po griuvėsių sunaikintą valstybę. 

Vasaroti parvykau pas savuosius. Daugiausia 
laiko praleidau Šimpeliškiuose ir Biržuose pas savo 
dėdę St. Dagilį. 

Liepos mėnesį, važiuodamas į Šembergą pas 
d-rą J. Mikelėną, kuris ką tik buvo pradėjęs medici- 
nos praktiką šiame Kuršo miestely, užsukau į Seben- 

tiškius pas Chodakauską, kur vasarojo A. Smetona 
su šeima. Čia aptarėme „Vairo“ leidimo reikalą ir 
pasitarėme, kaip toliau leisti tautinės minties savait- 
raštį. „Viltis“ jau nuo pernykščių metų buvo iš 
A. Smetonos perėjusi į P. Dovydaičio ir L. Giros 
rankas. Tokio laikraščio reikalingumą jau visi atjautė, 
bet pinigų nė vienas iš mūsų tam reikalui neturėjo. 

Man po Ameriką bevažinėjant kaip tik teko pa- 
rinkti ,,Vairui“ pajininkų, bet tie pajai jau baigė tirpti, 
o naujų lėšų mažai teplaukė. 

Iš Šembergo aš su d-ru J. Mikelėnu nuvykau 
į Ryga, o iš tenai į Pajūrį aplankyti mūsų kalbininko 
J. Jablonskio, kuris su matematikų J. Plepiu Majo- 
ruose gyveno. 

Netoliese nuo čia, Asserne, vasarojo ir V. Dumos 
atstovas A. J. Šingariovas. Su juo buvau čia iš anksto 
susitaręs susitikti, kad tiksliau galėtume aptarti 
mūsų kelionės smulkmenas į pacifistų kongresą Stock- 
holme. Mat, V. Dumai išsiskirstant, buvo gautas iš 
tenai pakvietimas, ir mūsų frakcijos vadas Miliuko- 
vas ragino mus kiek galima gausiau kongresą lankyti. 

„Si vis pacem, para bellum“, o čia išėjo atbulai: 


į „Si vis bellum, para pacem!“ 


Suo juo tarėmės ir planavome, kaip čia būtų ga- 
lima suorganizuoti visų tautų pajėgas taip, kad nu- 
kreipti politikų mintį nuo karo ir priruošti galimumus 
taikingai koniliktus išspręsti, jei tokie kiltų tarp įvai- 
rių valstybių. Ypač daug svajojo apie taikos stabili- 
zavimą mano draugas humanistas ir idealistas A. J. 
Šingariovas. Jis su visu savo iškalbingumu įrodinė- 
jo mums, kad Europa ir visas civilizuotas pasaulis 
turėsiąs žūti, jei kiltų kada nors Europos karas. Jam 
niekas neprieštaravo ir sutiko visi, kad prie dabarti- 
nių technikos tobulumų karas pajėgtų išnaikinti di- 

džiąją žmonijos dalį. Todėl reikią mobilizuotis ne 
karui, bet taikai. 

Be Šingariovo ir Miliukovo, iš kadetų frakcijos 
turėjo važiuoti į kongresą dar bent 10 delegatų. Suta- 
rėme iš Rygos išvažiuoti drauge. Tuo reikalu aš bu- 
vau susitaręs ir su savo draugu Velichovu, su kuriuo 
jau šį pavasarį buvau važinėjęs po Europą. Jis turėjo 
pas manę atvykti į Biržus. Stockholme man jau bu- 
vo tekę buvoti. Šią Švedijos gražiąją sostinę lankiau 
dar studentu bebūdamas. Todėl malonų buvo dar 
kartą atsilankyti Šiaurės Venecijoje, apžiūrėti tą ste- 
buklingą savo architektūra miestą. 

Nors buvome toli nuo politikos centro, bet po- 
litikos žmonėms be politikos sunku apsieiti. Gaudė- 
me visokias žinias iš laikraščių ir iš privačių laiškų. 
Šingariovo gautos iš Petrapilio žinios rodė, kad ten 
ne viskas gerai. 

Kaip tik tuo metu atplaukė į Petrapilį su karo 
laivu prancūzų prezidentas Poincarė ir ministeris pir- 
mininkas Viviani. Jiedu oficiališkai vizitavo Rusijos 
galvą, carą Nikalojų II, ir jos vyriausybę. Kadangi 
tokie valstybės galvų vizitai turėjo grynai oficialų po- 
būdį, tai niekas jokių nepaprastų įvykių nelaukė. 
Bet šį kartą jų atsilankymas buvo sutiktas riaušėmis 
ir darbininkų streikais fabrikuose. Darbininkai tūk- 
stančiais metė darbą ir ėjo į gatvę demonstruoti. Jie 
savo demonstracijose pareiškė daug aktingumo: dau- 
žė įstaigų langus, varteliojo tramvajų vagonus ir 
trukdė susisiekimą. Niekas nesuprato, iš kur šios 
riaušės eina, kas jas organizuoja ir kas veda. Darbi- 
ninkams vadovaujančios partijos — socialdemokra- 
tai — irgi jomis kratėsi. Tos riaušės nebuvo pana- 
šios į kovą darbininkų su kapitalistais. Tik vėliau 
paaiškėjo, kad viskas buvo organizuota Berlyno ir už 

vokiečių pinigus. Norėta, kad Poincarė gautų įspū- 
džio, būk rusų tauta Rusijai oficiališkai nepritarianti, 
kada ji bičiuliuojasi su prancūzais. 

Bet nuo šio tramvajams ir langams paskelbto 
karo dar labai toli rodėsi ligi tikrojo Europos karo 
paskelbimo. 

Geroje nuotaikoje Šingariovo šeimoje kelias die- 
nas paviešėjęs, nuvažiavau pas kun. J. Tumą, kuris 
po Vilniaus vyskupijos valdytojo kun. Michalkevi- 
čiaus iš „Vilties“ redakcijos išvijimo apsigyveno Kur- 
šo pasieny, Laižuvos miestely.  Mėgau aš visuomet 
su kunigu Tumu susitikti, pasitarti Lietuvos reikalais 
ir tiesiog pasižmonėti jo smagioje draugijoje be jo- 
kios politikos ir be jokių reikalų. Pas jį radau kelis 
jaunuolius ir vietos aptiekininką Stašį. Ir iš tikrų- 
jų, šį kartą apsiėjome be jokių „išmintingų“ kalbų ir 
kelias dienas linksmai praleidome. 

Iš tenai keliese nuvykome į Viekšnius aplankyti 
mums visiems simpatingo kunigo Jarulaičio, pirmo- 
sios Dumos atstovo. Jis kas metai pirmosios V. Du- 
mos sušaukimo dieną nuvažiuodavo į Petrapilį ir nu- 
siveždavo savo kolegą buv. I V. Dumos atstovą Juo- 
zą Kubilių, apmokėdavo jo kelionės išlaidas ir abu 
didingai atstovaudavo Lietuvos vardą rengiamose 
iškilmėse. Ta proga jie ir manęs neaplenkdavo. To- 
dėl, progai pasitaikius, teko man jį revizituoti. Čia 
radome beviešint mūsų rašytoją S. Čiurlionenę, J. Vo- 
kietaitį ir Pr. Mašiotą. Šis, iš Rygos atvykęs, čia pat 
vasarojo Ventos pakrantėse. Jaukiai ir smagiai vystė- 
si kalbos visokiomis temomis. Niekas nė nemanė apie 
jokius įvykius, kaip štai įsiveržia pas mus vienas vy- 
ras, mokytojas Bimba, ką tik iš Kauno atvykęs, ir pra- 
neša, kad Kaune paskelbtas karo stovis ir iška- 
bintas komendanto Grigorjevo įsakymas išvažiuoti 


221 


visai eilei žmonių iš tvirtovės ribų, kad tarp tų pavar- 
džių esanti ir V. Dumos atstovo M. Yčo pavardė. 
Mat, jis irgi, komendanto supratimu, esąs nepagei- 
daujamas asmuo. 

Ta žinia mus visus, kaip perkūnas giedrią dieną, 
pritrenkė ir didelio neramumo sukėlė. Nors mobili- 
zacija dar nebuvo paskelbta, tačiau jau atmosiera 
pakvipo parako dūmais. .. 

Išsiskubinau iš kun. Jarulaičio į Šiaulius. Šiau- 
liuose radau pilną įvairių neramių gandų, kurie buvo 
skleidžiami mieste ir išpučiami iki nežinomų iantazi- 
jai ribų. Čia sutikau Šiaulių prisiekusius politikie- 
rius: K. Šalkauską, adv. Lukauskį ir kitus. Kalbėjo- 
mės temomis: ,Ježeli Francja tego, to Anglja nic 
pewniejszego““. 

Vieną dieną praleidę, išvažiavome pas d-ro 
Čumpito šeimą, kurį vasarojo kažkur dvariukyje ne- 
toli Bazilijonų miesčiuko, kaimynystėje su advokato 
Lukauskio dvaru. 

Kelias dienas vėl buvau visai nuo pasaulio at- 
skirtas. Turėjo atvykti d-ras Čumpftas, bet staiga 
gavome žinią, kad paskelbta mobilizacija, ir jis mobi- 
lizuojamas. 

Susėdome į du vežimus su Lukauskių ir Čumpitų 
šeimomis ir iškeliavome į Šiaulius. Privažiavę plen- 
tą, jau pastebėjome didelį judėjimą. Žmonės pėsti ir 
važiuoti traukė Šiaulių link. Nuo Tauragės pusės 
pasirodė raitų kazokų būrelis ir prašvilpė, kiek arklys 
gali lėkti, pro mus Šiaulių kryptimi. .. 

XI 
KARUI SULIEPSNOJUS 


Mobilizacija. — Susisiekimo suirutė. — V. Dumos atstovų 

entuziazmas. — Manifestacijos. — „Gintarinė“ deklaracija. — 

Pas Goremykiną. — Per Suomiją į Švediją. — „Lietuvos Cen- 

tras“. — Veikimo programos nustatymas amerikiečiams. — 
Lietuvos nepriklausomybės metmens 


Šiauliai jau buvo sausakimšai žmonių prigrū- 
sti. Visos įstaigos ir krautuvės buvo uždarytos: kar- 
čiamos, monopoliai irgi. Mobilizuotieji būriais vaikš- 
tinėjo gatvėmis ir 

„Kai man jauną vaiskan rašė, oi! 

Į prisutsviją paprašė, oi, oi, oi...“ 
liūdnas naujokų dainas dainavo. Moterys, su vai- 
kais ant rankų, verkė paskui juos sekiodamos. Ben- 
dras visų ūpo pakilimas. 

Liepojų iš jūros buvo vokiečiai apšaudę. Todėl 
bėgo iš tenai kas tik galėjo į Rusijos gilumą. Trau- 
kiniai lūžte lūžo nuo žmonių ir daiktų. Aplipę buvo 
priešvagoniai ir stogai. Bandžiau namo važiuoti, 
bet negalėjau į vagoną įlisti.  Sumaniau važiuoti į 
Triškonius pas savo dėdę M. Jašinską, o iš tenai į Bir- 
žus. Sukalbėjau net vežėją, kuris apsiėmė pavėžinti 
apie 50 varstų kelio. Susitariau su juo anksti rytą 

išvažiuoti. Bet vakare pasiekė mane Dumos pirmi- 
ninko Rodziankos telegrama, kviečianti į nepaprastą 
Dumos posėdį. 

Teko pakeisti maršrutas. Nuėjęs į stotį, radau 
tik prekių traukinį, einantį Mažeikių link; įsilipau į 
vagono prieangį drauge su konduktorium ir nuva- 
žiavau į Mažeikius. 

Mažeikiuose stotis buvo žmonių užtvenkta. Ne 
tik atsisėsti, bet ir pereiti per stotį nebuvo galima. 
Žmonės skubiai važiavo iš Liepojos, iš Mintaujaus ir 
viso Rygos pajūrio. Traukiniai jau tvarkos nebesi- 
laikė. Niekas nebežinojo, kuomet traukinys išeisiąs. 
Visą naktį išvargęs, pagaliau išvažiavau į Mintaują. 
Iki Mintaujos važiavau geru traukiniu, o iš tenai į 
Rezeknę vėl prekiniu, prie kurio buvo prikabinti du 
trečios klasės vagonai.  Važiavome susikimšę vasa- 
rotojų maskviečių draugijoje. Visų kalbos buvo nu- 
kreiptos tik į vieną pusę: karas, mobilizacija! 

Rezeknėje persėdau į petrapiliškį traukinį. Čia 
jau suradau gerą V. Dumos atstovų būrį, skubinantį 
į Petrapilį. Jau daugiau gavau ir Žinių apie po- 
sėdžių ir Dumos sušaukimo tikslą. 

Iš Rezeknės išvažiavome pusiaudienį, o į Petra- 
pilį atvykome vos tik kitos dienos vakare. Taip iš 
palengvo ėjo traukiniai. Normališkai būtų reikėję tik 
7 val. važiuoti. 

Iš pirmos mobilizacijos dienos tuoj suiro susisie- 
kimas visame krašte. Traukiniai ėjo be įokios tvar- 
kos. Juk reikėjo suvežti virš 100 divizijų prieš vo- 
kiečius ir austrus ir tai padaryti, kol vokiečiai nesu- 
skubo prancūzų sumušti vakarų fronte. 

Rytojaus dieną buvo paskelbta V. Dumos karo 
sesiją. Caras, norėdamas šią rimties valandą būti 
arčiau savo „narodo“, įsakė V. Dumai susirinkti. 

Frakcijos susitarė, kad kalbėtų tik jų atstovai. Bet, 
rytojaus sulaukę, atėjusi, rodos Miliukovui, mintis pa- 
siūlyti ir tautinių grupių atstovams Dumoje išsitarti. 
Sutikta. . 

Prie manęs priėjo atstovas Keinys ir pasakė, kad 
ir mes, lietuviai, iš tribūnos turime prabilti. Su- 
siradę kun. Laukaitį, nuėjome į biblioteką susitarti dėl 
kalbos teksto. Jiedu pasiūlė man kalbėti. Januške- 
vičiaus nebuvo. 

Beliko vos pusvalandis iki posėdžio atidarymo. 
Greitomis surašėme tekstą, kurį vėliau ir pasakiau iš 
tribūnos. Tarp kitko mano buvo pageidauta, kad 
šio karo rezultate lietuvių tauta susilauktų abiejų jos 
dalių — Mažosios ir Didžiosios Lietuvos — susijun- 
gimo Rusijos Imperijos ribose. Tautinių grupių atsto- 
vai deklaravo savo nusistatymus. Daugiausia susi- 
laukė ovacijų Latvijos atstovas J. Goldmanis. Jis iš- 
liejo iš gilumos širdies visą vokiečiams neapykantą, 
kurią šimtmečiais nešiojo latvių tauta. Toliau sekė 
lenkai, estai ir kitos tautinės grupės. 

Posėdis praėjo labai iškilmingai ir pakeltu ūpu. 
Daug ovacijų daryta prancūzų, belgų, serbų ir anglų 
atstovams, kurie čia pat ložėje sėdėjo. 

Posėdžiui pasibaigus, atstovai ir ministeriai 
grupėmis vaikštinėjo kuluaruose: niekas nenorėjo 
skirstytis. Dešinieji ir kairieji, kurie tarp savęs jokio 
kontakto šiaipjau nepalaikydavo, dabar nuoširdžiai 
šnekučiavosi. Visi buvo patriotiško ūpo apimti. Iš 
tolo pamatėme Maklakovą. Eina vesdamasis už ran- 
kos Puriškevičių prie Miliukovo, ir jie kits kitam nuo- 
širdžiai paspaudžia ranką. Mūsų grupėje šnekučia- 
vosi kunigaikštis Volkonskis. Jis, tą vaizdą maty- 
damas, sušuko: 

„— Slava Bohu! Oni nakonec perešli na vy! 

Mat, seniau Puriškevičius visuomet per V. Du- 
mos posėdžius Miliukovą koliodavo: merzavec, 
podlec, žido-mason ir kitais panašiais epitetais, kaip 
savo politinį oponentą. Dabar svarbi istorinė valan- 
da suvedė juodu į krūvą. Sako, pats Puriškevičius 
prašęs Maklakovą supažindinti jį su Miliukovu. .. 

Žinios plaukė iš visos plačios imperijos apie mo- 
bilizacijos eigą. Visos jos buvo vienodos: mobiliza- 
cija visai pasisekusi. Jokių  pasipriešinimų, jokių 
antimilinarinių manifestacijų nebuvo girdėti. Atvirkš- 
čiai, patriotizmo pasireiškimas visuose visuomenės 
sluoksniuose buvo didelis. 

Rusų radikalų obalsis „„čiem chuže, tiem lučše““, 
paleistas per rusų japonų karą, — pralaimėjimas ka- 
ro lauke, laimėjimas vidaus politikoje, — buvo užme- 
stas. Manifestavo savo patriotizmo jausmus lygiai 
dešinieji, liberalai bei konservatoriai, lygiai kairieji. 
„Paražencų“, kurie daug vėliau atsirado, pradžioje 
niekur nebuvo pastebėta. Visus apėmė keršto jaus- 
mas... nubudo žemiausi žmogaus instinktai, kiekvie- 
nas pasiryžęs buvo su priešu grumtis, be gailesčio 
žudyti, naikinti viską, kas vokiška. Vokiečių pasiun- 
tinybės namams teko pirmas minios smūgis: langai 
išbarškėjo ir jų fasado statulos surado sau vietą Moi- 
kos upelės vandenyse. 

Kelioms dienoms praėjus nuo karo paskelbimo, 
mums, Valstybės Diimos atstovų grupei, teko daly- 
vauti manifestacijoje Aleksandro aikštėje Petrapily. 
Minių minios traukė prie Žiemos karališkųjų rūmų. 
Organizacijų vėliavos, pradedant nuo puikiai išsiūtų 
„Sojuza ruskavo naroda“ ir baigiant paskubomis nu- 
pieštų darbininkų sąjungų, fabrikų ir transporto įmo- 
nių grupių, plevėsavo minių jūroje. Minioms reikalau- 
jant ir „liaupsinant“ pasirodė balkone visos Rusijos 

imperatorius Nikalojus II. Jis savo trumpa prakalba 
sujaudino visą minią, kuri patriotizmo ekstazėj, atsi- 
klaupusi ant kelių, užgiedojo ,„Bože caria chrani“. 
Ovacijoms nebuvo galo. Visi buvo kupini didžiausios 
neapykantos vokiečiams ir triukšmingai reiškė pasiry- 
žimą tol kariauti su „barbaru“ vokiečiu, kol jis bus 
parblokštas, sunaikintas ir visa vokiečių tauta nutrin- 
ta nuo žemės rutulio su visais jos sąjungininkais. Ilgai 
minios siautė, šūkavo, pakartotinai giedojo tautos 
himną, kol pamažu ėmė skirstytis. 


„Mums bestovint, prie mūsų prisiartino prastas 
žmogelis, iš pažiūros paprastas darbininkas. 


— Ponai, aš norėjau štai ką pastebėti, pasiklau- 
sti: ar mes šį kartą sunaikinsime savo priešą? Ar 
nebus taip, kaip su japonais buvo? Kovėmės, keikė- 
me juos, visi mums tvirtino, kad jie esą mūsų di- 
džiausi priešai, kraują liejome, ogi šit, vos spėjome 
susitaikinti, žiūrime — vieną gražią dieną Nevos 
prospektu važiuoja su mūsų mylimu caru vienoje ka- 
rietoje įsisėdęs japonų karaliūnas. Visi šaukia „ura““, 
kiti, kurie Mandžiūrijoje jų parako uostė, rėkia „„ban- 
zai“, kaip didžiausiam savo draugui. Tai kam rei- 
kėjo kariauti, tiek žmonių žudyti, jei japonai neblogi 
žimonės! Kad tik su vokiečiu irgi taip nebūtų! Pa- 
„ sipešime, pasikausime, daug kraujo praliesime, o, žiū- 
rėk, čia Vilhelmas vėl važinės mūsų gatvėmis, o mes 
„ura“ vokiškai jam šauksime. Tai kam kariauti? 

Dar nesuskubom mes jam atsakyti, kaip mani- 
festantai, nugirdę paskutinius jo žodžius, ėmė šauk- 
ti, jį kolioti ir visaip jam grūmoti. (Gal muštynėmis 
būtų pasibaigę, jei nebūtų mūsiškiai įsikišę, sakydami, 
kad tokioj iškilmingoj valandoj nėra ko su kvailiais 
kalbėtis. .. 

Tokios manifestacijos ėjo tuo metu po visą pla- 
čiąją Rusiją. Miestuose ir miesteliuose bei didesniuose 
kaimuose buvo platinama neapykanta vokiečiams. 
Bet tuo pačiu metu ir Londono, Paryžiaus, Bor- 
deux, Bielgrado, Sofijos, Berlyno, Konstantinopolio, 
Budapešto, Vienos ir nesuskaitomų miestų bei vietų 
gatvėse ir skveruose panašios demonstracijos, ke- 
liančios žmonėse neapykantą vienų kitiems, su vėlia- 
vomis bei plakatais, išrašytais šūkiais, žadinančiais 
prie atkaklių kovų, mirgėte mirgėjo... Žmonės vie- 
ni kitus įtikinėjo ir... baisaus pasaulinio karo sker- 
dynės prasidėjo. 

Kiekvienas gaudė trumpus štabo pranešimus. 
Rusų mobilizacija praėjo ramiai ir sklandžiai. Ar- 
mija jau buvo įsiveržusi į Rytprūsius, ir neilgai tru- 
kus Rennenkampias priėjo Karaliaučiaus tvirtovės 
sienas. 

Rusų kariuomenės vadas, didysis kunigaikštis 
Nikolai Nikolajevič, išleido į lenkų tautą V. Dumos 
atstovo N. N. Lvovo suredaguotą atsišaukimą apie 
suvienytą ir laisvą Lenkiją, pareikšdamas, kad dabar 
išsipildysią jų tėvų ir senelių svajonės. . . 

Mūsų visuomenė irgi sujudo. Ėmė Vilniuje rink- 
tis ir svarstyti, kaip galėtų išgauti ir mums, lietu- 
viams, tokį pat atsišaukimą. Pavojus buvo tas, kad 
mūsų niekas nežinojo, rusai mus painiojo su lenkais. 
Aš sėdėjau Petrapily. Man pačiam dar nebuvo aiš- 
ku, kas būtų naudingiau daryti šio karo metu, kuris, 
visų manymu, turėjęs būti labai trumpas: 5—6 mė- 
nesius. 

Nutariau leisti Biržuose laikraštį Jam leisti 
- buvo reikalingas gauti iš vidaus reikalų ministerio lei- 
dimas. Tuo reikalu nuvykau pas ministerį Makla- 
kovą. Jis, paskaitęs mano prašymą ir nė kiek ne- 


228 


susimąstęs, pasakė: ,„Nerazriešaju. U menia niet 
dostačno cenzorov, znajuščich litovskij jazyk“.  Jo- 
kie mano argumentai nepadėjo. ,,Jeigu nesutinkate, 
sako, galite apskųsti mano sprendimą ministeriui pir- 
mininkui“. Po tokio pasakymo jau nebebuvo kas to- 
liau kalbėti. 

Tuo pačiu laiku atvažiavo pas mane iš Vilniaus, 
visų lietuviškų organizacijų įgaliotas, L. Noreika su 
deklaraciją, kuri vėliau buvo gavusi „gintarinės“ 
vardą. Įgaliojusieji prašė įteikti tą deklaraciją did. 
kun. Nikolai Nikolajevičiui,  ministeriui pirmininkui 
Goremykinui, Valstybės Tarybos pirmininkui Akimo- 
vui, V. Dumos pirmininkui Vi. Rodziankai ir visai 
presai. Tą deklaraciją paskaitęs, aš neradau joje tu- 
rinio, jei neskaityti gausiai pribarstytų gintarų. L. 
Noreikai pareiškiau abejonę, ar galėsiu tokioje for- 
moje ją kam nors įteikti. Tada jis pasakė, kad esąs 
vilniečių įgaliotas drauge su manim, nekeičiant pras- 
mės, šį bei tą pataisyti. Ilgai galvojome, kaip čia 
būtų geriau ištaisyti. Deklaracija buvo perdaug po- 
etiška ir miglota. Jei išmesti poeziją, tai joje nieko 
nebeliks. Parašyti visai kitą tekstą ir įduoti vilnie- 
čių lietuvių vardu — vėlgi negerai. Vis dėlto nuta- 
rėme ši bei tą ištaisyti, o pirmiausia išmesti ginta- 
rus, ir kam reikia išsiuntinėti. 

Visas tas taisymas užtruko dvi dienas. Vilnie- 
čiai nekantravo. Kada pagaliau pasiuntėme Nikolai 
Nikolajevičiui, Rodziankai, Akimovui, Goremykinui 
ir spaudos atstovams, ,,Novoje Vremia“ jau buvo 
gavusi iš Vilniaus nuo D. Malinausko ištisą tos de- 
klaracijos tekstą su visais gintarais ir tą pačią dieną 
į „Večerneje Vremia“ įdėjo. 

Įdomus buvo mano pasikalbėjimas su Goremy- 
kinu tą deklaraciją įteikiant. Aš jam paskambinau 

telefonu. 'Atsiliepė jo sekretorius Jurjevas. Pa- 
klausiau, kuomet galėtų mane priimti pirmininkas. 
Po valandėlės jis man pranešė, kad pirmininkas tuoj 
prašąs atvykti. 

Nuvažiavau į Aptiekarskij Ostrov, ten, kur buvo 
ministeriui pirmininkui Stolypinui mesta bomba. Se- 
noje viloje, panašioje į senovinį dvarą, apstatytoje 
senais baldais, antrame aukšte, apsikrovęs knygomis, 
sėdėjo senukas su žilais ūsais ir tokiais pat baken- 
bardais. Tai buvo pats Ivan Logginovič Goremy- 
kin, visos rusų imperijos vyriausybės galva, jau daug 
kartų buvęs ministeriu ir antrą kartą ministeriu pir- 
mininku. Jis buvo garsus dar iš pirmosios Dumos 
savo agresija prieš parlamentą. 

„Gore mykali my prežde i gore mykajem te- 
per“, juokauta tuomet jo adresu V. Dumos kulu- 
aruose. 

Man įėjus į kabinetą, jis atsistojo ir, porą žings- 
nių paėjėjęs į priekį, maloniai pasisveikino ir paprašė 
sėsti. Pirmiausia aš jam nusiskundžiau, kad vidaus 
reikalų ministeris Maklakovas neleido man Biržuose 
laikraščio tokiu momentu, kada mūsų tauta turi būti 
sargyboje visų įvykių ir gauti tikrų žinių, kas vyksta 
karo lauke. 

— Taip, tikrai reikėtų laikraščio, — pritarė jis 
man. — Bet čia vidaus reikalų ministerio kompeten- 
cija. Jeigu jis atsisakė duoti, tai aš jo priversti ne- 
galiu. 

Užbaigęs reikalą su laikraščiu, aš ištraukiau iš 
kišenės ir padaviau jam Vilniaus lietuvių visuomenės 
deklaraciją. Jis paskaitė, susiraukė ir, padėjęs ant 
stalo, pasakė: 

— Tak vied eto čepucha. 

Aš į jį pasižiūrėjau ir patraukiau pečiais, reikš- 
damas savo nusistebėjimą. 

Paėmęs vėl į rankas pavartė, dar kartą paskaitė 
ir paklausė: 

- — V suščnosti govoria, o čem vy prosite? 

Atsakiau, kad aš nieko neprašau. Tiktai lietuvių 
visuomenės organizacijos per mane pareiškia savo 
nusistatymą dėl karo ir ko jos lauktų po karo... 

— Teper ja ponimaju. Peredaite litovskomu 
naseleniju moju iskreniuju blagoradnost za vyražen- 
nyja čuvstva. 

Ir tą jis pakartojo kelis kartus, lydėdamas mane 
iš savo kabineto pro kitus kambarius iki pat laiptų. 

Tai toks buvo visos Rusijos ministeris pirminin- 
kas ir tai dar karo metu paskirtas vadovauti impe- 
rijos politikai, kuriam įduotas 150.000.000 žmonių 
likimas! Ir jis turėjo nugalėti vokietį?! 

Man buvo skaudu už tokią mūsų visuomenės or- 
ganizacijų deklaracijos charakteristiką. 


Nutariau nei Noreikai, nei kitiems apie tokią Go- 
remykino nuomonę nepasakoti. Tik vėliau apie tai 
prasitariau J. Kubiliui ir užrašiau į savo dienyną. 
Spaudoje ta deklaracija buvo paskelbta, nors ne vi- 
sur ištisai, tik ištraukomis. Didysis kunigaikštis Ni- 
kolai Nikolajevičius nė nesiteikė į ją atsakyti. V. Ta- 
rybos pirmininkas Akimovas taip pat nieko neatsa- 
kė, tiktai vienas V. Dumos pirmininkas  Rodzianko 
atsiuntė laiškelį, dėkodamas per mane visiems lietu- 
viams. 

Sugrįžę mudu su L. Noreika į Vilnių pranešėme 
apie šios deklaracijos pasėkas viešame draugijų su- 
sirinkime. 

S. Šilingas buvo mumis nepatenkintas už tai, 
kad tą deklaraciją sutrumpinome ir išmetėme ginta- 
rus. Kiti mus neperdaug barė. Bet visi buvo nusi- 
minę, kad mes neišgavome iš karo vadovybės tokio 
atsišaukimo, kaip lenkai... Bet tai buvo pirmas lie- 
tuvių visuomenės balsas. 

Politikos mintis Vilniuje ėmė bręsti ir ryškėti. 
Rinkomės, planavome, organizavome komitetus, 
ruošėme visokius projektus. Susiorganizavo ,,Lietu- 
vių Centras“, kuriame dalyvavo visos partijos be 
socialdemokratų. Čia buvo slaptai aptariama mūsų 
politika. Tuose pasitarimuose nusprendėme susi- 
siekti su Amerikos lietuvių organizacijomis. Bet kaip? 
Paštu siunčiamieji laiškai cenzūruojami. Aišku, kad 
reikia kam nors nugabenti laišką į užsienį ir jau iš 
tenai pasiųsti į Ameriką. Lengviausiai galėjau išva- 
žiuoti aš ir, kaip Dumos atstovas, nekratomas pereiti 
sieną. 

Spalių mėnesio pradžioje su laišku išvažiavau 
per Suomijos miestelį Tornio į Švedijos miestą Ha- 
parandą. Per šią muitinę važinėjo labai daug Žmo- 
nių. Tuomet grįžo iš visos Europos daugybė karo 
užkluptų Šveicarijoje, Italijoje ir Prancūzijoje rusų. 
Ypač daug jų grįžo suvargintų ir išgąsdintų brutališ- 
ku vokiečių apsiėjimu iš pačios Vokietijos. Taigi, 
mano atvykimas į šį punktą buvo labai natūralus. 
Lengvai galėta manyti, kad aš vykstu savo giminių 
pasitikti. Dar viena aplinkybė suteikė man kaip ir 
oficialų tokiai kelionei pateisinimą.  Rugpiūčio mėn. 
7 d. mes drauge su Juozapavičium, Jasūdžiu, Straz- 
du ir Bruckum buvome sukvietę visų petrapiliškių 
draugijų atstovus ir suorganizavę Petrapilio Lietu- 
vių Komitetą nukentėjusiems dėl karo šelpti. Jis sa- 
vo veikimą ir buvo pradėjęs nuo šelpimo grįžtančių 

per Tornio lietuvių, daugiausia lauko darbininkų, | 
karo užkluptų Prūsuose. Aš buvau išrinktas to ko- 
miteto pirmininku ir tuo titulu išgavau pasą. 

Kas yra važiavęs, ypač rudens metu, per Tor- 
nio. miestą, tam lengva įsivaizduoti šio Suomijos 
kampelio savumai. Miestelis įsteigtas švedų kara- 
liaus Gustavo Adolto II ir perduotas drauge su Suo- 
mijos didžiąja kunigaikštija Rusijai taikos sutartimi 
1809 m. Gyventojų jame buvo nedaugiau kaip 2000 
su keliomis dešimtimis namų, gana gerai paruoštu 
viešbučiu ir viena mūrine bažnytėle bei pravoslavų 
koplyčia. 

Iš Tornio per upę į Haparandą buvo ištiestas 
pėstiems pereiti lieptas, o žmonėms su daiktais ga- 
benti siuvinėjo pora garlaivių. 

Stovėdama pietuose saulė buvo visai nedaug 
pakilus horizonte, ir jos spinduliai labai menkai te- 
šildė žemę. "Tuo tarpu vasarą šioje vietoje saulė 
visą laiką šviečia nenusileisdama. Iš čia už 87 kilo- 
metrų prie upelio Tengeli yra mažas 874 pėdų aukš- 
čio Avasaxa kalnelis. Ant jo pakopęs, birželio mė- 
nesio 24 — 25 d. pačiam vidurnakty gali matyti 
saulę. Čia iš visų pasaulio šalių suvažiuoja turistai 
to gamtos stebuklo pasižiūrėti. 

Lankant man šią vietą spalių mėn., jau 2 va- 
landą po pietų buvo beveik sutemos. Bet vakare 
apie 7 valandą vėl pasidarė taip šviesu, kad, rodėsi, 
virš namų ir aukščiau miško viršūnių ėjusios elektros 
vilnys. Ta šviesa buvo taip nepaprasta ir taip maloni 
nakties tamsoje, kad, beregint ją, kažkoks nesu- 
prantamas ir neišaiškinamas jausmas apima širdį... 
kažkas tavo krūtinėje ir groja, ir verkia, ir juokiasi. . . 
Gėriesi stebėdamasis gamtos stebuklu. 

Tai šiaurės pašvaistė. .. 

Išsimiegojęs geram švariam viešbutyje ,„Socie- 
tetshus“, iš ryto aš nuėjau prie liepto.  Sargybiniai, 
pažiūrėję mano pasą, praleido nekratydami ir paties 
paso neantspauduodami. Atvykau į Švediją 1300 
gyv. miesčiuką Haparandą. Viešbutyje Stadt Hotel“ 
savo laišką perrašiau ir pasiunčiau kelias kopijas į 
Ameriką savo draugams — visuomenės veikėjams: 
Balučiui, Račkauskui, Šliūpui, kun. Serafinui, kun. 
Žilinskui, Gabriui, kuris mūsų žiniomis tuomet lan- 
kėsi Amerikoje, ir dar kai kuriems inteligentams. Mū- 
sų raštas buvo miglotas, bet jame vis dėlto mokėjo- 
me duoti suprasti, kad mes laukiame iš to karo lais- 
vos Lietuvos. 

Štai jo nuorašas: 

„Europos karui prasidėjus, ėmėm svarstyti ka- 
ro iškeltąją situaciją ir galimas josios išeitis. Priėjo- 
me nuomonės, kad dabartis atskleidžia žmonijai vie- 
ną įdomiausių istorijos lapų, kad šioks ar kitoks karo 
galas turėsiąs žymiai pakeisti Europos išvaizdą ir 
dargi josios psichologiją... Toliau besitardami pa- 
žymėjome, kad Lietuva nieku būdu negalinti pasi- 
likti šalia dabarties atsitikimų, ji turinti nei valandos 
negaišdama įsisprausti politikos sūkurin, kad kitų tau- 
tų akivaizdoje aiškiai pabrėžtų savo esimą, savo 
savitumą ir savo tautos idealą. Tylėjimas tolygus 
būtų laisvos Lietuvos idealo palaidojimui.  Susimąs- 
tę dėl gyvenamosios valandos politinio krypsnio, api- 
būdinom jį, esant tinkamiausią momentą Lietuvos 
laisvės klausimui kelti... Pasidairę po Lietuvą ir 
josios gausingas kolonijas, pamatėme, jog Lietuva 
turinti ganėtinai politikos pajėgų, kad galėtų kaktą 
pakelti ir savąją tautą kitos tautos konsteliacijoj pa- 
statyti. Galop nusprendėm, kad, norint suvartoti 
politinio momento apystovas, norint aiškiai ir sva- 

riai savąjį žodį tarti, reikia visiems lietuviams susi- 
burti, reikia visoms srovėms susijungti ir petys į peti 
eiti prie vienodo tikslo — Lietuvos laisvės, palie- 
kant konkrečios laisvės formos apsprendimą momen- 
tui ligi išgausim realią teisę patys savo gyvenimą 
tvarkytis. 

Šitaip manydami, sudarėme „Centrą“, kuris su- 
sideda iš visų srovių, išskyrus socialdemokratus, 
ir kuris: 

1) suvartodamas momento apystovas, keltų 
aikštėn Lietuvos savitumą istorijos, etnografijos, eko- 
nomijos ir kultūros srityse; 

2) megstų tarybas su kitomis tautomis, turėda- 
mas galvoje vyriausiąjį tikslą — išgauti Lietuvių 
tautai apsisprendimo teisę; 

3) keltų lietuviuose tautos sąmonę, aiškindamas 
dabarties politikos momentą ir skleisdamas minėto 
vyriausiojo tikslo supratimą. 

Vykindamas savo uždavinį, ,(Centras“ pažy- 
mėjo: 

1) Žinomojo atsiliepimo vyriausiojo karo vado 
į lenkų tautą rezultate kyla klausimas — kas daryti, 
pasižymėjus iš lenkų pusės tendencijoms išplėsti sa- 
vąją hegemoniją ir į Lietuvių tautą, žinoma, dengian- 
tis istorijos unija ir tradicijos broliškumu; kas daryti, 
lenkams pradėjus megsti, painioti svetimtaučių aky- 
se lietuvius ir lenkus į vieną politikos ir etnografijos 
masę? 

Nutarta griežtai ir aiškiai: — kadangi dėl visos 
virtinės istorijos, ekonomijos ir kultūros faktorių len- 
kinimo pavojus yra baisesnis už rusinimo ir dargi 
vokietinimo pavojų, visomis pajėgomis gintis nuo len- 
kų hegemonijos, geriau pasilikti, kad ir status guo su 
Rusija, by tik atsigynus nuo lenkų hegemonijos. 

2) Anglų, prancūzų ir rusų visuomenių nuomo- 
nė, kol kas tik spaudoje, bet jau reiškiamai ir aiškiai 
tariama mintis, jog būsimoje taikos konferencijoje 
Europos žemėlapis turi būti pakeistas, vaduojantis 
grynai tautiniu mastu, kur etnografijos ribos, norai 
ir siekimai atskirų tautų turės sprendžiamąją galią. .. 

3) Aiškiai pasižymįs, dargi pažangiųjų rusų sro- 
vėse, nenoras matyti iš kovos sūkurio išsineriančią 
perplačią Lenkiją, liepia rusams itin klausytis lietu- 
vių balso, nes jisai teikia progos išstumti vietoj istori- 
nės Lenkijos — etnografinę Lenkiją, ir, be to, mora- 
liai pateisina tokią poziciją. 

4) Šalutinė Jungtinių Amerikos Valsčių pozi- 
cija, iųjų piniginė galia, aiškiai iškels Valsčių balso 
svarumą Europos reikalus sprendžiant per būsimą- 
sias konferencijas. Amerikos lietuvių darbas gali 
vaidinti labai svarbią rolę, nes nuo Jungtinių Vals- 
čių, lygiai kaip ir nuo anglų ir prancūzų delegatų Žžo- 
džio, galima daug ko tikėtis ir daug kas pareis taikos 
konferencijose. 

5) Šitokia situacija suteikia mums geros progos 
ir dargi spirte spiria kelti balsą. Tam tikslui reikia 
plačiai ir nuosekliai kelti lietuvių tautos opiniją vi- 
soį Europoj ir Amerikoj. Šitoji akcija turi būti krei- 
piama į visas puses, nes dabarties momentas yra ne 
socialių politikos reformų, bet diplomatinių politikos 
perversmų. Turim kreiptis į visų tautų visuomenes, 
kad galėtume sudaryti palankią lietuviams opiniją. 
Turim kreiptis ir į tuos tautos oficialius valstybės at- 
stovus bei diplomatinius korpusus, informuodami juos 
apie Lietuvių Tautos istoriją, etnografijos ribas ir 
dabarties siekimus. Aišku, kad valstybių oticialiams 
atstovams bei diplomatams tektų bent pirmuoju tai- 
kos kongreso metu savųjų visuomenių viešosios opi- 

nijos reikšti - vykinti. Visa tai turėdamas galvoje, 
Centras nutarė: 

1) iškelti Lietuvos „,čielybės“ idėją, būtent: 
sujungimą Mažosios Lietuvos su Didžiąja ir, žinoma, 
išskyrimą Suvalkų gub. iš kol kas fiktyviškosios Len- 
kų karalystės; 

2) aiškinti Lietuvos istoriją ir etnografijos ri- 
bas plačiai, nes diplomatija — tai derybos, reikės 
lygtis, taigi grynai mokslinis ribų apsisprendimas ne- 
tinka, istorijos ir ekonomijos Taktoriai turi būti pai- 
somi; 

3) suvartoti spausdinamą ir šiaip renkamą me- 
džiagą plačiam memorandumui apie Lietuvą istori- 
jos, etnografijos, ekonomijos ir politikos atžvilgiu, o 
lygiai apie Lietuvos politikos siekimus, pabrėžiant 
Lietuvos „,,čielybės“' idealą; 

4) memorandumui renkamą medžiagą skelbti 
atskirais straipsniais svetimtaučių spaudoje; 

5) visomis pajėgomis stengtis pažymėti Lietu- 
vos savitumą, kursai leidžia jai tik federacijos ryšiais 
jungtis su kitomis tautomis; 

6) sudaryti Petrapily Komitetą, kuris infor- 
muotų valdžią apie Lietuvą ir Lietuvių tautos sie- 
kimus; 

7) užmegsti ryšius su Jungtinių Valsčių valdžia 
bei diplomatija ir ruošti tenykštę visuomenę, 0. ly- 
giai lietuvių koloniją prie Lietuvos reikalavimų; 

8) sutaisyti tam tikrą memorandumą apie lie- 
tuvius Valsčiuose; 

9) sušaukti Londone Lietuvių konierenciją, ku- 
ri nustatytų geidžiamąjį ir, to laiko apystovų atsi- 
žiūrint, skelbtinąjį Lietuvos tipą, — savarankumas, 

„nepriklausomybė - neutralumas (su karo immunite- 

tu) po protektoratu, federacija, plačiąja autonomija, 
kultūros autonomija, — kurį ir iškelti oficialiai“. 

Mes, rusų lietuviai, tuo tarpu negalėjome balso 
kelti, Amerikos gi lietuviai, būdami laisvi, savo Žodį 
galėjo laisvai tarti. Nurodėme, kad Lietuva laukia iš 
jų vienybės ir sutartino darbo. Savo lydimuose laiš- 
kuose daugiau ir plačiau paaiškinau apie mūsų būklę, 
kuri, mūšiams einant Lietuvos žemėje, kaskart vis 
sunkėjo. Be to, prašiau šio mūsų laiško dėl žinomų 
visiems sumetimų spaudoje neskelbti, o tik pasiskai- 
tyti politiškuose susirinkimuose. Bet šios diskreci- 
jos neišlaikyta: J. Gabriui paskelbus viename kata- 
likų srovės organe, kiti irgi neiškentė neįdėję į savo 
srovių laikraščius. 

Šis dokumentas jau buvo mūsų tikro politinio 
nusistatymo išdavos reikalauti nepriklausomos Lie- 
tuvos. Šios užbrėžtos programos buvo laikytasi per 
visą karo metą mūsų pačių Rusuose, Lietuvoje ir 
Amerikoje. 

Vilniaus „Lietuvių Centro“ buvo nuolatos kelia 
mi politiniai klausimai, nuolatos jie aktingai svarsto- 
mi, bet visa tai buvo daroma didelėje paslaptyje. 
Anksčiau minėtas dokumentas šiaip ar taip buvo ant- 
ras viešas lietuvių karo metu pasirodymas. 

Vėliau buvo pareikštas noras sudaryti tokią or- 
ganizaciją, kuri būtų kaip ir visos tautos balsas. Ieš- 
kota autoritetų ir sustota ties Valstybės Dumos 
atstovais. 

VI. TAUTOS NAMAI 

VII. AMERIKOJE Pusl. 


Išlibus į krantą. — New Yorkas. — Lietuvius susiradus. — 

